ΚΕΔΚΕ - ΠΡΑΚΤΙΚΑ ΣΥΝΕΔΡΙΟΥ 

«Η ΠΡΟΚΛΗΣΗ ΜΙΑΣ ΝΕΑΣ ΜΕΤΑΡΡΥΘΜΙΣΗΣ ΤΗΣ ΠΡΩΤΟΒΑΘΜΙΑΣ ΤΟΠΙΚΗΣ ΑΥΤΟΔΙΟΙΚΗΣΗΣ» 

1η ΗΜΕΡΑ – 23 ΙΟΥΝΙΟΥ 2008

Ν. ΚΑΚΛΑΜΑΝΗΣ: Σας καλωσορίζουμε στο Συνέδριο και σας ευχαριστούμε για την παρουσία σας. Ευχαριστούμε τους εκλεκτούς προσκεκλημένους μας, εκπροσώπους πολιτικών, συνδικαλιστικών και κοινωνικών φορέων και κυρίως ευχαριστούμε τους συναδέλφους μας της Δευτεροβαθμίου Τοπικής Αυτοδιοίκησης, της ΕΝΑΕ, στο πρόσωπο του Προέδρου της, κυρίου Δημήτρη Δράκου και όλους τους συναδέλφους μας Δημάρχους, Δημοτικούς Συμβούλους, Προέδρους Κοινοτήτων και θέλουμε να σας ζητήσουμε μία μικρή συγνώμη, ήταν η μεγαλύτερη αίθουσα που μπορούσαμε να βρούμε αυτήν την χρονική περίοδο στην Αθήνα, αλλά η προσέλευσή σας ξεπέρασε και τις πλέον αισιόδοξες προβλέψεις που είχαμε κάνει. 


Ο Υπουργός είναι επίσης καθ’ οδόν και να ξεκινήσουμε αμέσως το πρόγραμμα των εργασιών μας, καλώντας στο βήμα τον Πρόεδρο της Τοπικής Ένωσης Αττικής και Δήμαρχο Αιγάλεω, τον συνάδελφό μας, τον Δημήτρη τον Καλογερόπουλο, για ένα σύντομο χαιρετισμό και τον ευχαριστούμε για την παρουσία του. 


Κύριε Καλογερόπουλε.

Δ. ΚΑΛΟΓΕΡΟΠΟΥΛΟΣ: Κύριε Πρόεδρε της ΚΕΔΚΕ, κύριε Πρόεδρε της ΕΝΑΕ, κύριοι συνάδελφοι, αγαπητοί φίλοι και φίλες. Επιτρέψτε μου καταρχήν να χαιρετίσω το Συνέδριο και να προσυπογράψω την πρωτοβουλία της ΚΕΔΚΕ για την πραγματοποίησή του, μία πρωτοβουλία που μας βρίσκει απολύτως σύμφωνους δεδομένου ότι η πραγματοποίηση ενός θεματικού Συνεδρίου για το κρίσιμο και μείζον θέμα της Διοικητικής Μεταρρύθμισης, αποτελούσε αίτημα και του τελευταίου ετήσιου τακτικού Συνεδρίου της ΤΕΔΚΝΑ. 


Η Αυτοδιοίκηση της Αττικής άλλωστε, στο πλαίσιο του προσυνεδριακού διαλόγου πραγματοποίησε πρόσφατα μία Ημερίδα όπου υπήρχαν σημαντικά συμπεράσματα που κατατέθηκαν και γόνιμες προτάσεις. 


Κοινή συνισταμένη όλων αυτών των προτάσεων είναι ότι συμφωνούμε όλοι σε μία νέα ανασυγκρότηση της Πρωτοβάθμιας Αυτοδιοίκησης εφόσον αυτή εντάσσεται σε μία συνολική διοικητική μεταρρύθμιση της χώρας. 

Η προϋπόθεση για τη μεταρρύθμιση της Πρωτοβάθμιας Τοπικής Αυτοδιοίκησης, είναι μόνο εφόσον αντιμετωπιστούν σήμερα τα οξυμένα οικονομικά προβλήματα των ΟΤΑ. Εξάλλου, τόσο η Ευρωπαϊκή Ένωση όσο και η Επιτροπή Περιφερειών, επισημαίνουν ότι οι πόλεις θα μπορούν να ανταποκριθούν στο σημαντικό τους ρόλο μόνο εάν διαθέτουν ικανοποιητικούς οικονομικούς πόρους. 

Με την έννοια αυτή, η Τοπική Αυτοδιοίκηση ως μία οργανική βαθμίδα του ευρωπαϊκού οικοδομήματος, αναλαμβάνει στο πλαίσιο των πολιτικών και διοικητικών δομών του κράτους καθοριστικό ρόλο στην αναπτυξιακή διαδικασία της επόμενης προγραμματικής περιόδου 2007-2013. 

Κατά συνέπεια, έχει ιδιαίτερη σημασία η διατύπωση ολοκληρωμένων προσεγγίσεων αειφόρου ανάπτυξης και ο προσδιορισμός της σχέσης των πόλεων με την ανάπτυξη μικροπεριφερειών, των οποίων αυτές θα αποτελούν κέντρα. 

Η συμμετοχή των πολιτών στη συγκεκριμένη διαδικασία και η επίτευξη της μεγαλύτερης δυνατής συναίνεσης, στηρίζουν και προωθούν τις συγκεκριμένες αναπτυξιακές επιλογές. 

Αγαπητοί συνάδελφοι, δεν πρέπει να ταυτίσουμε την έννοια της μεταρρύθμισης της Τοπικής Αυτοδιοίκησης μόνο με τη διοικητική συνένωση ορισμένων ΟΤΑ και να αναλωθούμε, όπως βλέπουμε σε δημοσιεύματα, σε ένα παιχνίδι με τους αριθμούς, πόσοι ΟΤΑ θα μείνουν, αν είναι εθελούσιες ή όχι οι συνενώσεις. Τέτοιες σκέψεις μας αποπροσανατολίζουν από την ουσία της μεταρρύθμισης της Τοπικής Αυτοδιοίκησης, που είναι ένα συνολικό πρόγραμμα χωροθέτησης, ρυθμίσεων, ενεργειών και μέτρων πολιτικής, με διασφαλισμένους πόρους που θα οδηγήσουν σε ισχυρούς Δήμους οι οποίοι θα διασφαλίζουν τη διοικητική τους ικανότητα και τη συμμετοχή των πολιτών, διασφαλίζοντας ταυτόχρονα αποτελεσματικότητα και τοπική δημοκρατία. 

Συμφωνούμε με το πλαίσιο και τους άξονες που διατυπώθηκαν στο πρόσφατο Συνέδριο της ΚΕΔΚΕ. Πιστεύουμε στην ανάγκη ριζικής μεταρρύθμισης του κράτους, στην ανάγκη διοικητικής μεταρρύθμισης με κατεύθυνση επιτελική κεντρική διοίκηση, Περιφερειακή Αυτοδιοίκηση και ισχυρή Πρωτοβάθμια Αυτοδιοίκηση με διευρυμένες αρμοδιότητες και αυξημένους πόρους. 

Αγαπητοί συνάδελφοι, είναι αλήθεια ότι έχουν γίνει σημαντικά βήματα τα τελευταία χρόνια, όμως πρέπει πολλά ακόμα να γίνουν μέχρι να φτάσουμε στα πρότυπα των άλλων ευρωπαϊκών χωρών. Είναι απαραίτητο να προχωρήσουμε περαιτέρω χωρίς χρονοτριβές, στη διοικητική μετεξέλιξη της Τοπικής Αυτοδιοίκησης, σε μία σύγχρονη διοικητική μεταρρύθμιση. Στο σύνολο όμως του ελλαδικού χώρου. Μία μεταρρύθμιση που θα συμπεριλαμβάνει συνενώσεις ΟΤΑ όχι μόνο στην περιφέρεια, αλλά και στην Αττική και τη Θεσσαλονίκη. 

Σήμερα η πολιτική βούληση είναι δεδομένη. Τόσο η κυβέρνηση, όσο και το σύνολο σχεδόν των πολιτικών δυνάμεων του τόπου, συμφωνούν στην αναγκαιότητα της επανεξέτασης της διοικητικής μεταρρύθμισης στη χάραξη ενός νέου σύγχρονου διοικητικού χάρτη της χώρας. 

Ο αρμόδιος Υπουργός Εσωτερικών, κύριος Προκόπης Παυλόπουλος, έχει ήδη καταστήσει σαφές και θα ακούσει και τα αποτελέσματά μας και θα ακούσουμε και εμείς τον ίδιο στην πορεία που θα έρθει στο Συνέδριό μας, όπου θα διαμορφωθεί μία τελική πρόταση. Ζητήματα που θα καθορίσουν βεβαίως, το διοικητικό μέλλον της χώρας. 

Η ΚΕΔΚΕ με τις προτάσεις που έχει καταθέσει και τις έχουμε συζητήσει αναλυτικότερα και θα τις συζητήσουμε επίσης σήμερα, αναμφισβήτητα προσεγγίζει το όλο θέμα με τη δέουσα σοβαρότητα που αποτελεί βασική προϋπόθεση για μία κορυφαία μεταρρύθμιση. 

Αξιοποιώντας την εμπειρία που υπάρχει από τον Καποδίστρια 1 και κάνοντας μια τεκμηριωμένη αποτίμηση των αδυναμιών που συνοδεύουν την εφαρμογή του, μπορούμε να αποφύγουμε τα λάθη του παρελθόντος, τις παραλείψεις και να σχεδιάσουμε σωστά το μέλλον. 

Αγαπητοί συνάδελφοι, δεν αρκεί να επιβληθεί ένας σκέτος νόμος για τις συνενώσεις,  γιατί έτσι η Πολιτεία απαλλάσσεται κάθε ευθύνης για ένα ολοκληρωμένο πρόγραμμα χωροθέτησης ρυθμίσεων, ενεργειών, έργων και μέτρων πολιτικής με διασφαλισμένους πόρους και αφήνει στον αυτόματο πιλότο, όπως γράφουν και τα δικά μας έντυπα, να λύσει το πρόβλημα που θα προκύψει, δηλαδή τοπικές δημόσιες επενδύσεις, χρηματοδότηση, στελέχωση, οργάνωση. 

Για αυτό είναι ανάγκη να υπενθυμίσω τις θέσεις που αποφασίσαμε στο πρόσφατο Συνέδριο της Κυλλήνης. Είναι πρωτίστως αναγκαίο να λυθούν τα σημερινά οικονομικά προβλήματα των ΟΤΑ, που αφορούν τους ΚΑΠ, τη ΣΑΤΑ, τις μεταφερθείσες αρμοδιότητες και τους παρακρατηθέντες πόρους, πριν οποιαδήποτε συμφωνία για διοικητική μεταρρύθμιση. 

Η μεταρρύθμιση της Πρωτοβάθμιας Τοπικής Αυτοδιοίκησης έχει τρεις προϋποθέσεις. Πρώτον, η μεταρρύθμιση είναι οργανικό τμήμα της συνολικής μεταρρύθμισης της δημόσιας διοίκησης σε κεντρικό, περιφερειακό και τοπικό επίπεδο. Δεύτερον, προηγείται κάθε μορφή συνένωσης η χωροθέτηση των ορίων των νέων Δήμων με αντικειμενικά και συμφωνημένα κριτήρια. Τρίτον, η διοικητική μεταρρύθμιση δεν είναι μόνο ένας νόμος, αλλά συνοδεύεται από πρόγραμμα εφαρμογής της με τα αναγκαία έργα υποδομής, την ανάπτυξη ανθρώπινου δυναμικού, τον σύγχρονο εξοπλισμού, με διασφαλισμένους οικονομικούς πόρους και με δεσμευτικό χρονοδιάγραμμα που μπορούμε να το ονομάσουμε ολοκληρωμένο επιχειρησιακό σχέδιο της Τοπικής Αυτοδιοίκησης. 

Αγαπητοί συνάδελφοι, στην ΚΕΔΚΕ αποφασίσαμε ότι η κεντρική διοίκηση και είναι και η πρότασή της, πρέπει να ενισχύσει τις επιτελικές δομές και λειτουργίες της στην κατεύθυνση του επιτελικού κράτους, του κράτους – στρατηγείου, που θα αποκεντρώνει αρμοδιότητες και πόρους σε τοπικό και περιφερειακό επίπεδο. 

Για το δεύτερο επίπεδο Αυτοδιοίκησης, συγκροτείται σε περιφερειακό επίπεδο με αιρετό Περιφερειακό Συμβούλιο και διατήρηση των Νομαρχιών ως ανεξάρτητων διοικητικών μονάδων υπαγομένων στην Περιφέρεια. 

Στις βασικές αρμοδιότητες περιλαμβάνεται ο σχεδιασμός και η εφαρμογή των περιφερειακών αναπτυξιακών προγραμμάτων, η περιφερική εξειδίκευση των εθνικών πολιτικών και η μελέτη, κατασκευή και συντήρηση των έργων περιφερειακής και νομαρχιακής κλίμακας. 

Κύρια νομιμοποιητική βάση της Περιφερειακής Αυτοδιοίκησης, είναι οι αρμοδιότητές της στον αναπτυξιακό σχεδιασμό και σε αυτό το σημείο θα ήθελα να επισημάνω ότι πρέπει να είμαστε προσεκτικοί σε ότι αφορά την επιλογή του κατάλληλου χρόνου για να μην υπάρξουν προβλήματα με το ΕΣΠΑ. 

Συμφωνούμε βεβαίως και εύλογη είναι η γεωγραφική αναπροσαρμογή των συνόρων των σημερινών περιφερειών με κατεύθυνση τη μείωση του αριθμού τους, για την ισχυρή Πρωτοβάθμια Αυτοδιοίκηση με λιγότερους και ισχυρούς Δήμους για όλη την Ελλάδα, ικανούς να ανταποκριθούν στις σύγχρονες απαιτήσεις και έτοιμοι να υποδεχτούν διευρυμένες αρμοδιότητες με τους αντίστοιχους πόρους, όπως αναφέραμε. 

Για την επιτυχή έκβαση όλου αυτού του εγχειρήματος, πρέπει να προηγηθεί ο σχεδιασμός ανθρωπογεωγραφικών ενοτήτων που θα προκύψουν μετά από εξαντλητικό διάλογο και στη βάση συγκεκριμένων κριτηρίων, όπως πληθυσμιακά, χωροταξικά, γεωγραφικά, αναπτυξιακά, κοινωνικοοικονομικά, πολιτιστικά, ιστορικά και άλλα, ώστε να αποδοθούν τα λάθη και οι αστοχίες του παρελθόντος που υπονόμευσαν τον Καποδίστρια 1.

Η διοικητική μεταρρύθμιση πρέπει να συνοδεύεται από ένα ολοκληρωμένο επιχειρησιακό σχέδιο για τους νέους ΟΤΑ, το οποίο θα περιλαμβάνει την χρηματοδότηση έργων, δράσεων, τόσο από κοινοτικούς όσο και από εθνικούς πόρους. 

Η στήριξη των ΟΤΑ και με την ανάπτυξη και την οργάνωση των δημοτικών λειτουργιών, την κατασκευή των απαραίτητων τεχνικών υποδομών, την ολοκλήρωση της εισαγωγής των νέων τεχνολογιών πληροφορικής και επικοινωνιών, τη στελέχωση και την αναβάθμιση του ανθρώπινου δυναμικού τους, αποτελεί κρίσιμης σημασίας ζητήματα για την αποτελεσματική εκπλήρωση του νέου τους ρόλου. 

Ειδικά για την Αττική και τη Θεσσαλονίκη, θα ήθελα να σταθώ στα ιδιαίτερα χαρακτηριστικά που παρουσιάζουν σε σχέση με τον υπόλοιπο ελλαδικό χώρο. 

Δεν πρέπει να μας διαφεύγει ότι εδώ συγκεντρώνεται ο μισός πληθυσμός της χώρας. Αυτή η πραγματικότητα που δεν συναντάται σε καμία άλλη χώρα της Ευρώπης, πρέπει να αποτελεί την αφετηρία προσεγγίσεων για τη διοικητική μεταρρύθμιση και να μην αντιμετωπιστεί ως ένα επουσιώδες ζήτημα. Όλοι εμείς που ασχολούμαστε ενεργά με την Τοπική Αυτοδιοίκηση στην Αττική και τη Θεσσαλονίκη, όπου οι ΟΤΑ έχουν σχεδόν ενοποιηθεί πολεοδομικά, δεν υπάρχουν όρια μεταξύ τους, αντιμετωπίζουν καθημερινά τον όγκο και την ποικιλία των προβλημάτων, την πολυδιάστατη ασφυξία, των υδροκέφαλων αυτών περιοχών. Αντιμετωπίζουμε προβλήματα που σχετίζονται με το κυκλοφοριακό, τη διαχείριση των στερεών αποβλήτων, την προστασία του περιβάλλοντος, τη διαφύλαξη και ανάδειξη των ελεύθερων κοινοχρήστων χώρων και των χώρων πρασίνου ή των ορεινών όγκων, την χωροθέτηση των υπερτοπικών δραστηριοτήτων. 

Σε πολλές περιοχές της Αττικής, αποτυπώνονται με τον πιο ανάγλυφο τρόπο τα χαρακτηριστικά της υποβαθμισμένης περιφέρειας και  ήθελα να αναφερθώ στη Β΄ περιοχή του Πειραιά ή στη Δυτική Αθήνα ή στο Θριάσιο Πεδίο, περιοχές οι οποίες είναι ακόμα χειρότερες από τις υποβαθμισμένες περιοχές της περιφέρειας. Έχουν τις δικές τους ιδιαιτερότητες και δεν πρέπει να διαφύγουν της προσοχής μας. 

Όλα αυτά τα σύνθετα προβλήματα, οξύνονται από την πολυαρχία, τον κατακερματισμό, την έλλειψη συντονισμού, τον συνωστισμό πολλών φορέων, την επικάλυψη αρμοδιοτήτων, την απουσία ενιαίου σχεδιασμού, παράγοντες ανασταλτικοί σε κάθε προσπάθεια που θα μπορούσε να προσφέρει λύσεις σε χρόνια προβλήματα και να δώσει αναπτυξιακή διέξοδο. 

Απαιτείται επομένως ένα ολοκληρωμένο πρόγραμμα χωροθέτησης για την Αττική, που θα συνοδεύεται από ρυθμίσεις, ενέργειες και μέτρα πολιτικής, διασφαλισμένους πόρους, για τις τοπικές δημόσιες επενδύσεις, καθώς και χρηματοδότηση και στελέχωση, αλλά και οργάνωση των ΟΤΑ. 

Ειδική αντιμετώπιση επιβάλλεται να υπάρξει στα νησιά λόγω της γεωμορφολογίας και της χωροταξικής, κοινωνικής, οικονομικής, πολιτιστικής και ιστορικής πραγματικότητας που έχει διαμορφωθεί στο νησιωτικό χώρο της περιφέρειας Αττικής. Ήδη αυτό το συζητήσαμε και έχει αποφασιστεί σε πρόσφατη Ημερίδα της ΤΕΔΚΝΑ, 17 του μηνός και η συνεχής επανάληψη δυστυχώς μέσω του Τύπου και των δηλώσεων για αυτό που έχουμε ήδη αποφασίσει, είναι εκ περισσού, εκτός αν κάποιοι επιδιώκουν την προβολή τους μέσω αυτού. 

Για την Αττική οι συνενώσεις για τη δημιουργία ισχυρών Δήμων, είναι αναγκαία. Είναι όμως λυπηρό να εμφανίζονται δήθεν σωτήρες και μάλιστα κοινοβουλευτικοί, που για δικούς τους λόγους θέλουν να παρουσιάσουν αυτούς τους Δήμους δορυφόρους της Αθήνας. Το ίδιο μπορεί να συμβαίνει και στην επαρχία. 

Όσον αφορά την Αττική, ουδέποτε ο Πρόεδρος της ΚΕΔΚΕ, κύριος Νικήτας Κακλαμάνης, ζήτησε να είναι υπερδήμαρχος. Είναι κρίμα να βάλλεται από μικροπολιτικά συμφέροντα. Εδώ όλοι μαζί συναποφασίζουμε και ο Πρόεδρος της ΚΕΔΚΕ μεταφέρει τις αποφάσεις όλων μας. Για αυτό αγαπητοί συνάδελφοι, κλείστε τα αυτιά σας σε δήθεν υποσχέσεις, για να αποφευχθούν τριβές και ενστάσεις μεταξύ των ΟΤΑ, που στόχο έχουν τη διάσπαση του αυτοδιοικητικού κινήματος. 

Εμείς αποφασίζουμε μαζί με τους πολίτες των τοπικών κοινωνιών που εκπροσωπούμε. Πρέπει όμως στη διοικητική μεταρρύθμιση να προσδιοριστούν άμεσα και με σαφήνεια και πληρότητα, οι αρμοδιότητες σε δεύτερο επίπεδο. Το λέμε αυτό γιατί θα πρέπει να γίνει άμεσα και τα δύο μαζί, όπως ζητήματα που άπτονται της κυκλοφορίας, των μεταφορών, της διαχείρισης των απορριμμάτων, των στερεών αποβλήτων, της προστασίας του περιβάλλοντος, της πολιτικής προστασίας, της δασοπροστασίας, της κοινωνικής πολιτικής, χωροταξίας και πολεοδομίας. Ζητήματα όπως η προστασία και διασφάλιση των ελεύθερων χώρων, τις κοινόχρηστες και κοινωφελείς χρήσεις, αιγιαλούς, παραλίες, ρέματα και μεγάλοι αδόμητοι χώροι, όσον αφορά την Αττική, είναι ο Ελαιώνας, το πάρκο στο Γουδί, το Πάρκο Περιβαλλοντικής Συνείδησης Αντώνης Τρίτσης, το εργοστάσιο Λιπασμάτων Δραπετσώνας, το πάρκο του Ελληνικού, πρέπει στο σύνολό τους να αναπτυχθούν σε υπερτοπικούς πόλους πρασίνου. 

Όλες αυτές οι λειτουργίες πρέπει να ασκούνται σε επίπεδο Β΄ Βαθμού Αυτοδιοίκησης με την μητροπολιτική διακυβέρνηση, στόχος και πρέπει να είναι βέβαια η βιώσιμη ανάπτυξη των δύο μητροπολιτικών περιοχών, η παροχή καλύτερων και αποτελεσματικότερων υπηρεσιών προς τους πολίτες και η βελτίωση της ποιότητας ζωής τους. Η διασφάλιση κυρίως της κοινωνικής συνοχής, η διαμόρφωση όρων κοινωνικής ευημερίας, όπως η ενίσχυση της διεθνούς ανταγωνιστικότητας της Αττικής στο Λεκανοπέδιο και της Θεσσαλονίκης, ως κέντρων αναπτυξιακής δραστηριότητας και τουριστικών προορισμών. Η επιλογή του μητροπολιτικού σχήματος πρέπει να συνδυάζεται με την αποτελεσματικότητα, την πολιτική νομιμοποίηση που απαιτείται, ώστε να εξασφαλίζεται η κοινωνική αποδοχή και η πρακτική υλοποίηση των αποφάσεων. 

Κυρίες και κύριοι συνάδελφοι, οφείλουμε να προχωρήσουμε στη διοικητική μεταρρύθμιση για να επιτευχθεί και στη χώρα μας η ισόρροπη ανάπτυξη κέντρου και περιφέρειας, να μειωθούν οι σημερινές ανισότητες και να καταστούν πρωτεύουσες πόλεις πολλές στην Ελλάδα. Να αποκτήσουμε, αφού λοιπόν μιλάμε τόσο πολύ για την Ευρώπη, το ευρωπαϊκό αναπτυξιακό μοντέλο που χρειάζεται η χώρα μας, να έχουμε σύγχρονη, ισχυρή, ανεξάρτητη Αυτοδιοίκηση. 

Οι επόμενοι ομιλητές – εισηγητές, θα μπουν σε επιμέρους λεπτομέρειες που αφορούν τη διοικητική μεταρρύθμιση, έτσι ώστε με τη λήξη του Συνεδρίου να υπάρχει ένα ξεκάθαρο τοπίο ώστε να μην είναι έωλα ερωτήματα χωρίς απαντήσεις. Είναι ευκαιρία για την χώρα μας να κάνει ένα δυναμικό ξεκίνημα για ένα καλύτερο μέλλον, για εμάς, για τα παιδιά μας και για όσους θα ακολουθήσουν στη θέση τη δική μας και την ευκαιρία αυτή δεν πρέπει να την χάσουμε Είμαστε υπέρ της διοικητικής μεταρρύθμισης στη συντριπτική μας πλειοψηφία. Τα κόμματα, η κυβέρνηση, πρέπει να προχωρήσουν σε αυτήν την σημαντική τομή. 

Σας ευχαριστώ.

Ν. ΚΑΚΛΑΜΑΝΗΣ: Πριν καλέσω στο βήμα τον Πρόεδρο της ΕΝΑΕ, κύριο Δράκο και για λόγους ουσίας αλλά και ευγενείας, θέλω να σας ενημερώσω ότι εκ μέρους της κυβέρνησης παρίσταται όλη η ηγεσία του Υπουργείου Εσωτερικών, ο Υπουργός, κύριος Παυλόπουλος, οι δύο Υφυπουργοί, ο κύριος Νάκος και ο κύριος Ζώης, οι δύο Γενικοί Γραμματείς, ο κύριος Γεωργιάδης και ο κύριος Αγγελόπουλος. Εκ μέρους των κομμάτων, από τη ΝΕΑ ΔΗΜΟΚΡΑΤΙΑ, ο Γραμματέας του κόμματος, κύριος Ζαγορίτης και ο αρμόδιος Γραμματέας Τοπικής Αυτοδιοίκησης, κύριος Τζαμτζής. Από το ΠΑΣΟΚ παραβρίσκεται ο Βουλευτής κύριος Ντόλιος και αναμένεται ο κύριος Καστανίδης. Από το ΚΟΜΜΟΥΝΙΣΤΙΚΟ ΚΟΜΜΑ ο κύριος Νίκος Καραθανασόπουλος. Ενημερώθηκα ότι τον ΣΥΝΑΣΠΙΣΜΟ θα τον εκπροσωπήσει ο Πρόεδρός του, ο κύριος Τσίπρας, τον αναμένουμε. Από τον ΛΑΪΚΟ ΟΡΘΟΔΟΞΟ ΣΥΝΑΓΕΡΜΟ, ο κύριος Θανάσης Πλεύρης. Από την ΠΟΕ-ΟΤΑ, ο Πρόεδρός της, κύριος Θέμης Μπαλασόπουλος. Επίσης βρίσκεται και ο Γενικός Γραμματέας της ΠΟΠ-ΟΤΑ, κύριος Δαλδαμάνης. Επίσης είναι μαζί μας ο Γενικός Γραμματέας της Περιφέρειας Αττικής, κύριος Μανιάτης και εκ μέρους της ΕΕΤΑΑ, ο Πρόεδρος και Διευθύνων Σύμβουλος, κύριος Βαφειάδης και κύριος Γκογκοζώτος. 


Κύριε Δράκο, έχετε τον λόγο.
Δ. ΔΡΑΚΟΣ: Κύριε Υπουργέ των Εσωτερικών, κύριοι Υφυπουργοί, κύριοι Βουλευτές, κύριοι εκπρόσωποι των κομμάτων, κύριοι Γενικοί Γραμματείς, αγαπητέ φίλε Πρόεδρε της ΚΕΔΚΕ και εκλεκτά μέλη του Διοικητικού Συμβουλίου της Κεντρικής Ένωσης Δήμων και Κοινοτήτων, φίλες και φίλοι Δήμαρχοι και δημοτικοί παράγοντες. 


Κάθε συνέδριο, κάθε συνάντηση Δημάρχων και δημοτικών παραγόντων, ταγών της ελληνικής περιφέρειας, έχει την ξεχωριστή δική του σημασία και αξία. Όμως, ετούτο το θεματικό συνέδριο, το οποίο στοχεύει να καθορίσει και να μπει στις λεπτομέρειες της υπόθεσης που λέγεται Διοικητική Μεταρρύθμιση για την Ελλάδα, είναι μια εξαιρετική συνάντηση μεγάλης σπουδαιότητας και θέλω, ως εκπρόσωπος της Ένωσης Νομαρχιακών Αυτοδιοικήσεων, ως Πρόεδρος και εκ μέρους όλης της Δευτεροβάθμιας Αυτοδιοίκησης, να μεταφέρω τον θερμό χαιρετισμό σε αυτήν εδώ την αίθουσα των αγώνων, για μια περιφερειακή Ελλάδα δημοκρατική, για μια περιφερειακή Ελλάδα στηριγμένη στην αποκέντρωση, με βάση την Αυτοδιοίκηση.


Κυρίες και κύριοι συνάδελφοι, έχει πολύ καιρό τώρα, κορφιάσει – θα έλεγε κανένας – η αντίληψη σε όλους μας και όχι μόνο σε εμάς, ότι πρέπει να πάμε σε μια συνολική μεταρρύθμιση για την χώρα μας. Σε μια μεταρρύθμιση η οποία θα ενισχύει τους περιφερειακούς αυτοδιοικητικούς θεσμούς, σε μια μεταρρύθμιση η οποία πραγματικά θα βάζει τις βάσεις για μια ισότομη περιφερειακή εκπροσώπηση όλων των γεωγραφικών διαμερισμάτων της χώρας μέσα από την Αυτοδιοίκηση και παρά το γεγονός ότι τα τελευταία χρόνια έχουμε επιτύχει πάρα πολλά στην κατεύθυνση αυτή και με την μεταρρύθμιση του Καποδίστρια, αλλά και με την αιρετότητα του θεσμού της Νομαρχιακής Αυτοδιοίκησης, αλλά και κυρίως με την ενίσχυση των δύο θεσμών αυτών και οφείλουμε πράγματι να πούμε ότι συνεργαστήκαμε δυναμικά με την κυβέρνηση και με τον αρμόδιο Υπουργό, τον κύριο Προκόπη Παυλόπουλο, πάνω στα μεγάλα ζητήματα αυτά και υπήρξαν πολιτικές ενίσχυσης των θεσμών αυτών και της Πρωτοβάθμιας Αυτοδιοίκησης, αλλά και της Δευτεροβάθμιας Αυτοδιοίκησης, η οποία μετά την γέννησή της αφέθηκε δυστυχώς, επί πολλά χρόνια, χωρίς σημαντικές πολιτικές που να την ενισχύουν και οικονομικά, αλλά και θεσμικά.


Όμως, όλα αυτά, τα οποία πέτυχε η πατρίδα μας τα τελευταία χρόνια, δεν αρκούν για να παρακολουθήσουμε τις εξελίξεις σε παγκόσμιο και διεθνές επίπεδο. Δεν αρκούν για να έχουμε – όπως είπα και νωρίτερα – μια εκπροσώπηση της χώρας δυναμική, η οποία πραγματικά θα προωθεί και θα επιλύει τα τοπικά ζητήματα, τα οποία θα προκύπτουν, αλλά και θα χαράζει την ανάπτυξη την περιφερειακή και την τοπική, σε μείζονα ζητήματα και αυτό πρέπει να γίνει με μια συνολική μεταρρύθμιση, η οποία σύμφωνα με τις απόψεις τις οποίες έχουμε καταθέσει και η ΚΕΔΚΕ και η ΕΝΑΕ, δεν πρέπει να περιορίζεται μόνο στην μεταρρύθμιση της Αυτοδιοίκησης. Πρέπει να προχωρήσει και σε μια συνολική Διοικητική Μεταρρύθμιση του πολιτικού συστήματος της χώρας.


Εμείς, ως Ένωση Νομαρχιακών Αυτοδιοικήσεων Ελλάδος, συνεργαστήκαμε με το Ινστιτούτο Τοπικής Αυτοδιοίκησης και στα δυο μας τελευταία συνέδρια και αυτό της Δράμας το τακτικό, αλλά και το θεματικό συνέδριο το οποίο κάναμε προ 45 περίπου ημερών στην Αθήνα, αποφασίσαμε σε συγκεκριμένα ζητήματα να καταθέσουμε τις απόψεις μας στην κυβέρνηση και ζητήσαμε την Περιφερειακή Αυτοδιοίκηση με αιρετό Περιφερειακό Συμβούλιο και αιρετό επικεφαλής της Περιφερειακής Αυτοδιοίκησης, κρατώντας ως διοικητική δομή την σημερινή Νομαρχία, με πολιτικό προϊστάμενο και αιρετό και ακόμα υποστηρίζουμε ότι αυτή η υπόθεση πρέπει να προχωρήσει μέχρι το τέλος της παρούσης αυτοδιοικητικής περιόδου και στην καινούργια αυτοδιοικητική περίοδο να πάμε με το καινούργιο σύστημα και πιστεύουμε, κύριε Υπουργέ, ότι αυτό είναι εφικτό. 

Υποστηρίξαμε ακόμα ότι για να συμβούν αυτά, πρέπει να υπάρξει μια γενναία φορολογική μεταρρύθμιση. Τολμώ να πω επίσης, δημοσιονομική μεταρρύθμιση, για να μπορέσουν, επιτέλους, οι αυτοδιοικητικοί θεσμοί να στηριχτούν οικονομικά και να μπορέσουν να έχουν τον αναπτυξιακό και προγραμματικό ρόλο τον οποίο έχουν σε όλη την προηγμένη Ευρώπη και τον κόσμο και ακόμα υποστηρίζουμε, ότι φυσικά δεν μπορεί να καταργηθεί η αποκεντρωμένη δομή του κράτους και όσοι υποστήριξαν ότι καταθέσαμε τέτοια άποψη, σε καμία περίπτωση εμείς δεν έχουμε καταθέσει κάτι τέτοιο. Βεβαίως, μπήκαμε σε λεπτομέρειες και είπαμε για την εύρυθμη λειτουργία δεν πρέπει να υπάρχουν επικαλύψεις αρμοδιοτήτων και μεταξύ των αυτοδιοικητικών θεσμών να υπάρξουν σαφή όρια, αλλά και μεταξύ των – αν θέλετε – αποκεντρωμένων δομών της ελληνικής Πολιτείας και ξέρουμε πολύ καλά, κυρίες και κύριοι συνάδελφοι, ότι και εσείς, πρωτοπόροι όντες στις μεταρρυθμίσεις οι άνθρωποι της Πρωτοβάθμιας Αυτοδιοίκησης, στα συνέδριά σας υποστηρίξατε αυτές τις απόψεις και χαιρόμαστε γιατί πάμε χέρι-χέρι, μαζί, σε αυτή την πολύ σπουδαία μεταρρυθμιστική προσπάθεια.

Όμως, η χαρά μας και η αισιοδοξία μας, δεν βασίζεται μόνο στην αγωνιστικότητα τη δική μας και στις θέσεις γενικότερα των ανθρώπων και των παραγόντων της ελληνικής περιφέρειας. Βασίζεται και στο ότι ο πολιτικός κόσμος της χώρας, έχει υιοθετήσει και πρωτοστατεί πολλές φορές σε αυτά τα ζητήματα και έχει εκφραστεί εξ επισήμων χειλών της κυβέρνησης και του Πρωθυπουργού και του Υπουργού Εσωτερικών και των άλλων παραγόντων, ότι η υπόθεση της Διοικητικής Μεταρρύθμισης, είναι κεντρικός πολιτικός στόχος και χειροκροτούμε αυτή την δέσμευση και είμαστε παρόντες στον αγώνα για την υλοποίηση αυτού του προγράμματος. Κατανοούμε ότι υπάρχουν προβλήματα και δημοσιονομικά και οργανωτικά και άλλα, τα οποία πρέπει να υπερπηδήσουμε. Δεν είμαστε δογματική. Η συζήτηση η οποία ανοίγει, δίνει την δυνατότητα σε όλους μας να προσεγγίσουμε τα θέματα αυτά και να βρούμε την χρυσή τομή, η οποία θα μας οδηγήσει στο καλύτερο δυνατό αποτέλεσμα. 

Κύριε Πρόεδρε, κύριε συνάδελφε, θέλω να σας πω ότι στον αγώνα αυτό, η ΚΕΔΚΕ και η ΕΝΑΕ θα πάνε μαζί. Γνωρίζω αυτά τα οποία έχετε καταθέσει και ως αποτέλεσμα των συλλογικών αποφάσεων, αλλά και λόγω της δικής σας προσέγγισης και είμαι βέβαιος ότι το σημερινό συνέδριο θα δημιουργήσει μια καινούργια αγωνιστική πλατφόρμα για αυτή την υπόθεση. Με αυτή τη λογική, πιστεύω ότι πραγματικά μπορούμε να επιτύχουμε πάρα πολλά στην υπόθεση η οποία λέγεται αποκέντρωση, η οποία λέγεται ενίσχυση της περιφερειακής δημοκρατίας, η οποία λέγεται περιφερειακή ισόρροπη ανάπτυξη και με αυτές τις σκέψεις και με αυτή την κατάθεση ψυχής, χαιρετίζω αυτό το θεματικό συνέδριο και λέω ότι είναι καίρια η στιγμή και κρίσιμη και ότι είναι πολύ σημαντική η ευκαιρία, η οποία δεν πρέπει σε καμία περίπτωση να χαθεί, για να πάμε στο επόμενο, πολύ σημαντικό βήμα το οποίο έχει ανάγκη ο τόπος, η ελληνική περιφέρεια και συνολικά η Ελλάδα μας. 

Να είστε καλά, καλή επιτυχία. 
Ν. ΚΑΚΛΑΜΑΝΗΣ: Ευχαριστούμε τον κύριο Δράκο. Εκ μέρους της ΠΟΕ-ΟΤΑ, ο Πρόεδρός της, κύριος Θέμης Μπαλασόπουλος.
Θ. ΜΠΑΛΑΣΟΠΟΥΛΟΣ: Αγαπητοί φίλοι συνεργάτες, κύριε Πρόεδρε της ΚΕΔΚΕ, θα ήθελα να σας ευχαριστήσω για την πρόσκληση που μας κάνατε για να απευθύνουμε χαιρετισμό στο διήμερο Συνέδριό σας και συγχρόνως να καταθέσουμε καταρχήν τις θέσεις της Ομοσπονδίας μας στις επερχόμενες αλλαγές, στο νέο μοντέλο διοικητικής διάρθρωσης της χώρας μας.


Πριν καταθέσουμε τις θέσεις μας για τη νέα διοικητική διάρθρωση, κρίνουμε αναγκαίο να αποτιμήσουμε  και την προηγούμενη μεταρρύθμιση, τον Καποδίστρια, που ενώ ήταν μία πρωτοποριακή πολιτική νομοθετική πρωτοβουλία, τελικά στην εφαρμογή της δημιουργήθηκαν σοβαρά προβλήματα, καθώς στο τέλος επικράτησαν μικροκομματικός σχεδιασμός, ανυπαρξία υποστήριξης στην πράξη και άρα την πλήρη εφαρμογή του, έλλειψη πόρων, έλλειψη ή αδυναμία προσέλευσης εξειδικευμένου προσωπικού, ενώ όπου υπήρξε αυτό στο τέλος και με ευθύνη των αιρετών απομακρύνθηκαν. 


Άρα, σήμερα όλοι εμείς που συμφωνούμε ότι χρειάζεται μία νέα διοικητική μεταρρύθμιση, να αποφύγουμε τα ίδια λάθη τόσο στο σχεδιασμό όσο και στην εφαρμογή της.


Καταρχήν είναι θετικό ότι όλοι συνολικά οι φορείς της Τοπικής Αυτοδιοίκησης συμφωνούν για αποκέντρωση με ισχυρή Περιφερειακή και Τοπική Αυτοδιοίκηση. Για να πετύχει όμως  η νέα προσπάθεια, θα πρέπει να αποφύγουμε τα λάθη του παρελθόντος, να υπάρξει ουσιαστικός διάλογος στην ίδια αποτίμηση που υπάρχει από το Ινστιτούτο Τοπικής Αυτοδιοίκησης μέχρι σήμερα της πορεία του Καποδίστρια 1, για να φτάσουμε στο τέλος στη διαμόρφωση μιας ολοκληρωμένης πρότασης που θα τεθεί σε ανοικτή συζήτηση και κοινωνική διαβούλευση με όλους τους τοπικούς φορείς, με στόχο την κατάληξη σε κοινά κριτήρια σχεδιασμού και εφαρμογής ώστε στη συνέχεια να προχωρήσει η Βουλή στη νομοθέτησή της. 


Για να πετύχει όμως μία νέα διοικητική μεταρρύθμιση, θα πρέπει να συμφωνήσουμε στις γενικές κατευθύνσεις που θα πρέπει να είναι, πρώτον, οικονομική επάρκεια, με πρώτο άμεσο βήμα την απόδοση των οφειλομένων στους υφιστάμενους φορείς Τοπικής Αυτοδιοίκησης, τη σύνταξη ολοκληρωμένου επιχειρησιακού σχεδίου υποστήριξης και κάλυψης των βασικών ελλειμμάτων που κληροδοτούν οι σημερινοί σε υποδομές και προσωπικό. 


Δεύτερον, κριτήρια χωροταξικής ενότητας. Ουσιαστική διαβούλευση για την εφαρμογή, κοινά αποδεκτών κριτηρίων για τη διαμόρφωση των νέων χωρογραφικών ενοτήτων και όποιοι μικροκομματικοί σχεδιασμοί έγιναν με την προηγούμενη μεταρρύθμιση, λειτούργησαν τελικά με αντίθετα κομματικά οφέλη. 


Τρίτον. Η διαχείριση των εθνικών και ευρωπαϊκών πόρων. Να υπάρχει ξεκάθαρος σχεδιασμός για ενσωμάτωση στη Περιφερειακή Αυτοδιοίκηση όλων των αναπτυξιακών και κοινωνικών κρατικών περιφερειακών λειτουργιών, καθώς να δοθεί και η διαχείριση των αντίστοιχων εθνικών και ευρωπαϊκών πόρων. 


Δημοκρατική λειτουργία και συμμετοχή των πολιτών. Πρώτη προτεραιότητα θα πρέπει να είναι η κατάργηση του αντιδημοκρατικού 42%. Η καθιέρωση της απλής αναλογικής. Η διασφάλιση ουσιαστικού δημοκρατικού ελέγχου και κινήτρων για τη συμμετοχή και ενεργοποίηση των πολιτών. 


Αν συμφωνήσουμε ότι αυτά είναι οι βασικοί παράγοντες για την επιτυχία μίας νέας μεταρρύθμισης, τότε πολύ εύκολα θα συμφωνήσουμε και για τον νέο τρόπο λειτουργίας της Περιφερειακής και Τοπικής Αυτοδιοίκησης.


Οι δικές μας θέσεις αγαπητοί φίλοι, δεν ξεφεύγουν από τις γενικότερες προτάσεις όλων σας. Η ΠΟΕ ΟΤΑ συμφωνεί για Περιφερειακή Αυτοδιοίκηση, που θα είναι κέντρο σχεδιασμού και συντονισμού της περιφερειακής ανάπτυξης, με αιρετό Περιφερειάρχη και Περιφερειακό Συμβούλιο, για να μπορέσει να αποτελέσει θεσμικά και πολιτικά θεμελιώδη προϋπόθεση για ισόρροπη περιφερειακή και ενδοπεριφερειακή ανάπτυξη. 

Οι Νομαρχίες να λειτουργήσουν ως αποκεντρωμένοι περιφερειακοί θεσμοί, με αιρετά Όργανα, πόρους και αρμοδιότητες. 


Πρωτοβάθμια Αυτοδιοίκηση με την ύπαρξη Μητροπολιτικών Δήμων στις πόλεις των Αθηνών και Θεσσαλονίκης και στη συνέχεια και σε άλλες πόλεις, με ενιαία αντιμετώπιση ιδιαίτερα όπως της οικονομικής ανάπτυξης, χωροταξικού σχεδιασμού, κοινωνικής πολιτικής, περιβάλλοντος, μεταφορών, πολιτικής προστασίας και άλλων, ενώ οι Δήμοι της περιφέρειας να συγκροτηθούν με άξονα πόλεις μικρού και μεσαίου μεγέθους, προκειμένου να είναι εξασφαλισμένη η βιωσιμότητά τους, η δυνατότητα παροχής ικανοποιητικών υπηρεσιών και αναπτυξιακής παρέμβασης, ανταγωνιστικότητα και αξιοποίηση του ενδογενούς δυναμικού. 


Βασική προϋπόθεση επιτυχίας και σωστής λειτουργίας, είναι η ύπαρξη δημοτική δημοκρατία με εσωτερική αποκέντρωση, θεσμούς, πόρους και αρμοδιότητες που να διασφαλίζουν τη συμμετοχή όλων. Απαιτείται συνολική μεταρρύθμιση και εκδημοκρατισμός του φορολογικού συστήματος, χωρίς επιβολή νέων φόρων στους πολίτες, με αναδιανομή του φορολογικού προϊόντος, ανακατανομή των πόρων κεντρικής εξουσίας Τοπικής Αυτοδιοίκησης προς όφελος της δεύτερης και κατανομή των πόρων με διαφάνεια και αντικειμενικά κριτήρια. 


Βασική αρχή και προϋπόθεση για την επιτυχή λειτουργία των αποκεντρωμένων θεσμών της Αυτοδιοίκησης, είναι η διαφάνεια και ο κοινωνικός έλεγχος, καθώς και η ενθάρρυνση συμμετοχής των πολιτών στα Όργανα λήψης των αποφάσεων, για να κάνουμε πάλι τους Οργανισμούς Τοπικής Αυτοδιοίκησης ως κυρίαρχους αντιπροσωπευτικούς δημοκρατικούς Οργανισμούς, που θα έχουν την ευθύνη επίλυσης των τοπικών υποθέσεων. 


Με μία φράση, θα πρέπει με τον Καποδίστρια 2 να ανατρέψουμε ριζικά το διοικητικό σύστημα της χώρας. Θα πρέπει να αποφύγουμε τα λάθη του παρελθόντος, αλλά και του μέλλοντος, γιατί σε κάποιους και δυστυχώς είναι πολλοί, πιστεύουν ότι η διοικητική μεταρρύθμιση θα γίνει με μοναδικό στόχο τη διαχείριση των κοινοτικών κονδυλίων του ΕΣΠΑ.


Αγαπητοί φίλοι, συνεργάτες, για να υπάρξει επιτυχία σε μία διοικητική μεταρρύθμιση του μεγέθους αυτού, θα πρέπει να υπάρχει όχι μόνο συμμετοχή των εργαζομένων στην Τοπική Αυτοδιοίκηση, αλλά και αναβάθμιση του ρόλου τους. 


Οι εργαζόμενοι στην Τοπική Αυτοδιοίκηση διεκδικούν την υπεράσπιση και διεύρυνση του δημόσιου και κοινωνικού χαρακτήρα των υπηρεσιών της Τοπικής Αυτοδιοίκησης και αποτροπή κάθε προσπάθειας εμπορευματοποίησης. Την αξιοποίηση και αναβάθμιση του ανθρώπινου δυναμικού στην καθημερινή τους λειτουργία, ιδιαίτερα τώρα με τις αυξημένες αρμοδιότητες που σχεδιάζονται να δοθούν.


Τη στελέχωση των νέων ΟΤΑ με εξειδικευμένο προσωπικό, αλλά και την αντιμετώπιση της έλλειψης διάθεσης από πολλούς φορείς της Τοπικής Αυτοδιοίκησης, επιμόρφωσης και κατάρτισης του υπάρχοντος προσωπικού. 


Τη θεσμοθέτηση ενιαίας, μόνιμης σχέσης συνεργασίας, μονιμοποίηση όλων των εργαζομένων ιδιωτικού δικαίου αορίστου χρόνου, για να έχουν πλήρη βαθμολογική εξέλιξη, κατάργηση του θεσμού των εκτάκτων, της μερικής απασχόλησης και των συμβάσεων μίσθωσης έργου. Προσλήψεις μόνιμου προσωπικού, υπεράσπιση των δικαιωμάτων των εργαζομένων στις Δημοτικές Επιχειρήσεις, για ενιαίο πλαίσιο αμοιβών και όρων εργασίας, αποτροπή των απολύσεων, συνέχιση των προγραμμάτων όπως Βοήθεια στο Σπίτι, που ήδη πολύ καλά γνωρίζετε ότι μπαίνουν σε μία δοκιμασία. 


Κατάργηση του νόμου για τις συμπράξεις δημόσιου και ιδιωτικού τομέα όπου δίνεται η δυνατότητα μεταφοράς όλων των αρμοδιοτήτων της Τοπικής Αυτοδιοίκησης, ακόμα και των κοινωνικών, σε ιδιώτες, με αντάλλαγμα που θα καταβάλλουν οι ίδιοι οι δημότες. Ενός νόμου που εφαρμόζει μία ακραία ιδιωτικοποίηση των υπηρεσιών της Τοπικής Αυτοδιοίκησης, χωρίς κανέναν έλεγχο και επιχειρείται η πραγματική  συρρίκνωση και υποβάθμιση του κοινωνικού ρόλου της Τοπικής Αυτοδιοίκησης. 


Οικονομική και θεσμική αναβάθμιση του συνόλου του ανθρώπινου δυναμικού στην Τοπική Αυτοδιοίκηση. Επίλυση βασικών κλαδικών και θεσμικών αιτημάτων που απασχολούν τους εργαζόμενους. 


Πιστεύουμε ότι η ανάπτυξη και αξιοποίηση του ανθρώπινου δυναμικού σε συνδυασμό με την επίλυση βασικών αιτημάτων που έχουν να κάνουν με την πορεία του θεσμού της Τοπικής Αυτοδιοίκησης, θα έχει ως αποτέλεσμα την επίτευξη του βασικού στόχου όλων μας, την καλύτερη παροχή υπηρεσιών με το χαμηλότερο κόστος στους πολίτες. 


Κλείνοντας την παρέμβασή μου, εκτιμώντας τις τοποθετήσεις όλων των φορέων για τη διοικητική αναδιάρθρωση της χώρας, πιστεύουμε ότι τελικό στόχο θα έχουμε όλοι μας την ουσιαστική αναβάθμιση και ανάπτυξη της Τοπικής Αυτοδιοίκησης και εύχομαι εκ μέρους των εργαζομένων στην Τοπική Αυτοδιοίκηση, κάθε επιτυχία στις εργασίες του Συνεδρίου σας και τα αποτελέσματά του να συνεισφέρουν στην κοινή προσπάθεια για την αντιμετώπιση συνολικά των προβλημάτων που αντιμετωπίζουμε όλοι μας και αιρετοί και εργαζόμενοι. 


Σας ευχαριστώ. 

Ν. ΚΑΚΛΑΜΑΝΗΣ: Πριν πάρω τον λόγο, θα ήθελα να ενημερώσω τους συναδέλφους ότι με ομόφωνη απόφαση του Προεδρείου, ο εκπρόσωπος της δεύτερης Ομοσπονδίας θα κληθεί αμέσως μετά τον γενικό εισηγητή στην απογευματινή συνεδρίαση, να πάρει τον λόγο και να χαιρετίσει το Συνέδριό μας. 
Κύριε Υπουργέ, κύριοι Υφυπουργοί, κύριοι Γενικοί Γραμματείς, κύριοι εκπρόσωποι των κομμάτων, των εργαζομένων στους Δήμους, αγαπητέ Δημήτρη Δράκο, αγαπητοί φίλοι και συνάδελφοι, θέλουμε να σας ευχαριστήσουμε για τη σημερινή σας παρουσία εκ μέρους ολόκληρου του Διοικητικού Συμβουλίου της Κεντρικής Ένωσης Δήμων και Κοινοτήτων Ελλάδας και να σας καλωσορίσω σε αυτό το θεματικό Συνέδριο, το κομβικό για το μέλλον της Αυτοδιοίκησης. 


Καταρχήν όμως θα θέλαμε να εκφράσουμε και νομίζω μπορώ να πω ότι σας εκπροσωπώ όλους,  την πλήρη στήριξή μας σε δύο Νομούς που ακόμα δεν έχει χρονίσει η περσινή καταστροφή από τις πυρκαγιές και τους βρήκε άλλο κακό από άλλο φυσικό φαινόμενο, στην Ηλεία και την Αχαΐα. 

Η Κεντρική Ένωση Δήμων και Κοινοτήτων  με ομόφωνη απόφαση του Διοικητικού της Συμβουλίου και εκ των αποθεματικών της, θα κάνει το χρέος της μέσω προγραμματικών συμβάσεων που ήδη υπογράφτηκαν μεταξύ της ΚΕΔΚΕ και των δύο Τοπικών Ενώσεων, διότι εμείς επιλέγουμε να συνεννοούμαστε με τους συναδέλφους μας και κάνω έκκληση στους δύο Προέδρους των Τοπικών Ενώσεων και εκείνοι με την σειρά τους ξεπερνώντας τις όποιες  γραφειοκρατικές διαδικασίες, μόλις εκταμιευτούν τα χρήματα, να δοθούν στους πληγέντες Δήμους, στα χέρια των Δημάρχων και από εκεί στους δικαιούχους. 

Είμαστε λοιπόν σήμερα εδώ για δύο λόγους:  Πρώτον, για να διατυπώσουμε τις θέσεις μας, οι οποίες είναι λίγο – πολύ γνωστές και ξεκάθαρα διατυπωμένες στα τελευταία μας συνέδρια και τις οποίες σταθερά και διαχρονικά υποστηρίζει η συντριπτική πλειοψηφία των αιρετών της Πρωτοβάθμιας Αυτοδιοίκησης. 

Θέσεις που όπως αποτυπώνονται και στην απόφαση του τελευταίου μας τακτικού Συνεδρίου,  έχουν ως στρατηγικό στόχο το σχεδιασμό και την υλοποίηση ενός ολοκληρωμένου προγράμματος τομών και  μεταρρυθμίσεων, οι οποίες θα  οδηγήσουν  στην αναζωογόνηση του εθνικού χώρου, σ΄ ένα σύγχρονο κράτος «στρατηγείο», με αποκεντρωμένους θεσμούς και πόρους, στην  Περιφερειακή Αυτοδιοίκηση, που θα συμβάλει στην ισόρροπη περιφερειακή ανάπτυξη της χώρας, σε  ισχυρούς δήμους, που θα μπορούν να απαντούν στις ανάγκες των πολιτών για ποιότητα ζωής, για προστασία του περιβάλλοντος, για κοινωνική αλληλεγγύη, για απασχόληση. 

Μεταρρυθμίσεις δηλαδή που θα κατοχυρώνουν στην πράξη την αρχή της επικουρικότητας, θα αποκεντρώνουν ουσιαστικές αρμοδιότητες αλλά και αναγκαίους πόρους, θα εξαλείψουν τη σημερινή πραγματικότητα του Δήμου – επαίτη της κεντρικής διοίκησης  και θα εναρμονίζουν την Αυτοδιοίκηση με τις σύγχρονες ανάγκες της κοινωνίας και των πολιτών, προσδίδοντάς της χαρακτηριστικά ενός σύγχρονου, δυναμικού πολιτικού οργανισμού, που θα ανταποκρίνεται στα νέα παγκόσμια δεδομένα και θα συγκλίνει προς το ευρωπαϊκό κεκτημένο.

Ο δεύτερος λόγος που βρισκόμαστε σήμερα εδώ είναι  για να ακούσουμε τις θέσεις των πολιτικών δυνάμεων, που είναι εδώ παρούσες. Κυρίως, όμως,  ανυπομονούμε να ακούσουμε τις θέσεις της Κυβέρνησης και να ανιχνεύσουμε σ΄ αυτές την ειλικρινή πολιτική βούληση για να προχωρήσει η χώρα στις αναγκαίες τομές και μεταρρυθμίσεις,  τις οποίες η Αυτοδιοίκηση εδώ και χρόνια ζητά και η ίδια η Κυβέρνηση, ο ίδιος ο Πρωθυπουργός,  έχει δηλώσει αποφασισμένος να υλοποιήσει.

Διότι αυτό ακριβώς απαιτεί αυτή η μεγάλη μεταρρύθμιση: Πολιτική βούληση και πολιτικό θάρρος και  εμείς ως  Αυτοδιοίκηση δηλώνουμε εξ αρχής και απερίφραστα ότι σε μια τέτοια προσπάθεια οι φοβικές και μικροπολιτικές νοοτροπίες, από όπου και αν προέρχονται δεν θα μας βρουν σύμφωνους.

Κυρίες και κύριοι συνάδελφοι, η Αυτοδιοίκηση σήμερα, είτε το έχουν συνειδητοποιήσει ορισμένοι είτε όχι, βιώνει ήδη τα χαρακτηριστικά της νέας εποχής. Οι νέες προκλήσεις, οι δυνατότητες και οι ευθύνες για ουσιαστική αναβάθμιση και ισχυροποίησή της στο πολιτικό και διοικητικό σύστημα της χώρας είναι ήδη πραγματικότητα. 

Η περαιτέρω καθυστέρηση ή ακόμη και οι άτολμες αποφάσεις για αλλαγές, είναι βέβαιο ότι θα ισοδυναμούν με οπισθοχώρηση, με εγκατάλειψη κάθε στόχου για ριζικό μετασχηματισμό του πολιτικού και διοικητικού συστήματος της χώρας. Θα ισοδυναμεί με υποθήκευση του ίδιου του μέλλοντος της χώρας και δεν έχουμε τέτοιο δικαίωμα αγαπητοί συνάδελφοι.

Η ρητή εντολή που έχουμε πάρει από τους πολίτες, Κυβέρνηση, πολιτικά κόμματα και Αυτοδιοίκηση, σε καμία περίπτωση δε μας εξουσιοδοτεί να μείνουμε πίσω. Εμείς, οι άνθρωποι της Αυτοδιοίκησης έχουμε την βαθιά πεποίθηση ότι η ριζική αποκέντρωση απελευθερώνει δημιουργικές δυνάμεις, παροτρύνει και  κινητοποιεί τους ίδιους τους πολίτες να συμμετέχουν στις δημόσιες υποθέσεις, ότι το μέλλον της αποκέντρωσης και της ισχυρής Αυτοδιοίκησης δεν είναι υπόθεση μόνο των αιρετών, αλλά ότι αποτελεί το κεντρικό πολιτικό ζήτημα της χώρας.


Για αυτό και η ΚΕΔΚΕ είχε προτείνει,  την υπαγωγή αυτής της προσπάθειας στον ίδιο τον Πρωθυπουργό, πρόταση την οποία με ικανοποίηση διαπιστώνουμε ότι απεδέχθη η Κυβέρνηση.

Επειδή πιστεύουμε βαθιά στην αναγκαιότητα  όχι μόνο της διοικητικής μεταρρύθμισης και της αναδιάρθρωσης της Τοπικής Αυτοδιοίκησης, αλλά και στην αναγκαιότητα της  επιτυχούς έκβασης αυτού του μεγάλου εγχειρήματος, ως ΚΕΔΚΕ, τουλάχιστον από τετραετίας έχουμε καταθέσει ολοκληρωμένες προτάσεις,  τις οποίες συνεχώς επεξεργαζόμαστε και τις προχωράμε ακόμη παραπέρα.

Εκτός λοιπόν, της μελέτης που συνέταξε το Ινστιτούτο Τοπικής Αυτοδιοίκησης,  την οποία θα συζητήσουμε κατά τη διάρκεια του συνεδρίου μας, αποφασίσαμε  πάλι στα πλαίσια του Ινστιτούτου,  τη συγκρότηση ειδικών επιτροπών,  πρώτον, για το οριστικό ξεκαθάρισμα των σημερινών αρμοδιοτήτων και την κοστολόγηση άσκησής τους. Αν αυτό δεν το ξεκαθαρίσουμε κυρίες και κύριοι συνάδελφοι, δεν μπορούμε να μιλάμε για τα οικονομικά του μέλλοντος με σαφήνεια και αξιοπιστία. 

Εδώ θα ανοίξω μία μικρή παρένθεση για να σας κάνω μία δίλεπτη ενημέρωση από την τελευταία συνάντηση με τον Υπουργό, κύριο Αλογοσκούφη και ελπίζω ότι ο εκπρόσωπος της κυβέρνησης, ο Υπουργός, κύριος Παυλόπουλος, θα επιβεβαιώσει τα λεχθέντα από εμένα.

Καταρχήν έχουμε φτάσει στην τελική φάση της ΔΗΜΟΣ Α.Ε.. Έχουμε συμφωνήσει σχεδόν σε όλα. Απομένει και υπάρχει δέσμευση ότι μέσα στο πρώτο 15ήμερο του Ιουλίου θα έχει γίνει αυτό που θα σας πω. Η έκδοση δηλαδή, της Κοινής Υπουργικής Απόφασης για τη συγκρότηση του Διοικητικού Συμβουλίου της ΔΗΜΟΣ Α.Ε.

Υπενθυμίζω ότι το Συμβούλιο είναι 9μελές, την πλειοψηφία την έχει η Τοπική Αυτοδιοίκηση με πέντε που ορίζει η ίδια, δύο το Υπουργείο Εσωτερικών και δύο το Υπουργείο Οικονομικών. Ολόκληρο το μετοχικό κεφάλαιο θα μπει από το κράτος, δεν θα βάλει λεφτά η Τοπική Αυτοδιοίκηση, τα τρία εκατομμύρια ευρώ και μένει προς συζήτηση διότι δεν συμφωνούμε απόλυτα με την άποψη του Υπουργείου, ότι θέλει να είναι ο μοναδικός μέτοχος, αλλά αν συμβεί αυτό, επειδή βεβαίως βάζει όλα τα χρήματα, θα αναλάβει τη δέσμευση, καταρχήν το έχει αποδεχτεί, της βιωσιμότητας της εταιρείας. 

Το δεύτερο είναι και εξουσιοδοτήθηκα να σας το μεταφέρω από τον κύριο Αλογοσκούφη, ότι τα 250 εκατομμύρια χρονικά θα εκταμιευτούν σύμφωνα με τις προτάσεις της ΚΕΔΚΕ, τις οποίες τις γνωρίζετε, μεταξύ 15 και 30 Αυγούστου. Στα θερινά Τμήμα της Βουλής, στο πρώτο ή στο δεύτερο, θα ψηφιστεί η τροπολογία για το 90% των τελών κυκλοφορίας. Υπενθυμίζω την ακροτελεύτια παράγραφο ότι αν συμβεί κάτι που τα χρήματα αυτά δεν θα φτάσουν όχι εξ υπαιτιότητάς μας, τη διαφορά θα την καλύψει η Πολιτεία και το τελευταίο, το οποίο δεν είναι της παρούσης, απλά σας ενημερώνω, παρεδόθη από τη Νομική Υπηρεσία της ΚΕΔΚΕ στην αρμόδια Οικονομική Επιτροπή, η πρόταση υπό μορφή διάταξης νόμου, να την εγκρίνουμε βεβαίως πρώτα εμείς ως ΚΕΔΚΕ και ύστερα θα την στείλουμε στο Υπουργείο, για το θέμα των διαδικασιών των ομολόγων. 

Δεύτερον, πρέπει να ξεκαθαρίσουμε και έχουμε αναθέσει αυτήν την μελέτη στο ΙΤΑ, τι χρειάζεται για τη διοίκηση των νέων Δήμων που θα  προκύψουν. Τρίτον. Για την τελική επεξεργασία των κριτηρίων χωροταξίας. 

Επίσης, έχουμε προτείνει στην κυβέρνηση τη λειτουργία κοινής Επιτροπής ΚΕΔΚΕ και Υπουργείο Εσωτερικών, προκειμένου να διασφαλιστεί από κοινού η επιτυχής έκβαση του διαλόγου, αποφεύγοντας κακοτοπιές και γεφυρώνοντας διαφωνίες. Φαντάζομαι ότι σήμερα θα ακούσουμε περί του χρονοδιαγράμματος της κυβέρνησης. 


Επειδή πάντα από τα λάθη και τις επιτυχίες του παρελθόντος όχι μόνο διδάσκεται κανείς, αλλά και χαράζει πορεία, υλοποιώντας και σχετική απόφαση του τακτικού μας Συνεδρίου, προχωρήσαμε  στην αξιολόγηση των πεπραγμένων του πρώτου «Καποδίστρια», που αποτελεί και μεγάλο μέρος της μελέτης μας για τη διοικητική μεταρρύθμιση. 

Σκοπός μας ήταν και παραμένει, αφού συζητηθεί στο σημερινό μας Συνέδριο, οι τελικές μας  προτάσεις, να στηριχτούν και στα πεπραγμένα του πρώτου «Καποδίστρια», μιας μεταρρύθμισης που κατά την άποψή μου ήταν σημαντική και θαρραλέα, αλλά που οι παραλείψεις ή τα λάθη δεν την έκαναν να αποδώσει αυτά που όλοι αναμέναμε. Αυτά ακριβώς  τα λάθη πρέπει να αποφύγουμε στην πορεία προς τον δεύτερο Καποδίστρια και κυρίως στην υλοποίησή του. 

Αγαπητοί συνάδελφοι, καταθέτουμε λοιπόν σήμερα ενώπιόν σας, στο Συνέδριό μας, για συζήτηση μια ολοκληρωμένη πρόταση για το σύγχρονο κράτος, για ένα μοντέλο διακυβέρνησης με ισχυρή Αυτοδιοίκηση.

Πρώτη προτεραιότητα θεωρούμε ότι είναι η οριστική διαμόρφωση των δύο επιπέδων Αυτοδιοίκησης, Τοπικού και Περιφερειακού, ως μέρους του πολιτικού και διοικητικού συστήματος.

Τι προτείνουμε και τι ζητάμε λοιπόν, αγαπητοί συνάδελφοι: Πρώτον, ζητάμε να καθιερωθεί ο Β΄ Βαθμός Αυτοδιοίκησης σε επίπεδο Περιφέρειας με αιρετούς Περιφερειάρχες και Περιφερειακά Συμβούλια.  Η Περιφέρεια ως Β΄ Βαθμός Αυτοδιοίκησης, θα έχει ως βασική αρμοδιότητα να σχεδιάζει, να προγραμματίζει και να υλοποιεί περιφερειακές αναπτυξιακές πολιτικές, καθώς και την περιφερειακή  εξειδίκευση των εθνικών πολιτικών.

Η Περιφέρεια θα πρέπει να έχει εξασφαλισμένους τους αναγκαίους οικονομικούς πόρους και δυνατότητες αυτόνομης χάραξης και εφαρμογής πολιτικών για την προσέλκυση επενδύσεων και την περιφερειακή ανάπτυξη. Με δυο λόγια δηλαδή, να εναρμονιστούμε με τα ευρωπαϊκά δεδομένα και στον στρατηγικό στόχο του ΕΣΠΑ 2007-2013, που ορίζει ότι  κατά τη νέα  προγραμματική περίοδο πρέπει να εξασφαλιστεί η ελκυστικότητα των Περιφερειών ως τόπων επενδύσεων, απασχόλησης, διαβίωσης και κοινωνικής συνοχής.

Σε αυτό το πλαίσιο οι σημερινές Νομαρχίες μπορούν να λειτουργήσουν ως αποκεντρωμένοι σε κάθε νομό δημοκρατικοί θεσμοί της Περιφερειακής Αυτοδιοίκησης. Κρατικές αρμοδιότητες μπορούν να ασκηθούν σε περιφερειακό επίπεδο με αποσυγκεντρωμένες κρατικές υπηρεσίες.


Δεύτερον, είναι ώριμο θεσμικά το αίτημα για συνενώσεις Δήμων με στόχο την ισχυροποίησή τους και την εξασφάλιση της βιωσιμότητάς τους. 

Εμείς πιστεύουμε ότι η υπόθεση αυτή αφορά ολόκληρη τη χώρα, συμπεριλαμβανομένων της Αττικής και της Θεσσαλονίκης.
Οι νέοι Δήμοι θα πρέπει να συγκροτηθούν έτσι ώστε να εξασφαλίζουν: τη βιωσιμότητα, τις δυνατότητες παροχής ικανοποιητικών υπηρεσιών και αναπτυξιακών  παρεμβάσεων, την ανταγωνιστικότητά τους, την αξιοποίηση του ενδογενούς δυναμικού, την προστασία του αστικού, αγροτικού και φυσικού περιβάλλοντος,  την ισόρροπη ανάπτυξη και τελικά τη συγκράτηση του πληθυσμού στην ύπαιθρο.
Λαμβάνοντας δε υπόψη την ιδιομορφία της χώρας μας, που συγκεντρώνει μεγάλα συμπλέγματα νησιών, αυτά  θα πρέπει να αντιμετωπισθούν ως πλήρεις αυτοδιοικητικές μονάδες,  με ισχυρές αρμοδιότητες και εξουσίες ακόμη  και κρατικού χαρακτήρα. 
Τρεις είναι οι προϋποθέσεις, κυρίες και κύριοι συνάδελφοι και κύριε  Υπουργέ και αγαπητοί εκπρόσωπο των πολιτικών κομμάτων,  για έναν ουσιαστικό διάλογο στο ζήτημα αυτό με την κυβέρνηση και τα πολιτικά κόμματα: 

Πρώτη προϋπόθεση: η αναδιάρθρωση της Πρωτοβάθμιας Τοπικής Αυτοδιοίκησης δεν μπορεί να γίνει μεμονωμένα, πρέπει να είναι μέρος του συνολικού Εθνικού Προγράμματος Μεταρρύθμισης του πολιτικού μας συστήματος και της Δημόσιας Διοίκησης σε κεντρικό, περιφερειακό και τοπικό επίπεδο. 

Δεύτερη  προϋπόθεση: Ανεξάρτητα από την επιλογή του τρόπου συνενώσεων, των εθελοντικών με κίνητρα  - τα περιγράφει ο Κώδικας - ή των υποχρεωτικών με συνοδευτικά μέτρα,  θα πρέπει να προηγηθεί η χωροθέτηση των νέων ανθρωπογεωγραφικών ενοτήτων ως «ανοικτών πόλεων», με κριτήρια πληθυσμιακά, χωροταξικά, πολιτισμικά και κοινωνικοοικονομικά, με αξιοποίηση της εμπειρίας των παλαιότερων σχεδιασμών. 

Η προϋπόθεση αυτή είναι αναγκαία συνθήκη για να αποφευχθούν συνενώσεις που θα υπαγορεύονται από κομματικά και μικροπολιτικά κριτήρια, τα οποία  σε αρκετές  περιπτώσεις ήταν αυτά που ναρκοθέτησαν τον πρώτο «Καποδίστρια». 

Η ευθύνη της εκάστοτε κυβέρνησης, αλλά και όλων των κομμάτων, είναι μεγάλη. Οφείλουν να αντισταθούν σε κάθε μικροπολιτική πρόταση, από όπου αυτή και αν προέρχεται. 


Τρίτη προϋπόθεση. Η αναδιάρθρωση της Πρωτοβάθμιας Τοπικής Αυτοδιοίκησης δεν θα πρέπει να εξαντληθεί στη θέσπιση ενός μόνο νόμου, που θα καθορίζει τα νέα διοικητικά όρια και θα καταλήγει σε μικρότερο αριθμό Ο.Τ.Α. 

Απαρέγκλιτοι  όροι για την επιτυχή έκβαση ενός νέου κύματος συνενώσεων Δήμων, πέραν του διαλόγου, θεωρούμε  ότι είναι, πρώτον, η δια νόμου δέσμευση ότι για κάθε ήδη μεταφερθείσα στην Αυτοδιοίκηση αρμοδιότητα θα μεταφερθούν και οι εκ των προτέρων κοστολογημένοι πόροι, όπως το Σύνταγμα ορίζει.

Δεύτερον, η σύνταξη και υλοποίηση ενός Εθνικού Επιχειρησιακού Προγράμματος Υποστήριξης  για τους νέους ΟΤΑ, το οποίο θα χρηματοδοτείται με  πόρους, ανεξάρτητους από τους ΚΑΠ,  θα αξιοποιεί συμπληρωματικά τις δυνατότητες που παρέχει το ΕΣΠΑ και θα εξασφαλίζει τα ακόλουθα: την αποκέντρωση αρμοδιοτήτων, αλλά και τη φορολογική αποκέντρωση, την κατασκευή των βασικών απαραίτητων τεχνικών υποδομών για  κάθε ανθρωπογεωγραφική ενότητα, τη στελέχωση των Ο.Τ.Α. και την αναβάθμιση του ανθρώπινου δυναμικού τους, την ανάπτυξη και οργάνωση των δημοτικών λειτουργιών και ιδιαίτερα των επιτελικών λειτουργιών,  την ολοκλήρωση της εισαγωγής των τεχνολογιών πληροφορικής και επικοινωνιών στους Ο.Τ.Α., τη βελτίωση των σχέσεων των Ο.Τ.Α. με το υπόλοιπο διοικητικό σύστημα, καθώς και κυρίως με την κοινωνία των πολιτών. 

Σε κάθε περίπτωση, αγαπητοί συνάδελφοι, εμείς θεωρούμε ότι  δεν μπορούμε να συναινέσουμε σε καμία μεταρρύθμιση, χωρίς την εξασφάλιση των απαραίτητων δημόσιων πόρων και θέλω να διευκρινίσω και να ξεκαθαρίσω ότι όποια διευθέτηση έχει γίνει μέχρι τώρα χωρίς να είναι πλήρης με το Υπουργείο Οικονομικών, αφορά τα τρέχοντα, δεν αφορά τα μελλούμενα. Για να είναι αυτό ξεκάθαρο.  Και αυτό γιατί  πολύ απλά, θα μας οδηγήσει σε «ναυάγιο».  Οι  μεταρρυθμίσεις θα παραμείνουν στα χαρτιά και μάλιστα με την Αυτοδιοίκηση να εμφανίζεται εκτεθειμένη, ωσάν να είναι δική της η ευθύνη.  

Το κυριότερο, θα πληγεί η αξιοπιστία ολόκληρου του πολιτικού συστήματος αν δεν μπορούμε, το Κράτος και η Αυτοδιοίκηση και οι πολιτικοί φορείς, να υλοποιήσουμε ό,τι εξαγγέλλουμε.

Αγαπητοί συνάδελφοι, τελειώνοντας, εμείς προτείνουμε, η χρονική περίοδος που μεσολαβεί μέχρι να λειτουργήσουν οι νέοι θεσμοί και ζητούμε αυτό να είναι το 2010, να αξιοποιηθεί ώστε να διασφαλιστεί η ομαλή μετάβαση. Δηλαδή, να αποσαφηνιστεί το πεδίο άσκησης των αρμοδιοτήτων μεταξύ κάθε επιπέδου διοίκησης, να επανακαθοριστεί το σύστημα κατανομής των οικονομικών πόρων μεταξύ κεντρικής εξουσίας και Τοπικής Αυτοδιοίκησης για την άσκηση αυτών  των αρμοδιοτήτων, να προετοιμαστούν οι δομές, οι λειτουργίες και βεβαίως το ανθρώπινο δυναμικό  και να εξασφαλιστεί η απαραίτητη πολιτική και κοινωνική συναίνεση. Τα δύο χρόνια από σήμερα μέχρι τέλος του 2010, φαντάζουν πολλά, αλλά δεν είναι πολλά. Πρέπει να τρέξουμε. 

Επόμενο κρίσιμο βήμα, η συγκρότηση θεσμών διοίκησης Μητροπολιτικών λειτουργιών για τα πολεοδομικά συγκροτήματα καταρχήν Αθήνας, Θεσσαλονίκης και Πειραιά και στη συνέχεια μερικών ακόμη πόλεων της χώρας.

Εμείς αναμένουμε τις θέσεις της Κυβέρνησης για την Περιφερειακή Αυτοδιοίκηση, έτσι ώστε αμέσως μετά να προσεγγίσουμε το θέμα των μητροπολιτικών λειτουργιών.

Σε κάθε περίπτωση πάντως σημαντικά ζητήματα, όπως είναι η αύξηση της απασχόλησης, η συνοχή των περιοχών, η αντιμετώπιση του κοινωνικού αποκλεισμού, η προστασία του περιβάλλοντος, η τοπική και περιφερειακή ανάπτυξη, δεν μπορούν να γίνουν πράξη αν δεν στηριχτούν με τους ανάλογους δημόσιους πόρους.


Σε αυτό το πλαίσιο έχουμε καταθέσει ήδη πρόταση «κλειδί» για την υλοποίηση των μεταρρυθμίσεων, την προώθηση δηλαδή ουσιαστικής Φορολογικής Αποκέντρωσης χωρίς νέους φόρους – το τονίζω αυτό γιατί είδα δημοσιεύματα περίεργα - όπως άλλωστε ισχύει σε όλες τις χώρες της Ευρώπης. Δηλαδή μια συνολική φορολογική μεταρρύθμιση που θα αποσκοπεί στον εκδημοκρατισμό του φορολογικού συστήματος, όπου η διανομή του φορολογικού προϊόντος και των επενδυτικών προγραμμάτων θα προβλέπει ανακατανομή των πόρων της κεντρικής εξουσίας – Τοπικής Αυτοδιοίκησης, χωρίς επιπλέον φορολογική επιβάρυνση των πολιτών. 

Με την εφαρμογή της φορολογικής αποκέντρωσης θα πρέπει ταυτόχρονα να ξεκινήσει η συζήτηση ώστε οι ΚΑΠ να μετεξελιχθούν σε επιχορήγηση εξισορρόπησης, τρόπον τινά σε Ταμείο Συνοχής της Αυτοδιοίκησης.

Αγαπητοί συνάδελφοι, κύριε Υπουργέ, κύριοι εκπρόσωποι, κατανοούμε τη δύσκολη οικονομική συγκυρία και τη δύσκολη δημοσιονομική κατάσταση. 

Αν όμως η πολιτική βούληση για να προχωρήσουμε σε αυτήν την  προσπάθεια της διοικητικής ανασυγκρότησης της χώρας και κατ΄ επέκταση και της Αυτοδιοίκησης, είναι ισχυρή, πιστεύουμε ότι οι λύσεις μπορούν να βρεθούν  και η Αυτοδιοίκηση θα πρωταγωνιστήσει σ΄ αυτό.  Αρκεί να καταλάβουμε όλοι, Κυβέρνηση, κόμματα και Αυτοδιοίκηση, πως η επένδυση στην Αυτοδιοίκηση είναι επένδυση στο μέλλον της χώρας.  Αρκεί το μεν επιτελείο της κυβέρνησης να σεβαστεί τις δεσμεύσεις του, όλα δε τα πολιτικά κόμματα να συμβάλουν ενεργά, εποικοδομητικά και αποτελεσματικά σ΄ αυτήν τη δύσκολη προσπάθεια και πρόκληση,  γιατί πρόκειται για τους Έλληνες και τα δικαιώματά τους, πρόκειται για τη χώρα και την προοπτική της. Δεν πρόκειται απλώς για την εξουσία. Πρόκειται για την κοινωνία και τους ανθρώπους της. 


Κλείνοντας, θα κάνω μόνο μία αναφορά σε πρώτο ενικό, διότι όλα τα υπόλοιπα εκφράζω τις σχεδόν ομόφωνες αποφάσεις, τυπικά ομόφωνες, το σχεδόν πάει γιατί συμμετέχει και εκπρόσωπος, ο κύριος Τέγος, αλλά χωρίς δικαίωμα ψήφου, του Διοικητικού Συμβουλίου της ΚΕΔΚΕ.


Προσωπικά θέλω να σας πω ότι θα πράξω ότι μπορώ να κρατήσω μεταξύ μας αυτήν την εκπληκτική ενότητα που υπάρχει μέχρι τώρα και θα το πράξω θυμούμενος κατά κύριο λόγο, δεν θέλω να λέω ψέματα και να λέω κατά μοναδικό, αυτό κανείς δεν μπορεί να το πει, ότι πρέπει να δρω αυτοδιοικητικά και όχι με οποιονδήποτε άλλο τρόπο. Εάν αυτό το πετύχουμε, να ξέρετε ότι θα πετύχουμε πολλά για το μέλλον της Αυτοδιοίκησης και κυρίως της πατρίδας μας και της ελληνικής κοινωνίας. 

Ευχαριστώ πολύ.


Οι τοποθετήσεις εκ μέρους των κομμάτων. Εκ μέρους της ΝΕΑΣ ΔΗΜΟΚΡΑΤΙΑΣ, ο κύριος Τζαμτζής, αρμόδιος Γραμματέας της Τοπικής Αυτοδιοίκησης.
Ι. ΤΖΑΜΤΖΗΣ: Κύριε Υπουργέ, κύριε Υφυπουργέ, φίλε Γενικέ Γραμματέα της Κεντρικής Επιτροπής της ΝΕΑΣ ΔΗΜΟΚΡΑΤΙΑΣ, αγαπητοί συνάδελφοι στην Βουλή, εκπρόσωποι των κομμάτων, αγαπητέ Πρόεδρε της ΚΕΔΚΕ, αγαπητά μέλη του Προεδρείου της ΚΕΔΚΕ, φίλες και φίλοι Δήμαρχοι, Δημοτικοί Σύμβουλοι. Χαιρετίζοντας το θεματικό συνέδριό σας για την Διοικητική Μεταρρύθμιση, θα ήθελα να καταθέσω λίγες σκέψεις για το χθες, το σήμερα και το αύριο της Τοπικής Αυτοδιοίκησης. Δεν θα σας πω πράγματα τα οποία δεν γνωρίζετε. 

Η Τοπική Αυτοδιοίκηση ήταν ένας θεσμός με χρέη, θεσμικά προβλήματα και χωρίς τους απαιτούμενους πόρους. Είχε αφεθεί στην τύχη της. Πολλοί Δήμαρχοι διαμαρτύρονταν, γιατί δεν μπορούσαν ούτε τα λειτουργικά τους έξοδα να καλύψουν. Στο έκτακτο συνέδριο για τα οικονομικά προβλήματα της Αυτοδιοίκησης στις 27/8/2003, ο τότε Πρόεδρος της ΚΕΔΚΕ, ο φίλος Πάρις Κουκουλόπουλος, έλεγε: τι μας έφερε Αυγουστιάτικα σε έκτακτο συνέδριο με μοναδικό θέμα τα οικονομικά της Αυτοδιοίκησης; Συγκεκριμένα λοιπόν, πρώτον το σοβαρότατο οικονομικό πρόβλημα όλων των Δήμων και Κοινοτήτων όλης της χώρας, σε μια κατηγορία μάλιστα Δήμων, τους λεγόμενους υπερχρεωμένους, η απειλή της κατάρρευσης δεν αποτελεί απειλή. 

Δεύτερον, η ενδεχόμενη αλλαγή του βασικού νόμου που διέπει τα οικονομικά της Αυτοδιοίκησης, ο νόμος 1828. Δεν είμαστε κατά των αλλαγών, αλλά δεν κατανοούμε τι σημαίνει η αλλαγή σε έναν νόμο που ποτέ δεν εφαρμόστηκε στο ακέραιο. 

Τρίτον, το γεγονός ότι διανύσαμε τα 2/3 του έτους και κανένας ΟΤΑ σε όλη την χώρα δεν γνωρίζει επακριβώς τα έσοδά του. Η έννοια του σοβαρού προγραμματισμού, που είναι απαραίτητος στις ημέρες μας, είναι κυριολεκτικά γράμμα κενό περιεχομένου. Σε άλλο σημείο της ομιλίας του, ο κύριος Κουκουλόπουλος σημειώνει: οι ΚΑΠ, περικόπτονται συστηματικά όλα τα χρόνια και το αποτέλεσμα είναι ιδιαίτερα σοβαρό. Ο νόμος 1828, καθιέρωσε την αυτοτέλεια των πόρων προς την Αυτοδιοίκηση και η μη εφαρμογή του είναι βασική αιτία δυσπιστίας μεταξύ κυβέρνησης και Αυτοδιοίκησης. 

Επανερχόμενος στο οικονομικό σκέλος του προβλήματος, πρέπει να θυμίσω ότι οι μη αποδοθέντες πόροι του νόμου 1828 από το 1989 μέχρι σήμερα, ανέρχονται στα 3 δισεκατομμύρια ευρώ. Στο συνέδριο του Ηρακλείου το 2004, αφού ο κύριος Κουκουλόπουλος αναφέρθηκε στα 9 σημεία της ομιλίας του Πρωθυπουργού Κώστα Καραμανλή στο έκτακτο συνέδριο της ΚΕΔΚΕ για τα οικονομικά και μεταξύ αυτών και στην δέσμευσή του να αποδοθούν οι παρακρατηθέντες ή υπεξαιρεθέντες πόροι από την Τοπική Αυτοδιοίκηση, τόνισε: σύμφωνα με το προσχέδιο του προϋπολογισμού του 2005, η ελάχιστη απαίτηση ανέρχεται σε 3,5 δισεκατομμύρια ευρώ, χωρίς να υπολογίζεται η δόση των παρακρατηθέντων. 

Στην Ρόδο, στις 10/11/2005, ο κύριος Κουκουλόπουλος έλεγε: η κινητοποίησή μας, με το έκτακτο συνέδριο για τα οικονομικά της Αυτοδιοίκησης, είχε τελικά αποτέλεσμα. Ήδη το 2004, πλησιάσαμε την πλήρη απόδοση των πόρων που προβλέπονταν από τον νόμο 1828 και το 2005 την πετύχαμε σχεδόν ολοκληρωτικά. Ικανοποιητική επίσης, ήταν η λύση που δόθηκε από την κυβέρνηση, στο κρίσιμο ζήτημα των προνοιακών δομών του Γ΄ Κοινοτικού Πλαισίου Στήριξης. Προτείνουμε, την άμεση απόδοση του συνόλου των παρακρατηθέντων, με δυνατότητα προεξόφλισης των ομολόγων που έχετε εξαγγείλει από την τραπεζική αγορά.

Τέλος, στο συνέδριο της Κυλλήνης, ο κύριος Κουκουλόπουλος, ως μέλος του Διοικητικού Συμβουλίου, έλεγε......

ΠΡΟΕΔΡΕΙΟ: Μην διακόπτετε τον ομιλητή.

Π. ΚΟΥΚΟΥΛΟΠΟΥΛΟΣ: Συνάδελφοι, αφού είναι 3 δις τα παρακρατηθέντα, αφήστε, καλά τα λέει, δεν πειράζει.

Ι. ΤΖΑΜΤΖΗΣ: Αγαπητοί φίλοι Δήμαρχοι, δεν καταλαβαίνω γιατί αντιδράτε, σε αυτά τα οποία κάποτε έλεγε ο Πρόεδρος της ΚΕΔΚΕ και είναι αλήθειες.


Ο κύριος Κουκουλόπουλος λοιπόν, στο συνέδριο της Κυλλήνης έλεγε: φυσικά και δεν αντιλέγω ότι κομμάτι της συλλογικής μας μνήμης και μάλιστα ισχυρό, είναι και οι παρακρατήσεις που ξεκίνησαν με πραγματική αιτία την προσπάθεια της χώρας για την ΟΝΕ. Η ΚΕΔΚΕ, δια του Προέδρου της τότε, Δημήτρη Αβραμόπουλου, είχε προτείνει στο συνέδριό μας, στο Στάδιο Ειρήνης και Φιλίας και είχε ψηφιστεί με μεγάλη πλειοψηφία, να εισφέρουμε 10 δις στην προσπάθεια της χώρας για την ΟΝΕ και εκείνη η γενναία πραγματικά βούληση της ΚΕΔΚΕ, της Αυτοδιοίκησης, να συμβάλλει έμπρακτα στην προσπάθεια της χώρας για την ΟΝΕ, έγινε άλλοθι για τις κυβερνήσεις τα επόμενα χρόνια, για να φτάσουμε σε αυτές τις τρομερές παρακρατήσεις που έχουν τεράστια ευθύνη για το μεγάλο πρόβλημα που σήμερα αντιμετωπίζουμε. Δεν υπάρχει επί αυτού διαφωνία. 


Ίδια όμως, ήταν η κατάσταση και στη Νομαρχιακή Αυτοδιοίκηση. Το 2003, το 79% του προϋπολογισμού των Νομαρχιακών Αυτοδιοικήσεων δίνονταν για να πληρωθούν τα προνοιακά επιδόματα και τα κοινωνικά βοηθήματα και δεν έμεναν χρήματα για τη Νομαρχιακή Αυτοδιοίκηση για έργα και οι Νομάρχες επαιτούσαν την ελεημοσύνη των κυβερνήσεων του ΠΑΣΟΚ, για να μπορέσουν να κάνουν έστω και μικρά έργα και συντηρήσεις. Εξαιτίας αυτής της πρακτικής, κάποιοι Νομάρχες οδηγήθηκαν σε παραίτηση, μη αντέχοντας να ζητούν ελεημοσύνη, για να επιτελέσουν την αποστολή τους, όπως ο πρώην Νομάρχης Πέλλας, ο Γιώργος Πέτσος. Εμείς, τριπλασιάσαμε τους πόρους προς τη Νομαρχιακή Αυτοδιοίκηση, λύσαμε θεσμικά προβλήματα πολλών ετών και δώσαμε κύρος στον θεσμό.


Κυρίες και κύριοι σύνεδροι, αυτή ήταν η αντιμετώπιση της Αυτοδιοίκησης από τις κυβερνήσεις του χθες και κανένας εκπρόσωπος κόμματος δεν μπορεί να την αμφισβητήσει, πολύ δε περισσότερο, όταν είναι εκπρόσωπος του ΠΑΣΟΚ, κόμμα στο οποίο ανήκε και ανήκει και σήμερα ο πρώην Πρόεδρος της ΚΕΔΚΕ, ο Πάρις Κουκουλόπουλος. Εμείς, από το 2004 και μετά, δίνουμε καθημερινά τον αγώνα ώστε να κάνουμε ακόμη ένα βήμα μπροστά, ικανοποιώντας τις ανάγκες των τοπικών κοινωνιών και τις απαιτήσεις των πολιτών, βοηθώντας στην αντίληψη των προβλημάτων που τους ταλαιπωρούν και διαμορφώνοντας τις συνθήκες για μια Αυτοδιοίκηση κοντά στον πολίτη χωρίς γραφειοκρατία και τις όποιες δυσλειτουργίες και παθογένειες. 


Αυτά τα 4 χρόνια, εμείς δώσαμε σάρκα και οστά στην πραγματική αποστολή της Τοπικής Αυτοδιοίκησης. Δώσαμε λύσεις σε θεσμικά προβλήματα, που 10 χρόνια τώρα, από τότε που το ΠΑΣΟΚ προχώρησε στις συνενώσεις των Κοινοτήτων, ταλαιπωρούσαν τον θεσμό και όλους εσάς που τον υπηρετείτε, αλλά και τους πολίτες, όπως η εκκαθάριση των προβληματικών Δημοτικών Επιχειρήσεων, μεταφέροντας το προσωπικό στους Δήμους. Ρυθμίσαμε τα χρέη των Δήμων, για να μπορέσουν οι ΟΤΑ να επιτελέσουν την αποστολή τους. Αυξήσαμε τους πόρους της Τοπικής Αυτοδιοίκησης. Σήμερα αποδίδονται όλοι οι πόροι του Ν.1828 και υλοποιείται το πρόγραμμα «ΘΗΣΕΑΣ», ύψους 3,5 δισεκατομμυρίων ευρώ. Δόθηκε λύση στις προνοιακές δομές και στο πρόβλημα των συμβασιούχων. Δίνονται 250 εκατομμύρια για την κάλυψη των μεταφερθεισών αρμοδιοτήτων. Από 1/1/2009, από τον δυναμικό πόρο, τα τέλη κυκλοφορίας θα αποδίδονται στους Δήμους το 90%. Συμφωνήθηκε πλέον η επιστροφή των παρακρατηθέντων από τις κυβερνήσεις του χθες, πόρων της Τοπικής Αυτοδιοίκησης, ύψους 1,7 δισεκατομμυρίων ευρώ. 


Σήμερα, με εργαλείο την «ΔΗΜΟΣ Α.Ε.», δίνουμε την δυνατότητα να διοχετευθεί το 80% του ΕΣΠΑ στην περιφέρεια, ώστε να γίνουν έργα και όλες οι απαιτούμενες υποδομές για να πετύχουμε την ισόρροπη ανάπτυξη της χώρας και να δημιουργηθούν εκείνες οι προϋποθέσεις που θα κρατήσουν τους Έλληνες πολίτες στην περιοχή τους. Σήμερα υπάρχει ένας νέος κώδικας για την σωστή λειτουργία της Τοπικής Αυτοδιοίκησης. 


Κυρίες και κύριοι σύνεδροι, κάθε μεταρρυθμιστική προσπάθεια που επιχειρούμε στον χώρο της Τοπικής Αυτοδιοίκησης, γίνεται σε συνεργασία με τις τοπικές κοινωνίες και τους εκλεγμένους εκπροσώπους της. Με όλους εσάς, έχουμε τις ίδιες αγωνίες και έναν στόχο: το καλό των τοπικών κοινωνιών, το καλό των πολιτών. Σε αυτό τον αγώνα πορευόμαστε μαζί με τους πολίτες. Συζητάμε τις σκέψεις τους, ακούμε τις αγωνίες τους. Στόχο έχουμε να υλοποιούμε τα οράματά τους για ένα καλύτερο αύριο. Οι αλλαγές και οι μεταρρυθμίσεις προωθούνται με την κοινωνία σε ρόλο πρωταγωνιστή. Όχι ερήμην των πολιτών, όχι ερήμην των εκλεγμένων εκπροσώπων τους. Εμείς δεν αιφνιδιάζουμε και δεν αυθαιρετούμε. Δεν εκβιάζουμε καταστάσεις. Αυτή ήταν νοοτροπία του χθες και εκεί θα την αφήσουμε. 


Κυρίες και κύριοι σύνεδροι, η νέα Διοικητική Μεταρρύθμιση αποτελεί κεντρική πολιτική επιλογή της κυβέρνησής μας και υπηρετεί την επιδίωξη της διαμόρφωσης ενός πιο ευέλικτου και σύγχρονου διοικητικού μοντέλου, που θα λειτουργεί αναπτυξιακά στις τοπικές κοινωνίες, θα προάγει τα συμφέροντα των πολιτών και θα δίνει λύσεις στα καθημερινά προβλήματά τους. Μιλούμε για μια νέα Διοικητική Μεταρρύθμιση, η οποία από τη φύση της δεν μπορεί να είναι στατική. Είναι μια συνεχής διαδικασία, γιατί η ίδια η κοινωνία εξελίσσεται και τα προβλήματα που δημιουργούνται είναι διαφορετικά. Η νέα Διοικητική Μεταρρύθμιση έχει στόχο την δημιουργία ισχυρών, βιώσιμων και λειτουργικών Οργανισμών Τοπικής Αυτοδιοίκησης, ικανών να συνεγείρουν, να κινητοποιήσουν και να οδηγήσουν αναπτυξιακά μπροστά τις τοπικές κοινωνίες. 

Άξονες της μεταρρύθμισης στον Α΄ Βαθμό Αυτοδιοίκησης, θα πρέπει να είναι η δημιουργία ισχυρών Δήμων σε όλη την Ελλάδα, που θα προέλθουν από νέες συνενώσεις στην λογική των οικονομικών κέντρων που έχει διαμορφώσει η καθημερινότητα και των ανοικτών πόλεων. Δεύτερον, η διεύρυνση των αρμοδιοτήτων των Δήμων, ιδιαίτερα δε στο επίπεδο και την κατεύθυνση της περιφερειακής ανάπτυξης. Τρίτον, η στήριξη των Δήμων με δυναμικούς πόρους, ώστε να μπορούν να λειτουργήσουν ουσιαστικά, με στόχο την ανάπτυξη των τοπικών κοινωνιών. Τέταρτον, η οριοθέτηση των αρμοδιοτήτων του κεντρικού κράτους, των Δήμων και της Περιφερειακής Αυτοδιοίκησης. Πέμπτον, η ενίσχυση των δομών της «ΔΗΜΟΣ Α.Ε.», με στελεχιακό δυναμικό και τεχνοκρατική υποδομή από το κεντρικό κράτος για την στήριξη της Τοπικής Αυτοδιοίκησης και την ουσιαστική προώθηση της περιφερειακής ανάπτυξης. 

Κυρίες και κύριοι σύνεδροι, οι αλλαγές στην διοικητική και αυτοδιοικητική δομή της χώρας, θα προκύψουν έπειτα από εκτενή διάλογο με όλους τους εμπλεκόμενους φορείς. Θέλουμε να ακούσουμε τις απόψεις όλων, να υπάρξει ουσιαστική ζύμωση, να διαφωνήσουμε. Όπου χρειαστεί. Πάντοτε όμως με ευπρέπεια και επιχειρήματα. Δεν πρέπει να ξεχνάμε ότι ανεξάρτητα της αφετηρίας από την οποία ξεκινάει ο καθένας μας, μας ενώνει η Αυτοδιοίκηση. Μας ενώνουν οι πολίτες και τα προβλήματά τους, που είναι και δικά μας προβλήματα. Η Διοικητική Μεταρρύθμιση στη χώρα μας, θα έχει άμεσες ευεργετικές συνέπειες για την καθημερινότητα των πολιτών. Θα βελτιώσει την ποιότητα της ζωής τους, θα υποστηρίξει καλύτερα την ανάπτυξη των τοπικών κοινωνιών. Θα περιορίσει την γραφειοκρατεία. Θα συνδράμει στην καλύτερη και ταχύτερη εξυπηρέτηση. Θα είναι καλύτερες και περισσότερες οι παρεχόμενες υπηρεσίες. Θα είναι ένα σταθερό βήμα προς τα εμπρός, προς ένα καλύτερο μέλλον για τους πολίτες της χώρας μας.

Κυρίες και κύριοι σύνεδροι, η Τοπική Αυτοδιοίκηση περνάει πλέον σε μια νέα εποχή και κανείς δεν πρέπει να μείνει ανενεργός. Το οφείλουμε στους πολίτες, το οφείλουμε στις νεότερες γενιές, το οφείλουμε στην Αυτοδιοίκηση που όλοι μας αγαπούμε και υπηρετήσαμε και υπηρετούμε. Η ΝΕΑ ΔΗΜΟΚΡΑΤΙΑ είναι η παράταξη που στηρίζει την Αυτοδιοίκηση και το έχει αποδείξει. Είμαστε εδώ για να σας ακούσουμε και με συνεννόηση και συναίνεση να μετατρέψουμε τους προβληματισμούς, τις ανησυχίες και τις προτάσεις σας, σε γόνιμες ιδέες και αποφάσεις οι οποίες δεν θα μείνουν στα χαρτιά, αλλά θα υλοποιηθούν για το καλό των πολιτών, για το καλό της Ελλάδας.

Το σημερινό συνέδριό σας, αποτελεί μια ιστορική στιγμή για την πορεία του Α΄ Βαθμού Αυτοδιοίκησης στην χώρα μας. Εύχομαι ολόψυχα, καλή επιτυχία στις εργασίες του συνεδρίου σας, με ουσιαστικά συμπεράσματα, για το καλό της Αυτοδιοίκησης, για το καλό της Ελλάδας.

Σας ευχαριστώ. 

Ν. ΚΑΚΛΑΜΑΝΗΣ: Ο κύριος Χάρης Καστανίδης, εκ μέρους του ΠΑΣΟΚ. 

Χ. ΚΑΣΤΑΝΙΔΗΣ: Κυρίες και κύριοι Δήμαρχοι, καλώς ήρθατε σε αυτόν τον χώρο που βλέπω να πλημμυρίζει από το πολύ μεγάλο ενδιαφέρον σας. Υπολογίζω ότι αυτό αποτελεί στέρεη βάση για ένα γόνιμο προβληματισμό που θα καταλήξει σε χρήσιμα συμπεράσματα για όλους μας. 


Κύριε Πρόεδρε της ΚΕΔΚΕ, αγαπητοί φίλοι του Προεδρείου της ΚΕΔΚΕ, σας ευχαριστώ πάρα πολύ για την πρόσκληση να παραβρεθούμε σήμερα εδώ, σε μία προσπάθεια να καταθέσουμε ως πολιτικός φορέας τις απόψεις μας, όπως ακριβώς άλλωστε το κάναμε και στη Γενική Συνέλευση της Ένωσης Νομαρχιακών Αυτοδιοικήσεων Ελλάδας. 


Προσέρχομαι για να αναπτύξω, στα πλαίσια μιας δημιουργικής συζήτησης, ορισμένες ιδέες και συνηθίζω πάντα να  κάνω αυτό. 


Θα μου επιτρέψετε σήμερα να κάνω μία εξαίρεση για λίγο χρόνο και να σας μιλήσω πολύ σύντομα ως «χθες» και αρκετά περισσότερο ως «αύριο». 


Πριν από λίγο κατάλαβα, παρά τη θητεία μου αρκετά χρόνια στη Βουλή, ότι όλα τα προηγούμενα χρόνια του «χθες» η Τοπική Αυτοδιοίκηση ήταν ένας καθημαγμένος θεσμός, σύμφωνα με όσα λέχθηκαν από τον εκπρόσωπο της Ν.Δ. Οι δήμοι δεν είχαν καν να πληρώσουν τα λειτουργικά τους έξοδα. Νομάρχες παραιτούνταν. Τίποτα δεν δούλευε δημιουργικά στον τόπο, ώστε να μπορεί η Αυτοδιοίκηση να έχει αυτά που της αναλογούν  και να συνεισφέρει στην επίλυση των τοπικών προβλημάτων. 


Ως «χθες» όμως, δεν μπορώ να διαγράψω τη συλλογική μνήμη του ελληνικού λαού, κυρίως δεν μπορώ να διαγράψω τη συλλογική μνήμη των εκπροσώπων της αυτοδιοίκησης όλων των πολιτικών αποχρώσεων. Απευθύνομαι και σε αυτούς που δεν ανήκουν στον πολιτικό φορέα που εκπροσωπώ. 


Θα ήθελα λοιπόν να παρακαλέσω να σκεφτούμε την απάντηση σε ένα κρίσιμο ερώτημα που αφορά το «χθες». Υπάρχει στον κύκλο της μεταπολίτευσης μία ουσιώδης μεταρρύθμιση, ένας βαθύς μετασχηματισμός, με όσα προβλήματα μπορεί στην πράξη να είχε, υπάρχει μία πολιτική για την αναβάθμιση της Αυτοδιοίκησης, υπάρχει ένα νομοθετικό οπλοστάσιο για τη λειτουργία του Α΄ και μετά του Β΄ Βαθμού Αυτοδιοίκησης, που δεν σχετίζεται με τον πολιτικό φορέα που εκπροσωπώ; Σας παρακαλώ πολύ, απευθυνόμενος στη συνείδηση αυτών που δεν ανήκουν στον πολιτικό μου χώρο, να σκεφθείτε, εάν υπάρχει έστω και μία νομοθετική πρωτοβουλία από το 1974 μέχρι τώρα, που να σχετίζεται με το σημερινό κυβερνητικό κόμμα και το πρόγραμμά του.


Γνωρίζω ότι ο Καποδίστριας σχεδιάστηκε και εφαρμόστηκε από κυβερνήσεις του ΠΑΣΟΚ. Γνωρίζω ότι η εισαγωγή του θεσμού της Νομαρχιακής Αυτοδιοίκησης σχεδιάστηκε και εισήχθη από τις κυβερνήσεις του ΠΑΣΟΚ. Γνωρίζω ότι οι Σύνδεσμοι, οι πρωτοβουλίες που αφορούν τις Δημοτικές Επιχειρήσεις, οι χρηματοδοτήσεις, σχετίζονται με νομοθετικές πρωτοβουλίες του ΠΑΣΟΚ. 


Πείτε μου σας παρακαλώ πολύ, ποιες είναι οι πρωτοβουλίες της ΝΔ για την Αυτοδιοίκηση στη διάρκεια της μεταπολίτευσης;  “Συμφωνώ” απολύτως ότι τα παρακρατηθέντα ήταν 3 δισεκατομμύρια ευρώ. “Συμφωνώ” επίσης με τη διαπίστωση του σημερινού Πρωθυπουργού σε ομιλία του στη Βουλή, ότι δεν είναι 3 δισεκατομμύρια ευρώ τα παρακρατηθέντα στο παρελθόν, αλλά 4 δισεκατομμύρια.  


Συμφωνώ επίσης ότι με βάση τις ομόφωνες αποφάσεις του Διοικητικού Συμβουλίου της ΚΕΔΚΕ, τα παρακρατούμενα κατ’ έτος μετά το 2004, είναι 600 εκατομμύρια ευρώ. Άρα, 4 επί 600, 2,4 δισεκατομμύρια ευρώ, συν 4 δισεκατομμύρια τα οποία αναγνώρισε ο Πρωθυπουργός, συνολικώς έχουμε 6,5 δισεκατομμύρια ευρώ παρακρατηθέντα μέχρι σήμερα από τους πόρους της Αυτοδιοίκησης.


Προστρέχω λοιπόν, στην απλή αριθμητική. Τα χίλια επτακόσια εκατομμύρια ευρώ, τα οποία αποδίδει η σημερινή κυβέρνηση σε επτά ετήσιες δόσεις μετά το τέλος του 2008, αποτελούν την απάντηση στο οικονομικό πρόβλημα, το οποίο δεν διαχειρίστηκε στο παρελθόν καλά το «χθες», ενώ το διαχειρίζεται καλύτερα σήμερα η κυβέρνηση; 


Κυρίες και κύριοι, τα είπα αυτά, δεν ήταν στις προθέσεις μου, τα είπα αυτά διότι νομίζω ότι όλοι έχουμε κριτήριο και ειδικότερα οι άνθρωποι της Αυτοδιοίκησης είναι αυτοί που γνωρίζουν καλύτερα τα προβλήματα. Δεν μπορώ να διαψεύσω τον κύριο Δράκο, πώς να τον διαψεύσω; Ο κύριος Δράκος με ομόφωνη απόφαση της ΕΝΑΕ προσδιόρισε ότι μόνο για την επισκευή του οδικού δικτύου χρειάζεται η Νομαρχιακή Αυτοδιοίκηση φέτος 150 εκατομμύρια ευρώ. Δεν θα επικαλεστώ αυτά που χρειάζεται, σύμφωνα με την ομόφωνη απόφαση της ΕΝΑΕ, για την μεταφορά των μαθητών και τις υπόλοιπες ανάγκες της. Μένω μόνο σε αυτό το σκέλος της ομόφωνης απόφασης της ΕΝΑΕ για τη συντήρηση του οδικού δικτύου. 


Η κυβέρνηση αποφάσισε τελικά να δώσει μόλις 120 εκατομμύρια ευρώ για το 2008 και το 2009.



Άρα λοιπόν, όταν κατηγορούμε τους άλλους για τα οικονομικά της Αυτοδιοίκησης, αυτό πρέπει να το κάνουμε για να αξιοποιήσουμε τα συμπεράσματά μας από λάθη του παρελθόντος, λάθη τα οποία χρεώθηκε η κυβέρνηση του ΠΑΣΟΚ, ώστε σήμερα να ενεργούμε καλύτερα και όχι για να διαγράφουμε τη συλλογική μνήμη ή για να καταργούμε την αλήθεια και την αξιοπρέπεια  που πρέπει να έχει ο πολιτικός μας λόγος. 


Κυρίες και κύριοι, έρχομαι στα θέματα της διοικητικής μεταρρύθμισης. Καταρχήν, θα πρέπει να προσδιορίσουμε την έννοια της διοικητικής μεταρρύθμισης. Διοικητική μεταρρύθμιση είναι η μεταρρύθμιση του συνόλου των διοικητικών μηχανισμών της χώρας και όταν μιλάμε για διοικητικούς μηχανισμούς της χώρας, δεν εννοούμε το εν στενή ή ευρεία έννοια κράτος μόνο, αλλά και όλους τους μηχανισμούς της Αυτοδιοίκησης. 


Η άποψή μας είναι ότι η διοικητική μεταρρύθμιση δεν μπορεί να ταυτίζεται με διευθετήσεις και επεμβάσεις στους δύο Βαθμούς Αυτοδιοίκησης. Αν ξεχαστεί ο κεντρικός κορμός των διοικητικών μηχανισμών, εάν παραμείνουν απαρασάλευτα «τα όσια και τα ιερά» του κεντρικού κράτους, σημαίνει ότι θα αναπαράγουμε στο διηνεκές το διοικητικό πρόβλημα και δεν θα δώσουμε πραγματική ώθηση τους δύο Βαθμούς Αυτοδιοίκησης. 


Άρα, η διοικητική μεταρρύθμιση δεν ταυτίζεται με την επέμβαση και τις διευθετήσεις στους δύο Βαθμούς Αυτοδιοίκησης. Η διοικητική μεταρρύθμιση, για το κόμμα που εκπροσωπώ, είναι πρώτα από όλα ο βαθύς, ριζοσπαστικός και δημοκρατικός μετασχηματισμός του κεντρικού κράτους. Αν δεν αλλάξουμε το κεντρικό κράτος, τότε δεν πρόκειται να βοηθήσουμε και την Αυτοδιοίκηση. 


Θα δώσω ένα παράδειγμα. Ποια σημασία έχει η χωρική αναοριοθέτηση του Α΄ Βαθμού Αυτοδιοίκησης στο πλαίσιο μιας συνένωσης, αν υπό το καθεστώς της γνωστής επαιτείας, υπό το καθεστώς της γνωστής διαπραγμάτευσης Δημάρχων και κεντρικού κράτους, ο Δήμαρχος Φερών θα εξακολουθήσει για τη μετακίνηση των παιδιών της περιοχής του να έχει μόνο για φέτος έλλειμμα χρηματοδότησης 85.000 €;


Πώς θα αλλάξει η λειτουργία της Αυτοδιοίκησης, όταν ο φοροσυλλέκτης παραμένει κεντρικός, παρακρατεί διαχρονικά πόρους της Αυτοδιοίκησης και εξαναγκάζει σε αναξιοπρεπή διαπραγμάτευση τον Δήμαρχο με το κεντρικό κράτος; 


Κάθε μεταρρύθμιση έχει στόχο τον πολίτη, την προσφορά υπηρεσιών σε αυτόν. Τι θα κερδίσει ο πολίτης της Κοζάνης ή της Φλώρινας, ο οποίος θα δει να αναδιοργανώνεται χωροταξικά ο Α΄ Βαθμός Αυτοδιοίκησης, αλλά όταν θα πρέπει να υποβάλλει την αίτηση συνταξιοδότησής του από το ΙΚΑ, θα υποβάλλει την αίτησή του στην Φλώρινα ή την Κοζάνη, θα διαβιβαστεί η σχετική αίτηση στην Αθήνα, η Αθήνα θα σχηματίσει τον σχετικό φάκελο και θα απονεμηθεί η σύνταξη από τους κεντρικούς γραφειοκρατικούς μηχανισμούς; Η αρχή της εγγύτητας σε κάθε διοικητικό περιβάλλον, είναι μία αρχή που ισχύει πρώτα-πρώτα για την Αυτοδιοίκηση. Άρα, κάθε σημαντική υπόθεση του πολίτη, που δεν αποτελεί αντικείμενο διαχείρισης στη βάση της αρχής της εγγύτητας, δεν αντιμετωπίζεται αποτελεσματικά και γρήγορα, αφού εξακολουθούν απόμακροι μηχανισμοί να λειτουργούν για λογαριασμό του. Δηλαδή, αν δεν αλλάξει η κεντρική συστατική λειτουργία του κράτους, δεν πρόκειται να έχουμε ώθηση και στην Αυτοδιοίκηση. 


Συμπέρασμα πρώτο. Όταν εμείς μιλάμε για βαθύς μετασχηματισμούς, για βαθιές αλλαγές, εννοούμε μια ολοκληρωμένη επέμβαση που ξεκινά από το κράτος και καταλήγει στους δύο Βαθμούς Αυτοδιοίκησης. Δεν έχω ακούσει μέχρι στιγμής τίποτα για αυτό από άλλους. 


Δεύτερον. Μιλάμε όλοι, όρος που χρησιμοποιήθηκε πρώτη φορά πριν από λίγο καιρό, για την ανάγκη ισχυρού Δήμου. Ο ισχυρός Δήμος θα προέλθει από μία αναθεώρηση των γεωγραφικών και διοικητικών ορίων των Δήμων, δηλαδή ο ισχυρός Δήμος είναι το απότοκο της μειώσεως των Πρωτοβάθμιων ΟΤΑ από 1.034 σε έναν μικρότερο αριθμό, 600, 500, 400;  


Ο ισχυρός Δήμος δεν θα είναι απότοκο μιας απλής γεωγραφικής αναοριοθέτησης. Η προϋπόθεση για να πας σε ισχυρό Δήμο, είναι να απαντήσεις στα χρονίζοντα διοικητικά προβλήματα των Δήμων και στα προβλήματα της επάρκειας των οικονομικών μέσων τους. 


Άρα, να πάψουμε να ταυτίζουμε, όπως φάνηκε προηγουμένως και από ορισμένες τοποθετήσεις, τον ισχυρό Δήμο και τη διοικητική μεταρρύθμιση στον Α΄ Βαθμό με τη διοικητική αναδιάρθρωση. Η αναδιάρθρωση είναι αναγκαία ως συμπληρωματική προσπάθεια ισχυροποίησης των Δήμων, αφού η βασική προϋπόθεση γι’ αυτό είναι η επάρκεια των διοικητικών, τεχνικών και οικονομικών μέσων.


Για να το πω με ένα παράδειγμα και πάλι. Υιοθετούμε την αρχή σε μακροπρόθεσμη βάση - και αυτό είναι μία έμμεση αυτοκριτική - ενός ριζικά διαφορετικού φορολογικού συστήματος που θα κατατείνει να υλοποιήσει την έννοια της φορολογικής αυτοδιοίκησης. Δηλαδή, μία ισχυρή Αυτοδιοίκηση Α΄ και Β΄ Βαθμού, πρέπει να στηρίζεται στην απλή αρχή της ύπαρξης μηχανισμών, ιδίων μηχανισμών βεβαίωσης και είσπραξης εσόδων, ώστε με το καθεστώς της φορολογικής αυτοδιοίκησης να μην εξαρτώνται οι ΟΤΑ από οποιαδήποτε διαπραγμάτευση με το κεντρικό κράτος. 


Επειδή όμως αυτό προϋποθέτει συνταγματική αναθεώρηση,  η βασική αρχή που μπορούμε τώρα να υιοθετήσουμε, είναι η αρχή της φορολογικής αποκέντρωσης. Φορολογική αποκέντρωση σημαίνει, αγαπητοί φίλοι και φίλες, ότι δήλοι, σαφώς προσδιορισμένοι πόροι της Αυτοδιοίκησης, εγγράφονται σε ειδικό κωδικό του προϋπολογισμού και αποδίδονται χωρίς διαχείριση από το κεντρικό κράτος στους φορείς της Αυτοδιοίκησης. Αυτή είναι η φορολογική αποκέντρωση. 


Αν δεν επιτύχουμε αυτήν την οικονομική προϋπόθεση, που ως παράδειγμα διατυπώνω, κανένας ισχυρός Δήμος δεν θα προκύψει, επειδή απλώς θα αλλάξουμε τα διοικητικά όρια. 


Εάν αφήσουμε ημιτελή την προηγούμενη διοικητική μεταρρύθμιση, διότι π.χ. δεν παρασχέθηκε η δυνατότητα της πρόσληψης του ικανού τεχνικού, επιστημονικού και διοικητικού προσωπικού, για να διαχειριστεί μια διευρυνόμενη γκάμα αρμοδιοτήτων, θα μεταβιβάσουμε τα σημερινά προβλήματα και ανεπάρκειες στο δεύτερο κύκλο της μεταρρύθμισης. 


Άρα, συμπέρασμα δεύτερο. Ισχυρός Δήμος σημαίνει ότι πρώτα από όλα και σε σύντομη μεταβατική φάση, επιλύουμε τις βασικές τεχνικές, οικονομικές και διοικητικές δυσλειτουργίες του παρόντος, ώστε να μην μεταφέρουμε στην επόμενη διοικητική μεταρρύθμιση τα προβλήματα της πρώτης. 


Θέση τρίτη. Εμείς ως ΠΑΣΟΚ μιλούμε για Μητροπολιτική Αυτοδιοίκηση, όχι για μητροπολιτικές δράσεις, ούτε για συνδέσμους ή επίπλαστες ενότητες μακριά από τη δημοκρατική νομιμοποίηση, ενότητες και σύνδεσμοι που θα διαχειρίζονται δράσεις. 


Είναι γνωστό, ότι οι δύο μεγάλοι πολεοδομικοί ιστοί, τα δύο μεγάλα πολεοδομικά συγκροτήματα, θα πρόσθετα και συμφωνώ με τον Νικήτα σε αυτό, ίσως και σε δεύτερη φάση τα πολεοδομικά συγκροτήματα των Πατρών και του Ηρακλείου, θα πρέπει να διαχειριστούν υπερτοπικά προβλήματα και υπερτοπικές δράσεις. Σήμερα, αν επιχειρήσει ο Υπουργός Χωροταξίας να σχεδιάσει ένα μεγάλο αυτοκινητόδρομο στην Πάτρα ή στην Θεσσαλονίκη, πολεοδομικές επεμβάσεις και ρυθμίσεις θα γίνουν από διαδοχικούς διαφορετικούς Δήμους, πολλές φορές χωρίς συντονισμό, χωρίς καμία συνεννόηση και με πολλά προβλήματα. Ή στα συγκοινωνιακά  προβλήματα, που μπορεί να αφορούν ένα μεγάλο πολεοδομικό συγκρότημα, δεν υπάρχουν υπεύθυνοι διαχειριστές.


Άρα, συμπέρασμα τρίτο, χρειαζόμαστε μία αρχή αυτοδιοικητική, μητροπολιτική, που θα έχει ευρεία δημοκρατική νομιμοποίηση, επειδή θα εκλέγεται και θα διαχειρίζεται τα προβλήματα των μεγάλων μητροπολιτικών περιοχών.  


Τέταρτον. Ο Β΄ Βαθμός Αυτοδιοίκησης πρέπει να αναχθεί στο επίπεδο τη Περιφέρειας. Μιλούμε για Περιφερειακή Αυτοδιοίκηση και αυτό είναι απολύτως κρίσιμο και σημαντικό στην Ευρώπη των Περιφερειών. Κρίσιμο και αναπτυξιακά και οικονομικά. 


Η Περιφερειακή Αυτοδιοίκηση πρέπει να έχει εκλεγμένο Περιφερειακό Συμβούλιο και εκλεγμένο Περιφερειάρχη. Διαφωνούμε με τη διατυπωθείσα θέση από την κυβερνητική πλευρά, ότι ο Περιφερειάρχης πρέπει έμμεσα να εκλέγεται από το ούτως λεχθέν «συλλογικό όργανο».  


Άρα λοιπόν, Περιφερειακή Αυτοδιοίκηση, ενιαία Περιφερειακή Αυτοδιοίκηση, εκλεγμένο Περιφερειακό Συμβούλιο, εκλεγμένος Περιφερειάρχης και οι σημερινές Νομαρχίες παραμένουν ως διοικητικές αποκεντρωμένες μονάδες της Περιφερειακής Αυτοδιοίκησης.


Εδώ τίθεται ένα θέμα. Περιφερειακή Αυτοδιοίκηση, με ποιες αρμοδιότητες; Να το ξεκαθαρίσουμε από την αρχή. Χρειαζόμαστε Περιφερειακή Αυτοδιοίκηση με το σύνολο των αρμοδιοτήτων, μέσων και μηχανισμών που αφορούν τη σχεδίαση και την υλοποίηση της περιφερειακής ανάπτυξης. Άρα, για όσο καιρό εξαιτίας του Συντάγματος, θα υπάρχουν περιφερειακές κρατικές δομές, οι περιφερειακές κρατικές δομές δεν πρέπει σε καμία περίπτωση να διαχειριστούν οτιδήποτε σχετίζεται με την περιφερειακή ανάπτυξη. Η περιφερειακή ανάπτυξη είναι αρμοδιότητα της εκλεγμένης Περιφερειακής Αυτοδιοίκησης. 


Συνήθως τίθεται ένα ερώτημα. Είτε οι διοικητικές αναοριοθετήσεις που αφορούν τον Α΄ Βαθμό, είτε ο προσδιορισμός της Περιφερειακής Αυτοδιοίκησης, πως θα γίνει; Πρέπει να γίνει υπό συνθήκες και εγγυήσεις απόλυτης διαφάνειας. 


Ποια είναι η προηγούμενη εμπειρία που οφείλουμε να αξιοποιήσουμε; Όταν υλοποιήθηκε ο Καποδίστριας, μία σημαντικότατη, κατά την άποψή μου, διοικητική επέμβαση και καινοτομία, υπήρξαν και συμβιβασμοί. Δήμαρχοι που προσέγγισαν Βουλευτές και μάλιστα διακομματικά, με διαπραγμάτευση στη Βουλή για το αν οι οριοθετήσεις των νέων Καποδιστριακών Δήμων έπρεπε να είναι αλλιώς, οδήγησαν στο τέλος σε διαφορετικό αποτέλεσμα, μέσα από ένα σύστημα  συνεχών συμβιβασμών και ισορροπιών. 


Αυτό πρέπει να το αποφύγουμε. Προφανώς τα πολιτικά κόμματα, προφανώς το Ελληνικό Κοινοβούλιο, προφανώς η υπεύθυνη κυβέρνηση, όποια και αν είναι αυτή, έχει την ευθύνη της πολιτικής απόφασης. Αλλά η πολιτική απόφαση πρέπει να στηρίζεται σε ορισμένες εγγυήσεις διαφάνειας από τα πριν γνωστές.  


Βλέπω με πολύ μεγάλο ενδιαφέρον, μπορεί να μην είναι η μοναδική ιδέα, μπορεί να υπάρχουν και άλλες ιδέες, την πρόταση που κάνει το Ινστιτούτο Τοπικής Αυτοδιοίκησης στη μελέτη του και για την ΚΕΔΚΕ και για την ΕΝΑΕ, ότι μία ανεξάρτητη Αρχή διοριζόμενη με συμφωνία των πολιτικών κομμάτων, υπεράνω του ελέγχου άλλων θεσμών, μπορεί να συλλάβει με αντικειμενικά κριτήρια που είναι σαφώς προσδιορισμένα, γεωγραφικά, πληθυσμιακά, γεωοικονομικά, συγκοινωνιακά, ένα στρατηγικό σχέδιο για τις διοικητικές ανασυνθέσεις, ώστε να μην επιτρέψει την καχυποψία ότι άλλου είδους συμβιβασμοί μεσολάβησαν μέχρι το τελικό κυβερνητικό προϊόν. 


Κυρίες και κύριοι, αυτές είναι οι απόψεις μας. Θα μπορούσα να προσθέσω και πολλά άλλα, αλλά νομίζω ότι έχω ήδη καταχραστεί του χρόνου σας. Θέλω να σας υπενθυμίσω ότι  βασική αρχή για την επιτυχία μιας καινοτόμας δραστηριότητας, βασική προϋπόθεση για την επιτυχία μιας σημαντικής πολιτικής παρέμβασης, είναι η μεγαλύτερη δυνατή εθνική συνεννόηση και συναίνεση. 


Αντιλαμβάνεστε από όσα είπαμε εδώ, όπως κάναμε και στο Συνέδριο της ΕΝΑΕ, ότι η αξιωματική αντιπολίτευση δίνει με πολύ μεγάλη σαφήνεια και παρρησία τις κατευθυντήριες αρχές για την ανασυγκρότηση του διοικητικού συστήματος. 


Θα ήθελα να υπενθυμίσω ότι στην ιστορία των διοικητικών μεταρρυθμίσεων έγινε πολύ κακό, όταν άλλες κυβερνήσεις στο παρελθόν επεχείρησαν βαθύτατους διοικητικούς μετασχηματισμούς, αλλά δεν κατάφεραν να πάρουν ούτε μία συμπάθεια, ούτε μία έκφραση γνώμης, ούτε μία στιγμή συνεννόησης σε ένα κοινό στρογγυλό τραπέζι. Παρακαλώ να κρίνετε σιωπηλά ο καθένας μόνος του, ποια είναι η στάση της σημερινής αξιωματικής αντιπολίτευσης που προστρέχει στο να δίνει τις απόψεις της, να προσδιορίζει με σαφήνεια το πολιτικό πλαίσιο, για να μπορεί ο καθένας να κρίνει τις θέσεις της. 


Συμφωνώ, λοιπόν, με την ευχή την οποία εξέφρασε ο Πρόεδρος της ΚΕΔΚΕ, ότι χρειάζεται τα πολιτικά κόμματα να διατυπώσουν τις θέσεις τους και να βοηθήσουν στη διαμόρφωση ενός συναινετικού πλαισίου. 


Θέλω να διαβεβαιώσω το Σώμα και εσάς κύριε Πρόεδρε της ΚΕΔΚΕ, ότι με τον τρόπο που μας ακούσατε σήμερα, θα μας ακούτε και τις επόμενες μέρες, εβδομάδες και μήνες. 


Να σας διαβεβαιώσω επίσης ότι ούτε δήλωση θα κάνουμε πως όταν γίνουμε κυβέρνηση, «θα μετατρέψουμε καποδιστριακούς δήμους σε κοινότητες» ούτε θα κρεμάμε μαύρες σημαίες, όταν θα έρχεται ο οποιοσδήποτε Πρωθυπουργός στην πόλη σας, επειδή τα οικονομικά δεν είναι όπως θα έπρεπε να είναι και σύμφωνα με τις ορθές επιθυμίες των εκπροσώπων της Αυτοδιοίκησης. 


Η τελική φράση: έκαστος εφ’ ώ ετάχθη. Σας εύχομαι καλή επιτυχία. Είμαι βέβαιος ότι θα είστε πολύ γόνιμοι και δημιουργικοί και να ξέρετε ότι θα έχετε την αμέριστη πολιτική συμπαράστασή μας σε κάθε προσπάθεια πραγματικής διοικητικής μεταρρύθμισης. 


Σας ευχαριστώ πολύ. 

Ν. ΚΑΚΛΑΜΑΝΗΣ: Πριν καλέσω στο βήμα τον εκπρόσωπο του ΚΟΜΜΟΥΝΙΣΤΙΚΟΥ ΚΟΜΜΑΤΟΣ ΕΛΛΑΔΑΣ, τον Βουλευτή, κύριο Καραθανασόπουλο, να ενημερώσω το Σώμα ότι αθορύβως μεν, αλλά εδώ και αρκετή ώρα έχει προσέλθει στο Συνέδριο, τον καλωσορίζουμε, ο Πρόεδρος του ΣΥΝΑΣΠΙΣΜΟΥ, κύριος Αλέξης Τσίπρας. 


Κύριε Καραθανασόπουλε, έχετε τον λόγο.

Ν. ΚΑΡΑΘΑΝΑΣΟΠΟΥΛΟΣ: Κυρίες και κύριοι, καλημέρα. Θα ήθελα εκ μέρους της Κεντρικής Επιτροπής του ΚΟΜΜΟΥΝΙΣΤΙΚΟΥ ΚΟΜΜΑΤΟΣ ΕΛΛΑΔΑΣ να ευχαριστήσω τον Πρόεδρο της Κεντρικής Ένωσης Δήμων και Κοινοτήτων, αλλά και το Διοικητικό Συμβούλιο, για την πρόσκληση να παραβρεθεί και χαιρετήσει το ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ το σημερινό διήμερο Συνέδριό σας με θέμα την προωθούμενη Διοικητική Μεταρρύθμιση, τον «Καποδίστρια 2».


Βεβαίως ακούσαμε πολύ προσεκτικά και τις τοποθετήσεις των εκπροσώπων των υπολοίπων κομμάτων, αλλά και την τυπικά ομόφωνη εισήγηση του Διοικητικού Συμβουλίου της ΚΕΔΚΕ στο σημερινό Συνέδριο για τη Διοικητική Μεταρρύθμιση και αυτό γιατί όπως πολύ σωστά ανέφερε ο Πρόεδρος της ΚΕΔΚΕ, υπήρχε και μία διαφορετική έκφραση από τον Χρήστο τον Τέγο, τον σύντροφό μας, όσον αφορά τα ζητήματα τα οποία συζητούν και απασχολούν το σημερινό Συνέδριο.


Βεβαίως εμείς ως ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ, που φιλοδοξούμε να εκφράσουμε το πραγματικά νέο και συνάμα ριζοσπαστικό και επαναστατικό, πρέπει να πάμε κόντρα στο ρεύμα, όπως πήγαν κατά καιρούς όλοι οι συνεπείς πρωτοπόροι και ριζοσπάστες και το λέω αυτό γιατί δεν θα αποδεχτούμε, δεν μπορούμε να αποδεχτούμε την λογική ότι πρέπει να υποταχθούμε στην σημερινή τάξη πραγμάτων, ότι τα προβλήματα τα οποία αντιμετωπίζουν οι εργαζόμενοι, η νεολαία, τα πλατιά λαϊκά στρώματα της χώρας μας, έχουν να κάνουν με τις αδυναμίες ή τις αδύνατες πλευρές διαχείρισης ή με κάποιο υποτιθέμενο μείγμα πολιτικής στο οποίο και ο σκύλος μπορεί να είναι χορτάτος και η πίτα ολάκερη, δηλαδή και τα κέρδη να υπάρχουν και ο λαός να περνά καλά. Τέτοια πράγματα δεν μπορούν και δεν πρόκειται να γίνουν. 


Μας απασχολεί, αγαπητές κυρίες και κύριοι, το ζήτημα ένας τεχνητός  διαχωρισμός ο οποίος προσπαθεί να υπάρξει ανάμεσα στη μορφή και στο περιεχόμενο, λες και αυτά χωρίζονται με Σινικό Τείχος. 


Κατά τη γνώμη μας, αυτός είναι ένας ανορθολογισμός, ένα πρωθύστερο σχήμα, γιατί το βασικό ζήτημα είναι πρώτα να κουβεντιάσουμε τι θέλουμε ως πολιτική, ως πρόταση, ως περιεχόμενο, για να αντιμετωπίσουμε, ποιον προσανατολισμό θα έχει αυτό και βεβαίως δευτερεύον έρχεται το εργαλείο με το οποίο θα υλοποιήσω τη συγκεκριμένη πολιτική, γιατί βεβαίως δεν υπάρχουν εργαλεία για όλες τις χρήσεις. Το κάθε  εργαλείο είναι χρήσιμο για το σκοπό το οποίο θέλει να επιτελέσει. Έτσι για παράδειγμα, είναι διαφορετικό ζήτημα να συζητήσω τι μορφή διοικητικής μεταρρύθμισης θέλω αν στόχος μου αποκλειστικός είναι να παρέχω στη λαϊκή οικογένεια αναβαθμισμένες, δωρεάν υπηρεσίες για όλους τους εργαζόμενους και διαφορετικό ζήτημα αν στόχος μου είναι να εμπορευματοποιήσω ακόμα περισσότερο τις λαϊκές ανάγκες, με σκοπό να διευκολύνω τη συμμετοχή των ιδιωτών επενδυτών, μέσω για παράδειγμα, των συμπράξεων δημόσιου και ιδιωτικού τομέα. Διαφορετική διοικητική μεταρρύθμιση θα ακολουθήσω. 


Άλλωστε, τα όποια υπαρκτά αρνητικά φαινόμενα, τα οποία και εσείς εντοπίζετε, για παράδειγμα η πολυαρχία, η έλλειψη συντονισμού, η έλλειψη συμπληρωματικότητας ή η απουσία ενός ενιαίου σχεδιασμού, δεν είναι τίποτα άλλο παρά το αποτέλεσμα μιας σαφούς ταξικής πολιτικής, σαφέστατων ταξικών επιλογών, γιατί κατά τη γνώμη του ΚΟΜΜΟΥΝΙΣΤΙΚΟΥ ΚΟΜΜΑΤΟΣ ΕΛΛΑΔΑΣ το κριτήριο δεν μπορεί να είναι ουδέτερο, δηλαδή να εξυπηρετήσουμε τον πολίτη. Εμείς λέμε όχι, άμα μείνουμε σε αυτό. Για ποιον λόγο; Γιατί μπορεί να υπάρχει εξυπηρέτηση του πολίτη μέσα από την οποία να τον καλέσουμε να βάλει το χέρι πολύ  βαθιά στην τσέπη. Άρα δηλαδή, να οξύνουμε μέσα από αυτές τις διαδικασίες τις ταξικές διαφοροποιήσεις ακόμα περισσότερο. Να βιώνουν δηλαδή, σε ακόμα δυσκολότερη κατάσταση τα λαϊκά στρώματα, οι εργαζόμενοι και οι κάτοικοι των υποβαθμισμένων και λαϊκών συνοικιών της Αθήνας. 


Από αυτήν την άποψη, κριτήριο του ΚΟΜΜΟΥΝΙΣΤΙΚΟΥ ΚΟΜΜΑΤΟΣ ΕΛΛΑΔΑΣ και το οποίο το καταθέτουμε εδώ, είναι το πώς θα βελτιωθεί με αποφασιστικό τρόπο η θέση του εργαζόμενου και της λαϊκής οικογένειας, με τέτοιο τρόπο που να καλύπτει τις σύγχρονες και διευρυμένες ανάγκες και όχι με ορισμένα ξεροκόμματα φιλανθρωπίας και το οποίο θα ανταποκρίνεται στο επίπεδο του κοινωνικά παραγόμενου πλούτου, που τουλάχιστον, στο κάτω-κάτω της γραφής, ο εργαζόμενος είναι ο μόνος παραγωγός αυτού του κοινωνικού πλούτου. 


Έτσι λοιπόν, μπαίνει ένα βασικό, θεμελιώδες ερώτημα. Πώς μπορεί να βελτιωθεί η θέση για παράδειγμα, του εργαζόμενου, σε μία εποχή όπου εντείνεται η ακρίβεια για να συσσωρεύονται υπερκέρδη στα ταμεία των πολυεθνικών; Πώς μπορεί να βελτιωθεί η θέση του εργαζόμενου όταν έχουμε ανατροπές στις εργασιακές σχέσεις, με την μερική απασχόληση, με την εργολαβία; Πώς μπορεί να βελτιωθεί η θέση της νεολαίας όταν έχουμε την ανασφάλιστη εργασία και τα Stage; Που τουλάχιστον εδώ πέρα η Τοπική Αυτοδιοίκηση πρωτοστάτησε να υλοποιηθούν και να εφαρμοστούν. Πώς  μπορεί να έχουμε βελτίωση της θέσης όταν υπάρχουν οι συνεχείς ανατροπές στο ασφαλιστικό; Στην ιδιωτικοποίηση των επιχειρήσεων, στην εμπορευματοποίηση της υγείας, της παιδείας, της πρόνοιας, της κοινωνικής ασφάλισης; 


Αυτά αγαπητές κυρίες και κύριοι, είναι ζητήματα πολιτικών επιλογών. Είναι μία πολιτική η οποία είναι ενταγμένη, προσαρμοσμένη στον ευρωμονόδρομο. Έχουμε να κάνουμε με μία στρατηγική συμφωνία η οποία θυσιάζει τις λαϊκές ανάγκες  στο βωμό της κερδοφορίας και της ανταγωνιστικότητας του κεφαλαίου, γιατί κεντρική επιλογή των ευρωνοσιακών πολιτικών αναδεικνύεται η ανταγωνιστικότητα των επιχειρήσεων και της οικονομίας, γιατί μέσα από αυτή θέλουν να πετύχουν τη μεγέθυνση και τη κερδοφορία του κεφαλαίου. 


Αυτή ακριβώς η επιλογή αποτελεί απάντηση στις δυσκολίες αναπαραγωγής του κεφαλαίου. Η όποια ανάπτυξη υπάρχει και στον τόπο μας, είναι συνδυασμένη με την επίθεση ενάντια στα εργασιακά δικαιώματα, με την επίθεση ενάντια στους εργαζόμενους. 


Έτσι λοιπόν, μπαίνει το ερώτημα: για ποιον λόγο πρέπει σήμερα να συζητήσουμε για τη διοικητική μεταρρύθμιση; Τι θέλουμε να λύσουμε; Η απάντηση που πλειοψηφεί σήμερα, λένε ότι μέσα από αυτόν τον τρόπο, μέσα από ισχυρές αυτοδιοικητικές μονάδες, θα μπορέσουμε να απαντήσουμε στην ανισομετρία, θα μπορέσουμε δηλαδή να απαντήσουμε στις περιφερειακές ανισότητες που μαστίζουν την Ελλάδα. 


Αν όμως αυτό είναι το ζήτημα, τότε θα υπήρχε μία πολύ εύκολη λύση. Να προχωρήσουμε σε αυτή τη διοικητική μεταρρύθμιση, αλλά τουλάχιστον δεν είμαστε υποψιασμένοι από τα τεκταινόμενα στην Ευρωπαϊκή Ένωση όπου υπάρχουν κράτη με πιο ισχυρή αυτοδιοικητική παράδοση, όπως θέλετε να την αποκαλείτε; Για παράδειγμα, η Ιταλία έχει πολύ ισχυρές εκλεγμένες περιφερειακές αυτοδιοικήσεις, μεγέθους μάλιστα που προσεγγίζουν συνολικά την Ελλάδα ορισμένες από αυτές. Το αποτέλεσμα ποιο είναι; Είναι ή δεν είναι η Ιταλία το πιο ανισόμετρο κράτος στην Ευρωπαϊκή Ένωση; Το τεράστιο χάσμα βορρά και νότου στην Ιταλία το αντιμετώπισε η διοικητική μεταρρύθμιση και οι ισχυρές περιφέρειες; 


Βλέπω για παράδειγμα δίπλα μου, το Δήμαρχο Πατρέων και υπάρχει στην ημερήσια διάταξη σήμερα στην Πάτρα, το εργοστάσιο του Βοσινάκη ή στη Νάουσα, τα κλωστήρια Λαναρά, τα οποία κλείνουν και εκεί. Πώς θα απαντήσουμε λοιπόν στην επιδίωξη της εργοδοσίας να μεταφέρει το εργοστάσιο του Βοσινάκη από την Πάτρα, στο Πικέρμι; Με κίνητρα λένε οι τοπικοί άρχοντες και η ίδια η επιχείρηση λέει «Εγώ δεν θέλω κίνητρα. Τα έχω πάρει ήδη άλλωστε τα κίνητρα, για την εγκατάστασή μου στο Πικέρμι». 


Όμως για να υπάρχει ισόρροπη περιφερειακή ανάπτυξη για να βελτιωθούν οι συνθήκες του εργαζόμενου, το ζήτημα δεν είναι τι μορφή, αλλά ποιος έχει τα μέσα παραγωγής στα χέρια του. Όσο λοιπόν τα μέσα παραγωγής βρίσκονται στα χέρια των κεφαλαιοκρατών, τότε θα επιδεινώνεται με μαθηματικό τρόπο η θέση των εργαζομένων. 

Άρα λοιπόν, να πως έρχεται η ρεαλιστικότητα και η απαιτητικότητα της πολιτικής πρότασης του ΚΟΜΜΟΥΝΙΣΤΙΚΟΥ ΚΟΜΜΑΤΟΣ ΕΛΛΑΔΑΣ, για άλλη οικονομία, άλλη εξουσία, όπου τα βασικά και συγκεντρωμένα μέσα παραγωγής θα πρέπει να είναι κοινωνική, λαϊκή περιουσία, για να μπορούν να καλύπτουν αυτές τις λαϊκές ανάγκες. 

Αγαπητές φίλες και φίλοι, παρακολουθήσαμε και εδώ τώρα ένα κακόγουστο έργο το οποίο έχει ξανά παιχτεί. Ποιο από τα κόμματα είναι το πιο αυτοδιοικητικό. Θα ακολουθήσουν ενδεχόμενα ομιλητές και των υπόλοιπων κομμάτων που θέλουν αυτόν τον τίτλο. 

Τόνισα στην αρχή ότι το ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ ως φορέας του επαναστατικού νέου, είναι και ταυτόχρονα και βαθιά ρομαντικό, γιατί στη θέση του επιτυχημένου manager εμείς  αντιπαραθέτουμε τη θέση του αγωνιστή Δήμαρχου. Πριν από λίγα χρόνια κριτήριο ήταν τα πόσα χρόνια φυλακές, το πόσες καταδίκες έχει ο αγωνιστής Δήμαρχος, για να υπερασπιστεί τα δικαιώματα των λαϊκών οικογενειών και όχι αν είναι πετυχημένος, για να πάει κόντρα σε ένα αντιδραστικό νομοθετικό πλαίσιο το οποίο αντιδραστικοποιείται ακόμα περισσότερο και φτάνουμε στο 2008 και έχουμε καταδίκη, φυλάκιση Δημάρχου, γιατί προασπίστηκε τα δικαιώματα του κόσμου, των εργαζόμενων, των απλών στρωμάτων, του Στέλιου του Μπενετάτου στη Νίκαια. 


Έτσι λοιπόν, όποιος φορέας Αυτοδιοίκησης  δεν έχει σήμερα λαϊκά χαρακτηριστικά, αλλά απλώς έχει να κάνει ότι αποτελούν και αυτοί διοικητικές μονάδες, είναι κρίκοι ενός ενιαίου διοικητικού μηχανισμού της αστικής τάξης, αναπαράγουν και οι Δήμοι και οι Νομαρχίες και οι Περιφέρειες, τον εκμεταλλευτικό χαρακτήρα του αστικού κράτους, αναπαράγουν τα προβλήματα τα οποία δημιουργεί αυτή η πολιτική, συμμετέχουν ενεργά στην υλοποίηση μιας βαθιάς αντιλαϊκής πολιτικής, γιατί ακριβώς  είναι συγκεκριμένο το νομοθετικό πλαίσιο και για τις εργασιακές σχέσεις και τις επιχειρήσεις τις δημοτικές, τις οποίες είχαμε καταγγείλει. Είναι συγκεκριμένο το νομοθετικό πλαίσιο στη λογική της ανταποδοτικότητας. Αυτός που θα έχει, θα έχει και αναβαθμισμένες υπηρεσίες, βελτιωμένες υπηρεσίες. Όμως ο κάτοικος των δυτικών συνοικιών που δεν έχει, ο άνεργος που δεν θα έχει, θα έχει υποβαθμισμένες υπηρεσίες. 


Αυτήν την ταξική διαφοροποίηση, αυτήν την ταξική διαστρωμάτωση, προωθούν και υλοποιούν τα διάφορα ουδέτερα συστατικά τα αυτοδιοικητικά, τα αποκεντρωτικά, τα ανταποδοτικά, στα οποία οι υπόλοιποι ομνύουν όρκους πίστεως. 


Εμείς ακριβώς αυτήν την λογική θέλουμε να αναδείξουμε ότι έχουν βαθιά ταξικό, αντιλαϊκό περιεχόμενο, στις σημερινές συνθήκες, στο σημερινό κράτος, στη σημερινή πολιτική. Γιατί επιδιώκεται λοιπόν σήμερα να πάμε για ισχυρούς Δήμους; Γιατί είναι απαίτηση του τρόπου αναπαραγωγής του κεφαλαίου. Χρειάζεται μεγάλες διοικητικές μονάδες, με μεγαλύτερη έκταση και πληθυσμό, γιατί αυτό απαιτεί να υπάρχει αυξημένη επιχειρησιακή ικανότητα για να ενισχυθεί η δράση των μονοπωλιακών ομίλων, με τα έργα υποδομής που παραδίδονται στο μεγάλο κεφάλαιο μέσα από τις συμβάσεις παραχώρησης, μέσα από τις συμπράξεις δημοσίου και ιδιωτικού τομέα, που οδηγούν στην περαιτέρω εμπορευματοποίηση των λαϊκών αναγκών, στα υψηλά διόδια, στην ύπαρξη διοδίων παντού και πάντα. 


Από αυτήν λοιπόν την άποψη, έχουν συγκεκριμένο ρόλο να επιτελέσουν και εμείς σε αυτόν τον ρόλο λέμε ένα πολύ μεγάλο όχι, γιατί ακριβώς το πρόβλημα δεν είναι αν θα υπάρχουν πόροι στην Αυτοδιοίκηση, αλλά είναι από πού θα βρεθούν αυτοί οι πόροι. Το ζήτημα της οικονομικής αυτοτέλειας των Δήμων, το ζήτημα της οικονομικής αυτονομίας των Δήμων, μπαίνει προ τάπητος στο θέμα της φορολογικής επίθεσης ενάντια στα πλατιά λαϊκά στρώματα, θα οδηγήσει ακόμα περισσότερα στα προβλήματα τα οποία θα έχουν να κάνουν με την ικανοποίηση των λαϊκών αναγκών, γιατί ακριβώς θα επιτελέσουν ένα πρόσθετο βραχνά και το ζήτημα της διαχείρισης αυτοτελώς των πόρων από τους Δήμους και τις Περιφέρειες, των θεσμοθετημένων αυτών φόρων, θα οξύνει ακόμα περισσότερο την διαφοροποίηση την οικονομική, γιατί διαφορετική φοροδοτική ικανότητα θα υπάρχει στις πλούσιες περιοχές και διαφορετική στις υποβαθμισμένες περιοχές, Δήμους και Νομούς. 


Άρα λοιπόν, οι ίδιοι οι πόροι θα είναι ασύγκριτα διαφορετικοί. Από αυτήν την άποψη θα έχουμε ακόμα μεγαλύτερο κατακερματισμό του ενιαίου χαρακτήρα της παιδείας, της υγείας και της πρόνοιας, με όξυνση της ταξικής πόλωσης, γιατί για παράδειγμα, ποιος χορηγός θα πάει να επενδύσει σήμερα στο σχολείο το Δημοτικό του Ισώματος στο Νομό Αχαΐας, το οποίο γκρεμίστηκε από τον τελευταίο σεισμό; Κανείς χορηγός δεν θα πάει στο Ίσωμα. Αντίθετα, θα τρέχουν όλοι στα άλλα σχολεία να χορηγήσουν, να επιδοτήσουν και να ενισχύσουν, στα σχολεία όπου πηγαίνουν τα παιδιά των αστικών οικογενειών και των ελίτ. 


Από αυτήν την άποψη λοιπόν, ούτε η πολιτική προστασία και πρέπει να βγει συμπέρασμα, μπορεί να αντιμετωπιστεί με το κατακερματισμό της. Δηλαδή, θα μπει πυρκαγιά στα όρια του Δήμου, στα όρια της Νομαρχίας ή της Περιφέρειας; Το ζήσαμε πάρα πολύ καλά από τις πρόσφατες τραγικές πυρκαγιές που έπληξαν τη Πελοπόννησο. Τι απαιτείται για την πολιτική προστασία; Κεντρικός σχεδιασμός, που θα υπάρχουν συγκεκριμένοι ρόλοι του κάθε φορέα από εκεί και πέρα, του κάθε μηχανισμού και του κάθε οργάνου της Αυτοδιοίκησης, αλλά που θα είναι ενταγμένο σε ένα κεντρικό σχεδιασμό πρόληψης και αντιμετώπισης, γιατί το ζήτημα δεν είναι αν προβλέπονται οι σεισμοί, το ζήτημα είναι αν προλαμβάνονται και το θέμα της αντισεισμικής θωράκισης δεν είναι θέμα των Δήμων, δεν είναι υπόθεση των Νομαρχιών, είναι κεντρική επιλογή, γιατί στο κάτω-κάτω της γραφής, ας αναλογιστούμε. Σήμερα τι λέει; Δεν μπορούμε να πάμε σε αντισεισμική θωράκιση των  δημόσιων κτιρίων. Πόσα δημοτικά κτήρια στο Νομό Αχαΐας επλήγησαν; Δεν μπορούμε να πάμε στην αντισεισμική θωράκιση των σχολείων. Πόσα σχολεία στην Αχαΐα και στην Ηλεία καταστράφηκαν. Πόσες Δημόσιες Υπηρεσίες δεν λειτουργούν; Γιατί; Γιατί είναι τεράστιο το κόστος.  Η αντοχή της οικονομίας δεν μας το επιτρέπει. 


Ποιο είναι λοιπόν το κριτήριο; Αντοχή της οικονομίας για το κεφάλαιο και τις επιδοτήσεις, μη αντοχή της οικονομίας για την κατεξοχήν προάσπιση της ανθρώπινης ζωής, γιατί ακριβώς το ξέρουν πολύ καλά ότι η αντισεισμική θωράκιση δεν είναι επιλέξιμα κονδύλια στο ΕΣΠΑ 2007-2013. Για αυτό ακριβώς μαζί με το εργαλείο της διοικητικής μεταρρύθμισης, ταυτόχρονα, το ίδιο διάστημα συζητούν το ΕΣΠΑ 2007-2013, που χρηματοδοτεί μία συγκεκριμένη αντεργατική στρατηγική, της στρατηγικής της Λισσαβόνας και όχι τις ανάγκες που έχουν οι λαοί της Ελλάδας και της Ευρώπης. 


Ταυτόχρονα συζητάμε και το Εθνικό Χωροταξικό Σχέδιο σήμερα και αύριο στη Βουλή, με το οποίο προσπαθούν να ανατραπούν τα οποιαδήποτε εμπόδια στην απελευθέρωση της δράσης της κεφαλαίου. 


Ολοκληρώνοντας κυρίες και κύριοι, επιτρέψτε μου να σταθώ με συνοπτικό τρόπο στις θέσεις του ΚΟΜΜΟΥΝΙΣΤΙΚΟΥ ΚΟΜΜΑΤΟΣ ΕΛΛΑΔΑΣ. Το ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ με βάση τα παραπάνω, στέκεται αρνητικά στη διοικητική μεταρρύθμιση από την σκοπιά των στόχων, ότι μέσα ακριβώς από τη μεταφορά αρμοδιοτήτων, την παραπέρα εμπορευματοποίηση της υγείας, της παιδείας, τη πρόνοιας, θα οδηγηθούμε στο βάθεμα της τοπικής ανισομετρίας και στην ένταση της ταξικής ανισότητας. Μέσα από αυτό το ασφυκτικό νομοθετικό πλαίσιο, μέσα από το οποίο καλείται να λειτουργήσει η Αυτοδιοίκησης, θα έχουμε την εφαρμογή μιας αντιλαϊκής, αντεργατικής πολιτικής, σε όλα τα επίπεδα. 


Από αυτήν την άποψη, καλούμε τους  εκλεγμένους Δημάρχους και Δημοτικούς Συμβούλους, να καταδικάσουν αλλά και να αρνηθούν αυτήν την υλοποίηση των μέτρων σε τέτοιες κατευθύνσεις που βοηθούν στην ευκολότερη υλοποίησης μίας βαθιάς αντιλαϊκής πολιτικής. 


Το ΚΚΕ εκφράζει την άποψη ότι και στην Τοπική Αυτοδιοίκηση και στη Νομαρχιακή και στη σημερινή ή την αυριανή της μορφή, ως πλειοψηφία ή μειοψηφία στα Δημοτικά Συμβούλια, με εκλεγμένους ή όχι, θα έχει μια στάση αγωνιστική απειθαρχίας στο αντιλαϊκό, αντεργατικό κυβερνητικό και ευρωνοσιακό πλαίσιο. 


Για αυτό στις σημερινές συνθήκες επιμένουμε στον ενιαίο, αποκλειστικά δημόσιο χαρακτήρα των βασικών τομέων των κοινωνικών υπηρεσιών, στη δραστική αύξηση των κρατικών  δαπανών προς όφελος των εργαζόμενων, στην ικανοποίηση της οικονομικής επάρκειας των Νομών και των Δήμων με ένα σεβαστό ποσοστό από τον κρατικό προϋπολογισμό που θα ικανοποιεί τις σύγχρονες ανάγκες, στο σχεδιασμό και στην υλοποίηση σε κεντρικό και περιφερειακό και τοπικό επίπεδο υποδομών και μηχανισμών δημόσιας υγείας και προστασίας από πλημμύρες, πυρκαγιές, σεισμούς, καταστροφές από καιρικά φαινόμενα. 


Έτσι λοιπόν, οι άμεσες προτάσεις του ΚΟΜΜΟΥΝΙΣΤΙΚΟΥ ΚΟΜΜΑΤΟΣ ΕΛΛΑΔΑΣ εντάσσονται στη συνολικότερη πρόταση για λαϊκή εξουσία και λαϊκή οικονομία, στην οποία θα αντιστοιχηθούν ακριβώς και οι αντίστοιχοι λαϊκοί θεσμοί οργάνωσης και διοίκησης του κράτους. 


Σας ευχαριστώ πολύ. 

Ν. ΚΑΚΛΑΜΑΝΗΣ: Τον λόγο έχει ο Πρόεδρος του ΣΥΝΑΣΠΙΣΜΟΥ, κύριος Αλέξης Τσίπρας.

Α. ΤΣΙΠΡΑΣ: Φίλες και φίλοι, κυρίες και κύριοι συνάδελφοι, διότι θα ήθελα να σας πω ότι είμαι εδώ και με την ιδιότητα του Αυτοδιοικητικού, όχι με τη μακρά δική σας εμπειρία, έχω τη δική μου μικρή εμπειρία και κατανοώ πλήρως πόσο μπορεί να είναι έξω από τη λογική και το σαράκι των περισσότερων εδώ Δημάρχων, από όποιο κόμμα και αν έχουν εκλεγεί, όλη αυτή η συζήτηση που γίνεται, για το ποιος έχει μεγαλύτερη ευθύνη. Ποια διακυβέρνηση της χώρας ήταν χειρότερη, όσον αφορά τον χώρο της Αυτοδιοίκησης, η προηγούμενη ή η σημερινή και αυτό που θα έπρεπε σήμερα εδώ να αναλογιστούμε, είναι πόσες μεγάλες ευκαιρίες έχουμε χάσει, ποια είναι η διεθνής πραγματικότητα και ποια είναι η καθημερινή πραγματικότητα που βιώνουν όλοι και όλες που ασχολούνται με την Τοπική Αυτοδιοίκηση και κυρίως οι πολίτες. Οι πολίτες που βλέπουν έναν θεσμό που θα μπορούσε να είναι αρωγός τους, δίπλα στα προβλήματα της καθημερινότητας και βλέπουν έναν θεσμό που δεν μπορεί να ανταποκριθεί στις στοιχειώδεις υποχρεώσεις του. Έναν θεσμό που αναγκάζεται να επαιτεί πόρους που του ανήκουν, έναν θεσμό που οδηγείται στην οικονομική χρεωκοπία, διότι η συντριπτική πλειοψηφία των Δήμων σήμερα, δεν έχει την δυνατότητα να εκπληρώσει τα λειτουργικά τους έξοδα.


Βεβαίως, δεν αντιλαμβανόμαστε και ποιο είναι το διεθνές περιβάλλον. Θα ήταν κοινοτοπία σήμερα από αυτό το βήμα, να επαναλάβω την ανάγκη για μια ριζική αυτοδιοικητική μεταρρύθμιση. Όμως, μια ριζική αυτοδιοικητική μεταρρύθμιση προϋποθέτει μια ουσιαστική μεταρρύθμιση του διοικητικού μας συστήματος. Είναι γνωστό ότι η χώρα μας, χαρακτηρίζεται από το συγκεντρωτικό πολιτικοδιοικητικό της σύστημα, μέσα από το οποίο η Τοπική Αυτοδιοίκηση ασκεί περιορισμένο ρόλο στην διαχείριση των τοπικών υποθέσεων. 

Εδώ και χρόνια συζητάμε και ξανασυζητάμε για την Διοικητική Μεταρρύθμιση του αυτοδιοικητικού χώρου. Όμως είναι φανερό, γιατί άκουσα εδώ και την ανάγκη να υπάρχει εθνική συνεννόηση, καλό πράγμα η εθνική συνεννόηση και καλό πράγμα να υπάρχει μια ομοφωνία όσο το δυνατόν, των αυτοδιοικητικών δυνάμεων, γιατί πολλοί από εσάς εδώ θα αισθανθήκατε, βλέποντας για μια ακόμη φορά αυτό το σίριαλ της αντιπαράθεσης – κάποιος μου είπε δίπλα μου – υπάρχει μια παροιμία που λέει: όταν τσακώνονται στον κάμπο τα βουβάλια, φεύγουν τα βατράχια, εννοώντας ότι βατράχια είναι οι Δήμοι και οι Νομαρχίες, η Αυτοδιοίκηση και βουβάλια είναι τα κόμματα τα κεντρικά της πολιτικής ζωής του τόπου και εγώ, χωρίς παρεξήγηση, χωρίς να παρεξηγηθώ – και ξέρετε πόσο εκτιμώ όλους τους εκπροσώπους των κομμάτων – επανέρχομαι με μια άλλη παροιμία που λέει: δυο γάιδαροι μαλώνανε σε ξένο αχυρώνα, διότι η Αυτοδιοίκηση δεν ανήκει σε κανέναν. Είναι ένας θεσμός που θα έπρεπε να είναι κοντά στον πολίτη και όμως, έχουμε φροντίσει – δεν βγάζω κανενός τις ευθύνες – όμως οι μεγαλύτερες ευθύνες ανήκουν στις ευθύνες των κομμάτων που διακυβέρνησαν την χώρα, να μετατρέψουμε αυτόν τον χώρο σαν ένα κακέκτυπο της κεντρικής πολιτικής σκηνής.

Λέω λοιπόν, μπορεί να υπάρξει η εθνική συνενόηση; Μακάρι. Όμως, δεν μπορεί να μην δούμε ότι υπάρχουν διαχωριστικές γραμμές, διαφορετικές αντιλήψεις. Είναι φανερό, πως σε αυτή τη συζήτηση συγκρούονται δύο διαφορετικές αντιλήψεις, δύο διαφορετικές φιλοσοφίες. Από τη μια πλευρά είναι όσοι αντιλαμβάνονται το ζήτημα της διοικητικής διάρθρωσης ως ένα ζήτημα τεχνικό, με αποκλειστικό στόχο την καλύτερη απόδοση του συστήματος αυτού. Από την άλλη μεριά, είναι όμως όσοι θεωρούν το θέμα βαθειά πολιτικό και την Τοπική Αυτοδιοίκηση ως έναν λαϊκό θεσμό, φορέα ουσιαστικής δημοκρατίας δίπλα στον πολίτη. Από τη μια μεριά είναι όσοι συντηρούν την αντίληψη ότι ο χώρος της Αυτοδιοίκησης είναι το μακρύ χέρι της κεντρικής εξουσίας, χωρίς πόρους, χωρίς αρμοδιότητες. Όσοι επιθυμούν η Αυτοδιοίκηση στην πραγματικότητα να μην είναι Αυτοδιοίκηση, αλλά εταιροδιοίκηση. Από την άλλη μεριά, είναι όλοι όσοι πιστεύουν – και έχω την εκτίμηση ότι αυτή η αντίληψη δεν είναι μονόπλευρα προσανατολισμένη, βλέπουμε και Δημάρχους που έχουν εκλεγεί όχι με τη δική μας στήριξη, που έχουν την αντίληψη αυτή – ότι οι Οργανισμοί Τοπικής Αυτοδιοίκησης πρέπει να είναι ανεξάρτητοι, αυτοτελείς θεσμοί διαμόρφωσης και υλοποίησης τοπικών πολιτικών. 

Από τη μια πλευρά είναι όσοι βλέπουν τον χωροταξικό σχεδιασμό, ως ένα σχέδιο επί χάρτου, ως μια κοπτοραπτική μικροκομματικών συμφερόντων. Από την άλλη πλευρά, είναι όσοι συνειδητά μάχονται για την ισόρροπη ανάπτυξη, την προστασία του αστικού, του αγροτικού και του φυσικού περιβάλλοντος, όσοι δηλαδή βάζουν σε συζήτηση αξιόπιστα κριτήρια γεωγραφικά, οικονομικά, αναπτυξιακά, χωρίς καταναγκασμούς. Από τη μια πλευρά, φίλες και φίλοι, είναι η αντίληψη του manager, του τεχνοκράτη Δημάρχου που θα λύσει τα προβλήματα. Είναι η αντίληψη – αν θέλετε – της ιδιωτικοποίησης, είτε συνειδητά, είτε κατά παραχώρηση της διεύρυνσης του ιδιωτικού χώρου, βάσει της αδυναμίας της Αυτοδιοίκησης να παίξει τον ρόλο της ως ένας δημόσιος χώρος και από την άλλη πλευρά είναι η αντίληψη της ουσιαστικής συμμετοχής των πολιτών. Είναι η άμεση δημοκρατία. Είναι ο κοινωνικός έλεγχος, είναι μια Τοπική Αυτοδιοίκηση – σε τελική ανάλυση – εγγυητής των κοινωνικών αγαθών. 

Αγαπητοί κυρίες και κύριοι συνάδελφοι, είναι φανερό για εμάς, ότι η κυβέρνηση άνοιξε την συζήτηση και συντηρεί το θέμα της Διοικητικής Μεταρρύθμισης στην Τοπική Αυτοδιοίκηση, κυρίως για λόγους επικοινωνιακούς και όχι ουσιαστικούς. Επιχειρεί να συντηρήσει την εικόνα μιας μεταρρυθμιστικής δύναμης και θα έλεγε κανείς, ότι θα ήταν ίσως και μια τελευταία ευκαιρία να αποδείξει ότι μπορεί να κάνει ουσιαστικές μεταρρυθμίσεις και να πείσει ότι μπορεί να κάνει ουσιαστικές μεταρρυθμίσεις με ευρύτερες κοινωνικές συναινέσεις και όχι ως οδοστρωτήρας. Όμως σήμερα και από το βήμα αυτού του συνεδρίου, είμαστε σε θέση να πούμε με βεβαιότητα: άνθρακες ο θησαυρός. Με την πολιτική που ακολούθησε και με την πολιτική που σχεδιάζει η κυβέρνηση, έκανε την Διοικητική Μεταρρύθμιση συνώνυμη των συνενώσεων. Προσεγγίζει το θέμα ως απλή συνένωση Νομαρχιών και Δήμων και όχι σαν μια μεταρρύθμιση με αποκέντρωση αρμοδιοτήτων και πόρων από το κεντρικό κράτος προς την Αυτοδιοίκηση. Αν κυριαρχήσει αυτό το πνεύμα, το μόνο που θα πετύχει είναι μια νέα διοικητική απορρύθμιση. Η περιφέρεια θα βρεθεί σε κενό τοπικής διακυβέρνησης και αντί αποκέντρωσης, θα έχουμε ενίσχυση του συγκεντρωτικού, γραφειοκρατικού κράτους. Φαίνεται όμως – και αυτό είναι το τελικό μας συμπέρασμα – ότι όλη αυτή η επιχείρηση που ονομάζεται: Διοικητική Μεταρρύθμιση, εντάσσεται στην κυρίαρχη λογική του περιορισμού των δημοσιονομικών πόρων προς την Αυτοδιοίκηση και βεβαίως, του καλύτερου και αποτελεσματικότερου ελέγχου της Αυτοδιοίκησης από το κεντρικό κράτος. 

Ας δούμε το παράδειγμα του νέου Καποδίστρια. Χωρίς να γίνει καμία ουσιαστική αποτίμηση για τον Καποδίστρια Ι, τι έφταιξε, τι δεν προχώρησε, γιατί ουσιαστικά δεν αξιοποιήθηκε αυτή η ευκαιρία, χωρίς να λάβουμε υπόψη μας τα προβλήματα που δημιουργήθηκαν στις τοπικές κοινωνίες, το γεγονός ότι οι στόχοι δεν εκπληρώθηκαν, ότι τα χωριά και οι μικρές Κοινότητες ουσιαστικά αποδυναμώθηκαν από στελεχικό δυναμικό και από διοικητικές αρμοδιότητες, χωρίς να ενισχυθεί η οικονομική αυτοτέλεια και να κάνουμε μια αυτοκριτική, γιατί δεν συνέβη αυτό, επιχειρείται τώρα να δούμε το δεύτερο μέρος του έργου και αναρωτιόμαστε: πού είναι οι αρμοδιότητες που ετάχθηκαν; Πού είναι οι οικονομικοί πόροι; Πού είναι οι αρχές της εγγύτητας, της επικουρικότητας, πού είναι η αρχή της αυτονομίας, την στιγμή που παραμένει η καταλυτική παρουσία του κρατικού Περιφερειάρχη; Πού είναι ο κοινωνικός έλεγχος; Πού είναι τα λόγια τα μεγάλα για την ενίσχυση της συμμετοχής των πολιτών και κυρίως, πώς μπορούμε να προχωρήσουμε σε μια μεταρρύθμιση που θα συμβάλλει στην πραγματική καταγραφή των δυνάμεων της τοπικής κοινωνίας, με ένα εκλογικό σύστημα σαν αυτό που έχουμε σήμερα και χωρίς καμία κουβέντα και από τα δύο κόμματα για την απλή αναλογική; 

Η απλή αναλογική δεν είναι μια εμμονή για εμάς. Είναι το σύστημα που εξασφαλίζει την εκπροσώπηση των κοινωνικών και πολιτικών δυνάμεων, που ενθαρρύνει τη συμμετοχή των πολιτών, που διευκολύνει τις αναγκαίες διεργασίες για κοινωνική συναίνεση και εδραιώνει την αντίληψη της πολιτικής ευθύνης, από διαφορετικές δυνάμεις, διότι οι τοπικές κοινωνίες έχουν μια πολυμορφία δυνάμεων πολιτικοκοινωνικών που πρέπει να εκφραστεί, έξω από τον στενό εναγκαλισμό των κομμάτων.

Κατά την άποψή μας, προτεραιότητα για οποιαδήποτε μεταρρύθμιση στην Τοπική Αυτοδιοίκηση, είναι η κατάργηση αυτού του καλπονοθευτικού και παράλογου νόμου του 42%, που χαρίζει το 60% των εδρών σε μια πλειοψηφία, η οποία βεβαίως, δεν μπορεί να είναι η πλειοψηφία των τοπικών κοινωνιών. Είναι το 42% και είναι νόθευση της λαϊκής βούλησης. Ανατρέπει την θέληση των τοπικών κοινωνιών. Το εκλογικό σύστημα της απλής αναλογικής, για εμάς είναι ο εγγυητής της δημοκρατίας και της διαφάνειας και ενδεχομένως, δεν είναι μια αντίληψη – θα έλεγε κανείς – μηχανιστικής προσέγγισης. Πιστεύουμε ότι μπορεί να ανοίξει διαδικασίες και να υποκινήσει την συμμετοχή των πολιτών.

Φίλες και φίλοι, σήμερα έχουμε ένα κράτος υπερσυγκεντρωτικό. Έχουμε ένα κράτος περιβαλλοντοκτόνο, έχουμε ένα κράτος σε τελική ανάλυση, αντιδημοκρατικό. Αύριο, πρέπει και οφείλουμε να φτιάξουμε ένα πολιτικό και διοικητικό σύστημα όπου οι πολίτες θα είναι οι κύριοι παράγοντες στην διεύθυνση και την διαχείριση των κοινωνικών υποθέσεων. Βασικός πυλώνας – για εμάς – αυτού του συστήματος, πρέπει να είναι η Αυτοδιοίκηση. Τώρα, για εμάς θα ακουστούν πολύ μεγάλα λόγια. Εμείς θα πούμε ότι χάνεται μια ακόμα μεγάλη ευκαιρία, διότι τώρα είναι η ώρα που η χώρα πρέπει να προχωρήσει τολμηρά και πέρα από μικροκομματικές σκοπιμότητες, σε μια ισχυρή πολιτική και οικονομική μεταρρύθμιση, για τον εκδημοκρατισμό και την ανασυγκρότηση του πολιτικού και διοικητικού συστήματος. 

Για τις δυνάμεις στον χώρο της Τοπικής Αυτοδιοίκησης που ενστερνίζονται αυτή την άποψη, Διοικητική Μεταρρύθμιση σημαίνει πρώτα από όλα, δημοκρατική και αποκεντρωτική μεταρρύθμιση των διοικητικών δομών. Σημαίνει καθιέρωση της Περιφέρειας ως Β΄ Βαθμού Αυτοδιοίκησης, με αιρετούς Περιφερειάρχες και αιρετά Περιφερειακά Συμβούλια. Σημαίνει Μητροπολιτική Αυτοδιοίκηση των πολεοδομικών συγκροτημάτων Αθήνας και Θεσσαλονίκης, με αιρετά Διοικητικά Όργανα, στα οποία θα λαμβάνονται οι αποφάσεις για ολόκληρο το αστικό συγκρότημα της μητροπολιτικής περιοχής, του οποίου τα προβλήματα απαιτούν – και το έχουμε γνωρίσει πια από την εμπειρία – ενιαία αντιμετώπιση. Σημαίνει αποσαφήνιση του επιτελικού ρόλου του κράτους. Σημαίνει προοδευτική φορολογική μεταρρύθμιση και ανακατανομή των πόρων προς όφελος της Αυτοδιοίκησης, στα πλαίσια ενός ενιαίου δημοσιονομικού συστήματος. 

Κυρίως όμως Διοικητική Μεταρρύθμιση σημαίνει δημιουργία βιώσιμων, ισχυρών και αποτελεσματικών Δήμων και δεν μπορούν οι Οργανισμοί Τοπικής Αυτοδιοίκησης που βρίσκονται στα όρια της χρεωκοπίας σήμερα, να συναινέσουν και να πανηγυρίζουν, χωρίς να λύσουν αυτά τα προβλήματα και το προχώρημα μιας οποιασδήποτε Διοικητικής Μεταρρύθμισης, διότι δεν μπορεί να συμβεί η δημιουργία βιώσιμων, ισχυρών και αποτελεσματικών Δήμων, με την περιοριστική δημοσιονομική πολιτική, με την οικονομική αφαίμαξη της Αυτοδιοίκησης, με τους παρακρατηθέντες είπατε, υπεξαιρεθέντες θα πω εγώ, πόρους, τους κεντρικούς αυτοτελείς πόρους. 

Χωρίς αυτά τα στοιχεία, φίλες και φίλοι και χωρίς αυτές τις προϋποθέσεις, οποιαδήποτε απόπειρα Διοικητικής Μεταρρύθμισης, θα είναι μια φάρσα. Θα είναι ένα πουκάμισο αδειανό. Θα είναι μια ακόμη ψευδώνυμη μεταρρύθμιση, θα είναι εντέλει ένα ακόμα βήμα στην απορρύθμιση του διοικητικού μας συστήματος. Θα είναι μια ακόμα χαμένη ευκαιρία και θα είναι μια χαμένη ευκαιρία για όλους. 

Με αυτές τις σκέψεις θα ήθελα να σας ευχαριστήσω και να ευχηθώ βεβαίως, γόνιμες συζητήσεις και προβληματισμούς στο συνέδριό σας.

Να είστε καλά. 
Ν. ΚΑΚΛΑΜΑΝΗΣ: Ευχαριστούμε. Κλείνουν οι τοποθετήσεις των πολιτικών εκπροσώπων, με τον κύριο Θανάση Πλεύρη, εκπρόσωπο του ΛΑΪΚΟΥ ΟΡΘΟΔΟΞΟΥ ΣΥΝΑΓΕΡΜΟΥ.


Κύριε Πλεύρη, έχετε τον λόγο.

Α. ΠΛΕΥΡΗΣ: Κύριε Υπουργέ, κύριε Πρόεδρε της ΚΕΔΚΕ, κύριοι συνάδελφοι στη Βουλή, κύριε Πρόεδρε του ΣΥΝΑΣΠΙΣΜΟΥ, κυρίες και κύριοι σύνεδροι.


Καταρχήν, θα ήθελα να μεταφέρω τον χαιρετισμό του Προέδρου του ΛΑΪΚΟΥ ΟΡΘΟΔΟΞΟΥ ΣΥΝΑΓΕΡΜΟΥ, του Γεωργίου Καρατζαφέρη και την ευχή οι διαδικασίες του συνεδρίου σας να καταλήξουν επιτυχώς και να υπάρξουν γόνιμες προτάσεις, προκειμένου να οδηγηθούμε σε μια όσο το δυνατόν καλύτερη Διοικητική Μεταρρύθμιση.


Εμείς ως κεντρικό άξονα, έχουμε το πώς θα έπρεπε ο πολίτης να βλέπει αυτή την Τοπική Αυτοδιοίκηση. Σήμερα η πραγματικότητα είναι ότι ο πολίτης βλέπει την Τοπική Αυτοδιοίκηση – και δεν απέχει αυτό πολύ από την πραγματικότητα – ως έναν διαμεσολαβητή μιας επιπλέον γραφειοκρατικής διαδικασίας, προκειμένου να λύσει ο πολίτης κάποια από τα προβλήματά του. Η Τοπική Αυτοδιοίκηση, θα έπρεπε να ήταν ο ενεργός πολίτης, η οποία Αυτοδιοίκηση θα τον εξέφραζε και θα του έλυνε τα προβλήματα, αλλά παράλληλα θα του έδινε και το αίσθημα της ενεργούς συμμετοχής.


Εμείς θεωρούμε ότι όταν μιλάμε για μια Διοικητική Μεταρρύθμιση, θα πρέπει να υπάρξουν κάποιοι συγκεκριμένοι πυλώνες τους οποίους θα εξετάσουμε και αναλόγως θα δούμε κατά πόσο είναι εφικτό να αντιμετωπιστούν τα όποια προβλήματα υπάρχουν σήμερα. Ο πρώτος πυλώνας, είναι οι αρμοδιότητες. Ποιες είναι σήμερα οι αρμοδιότητες της τοπικής κοινωνίας; Υπάρχει ένα συγκεχυμένο πλέγμα, που παράλληλα από τη μια πλευρά έχουμε συνεχή επιβάρυνση αρμοδιοτήτων που και πάλι δεν είναι ξεκάθαρες και από την άλλη πλευρά δεν δίνονται οι αντίστοιχοι πόροι, προκειμένου η τοπική κοινωνία να μπορεί να ανταποκριθεί σε αυτές τις αρμοδιότητες.


Εάν θέλουμε να δούμε από την ετοιμολογία της λέξης: αυτοδιοίκηση, κανονικά, δεν θα έπρεπε να ορίζει ο νομοθέτης ποιες είναι οι αρμοδιότητες της τοπικής κοινωνίας. Η τοπική κοινωνία είναι αυτοδιοικούμενη και πρέπει να έχει όλες τις αρμοδιότητες πλην αυτών που απαγορεύει ο νόμος. Θα έπρεπε δηλαδή να είχαμε μια διαφορετική προσέγγιση. Η τοπική κοινωνία θα έπρεπε να έχει όλο αυτό το γενικό πλέγμα αρμοδιοτήτων και κατ’ εξαίρεση να έρχεται ο νομοθέτης και να λέει ότι εκεί δεν μπορεί να επέμβει η τοπική κοινωνία. Σήμερα δυστυχώς, υπάρχει το αντίθετο. Όλες οι αρμοδιότητες βρίσκονται στο κεντρικό κράτος και κατ’ εξαίρεση το κεντρικό κράτος έρχεται και λέει: παραχωρώ αυτές τις αρμοδιότητες στην τοπική κοινωνία. Θεωρούμε λοιπόν, ότι είναι ένα τελείως διαφορετικό ιδεολογικό κριτήριο. Εμείς θεωρούμε ότι βάση πρέπει να είναι η τοπική κοινωνία, αυτή να επιλύει τα προβλήματά της και κατ’ εξαίρεση, ο νομοθέτης να ορίζει πού πρέπει να έρχεται το κεντρικό κράτος.


Θα αναφέρω και συγκεκριμένα παραδείγματα, για να καταλάβετε. Αυτή τη στιγμή, πολλές φορές η τοπική κοινωνία παρακολουθεί την διάλυσή της και δεν μπορεί να κάνει τίποτα. Ο Δήμαρχος Αθηναίων, δεν μπορεί να κάνει τίποτα θεσμικά, όταν βλέπει το κέντρο των Αθηνών αν καίγεται, καθημερινά. Όταν βλέπει την Αθήνα να διαλύεται και να μην επικρατεί τάξη και αν θέλετε εδώ, έχουμε και εμείς προσωπικά βιώματα, διότι είμαστε ένας από τους στόχους αυτών όλων των επιθέσεων που γίνονται και ο Δήμαρχος της Αθήνας δεν μπορεί να κάνει τίποτα. Η Δημοτική Αστυνομία έχει κάποιες αρμοδιότητες, που αν τυχόν τις αναλύαμε στον απλό πολίτη, θα τον έπιαναν τα γέλια πραγματικά, γιατί στην πραγματικότητα δεν έχει καμία ουσιαστική αρμοδιότητα. 


Στο περιβάλλον. Μπορεί να βλέπει η τοπική κοινωνία να διαλύεται το περιβάλλον της και μπορεί μόνο να επεμβαίνει με διαμαρτυρίες, με φωνές, με συλλαλητήρια. Πρακτικά όμως, θεσμικά, πρέπει εν είδει επαίτη, να πηγαίνει στο κράτος για να λύσει τα προβλήματά της. Είναι λοιπόν μια τελείως διαφορετική ιδεολογική προσέγγιση. Όλες οι αρμοδιότητες στην τοπική κοινωνία και κατ’ εξαίρεση ο νομοθέτης, κρατάει στον σκληρό πυρήνα που απευθύνεται στην κεντρική πολιτική σκηνή, στην ίδια την κεντρική πολιτική σκηνή. 


Μπορούν όμως οι αρμοδιότητες από μόνες τους να δείξουν ότι μια τοπική κοινωνία θα είναι ισχυρή; Προφανώς όχι. Η αρμοδιότητα συνεπάγεται και πόρους. Πάλι όμως και εδώ, είναι μια διαφορετική – αν θέλετε – προσέγγιση, για το πώς κάποιος αντιλαμβάνει την επίλυση των οικονομικών προβλημάτων μιας τοπικής κοινωνίας. Είναι επίλυση των οικονομικών προβλημάτων να έρθει σήμερα το κράτος να λύσει όλα τα χρέη των Δήμων και να πει: ξεκινάτε από το μηδέν; Δεν είναι επίλυση, γιατί θα δημιουργηθούν νέα χρέη. Το θέμα είναι να υπάρξει μια τέτοια οικονομική αναδιοργάνωση, ώστε πραγματικά να μπορούμε να μιλάμε για οικονομική βιωσιμότητα των Οργανισμών Τοπικής Αυτοδιοίκησης. Πάλι εκεί θα έπρεπε να ακολουθήσουμε μια ανάστροφη πορεία. Το ιδανικό θα ήταν – που βέβαια, αυτή τη στιγμή δεν θα μπορούσε να συμβεί και για συνταγματικά κωλύματα – να φτάναμε κάποια στιγμή, που οι Οργανισμοί Τοπικής Αυτοδιοίκησης θα εισέπρατταν τους φόρους και θα απέδιδαν στο κράτος. Θα υπήρχε μια αντίστροφη πορεία. Θα διατηρούσαν αυτό που τους ανήκει και αυτό που τους επιλύει τα τοπικά προβλήματα και θα απέδιδαν μετά, βάσει του συγκεκριμένου προϋπολογισμού, τα κονδύλια στο κράτος. 


Αυτή τη στιγμή βέβαια, έχουμε μια αντίθετη πορεία και έχουμε και παρακράτηση αυτών που αναλογεί στην Τοπική Αυτοδιοίκηση. Συνεπώς, θα έπρεπε να θέσουμε τις βάσεις της πραγματικής οικονομικής αυτοτέλειας και μάλιστα είδα και στην επιστημονική μελέτη, η οποία αναφέρει ότι κάποια στιγμή θα μπορούσαν οι Δήμοι να έχουν τέτοιας φύσεως αρμοδιότητες, που να έχουν την οικονομική τους αυτάρκεια. Να μην έχουν ανάγκη ένα δυσλειτουργικό κεντρικό κράτος να τους επιλύει τα οικονομικά προβλήματα. Αυτό εμείς πιστεύουμε ότι θα γίνει στην τελική του μορφή, μόνο άμα ξεκινήσει αυτή η αντίθετη, που σας λέω, οικονομική εξισορρόπηση, που θα ξεκινάει από τους Οργανισμούς Τοπικής Αυτοδιοίκησης και θα καταλήγει στο κεντρικό κράτος. 


Επειδή αυτή τη στιγμή κάτι τέτοιο δεν πρόκειται να γίνει, τουλάχιστον θα έπρεπε ευδιάκριτα, ευκρινώς, το κεντρικό κράτος να αποδίδει αυτά που του αναλογούν στους Οργανισμούς Τοπικής Αυτοδιοίκησης και να ξέρουν οι Οργανισμοί Τοπικής Αυτοδιοίκησης, οι Δήμοι και οι Νομαρχίες, από πριν τι ποσό τους αναλογεί, μέσα από τον εθνικό προϋπολογισμό. Να μην γίνεται δηλαδή αυτή η διαδικασία, αυτό το αλισβερίσι των Δημάρχων που αναγκάζονται και αναλόγως με τις προσωπικές επαφές και γνωριμίες που έχουν, να κερδίσουν κάτι από την κεντρική εξουσία, από την κυβέρνηση, προς όφελος των πολιτών τους.


Συνεπώς, εμείς πιστεύουμε στις γενικές αρμοδιότητες που θα έχει η τοπική κοινωνία, με παράλληλη οικονομική τους ενίσχυση. Η φορολογική αποκέντρωση που αναφέρεται, στον βαθμό βέβαια που δεν θα υπάρξουν οι φόροι που είναι αυτό ένα από τα αιτήματα και μια από τις εγγυήσεις της ΚΕΔΚΕ, βρίσκεται προς αυτή την κατεύθυνση, διότι πράγματι τότε θα έχει ιδίους πόρους η Αυτοδιοίκηση για να αντιμετωπίζει τα τοπικά της προβλήματα.


Πέρα όμως από τις αρμοδιότητες και στα οικονομικά, ερχόμαστε στην ίδια, στην καθαυτή Αυτοδιοίκηση. Στην δημοκρατική της δομή. Εδώ για εμάς, είναι το μεγάλο πρόβλημα. Είναι ο ομφάλιος λώρος που συνδέει την Αυτοδιοίκηση με το κεντρικό κράτος, ο οποίος αυτός ομφάλιος λώρος εάν δεν κοπεί, δεν μπορούμε να μιλάμε για πραγματικά ανεξάρτητη Αυτοδιοίκηση και αυτό, αν θέλετε, έχει μια αμφίδρομη σχέση. Έχει από τη μια πλευρά το μάτι, τον Περιφερειάρχη, που είναι Όργανο της κεντρικής εξουσίας και ελέγχει εντέλει την τοπική κοινωνία και άρα, σε καμία περίπτωση δεν μπορούμε να μιλάμε για πραγματικά αυτόνομη τοπική κοινωνία και αν θέλετε την ειλικρινή μου θέση, την ειλικρινή μου άποψη, κάθε κεντρική εξουσία και κάθε κυβέρνηση δεν θέλει να κόψει αυτόν τον ομφάλιο λώρο και πραγματικά, χρειάζεται πολύ μεγάλη προσπάθεια και πολύ μεγάλη ιδεολογική συνέπεια να βρεθεί κάποτε μια κυβέρνηση και να πει ότι: κόβω την επαφή του κεντρικού κράτους με την τοπική κοινωνία, διότι η κάθε κυβέρνηση θέλει να ελέγχει τους Δήμους. Διότι η κάθε κυβέρνηση ξέρει, ότι με τον εκβιασμό ουσιαστικά, την οικονομική ανέχεια αλλά και τον εκβιασμό της τοπικής κοινωνίας, μπορεί να έχει βραχυπρόθεσμα πολιτικά οφέλη. 


Από την άλλη πλευρά όμως, αυτή η σχέση δεν έχει μόνο το κεντρικό κράτος, έχει και την τοπική κοινωνία. Θα πρέπει κατά την άποψή μας, εσείς που υπηρετείτε αυτή την τοπική κοινωνία και έχετε μια συγκεκριμένη πολιτική αφετηρία, να καταλάβετε ότι η συγκεκριμένη θέση δεν είναι θέση ούτε για να εξαργυρώσει κάποιος αργότερα ένα αξίωμα στην κεντρική πολιτική σκηνή, είτε να γίνει Υπουργός, είτε να γίνει Πρόεδρος κόμματος, είτε να γίνει Βουλευτής. Θεμιτές όλες αυτές οι επιθυμίες, αλλά ο ρόλος του τοπικού άρχοντα, του Δημάρχου, του Κοινοτάρχη, του Νομάρχη, θα πρέπει τουλάχιστον στο διάστημα που υπηρετεί αυτόν τον θεσμό, ο ίδιος να προσπαθεί να υπερασπίζεται την αυτονομία του και να μην επιτρέπει στα κόμματα της κεντρικής πολιτικής σκηνής, κάθε φορά που γίνονται εκλογές να πανηγυρίζουν για τους πόσους Δήμους πήραν, πόσες Κοινότητες και πόσες Νομαρχίες.


Εδώ γεννάται και το μεγάλο θέμα του εκλογικού συστήματος. Πράγματι, το εκλογικό σύστημα του 42%, είναι κατά την άποψή μας, ένα πάρα πολύ μεγάλο λάθος, είναι ένα έγκλημα που έχει εφαρμοστεί στην τοπική κοινωνία και πραγματικά στην κεντρική πολιτική σκηνή, που πάλι εμείς θεωρούμε ότι θα έπρεπε να υπήρχε μια κατεύθυνση προς την απλή αναλογική, μπορεί να γίνει μια συζήτηση για ποιον λόγο μπορεί να χρειάζεται να υπάρξουν ισχυρές κυβερνήσεις, γεγονός που εμείς δεν συμμεριζόμαστε, αλλά τουλάχιστον είναι ένα επιχείρημα. Στην τοπική κοινωνία, ποιο ήταν το επιχείρημα του 42%; Αν θέλετε, για έναν περαιτέρω εκδημοκρατισμό όλης αυτής της φιλοσοφίας, δεν θα έπρεπε να υπάρχει πιο ενεργή συμμετοχή του κόσμου, των πολιτών, μέσα σε όλη αυτή την Τοπική Αυτοδιοίκηση; Ξέρουμε ότι υπάρχει μια κυβέρνηση, η οποία δεν θα έκανε ποτέ δημοψήφισμα και για κανένα θέμα. 

Για ποιον λόγο όμως, η τοπική κοινωνία να μην προσπαθεί να φέρει τον πολίτη πιο κοντά, να τον κάνει ενεργό και μετά να έχει απαιτήσεις και από τον πολίτη; Διότι πιστέψτε με, εάν ο πολίτης αισθανθεί ότι έχει ενεργή συμμετοχή σε όλη αυτή τη διαχείριση των τοπικών πραγμάτων, τότε θα είναι πολύ πιο κοντά στην τοπική κοινωνία και τότε πολύ πιο εύκολα θα δραστηριοποιείται δίπλα στους Δημάρχους και στους Νομάρχες και στους Κοινοτάρχες, προκειμένου να επιλυθούν τα όποια προβλήματα. Όσο όμως τον πολίτη προσπαθούμε να τον βγάλουμε εκτός αυτής της ενεργούς πολιτικής συμμετοχής, τότε είναι αναπόφευκτο και αυτός να μας γυρίζει τις πλάτες. 

Εμείς θεωρούμε ότι οι συνενώσεις θα πρέπει να έχουν υπόψη τους αυτές τις παρατηρήσεις που λέμε και επιπλέον, θα πρέπει κάθε συνένωση να γίνεται όχι εν είδει ανταλλαγής ή – αν θέλετε – εξυπηρέτησης. Θα πρέπει να γίνεται με την μορφή κοινωνικοοικονομικών συνθηκών, δημογραφικών συνθηκών, γεωγραφικών συνθηκών, αλλά και ιστορικών συνθηκών. Υπάρχουν ιστορικές κοινότητες που δεν πρέπει να χαθούν. Δεν θα στοιχίσει τίποτα σε όλη αυτή την Διοικητική Μεταρρύθμιση, αν τυχόν διατηρήσουμε τις ιστορικές Κοινότητες που υπάρχουν. Θα πρέπει παράλληλα, να υπάρχουν δύο Βαθμοί Αυτοδιοίκησης, να καταργηθεί ο μη αιρετός Περιφερειάρχης, να υπάρχουν οι Δήμοι και οι Νομαρχίες ή Περιφέρειες, ας ονομαστούν, οπωσδήποτε να είναι αιρετά Όργανα και των Δήμων και των Νομαρχιών, να μην υπάρχει αυτό το μάτι της κεντρικής πολιτικής εξουσίας, ο διορισμένος Περιφερειάρχης και παράλληλα θα έπρεπε, σε ένα συμβουλευτικό Όργανο να περιλαμβάνονταν και οι Βουλευτές του εκάστοτε Νομού, διότι τότε πραγματικά ο Βουλευτής θα έβλεπε τα τοπικά προβλήματα, θα ερχόταν σε άμεση σχέση με την τοπική κοινωνία και θα μπορούσε πολύ πιο εύκολα τα όποια αιτήματα της τοπικής κοινωνίας να τα μεταφέρει στην κεντρική πολιτική σκηνή.

Εμείς θεωρούμε λοιπόν, ότι θα πρέπει να υπάρξουν εν κατακλείδι – να σας πω την προσέγγιση την οποία έχουμε – ισχυροί Δήμοι με ευέλικτες όμως Υπηρεσίες, να μην υπάρχει αυτό το γραφειοκρατικό χάος που ακόμα και σήμερα αντιμετωπίζει ο πολίτης. Αυτοί οι ισχυροί Δήμοι θα πρέπει να έχουν γενικές αρμοδιότητες διευρυμένες, οι οποίες όμως θα συνεπικουρούνται και από την οικονομική τους αυτοτέλεια, από την οικονομική τους ενδυνάμωση. 

Όλο αυτό όμως το πλαίσιο, θα λειτουργήσει μόνο εάν υπάρξει μια δημοκρατική προσέγγιση σε όλα τα επίπεδα με απλή αναλογική, με συμμετοχή του πολίτη στις διαδικασίες και με συνεργασία των τοπικών Βουλευτών σε όλα αυτά τα Όργανα, ώστε πραγματικά να μπορούμε να πούμε ότι ενδιαφερόμαστε για μια Τοπική Αυτοδιοίκηση η οποία θα μπορεί με αυτάρκεια να λύνει τα προβλήματά της, να μην χρειάζεται το κεντρικό κράτος, με γνώμονα, με ιδανικό ποιο πράγματι; Την εξυπηρέτηση του πολίτη. Αυτό ζητά ο πολίτης από την τοπική κοινωνία. Δεν ζητά βαρύγδουπες ιδεολογικές προσεγγίσεις που μπορεί να συναντήσει στην κεντρική πολιτική σκηνή. Θέλει να βλέπει ότι εύκολα μπορούν να επιλύονται τα προβλήματά του και σήμερα αυτό δεν το βλέπει και για αυτόν τον λόγο μας γυρίζει την πλάτη και πιστεύουμε ότι όλα τα κόμματα, όπως πολύ σωστά ειπώθηκε, θα πρέπει να δείξουν την ειλικρινή τους διάθεση και εμείς, κύριε Υπουργέ, την δείξαμε στην αναθεώρηση του Συντάγματος, όπου στου άρθρο 102, που κάνατε αναφορά συγκεκριμένη για ενδυνάμωση των αρμοδιοτήτων των Οργανισμών Τοπικής Αυτοδιοίκησης, ήμασταν οι μόνοι που το ψηφίσαμε. Η Αριστερά το καταψήφισε, το ΠΑΣΟΚ απείχε από την αναθεώρηση. 

Συνεπώς, εμείς δείχνουμε τις ειλικρινείς μας προθέσεις. Όμως, πολύ φοβούμαστε, εμείς θα συμμετάσχουμε σε όλη αυτή τη διαδικασία, θα παρακολουθήσουμε με μεγάλη προσοχή όλο αυτόν τον προβληματισμό, θεωρούμε όμως ότι θα πρέπει η εκάστοτε κυβέρνηση και η σημερινή κυβέρνηση, η ίδια να αποφασίσει ότι δεν θέλει μια καπελωμένη Τοπική Αυτοδιοίκηση, αλλά θέλει μια Τοπική Αυτοδιοίκηση που πραγματικά θα λειτουργεί προς όφελος της πατρίδας και προς όφελος του πολίτη.

Με αυτές τις σκέψεις θα ήθελα να σας ευχαριστήσω, για την δυνατότητα που μου δώσατε να εκφράσω τις θέσεις του κόμματός μου στο συνέδριό σας. 
Ν. ΚΑΚΛΑΜΑΝΗΣ: Ευχαριστούμε και εμείς. 

Κύριε Υπουργέ, έχετε τον λόγο εκ μέρους της κυβέρνησης. Σας ευχαριστούμε για την παρουσία. 

Π. ΠΑΥΛΟΠΟΥΛΟΣ: Κύριε Πρόεδρε της ΚΕΔΚΕ και μέλη της ΚΕΔΚΕ, κύριε Πρόεδρε της ΕΝΑΕ, κύριοι συνάδελφοι στη Βουλή και τη κυβέρνηση, κυρίες και κύριοι Σύνεδροι, με την αίσθηση ευθύνης που αρμόζει, κηρύσσω με ιδιαίτερη χαρά την έναρξη των εργασιών αυτού του θεματικού Συνεδρίου της ΚΕΔΚΕ, που είναι αφιερωμένο στη Διοικητική Μεταρρύθμιση.


Θέλω να σας τονίσω ότι η μεταρρύθμιση αυτή πρέπει να γίνει, γιατί χωρίς αυτή ούτε η Τοπική Αυτοδιοίκηση θα πάει μπροστά, ούτε ο τόπος. Το έχω τονίσει πολλές φορές, το επαναλαμβάνω για μία ακόμα. Δεν το λέω για να σας γίνω αρεστός, αλλά γιατί κάθε Υπουργός που έχει συναίσθηση των ευθυνών του, οφείλει να βλέπει κατάματα την πραγματικότητα. 


Για δύο λόγους η Τοπική Αυτοδιοίκηση πρέπει να πάρει το μεγαλύτερο μέρος των ευθυνών της περιφερειακής ανάπτυξης πάνω της. Ο ένας αφορά την ίδια την ποιότητα της δημοκρατίας. Με την ισχυρή δημοκρατική νομιμοποίηση που έχει η Τοπική Αυτοδιοίκηση, είναι ο μόνος φορέας ο οποίος για να ανέβει ακόμα περισσότερο το επίπεδο της ποιότητας της δημοκρατίας μας, πρέπει να έχει αυτόν τον σημαντικό ρόλο.


Ο δεύτερος είναι γιατί αυτό απαιτεί και η ίδια η πορεία μας μέσα στο ευρωπαϊκό γίγνεσθαι. Ξέρετε ιδίως εσείς οι αυτοδιοικητικοί, οι οποίοι πλέον βιώνετε την ευρωπαϊκή πραγματικότητα, ότι η πορεία με τις δυσκολίες, με τα προβλήματα που παρουσιάζει, η πορεία προς την ευρωπαϊκή σύγκλιση, προς την ευρωπαϊκή ολοκλήρωση. Γίνεται μέσα από την περιφερειακή σύγκλιση και κυρίαρχος ρόλος επιφυλάσσεται από το ίδιο το κοινοτικό κεκτημένο όπως είναι και όπως θα διαμορφωθεί, στην Τοπική Αυτοδιοίκηση. 


Τούτη λοιπόν η μεταρρύθμιση των δομών του κράτους, πρέπει να γίνει και έχουμε ένα κράτος το οποίο έχει βαθιές ρίζες συγκεντρωτισμού. Ενός περίεργου συγκεντρωτισμού. Συγκεντρωτισμού ο οποίος επιβίωνε ακόμα και όταν γίνονταν αυτοδιοικητικές προσπάθειες. 


Πρέπει λοιπόν να την κάνουμε αυτήν την μεταρρύθμιση και αυτή η μεταρρύθμιση για να γίνει προϋποθέτει συναίνεση. Γιατί; Διότι ξεκινάει και έχει πορεία μέσα στον χρόνο. Το χρέος κάθε κυβέρνησης που σέβεται τον εαυτό της και τον ελληνικό λαό, είναι να έχει συναίσθηση ότι ούτε αιώνια θα είναι, ούτε εκείνη ξέρει από μόνη της την αλήθεια. Για αυτό πρέπει με συναίνεση να θέτει τις βάσεις ώστε οι μεταρρυθμίσεις να έχουν διάρκεια. Από αυτό πάσχουμε στον τόπο μας, από τη διάρκεια. 


Δεν είναι στόχος μου και δεν είχα ποτέ αυτή τη φιλοδοξία, να δέσω το όνομά μου με κανέναν νόμο και καμία μεταρρύθμιση, μόνο και μόνο για να δικαιολογήσω την παρουσία μου στο Υπουργείο Εσωτερικών. Ο μόνος λόγος για τον οποίο είμαι κοντά σας και μαζί σας για αυτήν την μεταρρύθμιση, είναι γιατί είναι αναγκαία για τον τόπο, γιατί ξέρω ότι το μόνο που μου αναλογεί είναι να τη δρομολογήσουμε. Η πορεία της θα φανεί. Αν θα έχει η κυβέρνηση Καραμανλή και εγώ προσωπικά την ηθική ικανοποίηση, είναι ακριβώς γιατί παίρνοντας τα μηνύματα των καιρών, του λαού μας και της Αυτοδιοίκησης, βάλαμε τις ράγες για να προχωρήσει η Αυτοδιοίκηση στον ιστορικό της δρόμο. 


Μόνο που, κυρίες και κύριοι Σύνεδροι, οι μεγάλες μεταρρυθμίσεις πρέπει να γίνονται υπό προϋποθέσεις, γιατί αν οι μεγάλες μεταρρυθμίσεις γίνουν μόνο και μόνο για να γραφτούν σε έναν νόμο και να περάσουν από τη Βουλή, αλλά στη συνέχεια δεν αποδώσουν, τότε είναι διπλά κακό και για τον τόπο και για την ίδια την Τοπική Αυτοδιοίκηση, γιατί πάσχει από αυτό η Τοπική Αυτοδιοίκηση και ξέρετε που πάσχει περισσότερο;  Γιατί πολλές μεταρρυθμίσεις τη φόρτωσαν με αρμοδιότητες δήθεν για να σηματοδοτήσει κανείς τη σημασία που δίνει στη Τοπική Αυτοδιοίκηση, δεν δόθηκαν τα μέσα στην Τοπική Αυτοδιοίκηση και να τα αποτελέσματα. 


Ευθύνεται η Τοπική Αυτοδιοίκηση για πολλά, χωρίς να ευθύνεται. Δεν λέω ότι δεν υπάρχουν και λάθη, αλλά πολλά βάρη της φορτώθηκαν και πολύ εύκολα κάποιοι σηκώθηκαν να πουν ότι η Τοπική Αυτοδιοίκηση είναι ανίκανη, αναποτελεσματική, αδιαφανής. 


Για αυτό σας λέω ότι είναι πολύ εύκολο να κάνεις εξαγγελίες. Το δύσκολο είναι διαλέξεις το δρόμο τον ανηφορικό μεν, αλλά τον δημιουργικό δρόμο της ανόρθωσης της Τοπικής Αυτοδιοίκησης και της διαμόρφωσης αυτού που λέω πάντα και θα λέω, της διαμόρφωσης των αντηρίδων πάνω στις οποίες θα στηριχθεί. 


Μεταρρυθμίσεις έγιναν. Τι απέδωσαν; Αν καμιά φορά γυρίζω στο παρελθόν και το λέω ιδίως  για τους συναδέλφους από τη Βουλή στην αξιωματική αντιπολίτευση, δεν είναι γιατί θέλω να κάνω παρελθοντολογία, ούτε να δικαιολογώ δικά μου λάθη. Αλλά γιατί πρέπει να βλέπουμε τι είναι εκείνο που έγινε στραβά, για να μην το επαναλάβουμε. 


Έγιναν μεταρρυθμίσεις και εγώ θα πάρω δύο παραδείγματα, όχι, το τονίζω, για να κάνω κριτική στο παρελθόν, αλλά για να δούμε γιατί δεν απέδωσαν και πώς αυτήν την ιστορική στιγμή πρέπει να πορευτούμε. 


Νομαρχιακή Αυτοδιοίκηση. Έγινε το 1994. Πώς έγινε; Τι ήταν εκείνο το οποίο συνέβη; Μετετράπη η Νομαρχία σε αυτοδιοικητική μονάδα, αλλά με τι προσωπικό, τι υποδομές, τι οικονομικά μέσα; Ναι ή όχι; Το μόνο προσωπικό το οποίο είχε χρόνια ολόκληρα, ήταν ότι προσωπικό απέμεινε από τις παλιές Νομαρχίες και θέλησε να μείνει στην Τοπική Αυτοδιοίκηση. Πόσα είναι τα κενά, εδώ είναι ο Πρόεδρος της ΕΝΑΕ, που είχε χρόνια ολόκληρα; 


Μπορεί με αυτό το προσωπικό να προχωρήσει ή έπρεπε ταυτόχρονα να έχουν παρθεί τα μέτρα για να εξασφαλιστεί αυτό το προσωπικό; 


Το ίδιο για τις υποδομές και το θέμα της ηλεκτρονικής διακυβέρνησης και το κυριότερο, πόροι. Ναι ή όχι; Δεν γυρίζω στο παρελθόν, αλλά για να σας πω τι πρέπει να κάνουμε κατά την γνώμη μου εδώ και για τον Α΄ και για τον Β΄ Βαθμό. Ναι ή όχι; Ουδέποτε υπήρξαν σταθεροί πόροι, τουλάχιστον επί μία 11ετία για τη Νομαρχιακή Αυτοδιοίκηση. Ναι ή όχι, επειδή άκουσα τον όρο φορολογική αποκέντρωση, όχι με αναθεώρηση, που είναι άλλο πράγμα, αλλά την φορολογική αποκέντρωση που μπορούμε να κάνουμε με τα δεδομένα τα σημερινά συνταγματικά. Ναι ή όχι; Η ουσιαστικότερη φορολογική αποκέντρωση συνέβη με το να δοθεί το 2% του ΦΠΑ και το 10% των τελών κυκλοφορίας στη Νομαρχιακή Αυτοδιοίκηση με τον 3345 και να έχει για πρώτη φορά προϋπολογισμό και να έχει υπερτετραπλασιασμό των πόρων από το 2005 έως σήμερα. 


Πολλά είναι; Όχι. Όμως χρειάστηκαν 10 χρόνια και σε αυτά τα 10 χρόνια η Νομαρχιακή Αυτοδιοίκηση αφηνόταν να δημιουργεί την εντύπωση στον κόσμο «Λοιπόν, τι προσέφερε;» Πόση είναι η αμφισβήτησή της σήμερα στον κόσμο, στην κοινωνία, στον ίδιο τον πολιτικό κόσμο; Γιατί; Απλά γιατί φορτώθηκε με αρμοδιότητες τις οποίες δεν μπόρεσε να φέρει σε πέρας όχι από δική της ευθύνη. Αυτό είναι το πρώτο παράδειγμα. 


Το δεύτερο παράδειγμα, το θέμα του Καποδίστρια το 1998. Τότε διαφημίστηκε σαν μία μεγάλη τομή. Ότι χρειαζόταν να έχουμε λιγότερους Δήμους και λιγότερες Κοινότητες, αυτό είναι αναμφισβήτητο. Ποια ήταν η υποδομή πάνω στην οποία στηρίχτηκε; Τι εξασφαλίστηκε; Επειδή ακούω να λέγεται εδώ, εγώ ήμουν κοινοβουλευτικός εκπρόσωπος στη Βουλή, το κυριότερο που είχα πει την εποχή εκείνη, είναι ότι ξεκινά χωρίς τις απαραίτητες προϋποθέσεις και αυτό είναι η βασικότερη αντίρρηση και είχαμε δίκιο. 


Ποιο είναι το προσωπικό που δόθηκε στους Καποδιστριακούς Δήμους; Ανέλαβαν όλες αυτές  τις αρμοδιότητες με μία ακτίνα χιλιομέτρων πολλές φορές σε ότι αφορά το δρόμο τον οποίο είχαν να καλύψουν στο εσωτερικό τους, μόνο και μόνο για να συνενώσουν τα τμήματα τα οποία αποτελούσαν τους νέους Καποδιστριακούς Δήμους. Ποιο προσωπικό; Ποια υποδομή; Το κυριότερο, ποιοι πόροι; 


Το ΕΠΤΑ τι απέδωσε; Ναι ή όχι; Ο Αλέκος Παπαδόπουλος την εποχή εκείνη υπολόγιζε το διπλάσιο τουλάχιστον από αυτό που τελικά του δόθηκε, γιατί δόθηκε όπως δόθηκε 1,5 δισεκατομμύριο ευρώ για 7 ολόκληρα χρόνια, το οποίο ξέρετε πολύ καλά εσείς οι αυτοδιοικητικοί και δεν κάνω κριτική, αλλά είναι μία αλήθεια. Πώς δόθηκε, με ποια κριτήρια και ιδίως οι οριζόντιες δράσεις του; 


Ναι ή όχι έπρεπε προηγουμένως να έχουν διασφαλιστεί οι σταθεροί πόροι; Ναι ή όχι έπρεπε να διασφαλιστεί το προσωπικό, για να υπάρξει μία τέτοια πορεία; Αν η Νομαρχιακή Αυτοδιοίκηση και ο Καποδίστριας είχαν στηριχτεί στις αντηρίδες για τις οποίες μίλησα, θα ζούσαμε μια άλλη εποχή για να πάμε στο δεύτερο βήμα. 


Στην ουσία πάμε στο δεύτερο βήμα και στους δύο Βαθμούς Αυτοδιοίκησης, έχοντας όχι μόνο να υπολογίσουμε τις προκλήσεις του μέλλοντος, αλλά να κλείσουμε ακόμα πληγές του παρελθόντος. Για αυτό πρέπει να είμαστε προσεκτικοί. Για αυτό είμαι εδώ, συναινετικά, να στηρίξω την προσπάθεια την οποία κάνετε και να σας πω τι είναι εκείνο το οποίο μπορεί και πρέπει να  γίνει. 


Πρώτα-πρώτα, οι διοικητικές μεταρρυθμίσεις επιτυγχάνουν όταν γίνονται με συναίνεση και αυτό το αποδεικνύουμε. Το αποδεικνύουμε γιατί στον μεν Α΄ Βαθμό Αυτοδιοίκησης ο Κώδικας προβλέπει νέα κίνητρα για εκούσιες συνενώσεις. Όσοι θελήσουν να τα χρησιμοποιήσουν έως την ώρα που θα έρθει ο νόμος, είναι θέμα δικό του και μακάρι να το κάνουν. Διαφορετικά, η συζήτηση σε δημοκρατικό επίπεδο γίνεται με τους κύριους φορείς που είναι η ΚΕΔΚΕ και η ΕΝΑΕ, εδώ η ΚΕΔΚΕ που μιλάμε σήμερα και περιμένω, όπως ακριβώς συνέβη με την ΕΝΑΕ και από την ΚΕΔΚΕ, την τελική πρόταση την οποία θα μου κάνει, διότι σε αυτό το επίπεδο δημοκρατικού διαλόγου πρέπει να κινηθεί κανείς, για να μην συμβούν ότι συνέβησαν στο παρελθόν, τονίστηκε προηγουμένως προς τιμήν του Χάρη του Καστανίδη για αυτήν την αυτοκριτική, ότι το παραγοντιλίκι, ο κομματισμός, οδήγησε στη διαμόρφωση Καποδιστριακών Δήμων που καμία σχέση δεν είχαν πολλές φορές με τις ανάγκες τις πρακτικές της ζωής. 


Ο μόνος φορέας εδώ, μια και μιλάμε για τον Α΄ Βαθμό Τοπικής Αυτοδιοίκησης, με τον οποίο η κυβέρνηση και τα κόμματα, θα δουλέψουμε όλοι μαζί, μπορεί να συνεννοηθεί, είναι η ΚΕΔΚΕ, οι τοπικές ΤΕΔΚ, οι συνεννοήσεις που πρέπει να γίνουν μαζί τους, για το πώς πρέπει να πορευτούμε σε λιγότερους και ισχυρότερους Δήμους, αλλά πάντα με την μεγαλύτερη δυνατή συναίνεση των τοπικών κοινωνιών που πρέπει να καταλάβουν ότι όσο περισσότερο ισχυρές γίνουν, τόσο περισσότερο ο τόπος τους και τα ονόματά τους θα επιβιώσουν, γιατί τα ονόματα και η ιστορία κύριοι Σύνεδροι, στον χώρο της Τοπικής Αυτοδιοίκησης, σώζονται και διαιωνίζονται περισσότερο όταν η Τοπική Αυτοδιοίκηση είναι ισχυρή, ανεξάρτητα που είναι η έδρα του Δήμου. Όχι να έχεις μία έδρα Δήμου, η οποία απλώς είναι ένα όνομα ή για να χρησιμοποιήσω την φράση που ακούστηκε προηγουμένως, την ποιητική, ένα πουκάμισο αδειανό. 


Με τη συναίνεση αυτή προχωρούμε και θα προχωρήσουμε. Στόχος μου είναι το νομοσχέδιο να είναι έτοιμο μέχρι τέλος του χρόνου και να ψηφιστεί και στόχος είναι οι εκλογές του 2010 να γίνουν με τον νέο νόμο, αλλά πρέπει στον τομέα αυτό να ξεκαθαρίσουμε ορισμένα πράγματα για το πού πορευόμαστε και πώς και πώς θα πάμε εκεί χωρίς κλυδωνισμούς για την ίδια την Τοπική Αυτοδιοίκηση.


Δυο λόγια, επειδή πολλά ελέχθησαν για τον Β΄ Βαθμό. Ήμουν στο συνέδριο της ΚΕΔΚΕ και το ξέρω, αλλά πρέπει να πω ορισμένα πράγματα. Σε ότι αφορά τον Β΄ Βαθμό, μίλησα στο συνέδριο της ΕΝΑΕ για Περιφερειακή Αυτοδιοίκηση και μίλησα επίσης για αιρετό Περιφερειακό Συμβούλιο, με Πρόεδρο ο οποίος – όπως τόνισα εκεί – ή μπορεί να εκλέγεται αμέσως ή να εκλέγεται εμμέσως και γυρνώντας προς τους σύνεδρους είπα: την άποψή σας θέλω. Εάν θέλουν την ευθεία πορεία, δικό τους θέμα είναι, να το θεσμοθετήσουμε έτσι. Όμως, θα είναι Πρόεδρος του αιρετού Περιφερειακού Συμβουλίου, διότι ακούω πολλά και διάφορα. Κανένας δεν ξεκαθαρίζει όταν έρχεται και λέει: αιρετό Περιφερειάρχη και αιρετό Περιφερειακό Συμβούλιο. Πώς τους εννοεί τους ρόλους; Τι θα εννοεί και αντιλαμβάνεται κανείς στον Β΄ Βαθμό τι σημαίνει αυτό. Μπορεί να κάνει συγκρίσεις ανάμεσα σε άλλους βαθμούς;


Ύστερα, έρχονται και μου λένε: να καταργηθεί με αναθεώρηση ο βαθμός αποκέντρωσης, ποτέ δεν έχει τεθεί μέχρι σήμερα, από κανένα κόμμα – τουλάχιστον από εκείνα που κυβέρνησαν και φέρουν ευθύνη – αναθεώρηση του 101. Όμως, εγώ ρωτώ: ξέρετε καμιά χώρα με το ίδιο status της Ελλάδας – μην πάμε σε χώρες που έχουν άλλα μοντέλα οργάνωσης, μιλάμε για την Ελλάδα, μιλάμε για χώρες σαν την Ελλάδα – που δεν έχουν ούτε ένα βαθμό αποκέντρωσης; Δηλαδή, έχεις δύο Βαθμούς Τοπικής Αυτοδιοίκησης και από εκεί και πέρα, σημείο αναφοράς της Τοπικής Αυτοδιοίκησης είναι το κράτος το κεντρικό και ένας δεν έχει αντιληφθεί ότι η αποκέντρωση, όταν είναι πραγματική αποκέντρωση, είναι στήριγμα για την Αυτοδιοίκηση. Γιατί βεβαίως, το κράτος, το οποίο είναι στήριγμα και πρέπει να είναι, με βάση την αρχή της επικουρικότητας, για την Τοπική Αυτοδιοίκηση, αντί να το αναζητάει στο γραφείο του Υπουργού, είναι προτιμότερο να το αναζητά στην Περιφέρεια, είτε στις 13, είτε στις 5, όσες δημιουργηθούν στο μέλλον. 


Όμως, το ζήτημα δεν είναι να καταργήσει κανείς την αποκέντρωση. Είναι τι είδους αποκέντρωση. Ξέρετε γιατί έχουν δημιουργηθεί όλες οι στρεβλές αγκυλώσεις για τις οποίες μιλάμε; Γιατί κάποιοι θεωρούν ότι αποκέντρωση είναι ο κομματικός Περιφερειάρχης, ο οποίος έτσι θα μείνει. Δεν είναι έτσι. Όταν ο Περιφερειάρχης είναι το Όργανο εκείνο το οποίο σε επίπεδο αποκέντρωσης, πέρα και έξω από κομματικές αγκυλώσεις, είναι το στήριγμα του κράτους στην Περιφέρεια με βάση την αρχή της επικουρικότητας, που σημαίνει πρώτα η Τοπική Αυτοδιοίκηση και ύστερα στο κράτος για τις τοπικές υποθέσεις, είναι απαραίτητη προϋπόθεση. Όμως, δεν μπορεί να παίρνουμε την στρέβλωση της αποκέντρωσης σαν αιτία για την κατάργησή της. Είναι ιστορικό λάθος. Το ίδιο το άρθρο του Συντάγματος, εν πάση περιπτώσει, γιατί τέτοιο θέμα δεν έχει γίνει, γιατί θέμα αναθεώρησης δεν τίθεται, το άρθρο 101 επιβάλλει την αποκέντρωση και ότι θα υπάρχει. Το θέμα είναι να φέρουμε – και τον φέρνουμε και θα το κάνουμε ακόμη περισσότερο – τον Γενικό Γραμματέα της Περιφέρειας, στο επίπεδο εκείνο που ταιριάζει στην αποκέντρωση, αλλιώς δεν θα μπορέσει να προχωρήσει η Τοπική Αυτοδιοίκηση.


Βεβαίως, περαιτέρω ενίσχυση των οικονομικών της Νομαρχιακής Αυτοδιοίκησης, πράγμα που συζητήσαμε για να μπορέσει να πάει στο επόμενο στάδιο. Πολλά είπα όμως για τον Β΄ Βαθμό, αλλά μου δίνεται η ευκαιρία να το τονίσω και εδώ, γιατί από το Συνέδριο εκείνο και μετά, πολλά ελέχθησαν, πολλή σπερμολογία έπεσε και πολλή φημολογία. Είμαι εδώ για να λέω τις πραγματικές διαστάσεις του προβλήματος και όχι να δουλεύω με την φαντασία. Καλή είναι και η φαντασία, αναγκαία στην πολιτική, αρκεί να μην μετατρέπεται σε χίμαιρα ή σε φαντασίωση. 

Σε ότι αφορά τον Α΄ Βαθμό. Είναι αλήθεια, κυρίες και κύριοι σύνεδροι, ότι στον Α΄ Βαθμό το κεκτημένο από τον Καποδίστρια υπήρξε ένα και μόνο. Το ότι έχουμε λιγότερους Δήμους, τα τεράστια κενά σε ότι αφορά το προσωπικό, τα τεράστια κενά σε ότι αφορά τα οικονομικά, είναι δεδομένα. Ποιο προσωπικό; Το μεγαλύτερο ποσοστό των συμβασιούχων, πού δημιουργήθηκε; Ναι ή όχι στην Τοπική Αυτοδιοίκηση και γιατί; Γιατί βεβαίως ή δεν δόθηκαν οι εγκρίσεις για να προκηρυχθούν οι θέσεις ή δεν είχαν οικονομικά τις δυνατότητες οι Οργανισμοί Τοπικής Αυτοδιοίκησης γιατί πλέον είναι από τους ΚΑΠ – όπως είναι γνωστό – τα θέματα αυτά, να προκηρύξουν τις θέσεις. Όμως, ναι ή όχι ένα από τα μεγαλύτερα προβλήματα, πλην των μεγάλων Δήμων, που και εκείνοι έχουν τα δικά τους, είναι το θέμα του προσωπικού και το θέμα των υποδομών, το οποίο πρέπει να το καλύψουμε; Ναι ή όχι το μεγαλύτερο ζήτημα ήταν όχι μόνο ότι το ΕΠΤΑ ήταν μικρό και αδιαφανές, σε ότι αφορά την κατανομή του, αλλά υπήρξαν οι παρακρατήσεις, υπεξαιρέσεις με την κανονική του όρου έννοια, πολιτική – το τονίζω – τις οποίες μετρήσαμε μαζί με την ΚΕΔΚΕ και οι οποίες υπερβαίνουν το ένα δισεκατομμύριο τετρακόσια εκατομμύρια; Μπορεί να πάει η Τοπική Αυτοδιοίκηση έτσι; 

Βεβαίως, είχαμε δεσμευτεί να ξεκινήσουμε να γυρίσουμε πίσω τα χρήματα αυτά και το κάνουμε πράξη από φέτος, μετά την συνεννόηση της ΚΕΔΚΕ με τον Γιώργο Αλογοσκούφη, όπως επίσης και το θέμα των μεταφερόμενων αρμοδιοτήτων που για πρώτη φορά υπάρχει κωδικός – και θα έρθω στην συνέχεια σε αυτό το πράγμα – και προχωράμε να δοθούν πίσω τα χρήματα αυτά. Στο μεταξύ όμως, υπήρξε ένα πρόγραμμα, που εγώ δεν λέω ότι έλυσε όλα τα προβλήματα, αλλά, κυρίες και κύριοι σύνεδροι, είναι γνωστό ότι είναι η ημέρα με τη νύχτα σε σχέση με το ΕΠΤΑ και μιλάω για το «ΘΗΣΕΑ», γιατί δεν είναι μόνο ότι για 5 χρόνια είναι 3,5 δισεκατομμύρια ευρώ σε σχέση με το 1,5 των 7 χρόνων. Είναι η διαφάνειά του. Το ξέρετε όλοι. Μπείτε στον δικτυακό τόπο του Υπουργείου Εσωτερικών, οι περισσότεροι έχετε και τους δικούς σας δικτυακούς τόπους πλέον τώρα, να δείτε μέχρι πού πάει το τελευταίο ευρώ. Είναι ή δεν είναι αυτό μια πρόοδος για την ίδια την Τοπική Αυτοδιοίκηση για τη σχέση με το κράτος; 

Εσείς που με ξέρετε οι περισσότεροι, μπορείτε να μου πείτε πότε, σε ποιες περιπτώσεις, δεν ήμουν εκείνος μαζί με τους συνεργάτες, τον Θανάση Νάκο, τον Πάτροκλο Γεωργιάδη, όλο το επιτελείο του Υπουργείου Εσωτερικών, που έζησα και ζω τις όποιες αγωνίες εγείρονται καθημερινά και πότε λειτουργήσαμε. Μέσα εκεί, είναι οποιοδήποτε κριτήριο που είχε σχέση με ποιον έχουμε να κάνουμε. Γιατί; Γιατί ξέρω την αγωνία σας, που είναι και δική μου αγωνία. Για να κάνουμε λοιπόν αυτή τη μεταρρύθμιση, σε ότι αφορά την χωροταξία πρώτα-πρώτα, πρέπει να συνεννοηθούμε για να έχουμε την καλύτερη δυνατή συναίνεση και μακριά από νεποτισμούς, μακριά από παραγοντιλίκι. Το κόστος θα το πάρει αυτή η κυβέρνηση, αρκεί να έχει στήριξη. Τη δική σας, της ΚΕΔΚΕ και αρκεί να συζητήσουμε όπου υπάρχουν τα προβλήματα και με τις τοπικές κοινωνίες. 

Σε ότι αφορά τα προαπαιτούμενα, πρώτα-πρώτα μια βασική αρχή. Ξέρετε πολύ καλά, ότι το άρθρο 102 του Συντάγματος, μετά την αναθεώρηση του 2001, έχει ένα βασικό χαρακτηριστικό: καθιστά την μεταφορά των πόρων για κάθε αρμοδιότητα που παραχωρείται στην Τοπική Αυτοδιοίκηση, υποχρεωτική για το κράτος. Είναι δέσμια η αρμοδιότητα του κράτους και αυτό το ξέρω. Για αυτόν τον λόγο, όταν πήρατε αρμοδιότητες όπως το «Βοήθεια στο Σπίτι», Δημοτική Αστυνομία και λοιπά, που αφειδώς σας τις έδωσαν, χωρίς να δεσμευτούν ποτέ τι θα γίνει, όταν τελειώσει παραδείγματος χάρη το πρόγραμμα «Βοήθεια στο Σπίτι» ή όταν το διάταγμα για την Δημοτική Αστυνομία, που οργανώθηκε την εποχή εκείνη και που την βάζουμε σε νέες βάσεις με το νομοσχέδιο που κατατίθεται τις επόμενες ημέρες, όταν το διάταγμα εκείνο θυμάστε τι έγραφε στο ακροτελεύτιο άρθρο του: δεν έχει έξοδα για το κράτος. Δηλαδή η Δημοτική Αστυνομία στην Τοπική Αυτοδιοίκηση. Τέτοιες αρμοδιότητες είναι πολύ απλό να δίνεις και να παριστάνεις τον Αυτοδιοικητικό, αλλά επιτρέψτε μου να χρησιμοποιήσω εδώ την φράση του Οδυσσέα Ελύτη από τη «Μαρία – Νεφέλη»: δεν γίνεται κανείς χορτοφάγος, τρώγοντας προβατάκια βαμμένα πράσινα και αυτό πρέπει να το συνειδητοποιήσουμε σε ότι αφορά την Τοπική Αυτοδιοίκηση και την μεταφορά των αρμοδιοτήτων. Καμιά αρμοδιότητα χωρίς πόρους. Όχι γιατί είναι ιδεολογία, αλλά γιατί είναι και συνταγματική επιταγή.

Επομένως, από εδώ και πέρα, το κράτος κάθε φορά που μεταφέρει οτιδήποτε και κάθε φορά που έχει να αντιμετωπίσει αρμοδιότητες που μεταφέρθηκαν πριν χωρίς πόρους, μετά την αναθεώρηση του 2001, πρέπει να αναλάβει το χρέος του. Για αυτό το αναλαμβάνουμε το χρέος μας. Για όλες τις μεταφερόμενες αρμοδιότητες, συμπεριλαμβανομένης και της «μεταφερόμενης», εντός εισαγωγικών εδώ, γιατί είναι εντός εισαγωγικών πολλές από τις μεταφερόμενες, ξέρετε, που αφορά εκείνους που έγιναν αορίστου χρόνου από τους συμβασιούχους. Άκουσα, όταν έκανα το διάταγμα: εμείς τους είχαμε πάρει, λέει, πολλές φορές για εποχιακούς. Πού να φανταστούμε ότι θα γίνουν αορίστου χρόνου. Ένας δεν είδε όμως ότι η νομοθεσία και ιδίως η Κοινοτική νομοθεσία, το επέβαλε αυτό; 

Για αυτό, χρειάζεται πολύ περισσότερη ευθύνη όταν προσλαμβάνουμε ανθρώπους και όταν ξέρουμε ότι μέσα από συμβάσεις εποχιακών, πολλές φορές, ιδίως στις προεκλογικές περιόδους των Δημοτικών και Νομαρχιακών Εκλογών, καλλιεργείται ένα εμπόριο ελπίδων, το οποίο – ευτυχώς – σιγά-σιγά εκλείπει και θέλω να συγχαρώ τους Δημάρχους εκείνους, που σε συνεργασία με το Υπουργείο Εσωτερικών, γιατί εγώ ο ίδιος δεν κρύφτηκα, το πήρα το πολιτικό κόστος, ανθρώπους που προσέλαβαν χωρίς καμία νομιμότητα παραμονές των εκλογών, έστω και αν δημιουργεί αυτό ένα κοινωνικό πρόβλημα, αυτούς τους ανθρώπους δεν δέχτηκαν Δήμαρχοι να διαιωνίσουν, γιατί αυτό θα ήταν και για τους ίδιους κακό, για την ίδια την Τοπική Αυτοδιοίκηση. 

Όμως, για να πάει μπροστά η Τοπική Αυτοδιοίκηση, το είπα: οι πόροι που πρέπει να δοθούν από εδώ και πέρα, πρέπει να είναι ισοδύναμοι των αρμοδιοτήτων και πάνω σε αυτό, όπως ξέρετε, με την συνεννόηση που υπάρχει της ΚΕΔΚΕ με το Υπουργείο Εθνικής Οικονομίας, πάνω σε αυτό θα στηριχθεί, πριν από την εφαρμογή του νόμου – γιατί η εφαρμογή του νόμου θα είναι μετά τις επόμενες εκλογές φυσικά – πριν η διαμόρφωση του οικονομικού πλαισίου, δηλαδή το νέο οικονομικό πλαίσιο αλλαγής του 1828. Γιατί ο 1828, μπορεί να ήταν κάπως καλός για την εποχή του, είχε ένα πρόβλημα: οι πόροι του είναι στατικοί. Η δυναμικότητα των πόρων είναι βασικό στοιχείο της Τοπικής Αυτοδιοίκησης, γιατί σημαίνει αυτόματη αύξησή τους και δεν εξαρτάται η αύξησή τους από την καλή θέληση του κράτους, κάθε φορά. 

Αυτή είναι η πραγματική φορολογική αποκέντρωση με τα σημερινά συνταγματικά δεδομένα. Η απόδοση σταθερών φορολογικών πόρων στην Τοπική Αυτοδιοίκηση, υπό τον όρο ότι οι πόροι αυτοί είναι δυναμικοί και ένας από τους δυναμικούς πόρους που παραχωρήθηκε στο υπόλοιπό του στην Τοπική Αυτοδιοίκηση, ήταν και ο πόρος ο οποίος αφορά τα τέλη κυκλοφορίας, όπως είναι γνωστό πρόσφατα. Βεβαίως, είναι σημαντική η βελτίωση η οποία έχει επέλθει μετά την συνεννόηση και συμφωνία του Υπουργείου Οικονομίας και Οικονομικών με την ΚΕΔΚΕ, για τα θέματα των μεταφερόμενων αρμοδιοτήτων και τα θέματα της έναρξης και του βάθους χρόνου, επιστροφής εκείνων που παρακρατήθηκαν όλα αυτά τα χρόνια. 

Με την ολοκλήρωση της συνεννόησης για την συμπλήρωση του θεσμικού πλαισίου του 1828 που θα σταθεροποιεί τους πόρους με δυναμικότητα στο μέλλον, η πρώτη αντηρίδα για να μπορέσουμε να προχωρήσουμε στην εφαρμογή της μεταρρύθμισης μετά την ψήφιση του νόμου, αυτή η πρώτη αντηρίδα θα είναι έτοιμη. Η δεύτερη αντηρίδα, το τόνισα, είπα ότι όλα αυτά πρέπει να έχουν τελειώσει πριν από τις εκλογές του 2010, γιατί οι Δήμοι οι οποίοι θα δημιουργηθούν και θα εκλεγούν αν πάμε με το νέο σύστημα, που αυτή είναι η πρόθεσή μου και θα πρέπει να είναι έτοιμοι να λειτουργήσουν, δεν θα ξαναδημιουργήσουμε πάλι καινούργιες πληγές σαν και αυτές που βρήκαμε όλα αυτά τα χρόνια. Για αυτό ζητώ, εκτός από το να συζητάμε πόσος θα είναι ο κάθε Δήμος, καλύτερα να συζητάμε τι προσωπικό διασφαλίζουμε και ποιοι είναι οι πόροι τους οποίους έχει. Δεν είναι αυτοσκοπός ξέρετε, το να κάνουμε 350 ή 400 Δήμους. Ο αυτοσκοπός είναι, ότι φτιάξουμε να έχει την αυτοδυναμία να λειτουργήσει, να πάει μπροστά. Αυτό είναι το ένα.

Το δεύτερο είναι το θέμα του προσωπικού. Το τρίτο είναι η τεχνοκρατική υποδομή την οποία πρέπει να έχει. Ο Δήμος, ενόψει του Δ΄ Κοινοτικού Πλαισίου Στήριξης, αλλά πολύ περισσότερο και ενόψει του μέλλοντος, γιατί και μετά το 2013 ο δρόμος είναι μακρύς, εξ ου και είναι αναγκαία και έχει μπει στις βάσεις που ξέρετε και θα ετοιμαστεί αμέσως, η δημιουργία της «ΔΗΜΟΣ Α.Ε.» για την Τοπική Αυτοδιοίκηση Α΄ Βαθμού και της «ΝΟΜΟΣ Α.Ε.», για την Τοπική Αυτοδιοίκηση του Β΄ Βαθμού. Απαραίτητη προϋπόθεση για να λειτουργήσουμε σε αυτό το σχήμα. Για να μπορέσουμε να πορευθούμε, γιατί οι μεγάλοι Δήμοι μπορούν να πιστοποιηθούν, μπορούν να τρέξουν προγράμματα στο Κοινοτικό Πλαίσιο. Οι μικροί πώς; Εκείνοι που δεν έχουν τις υποδομές, πώς; Εδώ πόσες φορές οι ίδιοι έρχεστε, πολλοί που είστε εδώ και δεν είναι σε θέση λόγω έλλειψης τεχνοκρατικής υποδομής να φτιάξει τεχνικό δελτίο για τις οριζόντιες δράσεις του «ΘΗΣΕΑ», ιδίως σε σημαντικά τεχνικά έργα ο Δήμος. Πώς θα λειτουργήσει μέσα σε αυτό το πέλαγος του Κοινοτικού Πλαισίου, που έχει πολύ διαφορετική λογική; Εκεί το κράτος τι πρέπει να κάνει; Αδιάφορο; Να δώσει αρμοδιότητες και να πει: πορευθέντες μαθητεύσατε; Αυτή είναι η λογική της Τοπικής Αυτοδιοίκησης; 

Ύστερα, παρακαλώ πολύ και δείτε το, γιατί είναι ιδιαίτερα σημαντικό, για πρώτη φορά στο Δ΄ Κοινοτικό Πλαίσιο Στήριξης, ορθότερα στην 4η Προγραμματική Περίοδο, στο ΕΣΠΑ, έχουμε το ειδικό επιχειρησιακό, Διοικητική Μεταρρύθμιση για την Δημόσια Διοίκηση. Μεγάλο κομμάτι για την απλοποίηση των διαδικασιών και την πάταξη της γραφειοκρατίας σε επίπεδο Αυτοδιοίκησης, καθώς και για την συμπλήρωση και τον συνδυασμό της ηλεκτρονικής διακυβέρνησης για το μέλλον, μπορεί να στηριχθεί σε αυτό το πλαίσιο. Το Υπουργείο Εσωτερικών είναι στη διάθεσή σας. Μπορείτε να αντλήσετε σημαντικούς πόρους για να μπορέσετε να κάνετε ευκολότερη τη  ζωή των πολιτών μέσα από αυτό το πρόγραμμα, για το οποίο σας παρακαλώ να ενημερωθείτε μέσα από τον δικτυακό τόπο του Υπουργείου Εσωτερικών, μέσα από έναν τεχνοκράτη που δεν χρειάζεται να ξέρει πάρα πολλά για δημόσια διοίκηση για να καταλάβει ποιες από τις δράσεις αυτού του προγράμματος είναι δυνατόν να βοηθήσουν και αυτό ισχύει και για τον Α΄ και τον Β΄ Βαθμό Τοπικής Αυτοδιοίκησης. Ένα από τα χαρακτηριστικότερα παραδείγματα, όλα τα ζητήματα πολιτικής προστασίας, για τον αγωγό Μπουργκάς – Αλεξανδρούπολη, για το Νομό Έβρου, τα ξεκινάμε με την πολιτική προστασία μέσω αυτού του προγράμματος, το οποίο μπορεί να το κάνει και μπορεί να κάνει πολύ περισσότερα σε επίπεδο Τοπικής Αυτοδιοίκησης Α΄ Βαθμού. 


Σε ότι αφορά το ζήτημα – τονίζω – των μητροπολιτικών συνεργασιών. Στο θέμα αυτό ήμουν ξεκάθαρος από την αρχή. Δεν μιλάμε για Μητροπολιτικούς Δήμους, δεν πρόκειται να καταργηθούν και δεν μπορεί να καταργηθούν οι Δήμοι οι οποίοι υπάρχουν, εν ονόματι της δημιουργίας του μητροπολιτικού προτύπου, του μοντέλου. Είναι πολύ καλύτερο, πολύ πιο λειτουργικό, το θέμα της συνεργασίας, το οποίο πιλοτικά αναγκαία θα ξεκινήσει από τις τρεις μεγαλύτερες πόλεις, για να δούμε πως μπορεί να λειτουργήσει και επέκεινα, δηλαδή από την Αθήνα, την Θεσσαλονίκη και τον Πειραιά. 


Μιλάμε για μητροπολιτικές συνεργασίες, για συγκεκριμένες δράσεις τις οποίες μπορεί να συνεννοηθούμε. Σαφώς όμως θα είναι μέσα τα ζητήματα του περιβάλλοντος, τα ζητήματα της οδοποιίας, τα ζητήματα των απορριμμάτων, τα ζητήματα του πολιτισμού, τα ζητήματα των κοινωνικών δομών και εκεί μέσα από ένα συλλογικό Όργανο, που θα έχει βέβαια έναν βαρύνοντα ρόλο ο Δήμαρχος του μεγαλύτερου Δήμου, αυτού που κάποιοι θέλουν να λένε μητροπολίτη Δήμο, βεβαίως θα έχει έναν βαρύνοντα ρόλο, αλλά το Όργανο πρέπει να είναι συλλογικό και να λειτουργεί συλλογικά και όχι να είναι προϊόν κατάργησης άλλων Δήμων ή να διαμορφώσουμε ένα μόρφωμα υπερδήμου, σαν τις Υπερνομαρχίες, οι οποίες ξέρετε πως δημιουργήθηκαν και τι απέδωσαν. 


Αυτό θα είναι μέσα στο νόμο, γιατί ο νόμος πρέπει να περιέχει και το μοντέλο των νέων λιγότερων, πιο ισχυρών Δήμων, αλλά και το θέμα των μητροπολιτικών συνεργασιών. 


Επαναλαμβάνω, οι μεταρρυθμίσεις και στους δύο Βαθμούς και μιας και μιλάμε εδώ για τον Α΄, έχουν ως προϋπόθεση ότι συνειδητοποιούμε πως η μεταφορά αρμοδιοτήτων σημαίνει μεταφορά πόρων. Συνειδητοποιούμε ότι η αλλαγή του 1828 είναι αναγκαία για να πορευτούμε στο μέλλον. Συνειδητοποιούμε ότι μετά το ΘΗΣΕΑ και μετά την παράτασή του, η οποία μπορεί να κριθεί αναγκαία, αλλά για την ολοκλήρωση του πρώτου, θα πρέπει να υπάρξει με περισσότερους σαφώς πόρους ένας δεύτερος ΘΗΣΕΑΣ, είναι πετυχημένο το πρότυπο, για να μπορέσουμε να πορευτούμε με τις νέες μορφές από εδώ και πέρα και μέσα εκεί θα υπάρχει και το πρότυπο των μητροπολιτικών συνεργασιών. 


Περιμένω τις προτάσεις σας με την ολοκλήρωση πλέον και της επόμενης μελέτης από το ΙΤΑ. Πάνω εκεί θα βαδίσουμε, σε  συνεννόηση. Όπου χρειαστεί και εγώ προσωπικά και οι συνεργάτες, θα μιλήσουμε με τις τοπικές κοινωνίες σε τοπικές ΤΕΔΚ και παρακαλώ τις ΤΕΔΚ γιατί είναι χρέος τους αυτήν την ιστορική στιγμή, να πάρουν τη γενναία απόφαση να προτείνουν στην κυβέρνηση τι είναι εκείνο που θέλουν. Είναι κρίμα, αυτήν την ώρα ευθύνης, εν ονόματι του όποιου κόστους, να θεωρούν κάποιοι ότι δεν πρέπει να πάρουν μια απόφαση σε επίπεδο ΤΕΔΚ ποιο είναι το μοντέλο εκείνο που θα ήθελα να προτείνουν στην κυβέρνηση για να το ακολουθήσει και αν μετά η κυβέρνηση παίρνει μόνη της την απόφαση, έδρασε μονομερώς η κυβέρνηση, για να μπορέσουμε να το πετάξουμε εκεί.  



Όχι. Είναι έτοιμη η κυβέρνηση να πάρει τις ευθύνες της. Εγώ δεν ζητώ  να πάρετε ευθύνες της κυβέρνησης. Αυτή θα τις πάρει τις δικές της. Ζητώ από εσάς μαζί να πείσουμε τις κοινωνίες τις τοπικές, αυτές που σας εμπιστεύονται και μας εμπιστεύονται, να προχωρήσουμε, να προχωρήσουμε για να σώσουμε την Τοπική Αυτοδιοίκηση. Να της δώσουμε μία άλλη προοπτική και να της τονίσουμε ότι στην εποχή μας, στον τόπο μας και για τον λαό μας, σημασία δεν έχουν οι έδρες των Δήμων. Σημασία έχει η ζωή των ανθρώπων, των πολιτών, το μέλλον τους, η ασφάλειά τους, η καθημερινότητά τους και αυτήν την υπηρετείς όταν έχεις ισχυρή Τοπική Αυτοδιοίκηση. Όχι όταν κρατάς σύμβολα μόνο και μόνο για να θεωρήσεις ότι έτσι υπερασπίστηκες τον τόπο σου και την ιστορία του. 


Θέλω να προχωρήσουμε και ξέρω ότι χωρίς εσάς δεν μπορώ να το κάνω, όχι γιατί φοβάμαι, αλλά γιατί τίποτα δεν πρόκειται να μείνει και να αποδώσει εάν δεν έχει τη μεγαλύτερη δυνατή συναίνεση πάνω σε αυτές τις βάσεις που σας έδωσα. 


Εύχομαι να έχετε τα καλύτερα δυνατά αποτελέσματα. Θα περιμένω τα αποτελέσματα της μελέτης που θα μου δώσει το ΙΤΑ και αφού κάνουμε την τελική συνάντηση με τον Πρωθυπουργό, μέσα στο καλοκαίρι θα εργαστώ για να μπορέσουμε μέχρι τον Οκτώβρη να έχουμε το σχέδιο νόμου το οποίο πρέπει να ψηφιστεί μέσα στο 2008, για να μπορέσουμε από εκεί και πέρα να σταθμίσουμε τις αντηρίδες που είπα, πρέπει επίσης να είναι έτοιμες, ώστε οι νέες δομές Τοπικής Αυτοδιοίκησης να στηριχθούν και να πάνε μπροστά. Να πάνε μπροστά για τον ελληνικό λαό. Ούτε για κανέναν Υπουργό σημερινό, ούτε για μία σημερινή κυβέρνηση. 


Καλή επιτυχία και σας ευχαριστώ πολύ.

Ν. ΚΑΚΛΑΜΑΝΗΣ: Διακοπή μίας ώρα, υπάρχει ένα μικρό γεύμα στο προθάλαμο και στις 15.30 ξανά αρχίζουμε. Είμαστε εντός του ωραρίου μας. 


Ευχαριστώ πολύ. 

ΔΙΑΚΟΠΗ

ΠΡΟΕΔΡΕΙΟ: Να εκφράσω την ιδιαίτερη χαρά μου διότι βρισκόμαστε ακριβώς συγκεντρωμένοι όλη η αυτοδιοικητική οικογένεια εδώ στο κέντρο της Ελλάδος, εδώ στο Συνεδριακό αυτό Κέντρο και μας δίνεται η ευκαιρία  να ανταλλάξουμε απόψεις επί βασικών θεμάτων Τοπικής Αυτοδιοίκησης αλλά και οργάνωσης, θα έλεγα, ελληνικού κράτους, είναι μέγα το θέμα της διοικητικής μεταρρύθμισης, όπου πολύ σωστά ελέχθη από όλους σχεδόν τους ομιλητές μέχρι αυτή τη στιγμή, ότι πρέπει να υπάρξει μεταρρύθμιση σε όλο το συγκρότημα της Διοίκησης, κρατικής δηλαδή και αυτοδιοικητικής εξουσίας και από τη μια πλευρά και από την άλλη. 


Το χρονοδιάγραμμα των ενεργειών μας που πολλοί με ρώτησαν τι θα γίνει αύριο, τι θα γίνει τον άλλο μήνα, πώς θα φτάσουμε στην ψήφιση του συγκεκριμένου νομοσχεδίου αύριο-μεθαύριο, κατά την προσωπική μου άποψη είναι ότι αύριο τελειώνουμε τις εργασίες του θεματικού αυτού συνεδρίου. Εν συνεχεία, έχει δοθεί ήδη εντολή στο ΙΤΑ, στο Ινστιτούτο Τοπικής Αυτοδιοίκησης της ΚΕΔΚΕ για να καταθέσει συγκεκριμένες προτάσεις επάνω στο μέγα θέμα της χωροθέτησης των νέων Δήμων. Συγχρόνως, πρέπει να γίνουν κοινές Επιτροπές ανάμεσα από στελέχη του Υπουργείου Εσωτερικών από τη μια πλευρά και στελεχών της ΚΕΔΚΕ από την άλλη, να υπάρξει μια εισήγηση από τα Όργανα αυτά προς την ΚΕΔΚΕ, όσον αφορά την χωροθέτηση των καινούργιων Δήμων, την πρόταση αυτή να την στείλουμε σε όλους τους Δήμους της πατρίδας μας και σε όλες τις ΤΕΔΚ για να υπάρξει διαβούλευση, για να υπάρξει ζύμωση, εν συνεχεία να έχουμε τις προτάσεις από όλες τις ΤΕΔΚ ή ΚΕΔΚΕ συντόμως και όλα αυτά να ολοκληρωθούν μέχρι τα τέλη Οκτωβρίου, αρχές Νοεμβρίου, που θα έχουμε το τακτικό μας ετήσιο συνέδριο στην Θεσσαλονίκη. Το συνέδριο θα γίνει ή 20, 21, 22 Οκτωβρίου ή στο πρώτο 15νθήμερο του Νοεμβρίου, αναλόγως τώρα πώς γίνονται αυτές τις ημέρες διάφορες συζητήσεις και διευθετήσεις, έτσι ώστε εκεί να πάρουμε τις τελικές προτάσεις, να τις στείλουμε στην κυβέρνηση, έτσι ώστε να υπάρξει νομοθετική ρύθμιση. Αυτό είναι περίπου το χρονοδιάγραμμα των ενεργειών μας.


Οι ευθύνες μας είναι πάρα πολύ μεγάλες, πρέπει να γίνει ένας γόνιμος διάλογος σήμερα και αύριο, να εκμεταλλευτούμε αυτόν τον χρόνο που μας δίνεται σήμερα και αύριο όλοι μαζί να είμαστε εδώ και να ανταλλάσσουμε απόψεις και να λέμε συγκεκριμένες παρατηρήσεις και να καταθέτουμε και συγκεκριμένα ερωτηματικά. Έτσι λοιπόν, θα ξεκινήσουμε τώρα ευθύς αμέσως τον προβληματισμό μας, την κατάθεση της πρότασης της ΚΕΔΚΕ και βεβαίως, εν συνεχεία, θέλουμε να ακούσουμε εσάς. Θα υπάρξει λοιπόν από τον κύριο Μαστοράκο ευθύς αμέσως η εισήγηση της ΚΕΔΚΕ και κατά την διάρκεια της εισηγήσεως που θα κρατήσει 15, 20, 25 λεπτά, θα έχετε την δυνατότητα όσοι εξ υμών θέλετε να πάρετε τον λόγο, στην Γραμματεία να καταθέσετε τα στοιχεία σας, έτσι ώστε ευθύς αμέσως μετά τον κύριο Μαστοράκο, να δοθεί ο λόγος σε εσάς. Δεν είναι θέμα να μονοπωλήσουμε το Προεδρείο στο συνέδριο. Έχουμε αρκετό χρόνο. Όσοι εγγραφούν θα πάρουν τον λόγο. Παράκληση όμως να μιλήσουν συνοπτικά, περιληπτικά, με στοχευμένες ομιλίες εκεί που θέλουμε να ρίξουμε το βάρος της εισηγήσεώς μας και να είναι αυτές οι εισηγήσεις 5λεπτες, για να δοθεί η δυνατότητα σε όλους τους συνέδρους να καταθέσουν την άποψή τους. Εγώ θα προσπαθήσω να είμαι αυστηρός στην τήρηση του χρόνου.


Λοιπόν, ο κύριος Μαστοράκος, ο Πρόεδρος της Επιτροπής θεσμών της ΚΕΔΚΕ, έχει τον λόγο.

Γ. ΜΑΣΤΟΡΑΚΟΣ: Κύριε Πρόεδρε, κύριε Αντιπρόεδρε, κυρίες και κύριοι συνάδελφοι, κύριοι Δήμαρχοι, κύριοι Δημοτικοί Σύμβουλοι, θα είχα την επιθυμία να προσφωνήσω και τους Βουλευτές, τους εκπροσώπους των κομμάτων και τους κυβερνητικούς παράγοντες, δυστυχώς όμως δεν υπάρχει συνέχεια στην παρουσία τους. Μας άφησαν.


Ξεκινώντας την τοποθέτησή μου, η οποία βεβαίως είναι τοποθέτηση του Διοικητικού Συμβουλίου, εδράζεται δηλαδή σε αποφάσεις του Διοικητικού Συμβουλίου της ΚΕΔΚΕ και δεν αποτελεί προσωπική μου τοποθέτηση στο μεγάλο εγχείρημα της Διοικητικής Μεταρρύθμισης, πρέπει να τονίσω ότι για το Διοικητικό Συμβούλιο της ΚΕΔΚΕ, άλλωστε το είπε και ο κύριος Κακλαμάνης, ο Πρόεδρός μας, προϋπόθεση απαραίτητη για την οποιαδήποτε συζήτηση στον διάλογο που σήμερα ανοίγει για αυτή τη μεγάλη Διοικητική Μεταρρύθμιση της χώρας, είναι η τήρηση των όρων και των αποφάσεων που ελήφθησαν στο συνέδριο της Κυλλήνης.


Απαραίτητη λοιπόν προϋπόθεση για την όποια συζήτηση ανοίξουμε, για την όποια πρόταση καταθέσουμε, είναι ότι τα προαπαιτούμενα που αποφασίστηκαν ομόφωνα στο συνέδριο της Κυλλήνης, δηλαδή η κάλυψη των οικονομικών εκκρεμοτήτων από μεριάς του κεντρικού κράτους, η προικοδότηση της νέας Διοικητικής Μεταρρύθμισης με τέτοιους πόρους, που θα εξασφαλίσουν την βιωσιμότητά της και την εμπιστοσύνη της προς τους πολίτες, η συνολική μεταρρύθμιση του κράτους και όχι μόνο των δύο Βαθμών Αυτοδιοίκησης, απαιτούν τα τρία προαπαιτούμενα, τα τρία δεδομένα, τις τρεις αποφάσεις-αξίωμα του συνεδρίου της Κυλλήνης.


Για να φτάσουμε όμως να συζητάμε για την νέα Διοικητική μεταρρύθμιση, είναι απαραίτητο να αξιολογήσουμε την προϋπάρχουσα μεταρρύθμιση, δηλαδή τον Καποδίστρια Ι. Να αποτιμήσουμε δηλαδή τον νόμο 2539 και πρέπει λοιπόν να ξεκινήσω, καταγράφοντας ένα συμπέρασμα: ανεξαρτήτως από τις υστερήσεις, τις τοπικές αντιδράσεις, την αναγνωρισμένη πλημμελή υποστήριξη τόσο διοικητική, όσο και οικονομική, τις αδυναμίες των ΟΤΑ που προέκυψαν και είναι υπαρκτές, πρέπει παρά αυτές τις ατέλειες, να παραδεχτούμε ότι στην πλειοψηφία του ο Καποδίστριας είχε θετικό ισοζύγιο. Οι πολίτες, μετά τον νόμο 2539 από το 1999 και εντεύθεν, εξυπηρετούνται καλύτερα και αμεσότερα από τους φορείς της Αυτοδιοίκησης. 


Στην σημερινή πραγματικότητα, τα δεδομένα που έχουμε είναι τα παρακάτω: σε ότι αφορά την κυβερνητική πρόθεση, οι εξαγγελίες του κυρίου Πρωθυπουργού, αλλά και του κυρίου Υπουργού των Εσωτερικών πρόσφατα στο συνέδριό μας και βεβαίως και παλαιότερα, δηλώνουν την απόφαση της κυβέρνησης να προχωρήσει στη νέα Διοικητική Μεταρρύθμιση. Θα πρέπει όμως να σημειώσουμε, ότι εμείς, ότι η Τοπική Αυτοδιοίκηση, έχει προηγηθεί όχι μόνο με μελέτη από το 2001, αλλά και με αποφάσεις στα τακτικά μας συνέδρια. Ιδιαίτερα βέβαια, έμφαση δίνεται στην απόφαση του συνεδρίου της Κυλλήνης το 2007, η οποία, όπως είπα και προηγούμενα, καθόρισε όρους, προϋποθέσεις και προδιαγραφές για το νέο εγχείρημα. 


Η στάση των πολιτικών κομμάτων σε αντίθεση με το 1997, όπου την ψήφιση του νόμου επωμίστηκε αποκλειστικά η τότε κυβέρνηση, σήμερα υπάρχει – τονίζω εμφαντικά – η καταρχήν συμφωνία ευρύτερου πολιτικού φάσματος, με εξαίρεση βέβαια την διατυπωμένη αντίθεση από μεριάς του ΚΟΜΜΟΥΝΙΣΤΙΚΟΥ ΚΟΜΜΑΤΟΣ. Αυτό, οπωσδήποτε δημιουργεί ευνοϊκότερες προϋποθέσεις, χωρίς όμως να επιτρέπει και να δίνει την δυνατότητα να αλλοιωθούν αυτές οι προϋποθέσεις, που τα συνέδρια της Αυτοδιοίκησης έχουν τάξει και έχουν καθορίσει. 


Σε ότι αφορά το ευρύτερο πλαίσιο, είναι σημαντικό να τονίσουμε ότι η πρώτη μεταρρύθμιση υπήρξε μόνο για τον χώρο της Τοπικής Αυτοδιοίκησης και φυσικά, δεν συμπεριέλαβε το σύνολο του κράτους. Η υστέρηση αυτή, μεταξύ βεβαίως μεταρρύθμισης κράτους και της Αυτοδιοίκησης, λειτούργησε με σχετική αναποτελεσματικότητα για το σύνολο των υπηρεσιών που δέχονται οι πολίτες και όπως είναι φυσιολογικό, περιόρισε τα θετικά αποτελέσματά της. Θετικό στοιχείο της μεταρρύθμισης, υπήρξε η στήριξή της με πρόγραμμα που περιείχε μέτρα και πόρους, έστω και αν το κράτος ποτέ δεν κατέβαλε ή κατέβαλε στο ελάχιστο την συνεισφορά του στο πρόγραμμα στήριξης της μεταρρύθμισης, το περιβόητο ΕΠΤΑ. 


Σε ότι αφορά το νομικό πλαίσιο, υπήρξε θετικό στοιχείο η ίδρυση με νόμο των νέων Οργανισμών Τοπικής Αυτοδιοίκησης. Δύο βασικά μειονεκτήματα πρέπει να εντοπίσουμε. Το πρώτο, ήταν ότι δεν έγινε αυστηρή κατηγοριοποίηση των ΟΤΑ και το δεύτερο, το οποίο είχε μια σημαντική βαρύτητα, βαρύτητα που ακολουθεί τον Καποδίστρια Ι μέχρι και σήμερα, ήταν η μη συμμετοχή της Αττικής και της Θεσσαλονίκης. Επίσης, η εμπλοκή τοπικών παραγόντων όπως τονίστηκε από όλους πριν από εμένα στο βήμα, κυρίως βεβαίως Βουλευτών διακομματικής προέλευσης, υπήρξαν ανασταλτικοί παράγοντες στον τελικό νόμο και στον προσδιορισμό του αριθμού των ΟΤΑ που ιδρύθηκαν. Η θέση μας για την προοπτική της Διοικητικής Μεταρρύθμισης και είναι ομόφωνη απόφαση του Διοικητικού Συμβουλίου της ΚΕΔΚΕ, είναι δεσμευτική και υπέρ της συμμετοχής των δύο μεγάλων μητροπολιτικών συγκροτημάτων.


Θα πρέπει δε να το τονίσουμε στο σημείο αυτό, ότι το σύνολο της περιφέρειας, από τις διάφορες επισκέψεις των μελών του Διοικητικού Συμβουλίου της ΚΕΔΚΕ, στους διάφορους Νομούς της χώρας, τονίζουν την αναγκαιότητα συμμετοχής και της Αττικής και της Θεσσαλονίκης, εκφράζοντας παράλληλα μια καχυποψία για τις προϋποθέσεις, εάν θα συμμετέχει δηλαδή η Αττική και η Θεσσαλονίκη, στην επιχειρούμενη ή στην εξαγγελλόμενη Διοικητική Μεταρρύθμιση. 


Σε ότι αφορά τον χωροταξικό σχεδιασμό και τα οικονομικά μέτρα. Είναι δυο θεματικές ενότητες που θα απασχολήσουν το συνέδριό μας αύριο, για αυτό ακριβώς δεν θα αναφερθώ εκτεταμένα. 


Τι έγινε με την στελέχωση των ΟΤΑ στον Καποδίστρια Ι; Καταρτίστηκαν 2.400 επιστήμονες για να στελεχώσουν τους ΟΤΑ που δημιουργήθηκαν. Το μέτρο αυτό, οπωσδήποτε υπήρξε θετικό. Ατυχώς όμως, οι νέοι Δήμοι πολλές φορές και με δική τους ευθύνη, θα έλεγα με αποκλειστικά δική τους ευθύνη, επέτρεψαν, αν όχι προκάλεσαν την μετάταξη των υπαλλήλων, με αποτέλεσμα οι ΟΤΑ να στερηθούν της απαραίτητης επιστημονικής υποστήριξης. Η κριτική και η καταγραφή στοιχείων για τον νόμο 2539, θα αναφερθεί και σε ένα άλλο κρίσιμο θέμα. Είναι γνωστό, ότι προ της εφαρμογής του νόμου, μεσολάβησε ένα 12ετές χρονικό διάστημα δυνατότητας εθελοντικών συνενώσεων. Το προϊόν αυτού του διαστήματος, το αποτέλεσμα δηλαδή, οι εθελοντικές συνενώσεις που προέκυψαν, ήταν πενιχρό, δεδομένου ότι ελάχιστοι συγκριτικά ΟΤΑ, συνέκλιναν σε συνενώσεις. Περίπου 400 Κοινότητες συνενώθηκαν στην 12ετία, σε 93 νέους Δήμους. Αυτό, ωρίμασε τότε και την αναγκαιότητα του αναγκαστικού χαρακτήρα του νόμου. Το ερώτημα παραμένει και σήμερα, είναι ιδιαίτερα επιτακτικό, για την μορφή που πρέπει να έχει ο νόμος. Αναγκαστικός νόμος ή δυνατότητα εθελοντικών συνενώσεων. 


Ποιες είναι όμως οι προϋποθέσεις για τον νέο νόμο; Η βασικότερη προϋπόθεση για την επιτυχία της μεταρρύθμισης, είναι αυτή να αποτελέσει μέρος της συνολικότερης μεταρρύθμισης της λειτουργίας τους κράτους. Αν χρησιμοποιήσουμε έναν πιο προχωρημένο όρο, θα μπορούσαμε να την αποκαλέσουμε: ανακατασκευή του κράτους. Διατηρώντας για την κυβέρνηση τον επιτελικό και στρατηγικό ρόλο της στα θέματα της εξωτερικής πολιτικής, της άμυνας, της δημόσιας τάξης, της δικαιοσύνης και του γενικού οικονομικού σχεδιασμού, η πρότασή μας τάσσει για την περιφέρεια, τον κυρίαρχο ρόλο της ανάπτυξης. Θα έλεγα, αποκλειστικά τον ρόλο της ανάπτυξης και στους ΟΤΑ, το μεγάλο βάρος της καθημερινότητας και της αμεσότητας που αφορούν στα προβλήματα των πολιτών.


Η μέχρι τώρα εμπειρία μας για τις προθέσεις του κράτους, χαρακτηρίζεται από μια επιφύλαξη και καχυποψία για τον ρόλο της Τοπικής Αυτοδιοίκησης, παρά το γεγονός ότι όσες από τις αρμοδιότητες που μας μεταφέρθηκαν, όχι μόνο ανταποκριθήκαμε αξιόπιστα, αλλά βελτιώσαμε και τις προσφερόμενες υπηρεσίες, σε σχέση με αυτές που παρέχονταν στους πολίτες από το απρόσωπο κράτος. Στην δοκιμασμένη αυτή πρακτική, θυμίζω – γιατί πιθανόν να το έχουμε ξεχάσει – τον Ν. 1068/1980, καθάρισαν τα αστικά κέντρα και η Αττική, από το πρόβλημα των λυμάτων. Στον νόμο 1828, στον νόμο 2529, πρέπει να προσθέσουμε και την διεθνή πραγματικότητα, η οποία θέλει όλο και περισσότερες αρμοδιότητες να αποκεντρώνονται ουσιαστικά σε περιφερειακά διοικητικά επίπεδα. 


Πρέπει όμως στο σημείο αυτό, να υπενθυμίσουμε ότι η εξέλιξη των λυμάτων της μεταπολιτευτικής περιόδου, κατακτήθηκε με πρωτοβουλίες και διεκδικήσεις της Αυτοδιοίκησης, παρά τα σημαντικά διοικητικά και οικονομικά προβλήματα που αντιμετωπίσαμε. Η επίκληση του ερασιτεχνισμού του δικού μας, της Αυτοδιοίκησης, από συντηρητικούς παράγοντες εξουσίας. Ανεξαρτήτως πολιτικών απόψεων, απεδείχθη και προβληματική και κακόβουλη. Τα καταφέραμε, η Αυτοδιοίκηση τα κατάφερε. 

Στη νέα αυτή προσπάθεια, ο ρόλος της Περιφέρειας σαν της βασικής αναπτυξιακής μονάδας τόσο στον σχεδιασμό, όσο και στην υλοποίηση, αναδεικνύεται αποφασιστικός. Το κύρος, η αξιοπιστία και η επιτυχία, δεν μπορεί παρά να εδράζονται στην εμπιστοσύνη των πολιτών, που θα απορρέει από το σύστημα ανάδειξης των Περιφερειακών Οργάνων. Δεν νοείται λοιπόν, καμία παρερμηνεία για την αναγκαιότητα άμεσης εκλογής τόσο του Περιφερειακού Συμβουλίου, όσο και του Περιφερειάρχη. Η μετατροπή και η διατήρηση των Νομαρχιών ως Νομαρχιακών Διαμερισμάτων, θα έχει ως στόχο την καλύτερη αποτελεσματικότητα και λειτουργία των Περιφερειών. 

Όσον αφορά τον Α΄ Βαθμό Αυτοδιοίκησης, τους ΟΤΑ δηλαδή, είναι απαραίτητο να ξεκαθαρίσουμε ότι η προοπτική δεν είναι η αναρίθμηση στον προσδιορισμό του νέου διοικητικού χάρτη, ούτε ο επιτελικός σχεδιασμός τους σε προκαθορισμένα αριθμητικά πλαίσια. Όχι, τόσοι Δήμοι και τους φτιάχνουμε με βάση τον αριθμό που έχουμε προκαθορίσει, αλλά προσβλέπουμε σε Δήμους που οι δυνατότητες που θα τους δοθούν και οι απαραίτητες προϋποθέσεις για την συγκρότηση αυτών, θα τους κάνουν να αποτελούν ισχυρές οντότητες, που θα προχωρούν στον σχεδιασμό και στην υλοποίηση έργων ανάπτυξης, καθώς και στην παροχή καλύτερων υπηρεσιών με αποδέκτη τον πολίτη, τον δημότη. Δεν μας απασχολεί ο αριθμός των Δήμων, αλλά η ικανότητα και η επάρκειά τους. Δεν μας φοβίζει το βάρος της αυξημένης ευθύνης που θα αναλάβουμε, αλλά είναι ιδιαίτερα ελκυστική η προοπτική της αλλαγής της παρούσας πρακτικής και της μετατροπής της σε μια συμβατή και αλληλοσυμπληρούμενη από 3 επίπεδα, εξουσία. Κράτος, Περιφέρεια, Δήμοι, με στόχο την καλύτερη παροχή υπηρεσιών, την διαχείριση πόρων και τον εκσυγχρονισμό των λειτουργιών. 

Ποια όμως κριτήρια πρέπει να ληφθούν υπόψη σε αυτή την προοπτική; Στην οριστικοποίηση της χωροθέτησης, πρέπει να συνεκτιμηθούν και να συνυπολογιστούν οι παρακάτω παράγοντες. Πρώτο, η πληθυσμιακή κατάσταση. Πάντοτε το πληθυσμιακό μέγεθος είναι ένα κριτήριο, το οποίο βεβαίως οδηγεί και στις αντίστοιχες λύσεις, στα αντίστοιχα συμπεράσματα. Δεύτερο, η κοινωνική σύνθεση. Τρίτο, η οικονομική κατάσταση. Τα λέει ευκρινώς η μελέτη του ΙΤΑ, για αυτό ακριβώς δεν αναλύω τι σημαίνει το καθένα. Τέταρτο, κυρίαρχο, η γεωγραφική του θέση στο σύνολο της χώρας. Πέμπτο, η αναπτυξιακή του πραγματικότητα, η αναπτυξιακή του δυνατότητα. Έκτο, η πολιτιστική και ιστορική του διάσταση και τέλος, η χωροταξική του δομή.

Με βάση τα παραπάνω, όπως προκύπτει και από τη μελέτη του Ινστιτούτου Τοπικής Αυτοδιοίκησης, 4 κατηγορίες Δήμων Α΄ Βαθμού, μπορούν να προσδιοριστούν γενικά. Πρώτον, οι αστικές ενότητες. Πόλεις με πληθυσμό πάνω από 10.000. Δεύτερον, οι ανοικτές πόλεις, πόλεις με πληθυσμό μικρότερο από 10.000 και δορυφόρους μικρότερους οικισμούς, με φυσικά πολύ μικρότερο πληθυσμό. Τρίτον οι ορεινοί Δήμοι και τέταρτον, οι νησιωτικοί Δήμοι. Δεν αρκεί όμως ο προσδιορισμός των ενοτήτων. Είναι απαραίτητο να καθορίσουμε και τις αναγκαίες λειτουργίες των νέων ΟΤΑ, για να ανταποκρίνονται στις νέες τους υποχρεώσεις. 

Πρώτον, λειτουργία Υπηρεσίας Προγραμματισμού. Ειπώθηκε, με αφορμή το Δ΄ Πλαίσιο Στήριξης, το ΕΣΠΑ, ότι δυνατότητες πιστοποίησης από τους 1.033 ΟΤΑ της χώρας, είναι ζήτημα αν έχουν οι 200. Μια Υπηρεσία λοιπόν προγραμματισμού, είναι απαραίτητη στους ΟΤΑ που θα προκύψουν, για να μπορεί ο νέος Οργανισμός Τοπικής Αυτοδιοίκησης, ο νέος Δήμος, να έχει την ικανότητα συμμετοχής στην πρόταση και φυσικά, οπωσδήποτε στο προϊόν, στο αποτέλεσμα αυτής της πρότασης. Δηλαδή, στον σχεδιασμό, υλοποίηση και εκτέλεση έργων.

Δεύτερον, λειτουργία ολοκληρωμένης διαχείρισης. Οικονομική Υπηρεσία, Ταμειακή Υπηρεσία. Υπάρχουν ακόμη Δήμοι οι οποίοι στερούνται Οικονομικής Υπηρεσίας άρτιας και στερούνται και Ταμειακής Υπηρεσίας. Δεν έχουν εισαγάγει κάποιοι το διπλογραφικό σύστημα. 

Τρίτον, λειτουργία Τεχνικής Υπηρεσίας. Πόσοι αλήθεια από τους Δήμους της χώρας στερούνται ενός μηχανικού, ο οποίος θα μπορεί πραγματικά να υποβάλλει μια αξιόπιστη πρόταση, να κάνει μια μελέτη, για να ενταχθεί ένα έργο αξιοποίησης των πόρων του ΕΣΠΑ. 

Τέταρτον, λειτουργία Υπηρεσίας πληροφορικής και προγραμματισμού. Δεν χρειάζεται βεβαίως να μιλήσω για την αναγκαιότητα αυτής της Υπηρεσίας.

Πέμπτον και κρισιμότατο, λειτουργία νομικής υποστήριξης. Είναι γνωστό, ότι πολλές φορές η πολιτική αντιπαράθεση μεταφέρεται σε επίπεδο Τοπικής Αυτοδιοίκησης, στα δικαστήρια. Με πολύ κόπο και αποφάσεις επίμονες των συνεδρίων, αλλά και του Διοικητικού Συμβουλίου της ΚΕΔΚΕ, επετεύχθη ειδική δωσιδικία για τους Δημάρχους, για να δικάζονται απευθείας σε δεύτερο βαθμό και όχι βεβαίως στα πρωτοδικεία, όπου οι κατά συρροή αποφάσεις δεν είχαν τον χαρακτήρα των αξιοπιστότερων αποφάσεων, των Εφετείων. Καταλαβαίνετε λοιπόν, σε όλο αυτό το σύνθετο πρόβλημα είτε της πολιτικής αντιπαράθεσης, προσχηματικής τις περισσότερες φορές, είτε της αναγκαιότητας νομικής υποστήριξης με βάση τον δαιδαλώδη κώδικα τον οποίο έχουμε και τον οποίο βεβαίως πρέπει να υπακούμε, πόσο κρίσιμη είναι η λειτουργία μιας νομικής υποστήριξης των νέων ΟΤΑ. 

Τέλος, λειτουργία Υπηρεσίας Ανθρώπινου Δυναμικού, Διοίκησης του Δήμου και Πολιτικής Προστασίας. Θα μου επιτρέψετε να κάνω μια παρέκκλιση και να αναφέρω ένα παράδειγμα που είχα από την επιτόπια επίσκεψή μου στην Σάμο. Το νησί διαθέτει 4 Δήμους. Είναι εντυπωσιακό ότι στο θέμα της πολιτικής προστασίας μετά τις πρόσφατες καταστροφές – και ας μου το επιτρέψουν οι Σαμιώτες που είναι παρόντες – οργανώθηκαν σαν ένας Δήμος. Αυτό δεν σημαίνει τίποτα για τον νέο Καποδίστρια, μην το παρεξηγήσουμε. Εκεί λοιπόν, έχουν 80 πυροσβεστικά οχήματα, ιδιοκτησίας των ΟΤΑ και πέρα από τα 80 πυροσβεστικά οχήματα, έχουν εκπαιδεύσει και 200 εθελοντές. Κάθε πρόβλημα που προέκυψε μετά τις μεγάλες καταστροφές προ δεκαετίας, αν θυμάμαι καλά, αντιμετωπίζεται με ίδιες δυνάμεις της Αυτοδιοίκησης και με τον δίκτυο αυτό το εκτεταμένο των εθελοντών. Είναι ένα παράδειγμα προς μίμηση και αν θέλετε, είναι ένας δείκτης για την συμπεριφορά μας απέναντι στο νέο νομοθέτημα. Πώς πρέπει εμείς να αναλάβουμε αυτές τις ευθύνες που πρέπει να έχουμε για τον τόπο μας. Όλες βέβαια, οι παραπάνω αρμοδιότητες για τις λειτουργίες του νέου Δήμου, είναι λογικό ότι πρέπει να προσανατολιστούν στην υπηρεσία βεβαίως αναδιάρθρωσης του Οργανισμού Εσωτερικής Υπηρεσίας και στην στρατηγική επιλογή του ψηφιακού Δήμου. 

Κυρίες και κύριοι συνάδελφοι, η προοπτική επιτυχίας του νέου νόμου, είναι βέβαιο ότι απαιτεί από τους αιρετούς, από εμάς δηλαδή, έναν διαφοροποιημένο τρόπο αντίληψης και λειτουργίας. Νομίζω ότι είναι μια απαραίτητη αυτοκριτική. Πρέπει το πολιτικό προσωπικό των ΟΤΑ, να δεχτεί τις προτεινόμενες προϋποθέσεις και να τις ενσωματώσει στην πρακτική του. Παράλληλα, με εμάς, το υπαλληλικό δυναμικό όλων των επιπέδων, είναι απαραίτητο και εκείνο να αφομοιώσει τις προτάσεις και την εξέλιξη. Είναι βέβαια αποδεκτό, ότι κάθε βήμα μας στηρίχθηκε στα στελέχη και τους εργαζόμενους. Ωστόσο, η ανταγωνιστικότητα με την αγορά, επιβάλει να σκεφτούμε όλοι διαφορετικά, με μια συνεχή προσπάθεια επιμόρφωσης και αφομοίωσης των εξελίξεων. Διαφορετικά – και είναι κρίσιμο αυτό – θα κινδυνεύσουμε να απολέσουμε, να χάσουμε την αποκλειστικότητα σε θεσμικά διασφαλισμένες αρμοδιότητες και λειτουργίες.

Για όλα τα παραπάνω, είναι φυσικό να απαιτούνται η αντίστοιχη υποστήριξη και οι απαραίτητοι πόροι. Δεν θα επεκταθώ σε αυτό το θέμα, διότι αποτελεί αντικείμενο άλλης ενότητας, όπως είπα. Όμως, θα πω μια λέξη. Θα ισχυριστούμε ότι η μεταρρύθμιση, εκτός από την πολιτική της αναγκαιότητα, αποτελεί μια σημαντική επένδυση για το ίδιο το κράτος. Είναι βέβαιο, ότι με την μεταφορά αρμοδιοτήτων τόσο προς την περιφέρεια όσο και προς τους ΟΤΑ, θα προκύψει μια σημαντική μείωση στο λειτουργικό κόστος του κράτους. Αυτή η οικονομία μεγέθους, δεν μπορεί να αποτελέσει όφελος που θα τροφοδοτήσει, όπως συνήθως γίνεται, τα υπαρκτά δημοσιονομικά ελλείμματα που έχει το ελληνικό Δημόσιο.

Πρέπει λοιπόν, αυτή η οικονομία να αποδοθεί στην Αυτοδιοίκηση, για να μπορέσει να εξασφαλίσει με επιτυχία αυτή την μεταρρύθμιση. Η συμμετοχή μας δεν μπορεί παρά να είναι επαρκώς προικοδοτημένη, για να μπορέσουμε να αντεπεξέλθουμε στις υποχρεώσεις μας. Ο νέος νόμος δεν μπορεί να είναι ένας νόμος απλός. Πρέπει να είναι ένας νόμος – πρόγραμμα, που δεν θα επαναλάβει τις αστοχίες του παρελθόντος και που η συνεπής εκτέλεση του προγράμματος σε σχέση με τις οικονομικές του προοπτικές, και απαιτήσεις, θα αποδείξει την εμπιστοσύνη και την αξιοπιστία των εταίρων, κυβέρνησης και Αυτοδιοίκησης, στη νέα Διοικητική Μεταρρύθμιση.

Αν δηλαδή το κράτος με διάφορα προσχήματα – και είμαστε συνηθισμένοι σε αυτά – αρνηθεί να συμβάλλει οικονομικά, οικονομικά εννοώ και σε ότι αφορά την σημερινή κατάσταση, τα οφειλόμενα, αλλά και την προοπτική επιτυχίας της μεταρρύθμισης, αν οι αποφάσεις για την τοπική και περιφερειακή ανάπτυξη καθορίζονται ερήμην των συλλογικών Αυτοδιοικητικών Οργάνων, αν η μεταφορά αρμοδιοτήτων δεν συνοδευτεί με την αντίστοιχη εκχώρηση πόρων, αν τέλος δεν καθοριστούν αυστηρά τα όρια ευθύνης μεταξύ κράτους και Αυτοδιοίκησης, όσο και μεταξύ των δύο βαθμίδων της Αυτοδιοίκησης, τότε το αποτέλεσμα θα καταστεί αρνητικό. Για αυτό ο νέος νόμος, δεν μπορεί παρά να είναι ένας νόμος – πρόγραμμα, που θα λειτουργήσει σαν αξίωμα για τις όποιες αποφάσεις και ενέργειες. 

Αγαπητοί συνάδελφοι, πολλά έχουν ειπωθεί και διαρρεύσει στα μέσα μαζικής επικοινωνίας για τον χρόνο υλοποίησης του νέου νόμου και τα χαρακτηριστικά του. Είναι ευχάριστο, που ο Υπουργός σήμερα αποσαφήνισε τις προθέσεις του για τον χρόνο εφαρμογής του νόμου. Είμαστε και εμείς υπέρ της άμεσης εφαρμογής του. Είναι παρακινδυνευμένο άλλωστε, να ψηφίζεται ένας νόμος το 2008, όπως έχει επίσημα εξαγγελθεί και να εφαρμόζεται μετά από πάροδο 6ετίας ή 10ετίας. Είναι βέβαιο, ότι αν παρέλθει ένα τόσο μεγάλο χρονικό διάστημα από την ψήφιση στην εφαρμογή, οι αλλοιώσεις αντικειμενικές ή προσχηματικές, μπορούν να οδηγήσουν στον εκφυλισμό και στην ακύρωσή του. 

Όσον αφορά το αναγκαστικό ή το εθελοντικό, η εμπειρία του διαστήματος που προηγήθηκε, του Ν.2539, μάλλον μας οδηγεί στην λογική ότι θα είναι δυσχερής η επιτυχία εθελοντικών συνενώσεων. Πρόσθετο επιχείρημα σε αυτό, αποτελεί και το γεγονός ότι σε σχέση με το 1997, όπου βεβαίως είχαμε περισσότερους και λιγότερο ισχυρούς Δήμους, σήμερα οι ισχυρότερες οντότητες όπως έχουν δημιουργηθεί από τον Καποδίστρια Ι, θα κάνουν αυτή την δυνατότητα προσέγγισης των συνενώσεων, αρκετά πιο δύσκολη.

Τέλος, κρίσιμο στοιχείο επίσης για την επιτυχία της μεταρρύθμισης, αποτελεί η κοινωνική της αποδοχή. Επειδή η αποτελεσματικότητα του κράτους στην εξυπηρέτηση των πολιτών γενικά αμφισβητείται – και νομίζω σήμερα ήταν κοινός παρονομαστής όλων όσων ανέβηκαν σε αυτό το βήμα, η προοπτική της βελτίωσης των υπηρεσιών και η καλύτερη και αμεσότερη διευκόλυνση των Δημοτών, καλλιεργεί μια προσδοκία. Δεν φτάνει όμως μόνο αυτό. Θα πρέπει να ενημερώσουμε τους πολίτες με ένα ευρύ και διαρκές πρόγραμμα. Μια επικοινωνιακή επίθεση για το τι πρέπει να κάνουμε, να εξηγήσουμε τον νόμο και ποια πλεονεκτήματα δημιουργεί για την καθημερινότητά του αυτός ο νόμος. 

Το κυριότερο όμως, πέρα από την ενημέρωση, είναι η αξιόπιστη εφαρμογή της μεταρρύθμισης, γιατί αν αστοχήσει σε οποιοδήποτε βαθμό αυτή η επιχειρούμενη διοικητική ανακατασκευή, όπως είπα και σε κάποιο σημείο της ομιλίας μου στην αρχή, τότε αυτή η προσδοκία του πολίτη που περιμένει καλύτερες υπηρεσίες θα αποβεί αρνητική και το εγχείρημα που επιδιώκουμε θα οδηγήσει σε αντίθετα αποτελέσματα. 

Κλείνοντας, θα ήθελα να επαναλάβω ένα απόσπασμα από το συνέδριό μας της ΚΕΔΚΕ στην Κυλλήνη. Λέγαμε λοιπόν εκεί, ότι ο μεγάλος κίνδυνος είναι το πολιτικό και το διοικητικό σύστημά μας να επιλέξει την εύκολη λύση. Να θεωρήσει ότι αποτελεί μεταρρύθμιση της Τοπικής Αυτοδιοίκησης η συνένωση των ΟΤΑ σε 500, 400 ή δεν ξέρω πόσους, με κριτήριο το πληθυσμιακό, αλλά και ορισμένα άλλα, ίσως ανούσια, συμπληρωματικά κριτήρια. Αυτή η επιλογή οδηγεί σε έναν πιθανό σχεδιασμό νέων διοικητικών ορίων, κίνητρα για εθελοντικές συνενώσεις και μετά από ένα χρονικό διάστημα, αν αυτές αποβούν άκαρπες, σε υποχρεωτικές. Με αυτή την επιλογή, η Πολιτεία με έναν σκέτο νόμο, θα είχε απαλλαγεί κάθε ευθύνης για ένα ολοκληρωμένο πρόγραμμα χωροθέτησης, ρυθμίσεων, ενεργειών, έργων, μέτρων πολιτικής, διασφαλισμένους πόρους και θα αφήνει την Αυτοδιοίκηση στον αυτόματο πιλότο. Μια τέτοια μεταρρύθμιση όμως, δεν θα είναι μεταρρύθμιση. 

Οι διαπιστώσεις του κυρίου Υπουργού για τις υστερήσεις και τα μειονεκτήματα του Καποδίστρια Ι, φορτώνουν με ιδιαίτερη ευθύνη όλους εμάς και την κυβέρνηση, να μην επαναληφθούν τα λάθη του παρελθόντος και να προσβλέπουμε στην επιτυχία της Διοικητικής Μεταρρύθμισης.

Σας ευχαριστώ. 

ΠΡΟΕΔΡΕΙΟ: Τώρα περνάει ο λόγος σε εσάς. Θα ξεκινήσουμε από την κυρία Πουρσανίδου Καλλιόπη, την Δήμαρχο του Δήμου Ακριτών Καστοριάς και ακολουθεί εν συνεχεία ο κύριος Πατούλης Γιώργος, ο Δήμαρχος Αμαρουσίου.


Η κυρία Πουρσανίδου.

Κ. ΠΟΥΡΣΑΝΙΔΟΥ: Αγαπητό Προεδρείο, αγαπητές συναδέλφισσες και συνάδελφοι, κύριοι Δημοτικοί Σύμβουλοι. Σας ευχαριστώ που μου δίνετε τον λόγο να καταθέσω έναν άλλο προβληματισμό, που δεν αφορά τα θεσμικά και τα οικονομικά που ακούσαμε και θα ακούσουμε αυτό το διήμερο. 


Ενόψει της Διοικητικής Μεταρρύθμισης, καλείστε και καλούμαστε να οδηγήσουμε τους Δήμους μας και τους κατοίκους τους σε μια νέα διαδικασία και μια νέα πραγματικότητα. Οφείλετε και οφείλουμε η νέα αυτή μεταρρύθμιση, πραγματικά να δικαιώσει αυτούς που την σχεδίασαν και πολύ περισσότερο να ικανοποιήσει αυτούς που θα την βιώσουν. Μόνιμα έτσι, θα είμαστε περήφανοι ότι πράξαμε το καλύτερο. Πρακτικά, πρέπει να αναφερθώ στο γεγονός ότι ο Δήμος Ακριτών και πολλοί άλλοι στην χώρα μας είναι ακριτικός, παραμεθόριος, ορεινός και απομακρυσμένος από την έδρα του Νομού. 

Μπρος στα ερωτήματα τα οποία θέτω τόσο στο Προεδρείο όσο και όλους εσάς, περιοχές παρόμοιες με τη δική μας, πρέπει να συνεχίσουν να υπάρχουν; Αποτελούν αληθινά φύλακες των συνόρων μας; Εξυπηρετεί αντικειμενικά το ελληνικό κράτος κυρίως για εθνικούς λόγους, αλλά και όχι μόνο, η ενδυνάμωση αυτών των περιοχών; Εφόσον οι απαντήσεις είναι θετικές και πιστεύω κανείς δεν μπορεί να απαντήσει αρνητικά, ακολουθούν τα επόμενα ερωτήματα. Πώς ενδυναμώνεις αυτές τις περιοχές και τις καθιστάς δυνατές, ισχυρές; Πώς και με ποια κίνητρα συγκρατείς τον πληθυσμό και μάλιστα τον νέο και τη νέα αυτών των περιοχών, το αύριο, για να μην γελιόμαστε, αυτών των περιοχών, μπρος στην Διοικητική Μεταρρύθμιση; 

Ο σχεδιασμός, να μην ξεχνάμε, δεν γίνεται μόνο για την υλοποίηση του ΕΣΠΑ. Αυτό ξεκινά και ολοκληρώνεται ως το 2014, αλλά κυρίως για το μεγαλύτερο αύριο. Η περιοχή των Βαλκανίων και τα σύνορά μας, αφενός είναι ιδιαίτερα ευαίσθητη και κρίσιμη περιοχή, όπου όλοι γνωρίζουμε ότι υποβόσκουν κίνδυνοι που κανείς δεν μπορεί να προσδιορίσει το μέγεθός τους στο μέλλον, αφετέρου η συγκεκριμένη περιοχή και όλοι εμείς που αποτελούμε την Βόρεια Ελλάδα, θα αποτελέσουμε και το κοινωνικοοικονομικοπολιτιστικό βήμα της Ελλάδας, την μεγάλη ενιαία Ευρώπη.

Λαμβάνοντας υπόψη τους παραπάνω προβληματισμούς, αλλά και το σχέδιο του Ινστιτούτου Τοπικής Αυτοδιοίκησης με τις γενικότερες αναφορές του, που αντικειμενικά καλύπτει – θεωρητικά τουλάχιστον – πολλές από τις ανησυχίες όλων μας, είναι χρέος μας και είναι χρέος σας να ενισχύσετε τις ορεινές παραμεθόριες περιοχές, με την δημιουργία ακριτικών παραμεθορίων Δήμων, που θα καλύπτουν την οριογραμμή των συνόρων μας. Ούτως ή άλλως, θα πρέπει να ενισχυθούν όλοι οι νέοι Δήμοι οικονομικά, ούτως ή άλλως θα υπάρξουν προσλήψεις εξειδικευμένου προσωπικού, στοιχεία που θα δημιουργήσουν εξίσου προϋποθέσεις για δυνατούς Δήμους. Με τα παραπάνω όμως, διασφαλίζονται τα ελληνικά σύνορα με τρόπο αδιαπραγμάτευτο, για τις επόμενες κυρίως γενιές και δεν τίθεται θέμα ερήμωσης περιοχών με κίνδυνο ακόμα και μετακίνησης συνόρων. 

Κύριοι, υπεύθυνοι της σημερινής και αυριανής διημερίδας, σε πολλές περιπτώσεις το ισχυρό έχει στα αλήθεια καθαρά τεχνοκρατικό χαρακτήρα και στηρίζεται σε στατιστικά και σε αριθμούς. Όμως ακόμα και σε αυτές τις περιπτώσεις, θα πρέπει να λαμβάνονται υπόψη και άλλοι παράμετροι, οι οποίοι σε αντίθετη περίπτωση, μπορούν να θέσουν σε κίνδυνο και να χαθούν ισορροπίες αιώνων. Κατ’ επέκταση, για κάποιες περιπτώσεις, θα πρέπει να διευκρινιστεί και το τι θέλουμε και κυρίως τι θέλετε. Ένα καλό σήμερα ή ένα καλοστημένο, ασφαλές και ισχυρό αύριο; Αναλαμβάνοντας πάντα και τις όποιες ευθύνες για οτιδήποτε ακολουθήσει στα επόμενα χρόνια, αυτή ουσιαστικά είναι και η μεγάλη ευθύνη, πέρα από την δημιουργία οργανωμένων υπηρεσιών, τεχνικών και οικονομικών, γιατί το ισχυρό είναι ο ιδεατός συνδυασμός των οργανωμένων μεν υπηρεσιών, αλλά και των ισχυρών κοινωνικοοικονομικά κοινωνιών.

Πέρα από τα παραπάνω, θα πρέπει να διασφαλιστούν και να κατοχυρωθούν με τον νόμο της Διοικητικής Μεταρρύθμισης, γιατί τα έχουμε διαβάσει, συγκεκριμένα στοιχεία που θα βοηθήσουν και θα συμβάλλουν αντικειμενικά στην συγκράτηση και την ενδυνάμωση οικονομικά των κατοίκων ακριτικών, ορεινών και παραμεθόριων περιοχών και όχι μόνο. Ειδικό καθεστώς καταβολής τελών ύδρευσης, αποχέτευσης, φωτισμού, καθαριότητας και λοιπά, αν είναι να έχουν ίδια τέλη ύδρευσης και λοιπά με τις έδρες των Δήμων, ποιος ο λόγος να…

ΠΡΟΕΔΡΕΙΟ: Να ολοκληρώνουμε, παρακαλώ πολύ.

Κ. ΠΟΥΡΣΑΝΙΔΟΥ: Ειδικά κίνητρα με μεγαλύτερα ποσοστά επιδότησης, χρηματοδότησης, μέσω αναπτυξιακού νόμου επιδοτούμενων προγραμμάτων για προσέλκυση και συγκράτηση υποψήφιων επενδυτών, ειδικά χρηματοδοτικά προγράμματα παραμεθορίων περιοχών πέραν του Υπουργείου Μακεδονίας – Θράκης, διατήρηση Αστυνομίας, στρατού, περιφερειακού ιατρείου, κοινωνικών δομών και λοιπά. 


Χωρίς τα παραπάνω και επιπλέον αυτών, μπορούν να δημιουργηθούν ισχυρά τεχνοκρατικά γραφεία και ισχυρές έδρες Δήμων, αλλά με μαθηματική ακρίβεια οδηγούμαστε σε ανύπαρκτες κοινωνίες και αυτό είμαι σίγουρη ότι δεν είναι ο στόχος σας, δεν είναι στόχος μας, διότι η ευθύνη πέραν όλων, βαραίνει εν μέρει και εμάς. Εφόσον θέλουμε τα ίδια, δεν είναι δύσκολο να σχεδιάσουμε και να εξασφαλίσουμε το καλύτερο για τις ακριτικές, παραμεθόριες περιοχές της χώρας και τελικά δεν θα χάσουν οι κάτοικοι, γιατί αυτοί θα μετακινήσουν έστω και αναγκαστικά, τα νοικοκυριά τους στο κέντρο. Η χώρα όμως, θα μετακινήσει και αυτή τα σύνορά της; Εσείς αποφασίζετε.


Σας ευχαριστώ πολύ.

ΠΡΟΕΔΡΕΙΟ: Θα παρακαλέσω πολύ, να είμαστε απολύτως συνεπείς με το 5λεπτο. Έχουν δηλώσει 50 συνάδελφοι ότι θέλουν να πάρουν τον λόγο. Αντιλαμβάνεστε ότι πρέπει να σεβαστούμε ο ένας τον άλλο. Εάν λοιπόν, ο κάθε ένας υπερβαίνει το 5λεπτο, πηγαίνει 10-15 λεπτά, αντιλαμβάνεστε ότι προσβάλει κάποιους άλλους.


Έχουμε και ενδιάμεσους χαιρετισμούς. Θα παρακαλέσω τώρα τον Γενικό Γραμματέα της ΠΟΠ-ΟΤΑ, τον κύριο Δαρδαμάνη Μάρκο, να πάρει τον λόγο και να χαιρετίσει το συνέδριό μας. 

Μ. ΔΑΡΔΑΜΑΝΗΣ: Κύριε Πρόεδρε, σας ευχαριστώ. Θα είμαι πολύ σύντομος για να μην καταναλώσω τον χρόνο σας τον πολύτιμο.


Εγώ καταρχήν θέλω να σας ευχαριστήσω εκ μέρους του Διοικητικού Συμβουλίου της Ομοσπονδίας μας, που μας καλέσατε στις εργασίες αυτού του πολύ σημαντικού συνεδρίου σας, από το οποίο θα δημιουργηθεί η συνολική πρόταση για την Διοικητική Αναδιάρθρωση της χώρας, καταθέτοντας και εμείς, σαν Ομοσπονδία που δραστηριοποιείται στον χώρο της Τοπικής Αυτοδιοίκησης, τις απόψεις των εργαζομένων.


Θεωρούμε ότι μετά τον Καποδίστρια Ι, ο οποίος ήταν μια σημαντική τομή που όμως δεν κατάφερε να λύσει πολλά προβλήματα, έχει ωριμάσει ο χρόνος για μια πιο βαθιά μεταρρύθμιση στην Διοίκηση της χώρας, που θα βασίζεται σε δύο άξονες που θα διαμορφώσουν οριστικά την Αυτοδιοίκηση α) την Τοπική και β) την Περιφερειακή. Νομίζουμε ότι μόνο όταν τα δύο μέρη αυτά αποτελέσουν μέρος του διοικητικού συστήματος της χώρας με προϋποθέσεις όπως: ο Β΄ Βαθμός Τοπικής Αυτοδιοίκησης με αιρετούς Περιφερειάρχες και Περιφερειακά Συμβούλια, θα μπορεί να διαχειρίζεται τους εξασφαλισμένους πλέον πόρους για την περιφερειακή ανάπτυξη και πολιτιστική, σχεδιάζοντας και υλοποιώντας μέσα από αυτούς δράσεις και έργα που θα εξασφαλίσουν επενδύσεις και αναβάθμιση της ποιότητας ζωής στην περιφέρεια.


Επίσης, πιστεύουμε ότι οι Δήμοι που θα προκύψουν από τις όποιες συνενώσεις, θα μπορούν να εξασφαλίσουν στους δημότες τους καλύτερες και πιο σύγχρονες υπηρεσίες, την αξιοποίηση και προστασία του φυσικού περιβάλλοντος, αναπτυξιακές παρεμβάσεις με στόχο την συγκράτηση του ανθρώπινου δυναμικού στην περιφέρεια και κατά συνέπεια επενδύσεις και οικονομική ανάπτυξη σε αυτή. Επισημαίνουμε δε και επαναλαμβάνουμε όμως, για τη νέα αυτή μεταρρύθμιση, απαραίτητο είναι να εξασφαλιστούν πρώτα οι ανάλογοι πόροι, δεύτερον να αποφευχθούν τα λάθη του Καποδίστρια Ι έτσι ώστε να λειτουργήσει σωστά.


Κυρίες και κύριοι σύνεδροι, θα ήθελα επί τη ευκαιρία αυτού του συνεδρίου και παρόντων όλων των Δημάρχων της χώρας – πιστεύω ότι είστε εδώ – να μου επιτρέψετε να επεκταθώ σε κάποια θέματα που αφορούν τους εργαζόμενους στην Τοπική Αυτοδιοίκηση Α΄ Βαθμού, εν συντομία. Για εμάς, το πρώτο θέμα είναι η διατήρηση του δημόσιου χαρακτήρα όλων των Υπηρεσιών των Δήμων και η εξασφάλιση των θέσεων εργασίας των εργαζομένων. Δεύτερον, έχουν δημιουργηθεί διάφορα προβλήματα, όπως αυτό που έχει προκύψει τελευταία σε λίγους Δήμους προς το παρόν, αλλά το οποίο θα πάρει διαστάσεις στην συνέχεια, είναι η μεταφορά του προσωπικού από τις Δημοτικές Επιχειρήσεις προς τους ΟΤΑ και Νομικά Πρόσωπα Δημοσίου Δικαίου και μάλιστα, για όσους έχουν γίνει αορίστου χρόνου χωρίς ΑΣΕΠ, πριν από τον 164, τον νόμο του κυρίου Παυλόπουλου, έχει παρουσιαστεί ήδη ένα πρόβλημα με το Ελεγκτικό Συνέδριο και αυτοί οι συνάδελφοι θα βρεθούν στους δρόμους. Δυστυχώς, είναι αρκετοί. Κάτι πρέπει να γίνει για αυτό και βοηθείστε και εσείς, όπως έχουμε ζητήσει τη βοήθεια και του Υπουργού.


Επίσης, να βρεθεί τρόπος σύμφωνα με τις προτάσεις που έχει κάνει η Ομοσπονδία μας, έτσι ώστε οι εργαζόμενοι στις Δημοτικές Επιχειρήσεις να αμείβονται με τις ίδιες αμοιβές και την ίδια συλλογική σύμβαση που αμείβονται και οι υπόλοιποι εργαζόμενοι. Ένα σοβαρό κομμάτι εργαζομένων στην Τοπική Αυτοδιοίκηση, είναι οι εργαζόμενοι στα προγράμματα «Βοήθεια στο Σπίτι» και που αυτόν τον καιρό οι συμβάσεις τους βρίσκονται στον αέρα. Εμείς ζητάμε την μετατροπή των συμβάσεών τους σε αορίστου χρόνου, έτσι ώστε απερίσπαστοι να αφιερωθούν στο έργο τους, γιατί πιστεύουμε ότι επιτελούν πάρα πολύ σοβαρό έργο και πάνω από όλα λειτούργημα και είναι απαραίτητο και στις τοπικές κοινωνίες. 


Θέλω επίσης να αναφερθώ στους σχολικούς φύλακες και την αναγνώριση μισθολογικά της προϋπηρεσίας τους, σε όποιους Δήμους δεν έχει γίνει αυτό ακόμη, καθώς επίσης να μην αντιμετωπίζονται ως δεύτερης κατηγορίας εργαζόμενοι και να πληρώνονται οι μισοί και οι άλλοι μισοί να μένουν απέξω. Δεν είναι δυνατόν να έχουμε εργαζόμενους δύο κατηγοριών.


Τέλος, κλείνοντας θέλω να σας ευχηθώ καλή επιτυχία, στις εργασίες του συνεδρίου σας.


Σας ευχαριστώ.

ΠΡΟΕΔΡΕΙΟ: Παρακαλώ πάρα πολύ, να αποδεχθούμε όλοι ότι τελείωσε ο κατάλογος των ομιλητών. Έχουμε ξεπεράσει τον αριθμό 50. Από την άλλη πλευρά, δεν θέλω να γίνουν παρεξηγήσεις, γιατί οι άλλοι έστελναν τα χαρτιά τους εδώ στο Προεδρείο και άλλοι τα πήγαιναν στην Γραμματεία. Έτσι λοιπόν, θα προαναγγείλω τους 5 επόμενους ομιλητές ώστε να υπάρχει μια σχετική προετοιμασία και εν πάση περιπτώσει, να περιμένουμε όλοι τη σειρά μας.


Τώρα έχει σειρά ο κύριος Πατούλης Γιώργος, εν συνεχεία ο κύριος Παπαλάιος Αριστείδης, εν συνεχεία να ετοιμάζεται ο κύριος Πηλιούρας Φίλιππος, μετά ο κύριος Φώτης Μελάς και ο κύριος Ζαμανίδης Σάββας. 


Ο κύριος Πατούλης; Απουσιάζει.

ΟΜΙΛΗΤΗΣ: (εκτός μικροφώνου)

ΠΡΟΕΔΡΕΙΟ: Σας εξήγησα, σεβαστείτε λίγο. Σας παρακαλώ πάρα πολύ. Σας είπα ότι άλλα χαρτιά ερχόταν στο Προεδρείο και άλλα στην Γραμματεία. Σεβαστείτε λίγο το συνέδριο. 

ΟΜΙΛΗΤΗΣ: (εκτός μικροφώνου)

ΠΡΟΕΔΡΕΙΟ: Δηλαδή, αυτός ο οποίος θα μιλήσει τριακοστός, δεν μπορώ να καταλάβω, δεν έχει βαρύτητα ο λόγος του;

ΟΜΙΛΗΤΗΣ: (εκτός μικροφώνου)

ΠΡΟΕΔΡΕΙΟ: Πώς δεν έχουν οι Κοινότητες; Έχουν, αλλά πρέπει να μιλήσετε πρώτος; Δεν το καταλαβαίνω δηλαδή. 


Ο κύριος Παπαλάιος Αριστείδης, Πρόεδρος της ΤΕΔΚ Φωκίδας είναι εδώ; Ο κύριος Πηλιούρας Φίλιππος, Πρόεδρος της ΤΕΔΚ Λακωνίας; Ελάτε. 

Φ. ΠΗΛΙΟΥΡΑΣ: Κύριε Πρόεδρε, κυρίες και κύριοι συνάδελφοι, σήμερα και αύριο σε αυτόν εδώ τον χώρο, πραγματοποιείται ένα έκτακτο θεματικό συνέδριο της Κεντρικής Ένωσης Δήμων και Κοινοτήτων της Ελλάδος, προκειμένου να συζητήσουμε, να προβληματιστούμε και να πάρουμε αποφάσεις σχετικά με τη νέα Διοικητική Μεταρρύθμιση της χώρας και συγκεκριμένα σε ότι αφορά την Πρωτοβάθμια Τοπική Αυτοδιοίκηση που μας ενδιαφέρει κυρίως εμάς τους Αυτοδιοικητικούς του Α΄ Βαθμού.


Κυρίες και κύριοι συνάδελφοι, πριν από 10 χρόνια ακριβώς, με έναν νόμο, η τότε κυβέρνηση προέβη στην πρώτη Διοικητική Μεταρρύθμιση της χώρας και περιόρισε τους ΟΤΑ από 5.700 περίπου, σε 1.034 συνολικά Δήμους και Κοινότητες. Από τότε, πέρασαν 10 χρόνια και σήμερα ερχόμαστε εδώ, για να αποφασίσουμε για μια νέα Διοικητική Μεταρρύθμιση, με στόχο – όπως όλοι λέμε και όπως η μελέτη του Ινστιτούτου Τοπικής Αυτοδιοίκησης αποφάνθηκε – για να δημιουργηθούν νέοι ΟΤΑ ισχυροί, ικανοί να ανταποκριθούν στις περιστάσεις, να εξυπηρετήσουν τον πολίτη καλύτερα, να είναι ικανοί να πραγματοποιήσουν έργα και δράσεις προς όφελος του τόπου τους και των δημοτών τους.


Πριν πούμε ναι ή όχι στη νέα Διοικητική Μεταρρύθμιση, θεωρώ ότι πρέπει να κάνουμε μια αποτίμηση και να δούμε εάν πράγματι αυτοί οι μικροί, οι Καποδιστριακοί Δήμοι στάθηκαν στο ύψος των περιστάσεων ή όχι. Εγώ θα έλεγα, επειδή είμαι Πρόεδρος της Τοπικής Ένωσης Δήμων και Κοινοτήτων του Νομού Λακωνίας, αλλά είμαι και Δήμαρχος ενός μικρού Καποδιστριακού Δήμου, είμαι για δεύτερη 4ετία Δήμαρχος, θεωρώ ότι ο Δήμος μου αλλά και πάρα πολλοί άλλοι Δήμοι του ιδίου μεγέθους με τον δικό μου, στάθηκαν στο ύψος των περιστάσεων με τον καλύτερο δυνατό τρόπο και αν η Πολιτεία είχε πραγματικά την διάθεση να βοηθήσει αυτούς τους Δήμους, αυτές τις οντότητες, να σταθούν καλύτερα, θα μπορούσαν πράγματι να είχαν αντεπεξέλθει στον ρόλο τους σε μεγαλύτερο και καλύτερο βαθμό.


Όμως, για να μην κάνουμε μνημόσυνο, θα αναφερθούμε στο δια ταύτα. Θέλω να πω ότι δεν υπάρχει μικρός προβληματικός Δήμος. Δεν υπάρχει υπερχρεωμένος μικρός Δήμος. Εάν αυτό που σχεδιάζουμε και θέλουμε να κάνουμε μεγάλους Δήμους, σημαίνει ότι θα πάμε στους μεγάλους Δήμους που γνωρίζουν όλοι και το γνωρίζετε όλοι ότι είναι υπερχρεωμένοι, γιατί είναι υπερχρεωμένο; Εάν λοιπόν γίνουμε μεγάλοι Δήμοι και έχουμε την δυνατότητα πραγματικά να προσλαμβάνουμε προσωπικό μέσω Δημοτικών Επιχειρήσεων, στρατιές ανθρώπων και μετά να ερχόμαστε και να λέμε ότι ο Δήμος μας είναι υπερχρεωμένος και είναι χρεοκοπημένος, τότε εγώ, κυρίες και κύριοι συνάδελφοι, τέτοιον Δήμο δεν τον θέλω.

ΠΡΟΕΔΡΕΙΟ: Παράκληση να ολοκληρώνουμε, κύριε Δήμαρχε.

Φ. ΠΗΛΙΟΥΡΑΣ: Ολοκληρώνω, κύριε Πρόεδρε. Όμως, για να μην θεωρηθεί ότι είμαι αρνητικός, εμείς, ως Τοπική Ένωση Δήμων και Κοινοτήτων, γιατί αναφέρθηκε από τον κύριο Υπουργό και είπε ότι οι Τοπικές Ενώσεις δεν…

(αλλαγή κασέτας)

Φ. ΠΗΛΙΟΥΡΑΣ: …βεβαίως με προϋποθέσεις, γιατί εάν δεν βάλουμε τις προϋποθέσεις μας και παραδοθούμε αμαχητί, τότε πλέον δεν εξυπηρετούμε τους πολίτες, τους δημότες, οι οποίοι μας έχουν εκλέξει. 


Οι προϋποθέσεις αυτές που βάλαμε εμείς, είναι πρώτα από όλα ότι θα πρέπει να υπάρχει μια συνολική Διοικητική Μεταρρύθμιση. Δεν μπορεί να αναφερόμαστε σε έναν Καποδίστρια ΙΙ, που να αφορά μόνο την περιφέρεια. Αυτό πρέπει να γίνει ξεκάθαρο. Από την άλλη μεριά, θα πρέπει…

ΠΡΟΕΔΡΕΙΟ: Ολοκληρώστε, παρακαλώ.

Φ. ΠΗΛΙΟΥΡΑΣ: Ολοκληρώνω, κύριε Πρόεδρε. Συγχωρέστε με.

ΠΡΟΕΔΡΕΙΟ: Δεν συγχωρώ κανέναν. Σας παρακαλώ πολύ.

Φ. ΠΗΛΙΟΥΡΑΣ: Εάν δεν αναπτύξουμε τις θέσεις μας, δεν χρειάζεται τότε, να φύγουμε, κύριε Πρόεδρε.

ΠΡΟΕΔΡΕΙΟ: Να αναπτύξετε τις απόψεις σας 5 λεπτά.

Φ. ΠΗΛΙΟΥΡΑΣ: Από την άλλη μεριά, θα πρέπει βεβαίως αυτά τα κριτήρια που λέγονται από πολλούς και γράφονται, να εννοούνται και επιπλέον, θέλω να επισημάνω κάτι. Το πληθυσμιακό κριτήριο δεν θα πρέπει να αποτελέσει πανάκεια. Θα πρέπει να ληφθεί υπόψη σοβαρά η πληθυσμιακή πυκνότητα της κάθε περιοχής, γιατί αν θα πάμε να πιάσουμε σώνει και καλά ένα πληθυσμιακό όριο, θα κάνουμε τραγικό λάθος, γιατί θα ενώσουμε Δήμους που θα εκτείνονται από τη μία περιοχή του Νομού, στην άλλη και αυτοί οι Δήμοι, κύριε Πρόεδρε και κύριοι συνάδελφοι, δεν διοικούνται. Όσο και να λέμε για ψηφιακούς Δήμους και πότε θα γίνουν οι ψηφιακοί Δήμοι;


Εμείς λοιπόν είμαστε υπέρ των συνενώσεων. Αυτά τα οικονομικά που έχουν λεχθεί, να μην επαναλάβω και έχουμε πάρει και μια – θεωρώ – σημαντική θέση, διότι η μόνη θεσμοθετημένη τελευταία μελέτη που έχει γίνει και έχει εφαρμοστεί, είναι τα Συμβούλια περιοχής. Μια βάση για συζήτηση, θεωρώ και θεωρούμε ότι θα μπορούσαν να αποτελέσουν τα παλιά Συμβούλια περιοχής, που είναι ένας θεσμός επιτυχημένος και εφαρμοσμένος για 5 και πλέον χρόνια. Θεωρώ λοιπόν, ότι ως βάση για συζήτηση θα πρέπει να απαιτήσουμε να αποτελέσουν τα παλιά Συμβούλια περιοχής.


Ευχαριστώ πολύ. 

ΠΡΟΕΔΡΕΙΟ: Να αναγγείλω τα ονόματα των επομένων ομιλητών. Ο κύριος Φώτης Μελάς θα έχει τώρα τον λόγο. Εν συνεχεία ο κύριος Ζαμανίδης, ο κύριος Κουτσιούμπας, ο κύριος Δημόπουλος και πέμπτος ο κύριος Κώτσος Γεώργιος. 


Ο κύριος Φώτης Μελάς, ο Δήμαρχος από το Κερατσίνι; Ο κύριος Ζαμανίδης, ο Πρόεδρος της ΤΕΔΚ Νομού Κοζάνης; Έχετε τον λόγο. 

Σ. ΖΑΜΑΝΙΔΗΣ: Ευχαριστώ κύριε Πρόεδρε.


Αγαπητοί συνάδελφοι, θα μου επιτρέψετε να σας παρουσιάσω τις θέσεις της ΤΕΔΚ Κοζάνης, οι οποίες έχουν διατυπωθεί στην Γενική Συνέλευση η οποία πραγματοποιήθηκε για αυτόν τον λόγο.


Πιστεύουμε λοιπόν, ως ΤΕΔΚ του Νομού Κοζάνης, ότι η αναγκαιότητα της Διοικητικής Μεταρρύθμισης προκύπτει από το γεγονός ότι τα πλεονεκτήματα των μεγάλων και διοικητικά αυτοτελών σχημάτων, είναι περισσότερα από τα μειονεκτήματα. Η διοικητική επάρκεια, για το επόμενο διάστημα, ενόψει της 4ης Προγραμματικής Περιόδου, του ΕΣΠΑ, είναι το ζητούμενο για τους Οργανισμούς της Τοπικής Αυτοδιοίκησης Α΄ Βαθμού και όχι μόνο. Τα μειονεκτήματα των μεγάλων σχημάτων, είναι η μικρότερη ευελιξία, ο κίνδυνος του συγκεντρωτισμού στις πόλεις, που στην χώρα μας έχει λάβει ανησυχητικές διαστάσεις εθνικού επιπέδου και συχνά ανεπιτυχής αντιμετώπιση των προβλημάτων της καθημερινότητας.


Γνωρίζοντας τις αδυναμίες του Διοικητικού Συστήματος στην Ελλάδα, μέρος του οποίου είναι και η Αυτοδιοίκηση, θεωρούμε βασική προϋπόθεση της επιτυχίας του εγχειρήματος, την δημιουργία ουσιαστικών υποδομών και δομών. Έτσι, η δημιουργία και η στελέχωση κατάλληλων υπηρεσιών σε κάθε νέο ΟΤΑ, με διασφαλισμένη την πρόσληψη και την παραμονή του επιστημονικού προσωπικού, θα πρέπει να θεωρείται βασική στόχευση της νέας Διοικητικής Μεταρρύθμισης, ενώ παράλληλα στη νέα διοικητική διάρθρωση, θα πρέπει να προβλεφθεί ισχυρή εκπροσώπηση των Τοπικών Διαμερισμάτων στα Όργανα των νέων Δήμων που θα προκύψουν. Θα πρέπει δηλαδή, κατά την Διοικητική Μεταρρύθμιση που θα ακολουθήσει, να διασφαλιστεί η αποκεντρωτική λειτουργία των νέων σχημάτων, και αυτό να γίνει με θεσμικό και σαφή τρόπο, ώστε να μην εξαρτάται από τα πρόσωπα που θα τύχει να διοικήσουν τους νέους ΟΤΑ.


Πιστεύουμε, ότι με αυτόν τον τρόπο θα αποφευχθεί η αναπαραγωγή του αθηνοκεντρικού μοντέλου σε ενδοδημοτικό επίπεδο, πράγμα το οποίο είναι επικίνδυνο στους νέους ΟΤΑ. Παράλληλα, θα υπάρξει μεγαλύτερη ευελιξία στην διοικητική λειτουργία των νέων Δήμων και θα αντιμετωπιστούν με μεγαλύτερη επιτυχία τα προβλήματα καθημερινότητας, ειδικά στα απομακρυσμένα Τοπικά Διαμερίσματα. 


Η δεύτερη σημαντική προϋπόθεση της Διοικητικής Μεταρρύθμισης, είναι να αντιμετωπιστούν τα οξυμένα οικονομικά προβλήματα των Οργανισμών Τοπικής Αυτοδιοίκησης και να διασφαλιστεί η οικονομική αυτοτέλεια των νέων ΟΤΑ. Συμφωνούμε ότι δεν πρέπει να ταυτίσουμε και να περιορίσουμε την έννοια της μεταρρύθμισης της Τοπικής Αυτοδιοίκησης, με την διοικητική μόνο συνένωση των σημερινών ΟΤΑ και να διατυπώσουμε απόψεις μόνο για τα δομικά ζητήματα της Τοπικής Αυτοδιοίκησης, όπως είναι το ελάχιστο πληθυσμιακό μέγεθος του Δήμου, ο αριθμός των νέων ΟΤΑ και το αν οι διοικητικές συνενώσεις θα έχουν εθελοντικό ή υποχρεωτικό χαρακτήρα.


Επίσης, θα πρέπει να καθοριστούν με πληρότητα και σαφήνεια οι όροι και οι προϋποθέσεις με τους οποίους θα προχωρήσει η Διοικητική Μεταρρύθμιση και σε κάθε περίπτωση πρέπει να ληφθούν σοβαρά υπόψη και να γίνουν απόλυτα σεβαστές οι αποφάσεις και οι προτάσεις των Τοπικών Ενώσεων Δήμων και Κοινοτήτων. Κρίνουμε σκόπιμο να τεθούν αντικειμενικά κριτήρια, που θα είναι μέχρι τέλος σεβαστά και απαραβίαστα και οι εξαιρέσεις να είναι ελάχιστες και απόλυτα τεκμηριωμένες, ώστε να αποκλειστούν παντός τύπου παρεμβάσεις της τελευταίας στιγμής. 


Τέλος, η Διοικητική Μεταρρύθμιση πρέπει να είναι συνολική, να αφορά και τους δύο Βαθμούς Τοπικής Αυτοδιοίκησης και να αποκεντρώνει Υπηρεσίες σε επίπεδο Δήμου, ώστε να εξασφαλίζεται η εξυπηρέτηση του πολίτη, χωρίς να απαιτούνται άσκοπες μετακινήσεις. Ειδικά για τον Νομό μας, προτείνουμε να εκπονηθεί μελέτη από πανεπιστημιακό ίδρυμα, η οποία αφού αξιολογήσει τα αποτελέσματα του Καποδίστρια Ι, να προτείνει τα νέα σχήματα με επιστημονικά και τεχνοκρατικά κριτήρια, λαμβάνοντας υπόψη τις ιδιαιτερότητες της κάθε περιοχής και στην συνέχεια, η ΤΕΔΚ του Νομού, λαμβάνοντας υπόψη τα πορίσματα της εν λόγω μελέτης, τις απόψεις των τοπικών κοινωνιών και εξασφαλίζοντας την μεγαλύτερη δυνατή συναίνεση, θα διατυπώσει την πρότασή της. Με τον τρόπο αυτό, πιστεύουμε ότι η Διοικητική Μεταρρύθμιση θα είναι ένα συνολικό πρόγραμμα χωροθέτησης ρυθμίσεων, ενεργειών, έργων και μέτρων πολιτικής με διασφαλισμένους πόρους, που θα οδηγήσουν σε ισχυρούς Δήμους, οι οποίοι θα διασφαλίσουν ταυτόχρονα την συμμετοχή των πολιτών, την τοπική δημοκρατία και την διοικητική αποτελεσματικότητα των νέων Δήμων που θα προκύψουν.


Σας ευχαριστώ.

ΠΡΟΕΔΡΕΙΟ: Ο κύριος Κουτσιούμπας Θεοχάρης, Πρόεδρος Κοινότητας του Νομού Καρδίτσας έχει τον λόγο. Να ετοιμάζεται ο κύριος Δημόπουλος Βασίλης.

Θ. ΚΟΥΤΣΙΟΥΜΠΑΣ: Σεβαστό Προεδρείο, κύριοι σύνεδροι, κύριοι συνάδελφοι, αν είμαστε Πρόεδροι χωριών, από εμένα και γενικότερα, θέλω να πιστεύω ότι συμφωνούμε όλοι, θα ακούσετε ένα άλλο θέμα συζήτησης. 

Αν το πάρω σε προσωπικό επίπεδο, έτυχε να υπηρετώ την Τοπική Αυτοδιοίκηση πέραν της 20ετίας. Δεν το λέω ούτε να αυτοπαρουσιαστώ, ούτε να παρουσιάσω τον εαυτό μου ποιος είμαι, τι και πώς. Έτυχε πάλι στην Κυλλήνη, εγώ να μιλήσω και θεωρώ πρώτα ξεκινάω από τον εαυτό μου και γενικότερα για όλους τους Προέδρους των χωριών του Νομού και γενικότερα της Ελλάδας όλης. Εμείς τώρα, φτάσαμε να μας αποκαλούν ψευτοπροεδράκια και αν τους λέμε κάτι, μας ρωτάνε: πόσα λεφτά παίρνεις, Πρόεδρε; Είναι ντροπή να αναφέρουμε, γιατί δεν το θέτω ως θέμα μισθολογικό. Αυτά είναι, αυτά παίρνουμε. Άμα δεν παίρνετε, γιατί καθόσαστε; Τρώτε και εσείς; Κλέβετε και εσείς; Μας το λένε εν ψυχρώ. 

Όμως, ένα άλλο πράγμα τώρα. Απευθύνομαι προς παντός υπευθύνου, γύρω από την Τοπική Αυτοδιοίκηση και ειδικότερα από το νέο μοντέλο που θα ακολουθήσει στην πατρίδα μας. Αν νομίζουν ότι είμαστε χρήσιμοι, καλό είναι να μας το πουν. Αν νομίζουν ότι είμαστε ζημιά, καλό είναι να μας πουν να σηκωθούμε να φύγουμε ή ακόμα-ακόμα να πω: ας μας απολύσουν. Δεν είμαστε χρήσιμοι, δεν προσφέρουμε, δεν βοηθάμε. Να μην αναφερθώ τώρα σε μερικούς Δημάρχους που έταζαν λαγούς με πετραχήλια. Τι; Να συμπληρώσουν το ψηφοδέλτιό τους; Ήμασταν χρήσιμοι για εκείνο το σημείο; Μιλάω σε γενικό κανόνα πάντοτε. 

Εγώ τώρα, με δυο λόγια, δεν θα σας κουράσω, θέλω πάλι να πω προς την σεβαστή Πολιτεία, όλα τα πράγματα τα είπαμε, λεφτά θα πάρουμε, έργα θα κάνουμε, όλοι μαζί θα είμαστε, θα συνεννοούμαστε ακόμα καλύτερα. Ένα άλλο τώρα, θα ισχύσουν τα Τοπικά Συμβούλια; Χρειαζόμαστε; Θα είναι, δεν θα είναι; Ειδικότερα, οι Πρόεδροι έχουν τον πρώτο λόγο και το λέω για να μην λέω άλλα. Μπορώ να πω πάρα πολλά. Μάθαμε και ψέματα, στα 20 χρόνια θητεία θα μάθουμε και κανένα ψέμα. Ή να γελάσουμε να μας ψηφίσουν ή να επηρεάσουμε, να κάνουμε τι θα κάνουμε. Με δυο λόγια, αν νομίζουν οι υπεύθυνοι ότι είμαστε άτομα τα οποία προσφέρουμε, ας μας το πουν. Εμείς είμαστε αγροφύλακες στο χωριό μας, εμείς είμαστε οι χωροφύλακες, εμείς είμαστε οι νοσοκόμες και νοσοκόμοι των παππούδων και των γιαγιάδων, τους πατεράδες μας, που καλώς ή κακώς, για οποιονδήποτε λόγο έμειναν στον χωριό.

Σας ευχαριστώ πάρα πολύ.

ΠΡΟΕΔΡΕΙΟ: Τον λόγο έχει ο κύριος Δημόπουλος Βασίλης και ακολουθεί ο κύριος Κώτσος Γεώργιος, ο κύριος Δημήτρης Βουρλίτσης, ο κύριος Καστρινάκης Νίκος.


Ο κύριος Δημόπουλος Βασίλης, έχει τον λόγο.

Β. ΔΗΜΟΠΟΥΛΟΣ: Ευχαριστώ. 

Κυρίες και κύριοι σύνεδροι, θα ήθελα καταρχήν να κάνω μια επισήμανση: πραγματοποιεί η ΚΕΔΚΕ σήμερα, το δεύτερο συνέδριο μέσα σε λίγους μήνες, από το προηγούμενο της Κυλλήνης. Πραγματοποίησαν συνέδρια και άλλα Όργανα της Αυτοδιοίκησης, οι ΕΝΑΕ, οι ΤΕΔΚ. Το ερώτημα είναι: τα Δημοτικά Συμβούλια συζήτησαν επί της ουσίας το περιεχόμενο της νέας μεταρρύθμισης; Οι Δημοτικοί Σύμβουλοι, οι παρατάξεις, οι μαζικοί φορείς των πόλεων, των Δήμων, έχουν πάρει είδηση – να το πούμε κατά το κοινώς λεγόμενο – τι γίνεται με την περιβόητη Διοικητική Μεταρρύθμιση; Ακόμα, ο λαός, οι εργαζόμενοι, οι δημότες, έχουν αντιληφθεί περί τίνος πρόκειται; Αν σήμερα περνούσε κάποιος, να ρωτήσουμε έναν από τους εργαζόμενους εδώ, τους εποχιακά εργαζόμενους ωρομίσθιους υπαλλήλους, κατάλαβαν για τι συζητάμε εμείς σήμερα εδώ; Νομίζω πως όχι. 

Κυρίες και κύριοι, προωθείται ο νέος Καποδίστριας, θεσμική αλλαγή, νέα μεταρρύθμιση της διοικητικής δομής τη λένε, ανακατασκευή του κράτους ακούσαμε από τον εισηγητή, τον κύριο Μαστοράκο, προ ολίγου και άλλα πολλά τέτοια παρόμοια. Όμως, εμείς θέλουμε να δούμε, αυτά αφορούν τον λαό ή είναι έξω και μακριά από τους εργαζόμενους, από τους δημότες; Γιατί το κύριο είναι να γίνουν αυτές και άλλες περισσότερες μεταρρυθμίσεις. Τι θα γίνει μετά; Θα έχουμε για τους δημότες, για τους εργαζόμενους, καλύτερες, φθηνότερες, περισσότερες υπηρεσίες κοινωνικού και δημόσιου χαρακτήρα; Ποιος θα απαντήσει στο ερώτημα αυτό; Καλό είναι να διεκδικούμε τα παρακρατημένα, τα υπεξαιρεθέντα, αλλά κάποτε πρέπει να τα έχουμε στην παλάμη, για να προσφέρουμε έργα στους εργαζόμενους, γιατί είναι λεφτά που λείπουν από τους εργαζόμενους. Οι εργαζόμενοι φορολογήθηκαν με τους ΚΑΠ. Έτσι συγκεντρώθηκαν στον ελληνικό οικονομικό κορβανά αυτά τα χρήματα και σήμερα λείπουν από τους εργαζόμενους.

Να συνεχίσω, τι θα γίνει με τις περιβόητες εργασιακές σχέσεις στην Τοπική Αυτοδιοίκηση; Η Τοπική Αυτοδιοίκηση έχει αναδειχθεί σε πρωταθλητή των εργασιακών ελαστικών σχέσεων το τελευταίο διάστημα στην χώρα μας. Ένας προνομιακός τομέας εφαρμογής των ελαστικών αυτών σχέσεων. Στους Δήμους έχουμε 20 σχέσεις διαφορετικής εργασίας. Να ξεκινήσουμε από τις συμβάσεις ορισμένου χρόνου; Τις πολλαπλές συμβάσεις ωρομίσθιες, 4μηνα, 8μηνα, 10μηνα, συμβάσεις εργολαβίας, να πάμε στα STAGE, να πάμε στις τοπικές πρωτοβουλίες απασχόλησης; Τι θα γίνει με αυτά τα ζητήματα. Θα μας πει τίποτα η νέα μεταρρύθμιση; Γιατί είναι ζητήματα που αφορούν τον λαό, τους εργαζόμενους. 

Προωθείται λοιπόν, η ανταγωνιστικότητα στους Δήμους. Αυτό είναι. Μετατρέπονται κυριολεκτικά σε επιχειρήσεις με ανταποδοτικότητα. Ιδιωτικοποίηση, εμπορευματοποίηση, συνύφανση τελικά με το ιδιωτικό κεφάλαιο. Προωθείται ακόμα και η περιβόητη έννοια της αντιληπτότητας και αυτό πρέπει να το προσέξουμε, δηλαδή σύνδεση κόστους και οφέλους. Θα πρέπει να αντιλαμβάνεται ο δημότης, ο πολίτης, ο κάτοικος, ο εργαζόμενος, ότι δεν πρέπει να διεκδικεί πολλά, γιατί αυτό κοστίζει. Τη στιγμή που μιλάμε για σύγχρονο, για προοδευτικό κράτος, μιλάμε για πρόοδο, μιλάμε για εκσυγχρονισμό. 

Επιγραμματικά, για αν συνεχίσω, υπάρχει το ισχύον θεσμικό πλαίσιο στην Τοπική Αυτοδιοίκηση. Να μιλήσουμε και για αυτό. Για να δούμε τι γίνεται με αυτό το θεσμικό πλαίσιο, δηλαδή με τον ισχύοντα Κώδικα Δήμων και Κοινοτήτων, με τον Κώδικα της Νομαρχιακής Αυτοδιοίκησης και με άλλους νόμους που αναφέρονται στην Τοπική Αυτοδιοίκηση. Τι γίνεται; Ενισχύεται η επιχειρηματικότητα και η ανταγωνιστικότητα. Να ξεκινήσουμε από το «ΘΗΣΕΑ», που μελετά της Τοπικής Αυτοδιοίκησης το 67% και με πολύ λίγη κρατική χρηματοδότηση γίνονται έργα με επιλεξιμότητα. Περί αυτού πρόκειται. 

Να συνεχίσουμε τώρα με το ισχύον θεσμικό πλαίσιο και να πάμε στο εκλογικό σύστημα το καλπονοθευτικό, που ισχύει με νόθευση της λαϊκής βούλησης; Να μιλήσουμε για το 42; Μιλάμε για 51%, μιλάμε εμείς για έμμεση εκλογή Δημάρχου και Νομάρχη και ακούμε σήμερα να πάμε και σε έμμεση εκλογή Περιφερειάρχη. Αυτό είναι το ζήτημα; Αν θα είναι άμεση ή έμμεση; Το ζήτημα είναι να μην έχουμε δημαρχοκεντρικό, νομαρχοκεντρικό ή περιφερειοκεντρικό σύστημα αύριο. Δηλαδή να υπάρχει απλή αναλογική σε όλα τα επίπεδα και εμείς τονίζουμε και λέμε ότι είμαστε υπέρ της έμμεσης εκλογής των μονοπρόσωπων Οργάνων και γίνεται κατανοητό γιατί είμαστε υπέρ της έμμεσης εκλογής των μονοπρόσωπων Οργάνων. Τα μονοπρόσωπα Όργανα, όταν έχουν τέτοια εξουσία, ασκούν – από ότι καταλαβαίνετε – και απόλυτη εξουσία.

Παρουσιάζεται σήμερα από τους εκφραστές της κυρίαρχης πολιτικής, ως τρόπος αντιμετώπισης και λύσης των μεγάλων προβλημάτων, η αλλαγή. Προβλήματα η Αττική, προβλήματα όλη η Ελλάδα. Πώς θα τα αντιμετωπίσουμε; Αντισεισμική θωράκιση, αντιπλημμυρική θωράκιση, έχουμε την δασοπροστασία και χίλια δυο τέτοια ζητήματα. Πώς απαντούν όλοι αυτοί ότι θα λυθεί; Με τον μαγικό τρόπο της μεταρρύθμισης, δηλαδή η μεταρρύθμιση είναι το φάρμακο για όλες τις ασθένειες. Η ουσία όμως για εμάς, δεν βρίσκεται στη μορφή που θα πάρει ο νέος, ο οποιοσδήποτε διοικητικός θεσμός, ο χάρτης της χώρας, της Αθήνας, της Θεσσαλονίκης, αλλά στο γιατί γίνεται; Στο περιεχόμενο δηλαδή, αυτής της μεταρρύθμισης και σήμερα δεν μίλησε κανένας για αυτό το περιεχόμενο. Στο περιεχόμενο δηλαδή και τις συνέπειες για τους εργαζόμενους και τα φτωχά λαϊκά στρώματα. 

Αυτό είναι το κύριο και η επιχειρούμενη αποκέντρωση ως συνέχεια της προηγούμενης του Καποδίστρια Ι, στοχεύει να δυναμώσει κυρίως τους περιφερειακούς κρίκους του ενιαίου κρατικού μηχανισμού. Τα Όργανα δηλαδή των μεγάλων αστικών κέντρων, ώστε αποτελεσματικά να διαχειριστούν για λογαριασμό της οικονομικής ολιγάρκειας του κεφαλαίου, μέρος των ως τώρα κεντρικών λειτουργιών. Μεταφέρονται κυρίως αρμοδιότητες που αφορούν την παιδεία, την υγεία, την πρόνοια, το περιβάλλον, δηλαδή μια πολιτική διαδικασία περιορισμού και υποβάθμισης κρατικών κοινωνικών υπηρεσιών. Διευκολύνεται έτσι η επιδίωξή τους για κερδοσκοπική εμπορική δραστηριότητα σε αυτούς τους τομείς και η γρηγορότερη διείσδυση των μεγάλων επιχειρηματικών ομίλων, για εμπορευματοποίηση, ιδιωτικοποίηση. Δηλαδή στόχος είναι η αποτελεσματικότερη προώθηση της αντιλαϊκής πολιτικής, με την δημιουργία ευνοϊκότερων όρων δράσης του μεγάλου κεφαλαίου. 


Δρομολογείται επίσης…

ΠΡΟΕΔΡΕΙΟ: Παράκληση να ολοκληρώνετε.

Β. ΔΗΜΟΠΟΥΛΟΣ: Τελειώνω. 


Προωθείται η περιβόητη φορολογική αποκέντρωση. Ακούσαμε, θα το ακούμε συνέχεια. Μπορεί να λέγεται ότι δεν ζητάμε νέους πόρους, αλλά είναι πολύ απλό, αν δεν ζητάμε νέους πόρους, γιατί δεν κάνουμε το απλούστατο; Να υποχρεωθεί επιτέλους η Πολιτεία, σήμερα ακούσαμε για 3, ακούσαμε για 4 συν 2,5 που οφείλονται από το 2004, δηλαδή 6,5, η δική μας παράταξη, η ΔΗΜΟΤΙΚΗ ΑΓΩΝΙΣΤΙΚΗ ΣΥΣΠΕΙΡΩΣΗ, εδώ και 2 χρόνια μιλάει για 9 δισεκατομμύρια ευρώ. Ελπίζω στο επόμενο συνέδριο, ότι θα τα φτάσουμε τα 9 δισεκατομμύρια, κύριε Μαστοράκο, έτσι;. Είμαστε στα 6,5 σήμερα, να είστε σίγουρος ότι θα φτάσουμε. Είναι 9 δισεκατομμύρια είναι παρακρατούμενα, τα υπεξαιρεθέντα, τα οφειλόμενα. 

Γιατί λοιπόν δεν διεκδικούμε αυτά και θέλουμε να κάνουμε φορολογική αποκέντρωση; Για να μην το κρύψουμε, με ομόφωνη απόφαση, εισήγηση, πρόταση, η ΚΕΔΚΕ, ζήτησε από την Κεντρική Διοίκηση, στην καινούργια αναθεώρηση που θα γινόταν, να έχουμε αναθεώρηση του άρθρου που αναφέρεται στα οικονομικά, για να μπορούν οι Δήμοι να γίνονται φορομπηχτικοί και φοροεισπρακτικοί μηχανισμοί. Εμείς αυτό δεν το θέλουμε και δεν θα το επιτρέψουμε, θα αγωνιστούμε με όσες δυνάμεις έχουμε, να μην έχουμε ακόμη μια φορολογική τέτοια αφαίμαξη των εργαζομένων.

Κλείνω λέγοντας, ότι εμείς δεν έχουμε κανένα βίτσιο να είμαστε υπέρ ή κατά τέτοιων διοικητικών θεσμών. Είμαστε με το περιεχόμενο και στο τι στοχεύουν, για αυτό άλλωστε δεν ταχθήκαμε και με τον προηγούμενο θεσμό που είδαμε και τα αποτελέσματά του, αποσιωπώνται βέβαια σήμερα. Όχι γιατί έχουμε καμία σταθερή προσήλωση σε εκείνον ή τον άλλο θεσμό, όχι γιατί είμαστε με τον Μαυρομιχάλη και δεν είμαστε με τον Καποδίστρια, γιατί η δική μας βάση είναι η οικονομία και πώς ωφελούνται από τους θεσμούς και τις από μεταρρυθμίσεις, οι εργαζόμενοι και ο λαός.

Ευχαριστώ. 

ΠΡΟΕΔΡΕΙΟ: Παρακαλώ τον λόγο έχει ο κύριος Κώτσος Γεώργιος, Πρόεδρος της ΤΕΔΚ Καρδίτσας και ακολουθεί ο κύριος Βουρλίτσης.

Γ. ΚΩΤΣΟΣ: Κύριε Δήμαρχε, κυρίες και κύριοι, 7 μόλις μήνες πέρασαν από το συνέδριό μας στην Κυλλήνη, όπου ξέρετε ότι εκεί πήγαμε ως ένδειξη ευαισθησίας για το πρόβλημα των πυρκαγιών του προηγούμενου καλοκαιριού. Η συγκεκριμένη περιοχή δοκιμάζεται και σήμερα από τον εγκέλαδο. Νομίζω ότι πρέπει να εκφράσουμε μέσα από το συνέδριό μας και την συμπαράσταση, αλλά και την αλληλεγγύη μας και εμείς ως ΤΕΔΚ του Νομού Καρδίτσας, είμαστε πρόθυμοι να βοηθήσουμε προς αυτή την κατεύθυνση της απάλυνσης των νέων προβλημάτων που έχουν δημιουργηθεί στην περιοχή.


Το σημερινό μας συνέδριο, είναι μια πρόκληση για όλους μας. Εξάλλου, ο τίτλος: η πρόκληση μιας νέας μεταρρύθμισης στην Πρωτοβάθμια Τοπική Αυτοδιοίκηση, δεν αφήνει περιθώρια για επιδερμική αντιμετώπιση. Είναι μια μοναδική θα έλεγα ευκαιρία, να γίνει τώρα μια δομημένη προσέγγιση του θέματος και να δοθεί η ανάλογη ώθηση ή όχι στο αναπτυξιακό μέλλον των περιοχών μας. Η προσέγγιση δε του θέματος, θα πρέπει να γίνει αυστηρά με επιστημονικά, τεχνοοικονομικά, γεωγραφικά, χωροταξικά, αναπτυξιακά κριτήρια και φυσικά θα πρέπει να ληφθούν υπόψη τα στατιστικά δεδομένα που καθρεπτίζουν την υφιστάμενη κοινωνική και οικονομική κατάσταση της κάθε περιοχής και πάση θυσία θα πρέπει αποφευχθούν μικροπολιτικές παρεμβάσεις, που είμαι βέβαιος ότι ο Αλέκος Παπαδόπουλος, λόγω του ότι υπέκυψε σε αυτού του είδους τις παρεμβάσεις κατά τον Καποδίστρια Ι, δεν θα είναι και ιδιαίτερα περήφανος και για το μέγεθος και για τον αριθμό και για την χωροταξική κατανομή των Δήμων που δημιούργησε ακριβώς για αυτόν τον λόγο. 


Είναι γεγονός, ότι στην παρούσα χρονική περίοδο, η Τοπική Αυτοδιοίκηση βρίσκεται μπροστά σε μια νέα φάση της πολύχρονης πορείας της, η οποία χαρακτηρίζεται αφενός μεν από τη σταδιακή υποχώρηση του κεντρικού κράτους προς όφελος της Περιφέρειας και της Τοπικής Αυτοδιοίκησης και να το στοίχημα για εμάς και αφετέρου, από την διαμόρφωση μιας νέας πραγματικότητας, τόσο σε ευρωπαϊκό, όσο και σε διεθνές περιβάλλον. Σε αυτή ακριβώς την πραγματικότητα, πρέπει να ανταποκριθεί με την μέγιστη δυνατή αποτελεσματικότητα και επιτυχία, η Αυτοδιοίκηση και εκτιμώ ότι όλοι σε αυτή εδώ την αίθουσα, αναγνωρίζουμε πως η Τοπική Αυτοδιοίκηση, με την σημερινή της δομή, δεν είναι δυνατόν να σταθεί με αξιώσεις μπροστά σε αυτή την πρόκληση.


Η δημιουργία ισχυρών Οργανισμών Τοπικής Αυτοδιοίκησης είναι μια αναγκαιότητα που θα δώσει τη δυνατότητα στην Τοπική Αυτοδιοίκηση να αξιοποιήσει στο έπακρο το συγκριτικό της πλεονέκτημα, που δεν είναι άλλο από την εγγύτητα προς τον πολίτη.


Αποφασίσαμε συνάδελφοι στην Κυλλήνη ότι η Τοπική Αυτοδιοίκηση έχει θέσει ως στρατηγικό στόχο τον σχεδιασμό και την υλοποίηση ενός ολοκληρωμένου προγράμματος τομών και μεταρρυθμίσεων, που θα μας οδηγήσουν στην αναζωογόνηση του εθνικού χώρου σε ένα σύγχρονο κράτος στρατηγείο, με αποκεντρωμένους θεσμούς, ισόρροπη περιφερειακή ανάπτυξη και ισχυρούς Δήμους. Μένω σε αυτή τη λέξη, ισχυρούς Δήμους, διότι οι νέες δομές που θα φτιάξουμε ή που καλούμαστε να φτιάξουμε θα πρέπει να μπορούν να ανταποκριθούν σε ένα βάθος 50ετίας τουλάχιστον, για να μην βρεθούμε στη δυσχερή θέση ή όπως με τον 2539 από την επόμενη δημοτική περίοδο να αμφισβητούμε την αποτελεσματικότητα, αλλά και τη λειτουργικότητα των δομών που δημιουργήθηκαν.


Σε ότι αφορά τώρα τον Νομό Καρδίτσας στη Γενική μας Συνέλευση αποφασίσαμε ότι είναι αναγκαιότητα να προχωρήσουμε σε συνενώσεις Δήμων, με στόχο την ισχυροποίησή τους και την εξασφάλιση της βιωσιμότητάς τους, την προώθηση της τοπικής ανάπτυξης και ότι η μεταρρύθμιση στην Πρωτοβάθμια Αυτοδιοίκηση δεν πρέπει να είναι μονοσήμαντη, αλλά πρέπει να είναι οριζόντια και κάθετη συνολικά στο κράτος μας, αφορώντας το κράτος-στρατηγείο, αλλά και τον αιρετό Βαθμό Περιφερειακής Αυτοδιοίκησης, με αιρετό Περιφερειακό Συμβούλιο και αιρετό Περιφερειάρχη.


Η χωροταξική κατανομή των Δήμων θα πρέπει να λάβει υπόψη τα κριτήρια που τίθενται στο ΙΤΑ. Να μην τα αναφέρω. Κυρίως η διοικητική μεταρρύθμιση θα πρέπει να ολοκληρωθεί μέχρι το 2010. Θεωρώ ότι εκ των ων ουκ άνευ οι επόμενες εκλογές επιβάλλεται και πρέπει να γίνουν με το νέο αυτοδιοικητικό σκηνικό, με τις νέες αυτοδιοικητικές δομές. Όμως είναι προφανές ότι για να γίνει κάτι τέτοιο θα έρθουμε όλοι αντιμέτωποι με τεράστιες δυσκολίες, που χρειάζονται πρωτότυπες και καινοτόμες διαδικασίες αντιμετώπισής των και αυτό είναι μια πρόκληση για όλους μας.


Αυτή η κρίσιμη μεταβατική περίοδος, ο προσδιορισμός του Δήμου είναι ένα φλέγον ζήτημα, τόσο από πολιτική, όσο και από διοικητική σκοπιά. Κύριο μέλημα όλων μας θα πρέπει να είναι η διατήρηση της κοινωνικής ταυτότητας των Δήμων που θα συνενωθούν, διατηρώντας την ιδιαιτερότητα της κάθε περιοχής και των παραδοσιακών κοινωνικών τους δομών.


Αγαπητοί συνάδελφοι, στην εποχή που ζούμε, πρέπει να αναθεωρηθούν στρατηγικές δεκαετιών και πρέπει να αντιμετωπιστούν προκλήσεις της σύγχρονης διεθνούς πραγματικότητας, που σήμερα φαντάζουν αξεπέραστες και αδιέξοδες.


Η αντιμετώπιση της νέας πραγματικότητας είναι βέβαιο ότι δεν μπορεί να γίνει από την Αυτοδιοίκηση, όπως είναι διαρθρωμένη σήμερα. Σίγουρα το ζητούμενο στη νέα διοικητική μεταρρύθμιση είναι και ποια θα είναι η νέα χωροταξική κατανομή και διάταξη των Δήμων, αλλά και αναμφίβολα αναγκαία θα πρέπει να είναι και η λειτουργική τους ικανότητα.


Εδώ, αγαπητοί συνάδελφοι, εκτιμώ πως ένα καθοριστικό σημείο θα είναι η διασφάλιση μέσα στις νέες αυτοδιοικητικές δομές της ενδοδημοτικής δημοκρατίας. Δηλαδή, της δυνατότητας του τελευταίου πολίτη να έχε πρόσβαση σε εκπροσώπους της νέας αυτοδιοικητικής δομής.


Εκτιμώ λοιπόν ότι είναι αναγκαία η ύπαρξη του Προέδρου του Τοπικού Συμβουλίου, με ταυτόχρονα κατάργηση του Τοπικού Συμβουλίου, την ύπαρξη Παρέδρου, διότι η πρακτική έχει αποδείξει μέχρι σήμερα ότι τα Τοπικά Συμβούλια κυρίως λειτουργούν ανασταλτικά στη λειτουργία του Προέδρου, συνήθως από πόνο για την εκλογή του ή μη. Ο εκπρόσωπος του Τοπικού Συμβουλίου θα είναι ο συνδετικός κρίκος του χωριού με τον Δήμο, ώστε να μην δοθεί η εντύπωση της εγκατάλειψης από τους κατοίκους των Δημοτικών Διαμερισμάτων.

Στο θέμα της λειτουργικής ικανότητας νομίζω ότι πρέπει να δώσουμε μεγάλη βαρύτητα, για αυτό από αυτό θα κριθεί η μελλοντική πορεία και αξιοπιστία των νέων ΟΤΑ. Οι ελάχιστες υποχρεωτικές λειτουργίες στις υπηρεσίες των νέων ΟΤΑ, που αναφέρονται στη μελέτη του ΙΤΑ, καλύπτουν σε μεγάλο βαθμό τις απαιτήσεις του σύγχρονου Δήμου. 

Μια καθοριστική παράμετρος, που όμως θα πρέπει να ληφθεί υπόψη στη συγκρότηση των νέων ΟΤΑ, έχω την αίσθηση ότι πρέπει να είναι η πλήρωση των κριτηρίων διαχειριστικής επάρκειας του ΕΛΟΤ για την αξιοποίηση του ΕΣΠΑ 2007-2013. Δεν υπάρχει κανείς λόγος να συγκροτηθούν αυτοδιοικητικές μονάδες, που δεν θα ικανοποιούν τα κριτήρια της διαχειριστικής επάρκειας. Νομίζω ότι τα παραπάνω κριτήρια, ανεξάρτητα από την αποτελεσματικότητα και την απορρόφηση των κονδυλίων θέτουν τις απαραίτητες προϋποθέσεις για έναν Δήμο λειτουργικό στον τομέα της παραγωγής εκτέλεσης έργων, προμηθειών και δράσεων.

Είναι αλήθεια ότι η Τοπική Αυτοδιοίκηση μπροστά σε αυτή τη νέα πραγματικότητα χρειάζεται επειγόντως αλλαγή πορείας. Σύμφωνα λοιπόν με τα νέα δεδομένα, οι Δήμοι τους μέλλοντος καλούνται να αναλάβουν ενεργό δράση, να απογαλακτιστούν από την κεντρική εξουσία και ενήλικες πια να αναλάβουν καινοτόμες πρωτοβουλίες και να επιλύσουν φλέγοντα ζητήματα που αφορούν την περιοχή τους.

Επίσης, συγκλίνουν όλες οι απόψεις ότι αυτή η εφαρμογή πρέπει να γίνει μέσα στο 2010. Στο μεσοδιάστημα οι Δήμοι που θα αποτελέσουν τον νέο ΟΤΑ να οργανωθούν λειτουργικά και δομικά στη νέα πραγματικότητα, μέσα από την ανάληψη κοινών δράσεων και πρωτοβουλιών, που θα ενισχυθούν οικονομικά από το διαδημοτικό σκέλος του ΘΗΣΕΑ και από το επιχειρησιακό πρόγραμμα «Διοικητική Μεταρρύθμιση». 

Ο χρόνος των 24 μηνών, αν και εφόσον ο νόμος ψηφιστεί το φθινόπωρο, μέχρι τις αυτοδιοικητικές εκλογές του 2010 είναι αρκετός για να υπάρξει απαραίτητη προετοιμασία, υπό την προϋπόθεση βέβαια ότι πιστεύουμε σε αυτή τη νέα μεταρρύθμιση και θα την ενισχύσουμε οικονομικά και θεσμικά. Η πρόκληση είναι μπροστά μας και επιβάλλεται να το τολμήσουμε αγαπητοί συνάδελφοι.

Ευχαριστώ πολύ.

ΠΡΟΕΔΡΕΙΟ: Τον λόγο έχει ο κύριος Βουρλίτσης, Πρόεδρος της Κοινότητας Ασπροποτάμου και ακολουθεί ο κύριος Καστρινάκης, Πρόεδρος της ΤΕΔΚ Λασιθίου. 

Δ. ΒΟΥΡΛΙΤΣΗΣ: Κύριε Πρόεδρε της ΚΕΔΚΕ, μέλη του Διοικητικού Συμβουλίου, αγαπητοί συνάδελφοι, είμαι Πρόεδρος της Κοινότητας Ασπροποτάμου του Νομού Τρικάλων, που πήρα την πρωτοβουλία, μετά από την έκδοση της μελέτης του Ινστιτούτου Τοπικής Αυτοδιοίκησης που, παρ’ όλο που ήταν ένας τόμος, δεν ανέφερε τίποτα τι μέλλει γενέσθαι με τις Κοινότητες, ούτε μία παράγραφο.


Συγκεντρωθήκαμε όλοι οι Πρόεδροι Κοινοτήτων της Ηπειρωτικής Ελλάδας στον Ασπροπόταμο, στην περιοχή μου, όσοι έχουν ιδιαιτερότητες, για να δούμε τι πρέπει να κάνουμε. Δυστυχώς, κύριε Πρόεδρε της ΚΕΔΚΕ, επανειλημμένως προσπάθησα να συναντηθούμε σαν Συντονιστική Επιτροπή μαζί σας, δεν στάθηκε δυνατόν. Δυστυχώς, βλέπω και από τα μέλη του Διοικητικού Συμβουλίου της ΚΕΔΚΕ μια τέτοια απόκρουση, παρ’ όλο που οι Κοινότητες είναι πολλές, είναι 130, εκπροσωπείτε και εμάς. Εκτός αν θέλετε να διαγράψετε …

ΠΡΟΕΔΡΕΙΟ: Συγγνώμη, εκμεταλλευτείτε τον χρόνο σας να αναπτύξετε τις απόψεις σας.

Δ. ΒΟΥΡΛΙΤΣΗΣ: Μα το πρόβλημα είναι ότι μεταφέραμε το ψήφισμά μας προς την πολιτική ηγεσία, προς τον αρμόδιο Υπουργό, τους Υπουργούς, θετικοί όλοι, προς τους Προέδρους των ΤΕΔΚ. Η πλειοψηφία είναι κοντά μας, το πλευρό μας, γνωρίζουν τις ιδιαιτερότητες. Αυτά θέλουμε να μεταφέρουμε και σε εσάς, προς το Διοικητικό Συμβούλιο της ΚΕΔΚΕ. 


Γνωρίζετε τον όρο που σημαίνουν χειμάζουσες Κοινότητες; Γνωρίζετε όλα αυτά; Δηλαδή, στον βωμό της διοικητικής μεταρρύθμισης θα τα σαρώσουμε όλα; Δεν πρέπει να γνωρίσετε πρώτα αυτές τις ιδιαιτερότητες; Τι θα γίνουν οι Κοινότητες; Θα τις καταργήσουμε όλες;

Η κυβέρνηση προς τιμήν της και του Υπουργού πρόσφατα προέβη στην αυτονόμηση Κοινοτήτων και το γνωρίζετε πολύ καλά. Απ’ ότι μίλησα και με τον κύριο Υπουργό και πάλι θα το δει θετικά. Είναι πολλές Κοινότητες που αυτονομήθηκαν πρόσφατα.

Δεν θέλω να κλέψω ούτε από τον χρόνο σας, ούτε τίποτα. Θα σας διαβάσω λίγο το ψήφισμα, σας το έχουμε μεταφέρει με φαξ, να το γνωρίζουν και οι συνάδελφοι. 

Βάσει των κριτήριων καθορισμό των Κοινοτήτων που λύθηκαν υπόψη στο πρώτο Καποδιστριακό. Της διακριτής ταυτότητας των Κοινοτήτων της πρωτοφανούς παραδοχής ότι τούτη στην ανάδειξη και ανάπτυξη των Νομών, καθώς και των ιδιαιτέρων χώρων που αυτές εκπροσωπούν. Την επιβολή της ύπαρξης των Κοινοτήτων, βάσει του ελληνικού Συντάγματος, καθώς και τη φήμη του στην Ελλάδα, της δεκαετίας ’98-’08 που απέδειξε την ικανότητα των Κοινοτήτων να χρησιμοποιούν χρήσιμες μεθόδους και τεχνολογίες, να αξιοποιούν παραγωγικά τα ευρωπαϊκά και εθνικά αναπτυξιακά άλλα προγράμματα, να προσελκύουν αρωγούς, δωρητές, εθελοντές, δωρεάν μελετητές, εξέχουσες πανελλαδικές προσωπικότητες και να εφαρμόζουν σταδιακά ένα αποτελεσματικό, συνεκτικό στρατηγικό σχέδιο.

Την προφανή δυνατότητα και υποδομή των Κοινοτήτων να απαντήσουν εφεξής θετικά στις πιθανές νέες προκλήσεις, ευκαιρίες και ανάγκες του μέλλοντος, καθώς επίσης και να διαφυλάξουν την κληρονομιά τους από την περαιτέρω ανάπτυξη.

Την ύπαρξη αποκλειστικών χειμαζουσών Κοινοτήτων, όπως της Πίνδου, του Ασπροποτάμου και άλλες. 

Τη μη ύπαρξη χρεών εκ μέρους όλων των Κοινοτήτων, εν αντιθέσει με την πλειοψηφία των Καποδιστριακών Δήμων.

Θέλω να τελειώσω με το εξής: δεν μιλάμε για όλες τις Κοινότητες. Υπάρχουν Κοινότητες που θέλουν να συνενωθούν. Εμείς μιλάμε για τις ιδιαιτερότητες των Κοινοτήτων που πρέπει να παραμείνουν Κοινότητες.

Θερμή παράκληση προς την ΚΕΔΚΕ να το δει θετικά, να ορίσουμε μία συνάντηση, να φέρουμε τις απόψεις μας, να μας πείτε και εσείς τις δικές σας και αν έχουμε εμείς άδικο, να αποδεχτούμε την πρότασή σας.

Σας ευχαριστώ.

ΠΡΟΕΔΡΕΙΟ: Τον λόγο έχει ο κύριος Καστρινάκης Νικόλαος, Πρόεδρος της ΤΕΔΚ Λασιθίου και εν συνεχεία, ο κύριος Κυρίζογλου, ο κύριος Τορτονίδης, ο κύριος Παπαλαϊος, η κυρία Ουσουτζόγλου.

Ν. ΚΑΣΤΡΙΝΑΚΗΣ: Κύριε Πρόεδρε, κυρίες και κύριοι Σύνεδροι, όσοι υπηρετήσαμε την Αυτοδιοίκηση πριν από το 1997 γνωρίζουμε πολύ καλά ότι ο Καποδίστριας 1 υπήρξε μεγάλο βήμα και τομή στην Τοπική Αυτοδιοίκηση. Θυμόμαστε μάλιστα πόσο ζωηρό ήταν το ενδιαφέρον της Αυτοδιοίκησης και της κοινωνίας ολόκληρης στην αντίστοιχη περίοδο των συζητήσεων και σήμερα βέβαια, ευτυχώς τουλάχιστον η αίθουσα αυτή είναι γεμάτη.


Γνωρίζουμε επίσης ότι δεν στηρίχτηκε όπως και όσο έπρεπε από τις κυβερνήσεις. Θυμόμαστε ακόμα ότι κάποιοι τότε το ’97 οδύρονταν για την κατάργηση των μικρών Κοινοτήτων. Σήμερα, δέκα χρόνια μετά, οι ίδιοι στο όνομα των ισχυρών Δήμων ζητούν κατάργηση των Δήμων που προήλθαν από συνένωση 10 και 20 Κοινοτήτων. Υπόσχονταν μάλιστα τότε ότι θα επανιδρύσουν τις Κοινότητες και το έπραξαν εν μέρει, στο Βραχάσι, το οποίο ανήκε στον Δήμο μας και σε κάποιες ακόμη περιπτώσεις. Μάλιστα, χωρίς να συζητήσουν καν με τα θεσμοθετημένα Όργανα της Τοπικής Αυτοδιοίκησης και κυρίως χωρίς καμία μέριμνα, ούτε για το υπόλοιπο κομμάτι του Δήμου που απέμεινε, αλλά ούτε και την ίδια την Κοινότητα, την οποία ίδρυσαν. Δηλαδή, τους 1.000 του έκαναν 1.003, για να συζητάμε σήμερα να τους κάνουμε 400.


Σήμερα μιλά η κυβέρνηση για διοικητική μεταρρύθμιση. Ένα μεγάλο εθνικό κοινωνικό θέμα. Το μείζον πρόβλημα της Ελλάδας ίσως μετά την ακρίβεια. 


Υπάρχει κανείς Έλληνας πολίτης που να είναι ευχαριστημένος από τον τρόπο διάρθρωσης και λειτουργίας των υπηρεσιών του δημόσιου τομέα; Όμως υπάρχει εμπιστοσύνη, υπάρχει διάθεση, υπάρχει πολιτική και πρόγραμμα για να επιχειρηθεί μια διοικητική μεταρρύθμιση, δηλαδή αυτή που έχει ανάγκη ο τόπος; Μα αν υπήρχε, θα είχαμε δει τις προθέσεις για επίλυση των μικρών τουλάχιστον προβλημάτων λειτουργίας της Αυτοδιοίκησης, αλλά και των μεγάλων υποσχέσεων που υπήρξαν και υπάρχουν δια στόματος του Πρωθυπουργού για τα υπεξαιρεθέντα και για τη στήριξη της Αυτοδιοίκησης, την ώρα μάλιστα που δημιουργείται η νέα γενιά παρακρατηθέντων, υπεξαιρεθέντων, χωρίς καμία κουβέντα. Ακούσαμε ότι δόθηκαν τα υπεξαιρεθέντα; Ήρθαν μήπως σε κανέναν Δήμο χρήματα και δεν το ξέρουμε; Θα δοθούν ακόμα λέμε.


Όμως σήμερα και τούτη η κυβέρνηση έχει παρελθόν. Δεν μπορεί να επικαλείται το χθες. Έχει δικό της χθες. Πρέπει λοιπόν πρώτα να πει τι έκανε στον τομέα της Αυτοδιοίκησης, ύστερα από 4,5 χρόνια και της δημόσιας διοίκησης, για να λύσει τα μεγάλα, αλλά και τα μικρά κυρίως προβλήματα, για τα οποία δεν υπήρχε καμία δικαιολογία, όπου ήρθε η ώρα λοιπόν να προσπαθήσει για τη μεγάλη διοικητική μεταρρύθμιση. Μόνο έτσι θα είναι αξιόπιστη σε αυτή τη νέα προσπάθεια.


Δεν θα αναφερθώ σε πολλά, αφού θα ειπωθούν από πάρα πολλούς. Εντελώς επιγραμματικά θα σταθώ σε πέντε χαρακτηριστικά και απλά, αλλά καθημερινά προβλήματα, για να δούμε ότι δεν υπήρχε πραγματικά η διάθεση, για να βοηθηθεί η Τοπική Αυτοδιοίκηση.


Το πρώτο είναι το Ελεγκτικό Συνέδριο, ο προληπτικός έλεγχος. Γνωρίζουμε πολύ καλά την ταλαιπωρία που υφίσταται η Αυτοδιοίκηση, αφού δεν υπάρχει το απαιτούμενο προσωπικό και αναγκάζονται οι Δήμοι να διαθέτουν προσωπικό για να ξεμπλοκάρουν θέματα στο Ελεγκτικό Συνέδριο. Δηλαδή, στην ουσία να παρατυπούν, γιατί αν τα αποσπούσαν κάπου αλλού, δεν θα εγκρίνονταν οι δαπάνες αυτές, για να κάνουν τη δουλειά τους.


Επίσης, γνωρίζουμε ότι εντάλματα που απορρίπτονται στον έναν Νομό από το Ελεγκτικό Συνέδριο, εγκρίνονται σε γειτονικούς Νομούς ή το αντίστροφο. 


Όμως τι έχει γίνει για αυτό; Τα έχουν βάλει πάρα πολλές φορές. Ο τρόπος των προμηθειών γενικότερα, αλλά και η συντήρηση των δημοτικών οχημάτων σε Δήμους που δεν διαθέτουν μηχανουργεία, είναι απαράδεκτος. Δεν είναι δυνατόν ένα απορριμματοφόρο να σταματά για να γίνονται όλες οι διαδικασίες εκείνες που τις γνωρίζουμε όλοι, για να το φτιάξουμε και μετά να συνεχίσει την αποκομιδή των απορριμμάτων. Το ίδιο συμβαίνει και με τις συντηρήσεις γεωτρήσεων, όπου δεν υπάρχουν ΔΕΥΑ. Ο τρόπος χορήγησης των ειδών προστασίας του προσωπικού είναι απαράδεκτος και παρωχημένος και δεν εφαρμόζεται και πουθενά δεν υπηρετεί τον σκοπό του.


Το διπλογραφικό επιβλήθηκε στους Δήμους, αφέθηκε όμως στο έλεος, χωρίς καμία μέριμνα, χωρίς αναμενόμενα αποτελέσματα και χωρίς καν την κάλυψη του οικονομικού κόστους, το οποίο έχει.


Ο Δήμαρχος είναι δέσμιος των διαδικασιών και της τυπολατρίας και αφιερώνει τα τρία τέταρτα του χρόνου για το ξεπέρασμα μηδαμινών προβλημάτων, ασχολούμενος με τη μιζέρια, με την εξεύρεση τρόπων να ξεπεράσει τα διάφορα γραφειοκρατικά εμπόδια.


Ανέφερα σύντομα πέντε μόνο από αυτά τα προβλήματα, όπου όλοι γνωρίζουμε ότι υπάρχουν πάρα πολλά. Όμως γιατί δεν απλουστεύονται όλα αυτά; Δεν είχαμε 4,5 χρόνια τώρα και άλλα τόσα πιο μπροστά το περιθώριο να τα αγγίξουμε και να λύσουμε, να βοηθήσουμε πραγματικά την Αυτοδιοίκηση; 


Άρα, να γιατί δεν μπορούμε να πειστούμε ότι υπάρχει πραγματική πολιτική βούληση, για να λυθούν τα μεγάλα προβλήματα της Αυτοδιοίκησης, αφού δεν μπορούμε να λύσουμε τα μικρά. Καθημερινά διαπιστώνουμε ότι δεν μπορούν ή δεν θέλουν να λύσουν μικρά προβλήματα που μας ταλαιπωρούν.

Αν κάποιος σήμερα νοσεί, αυτές είναι οι κρατικές υπηρεσίες και όχι οι ΟΤΑ. Ας φτιάξει λοιπόν το κράτος τις υπηρεσίες του και μετά τους ΟΤΑ. Ας δει πρώτη η κυβέρνηση τα θέματα της πολυνομίας, της γραφειοκρατίας, της αποτελεσματικότητας, της διαφάνειας και της αποκέντρωσης και μετά τον αριθμό των Δήμων.

Όσο άριστα και αν είναι οργανωμένος καλά ένας Δήμος, αν χρειάζεται 2 χρόνια να πάρει μια απάντηση, μια έγκριση από τις Αρχαιολογικές Υπηρεσίες ή από τις Δασικές Υπηρεσίες, τότε ο δημότης, ο κόσμος με τον Δήμαρχο θα τα βάζει και με την Τοπική Αυτοδιοίκηση.

Ως ΤΕΔΚ Λασιθίου συζητήσαμε το θέμα της διοικητικής μεταρρύθμισης. Πήραμε μια ομόφωνη απόφαση, η οποία λέει: η διοικητική μεταρρύθμιση αποτελεί βασικό πρόβλημα επικοινωνίας και της χώρας μας και πρέπει να αντιμετωπιστεί όχι ως επικοινωνιακό εγχείρημα, αλλά με ολοκληρωμένο, συγκεκριμένο κυβερνητικό πρόγραμμα, οικονομικό αντικείμενο και σαφές χρονοδιάγραμμα και πρέπει να απαντά στα προβλήματα της κοινωνίας για τα επόμενα 30 χρόνια τουλάχιστον.

Η επιχειρούμενη διοικητική μεταρρύθμιση πρέπει να χωριστεί σε δύο φάσεις. Η πρώτη φάση πρέπει να αντιμετωπίζει την πολυνομία, τη γραφειοκρατία, την αναποτελεσματικότητα, τη διαφάνεια και την αξιοκρατία της δημόσιας διοίκησης και να προσδιορίζει τον ρόλο, τη διάρθρωση και τις αρμοδιότητες του κράτους-επιτελείου με πλήρη αποκέντρωση και θα πρέπει να ξεκινήσει άμεσα και να ολοκληρωθεί σε διάστημα έξι-δώδεκα μηνών. Μέσα σε έναν χρόνο προλαβαίνουμε να τα φτιάξουμε αυτά. Αφού υλοποιηθεί η πρώτη φάση σωστά, να ξεκινήσει η δεύτερη φάση.

Είναι μεγάλο λάθος να ταυτίζουμε τη διοικητική μεταρρύθμιση μόνο με τις συνενώσεις και τον αριθμό των Δήμων. Σε περίπτωση συνενώσεων να γίνουν μόνο εθελούσια με συναίνεση των τοπικών κοινωνιών, η οποία θα εκφραστεί με τα τοπικά δημοψηφίσματα, τα οποία θα γίνουν αποδεκτά στο σύνολό τους, με βάση αντικειμενικά κριτήρια προσαρμοσμένα στις τοπικές ιδιαιτερότητες. Αδιαπραγμάτευτη θέση μας είναι καμία συνένωση αντίθετη με τα τοπικά δημοψηφίσματα.

Προϋπόθεση στο διάστημα α΄ και β΄ φάσης είναι να έχουν λυθεί οριστικά τα προβλήματα των ΟΤΑ και η πλήρης απόφαση του μέχρι σήμερα κόστους των μεταφερθεισών αρμοδιοτήτων και να διασφαλίζεται η βιωσιμότητα των ΟΤΑ με δυναμικούς πόρους. Να διασφαλίζεται το υψηλό επίπεδο των παρεχόμενων υπηρεσιών στον πολίτη με το χαμηλότερο δυνατό κόστος.

Επισημαίνουμε και τονίζουμε ότι, αν δεν έχει ολοκληρωθεί η πρώτη φάση της μεταρρύθμισης, δεν έχει καμία έννοια και νόημα ο διάλογος για τη δεύτερη φάση, δηλαδή για τις συνενώσεις των ΟΤΑ.

Τέλος, σε κάθε περίπτωση δεν δεχόμαστε να αλλάξει ο χάρτης της Τοπικής Αυτοδιοίκησης στον Νομό Λασιθίου, όπως διαμορφώθηκε πρόσφατα με την επανίδρυση της Κοινότητας Βραχασίου. Δηλαδή, δεν δεχόμαστε να γίνει καμιά συνένωση ΟΤΑ στον Νομό Λασιθίου. Δηλαδή, θεωρούμε ότι με την διορθωτική αυτή παρέμβαση της προηγούμενης διετίας, έστω με τον τρόπο που έγινε, έκλεισε η κυβέρνηση τη δυνατότητα νέων συνενώσεων ή διχοτομήσεων. Ας αφήσουν λοιπόν ήσυχο το Λασίθι, για να μην οδηγηθούμε σε νέες περιπέτειες.

Φτιάξτε πρώτα τις κρατικές υπηρεσίες, δώστε περισσότερη και πραγματική αποκέντρωση, Αυτοδιοίκηση οικονομικά και μετά θα τα βρούμε

Σας ευχαριστώ.

ΠΡΟΕΔΡΕΙΟ: Τον λόγο έχει ο κύριος Κυρίζογλου Λάζαρος, Δήμαρχος Αμπελοκήπων. Ο κύριος Τορτονίδης, τον ευχαριστούμε, δήλωσε ότι καλύφθηκε.

Λ. ΚΥΡΙΖΟΓΛΟΥ: Κύριε Πρόεδρε, κυρίες και κύριοι συνάδελφοι, δεν θα λάμβανα τον λόγο. Παίρνω τον λόγο για να διευκρινίσω δύο πράγματα και θα είμαι σύντομος.

Κανένα Λασίθι, καμία Αττική και καμία Θεσσαλονίκη δεν θα μείνει και δεν πρέπει να μείνει έξω από τη διοικητική μεταρρύθμιση. Στο ζήτημα αυτό νομίζω ότι έχουμε ομόφωνη απόφαση του Συνεδρίου της Κυλλήνης, ομόφωνη απόφαση του Διοικητικού Συμβουλίου της ΚΕΔΚΕ και εν πάση περιπτώσει, αν αρχίσουμε και πούμε ότι η Αττική – που δεν το έχουμε πει ποτέ, για αυτό θέλω να διευκρινίσω – ή η Θεσσαλονίκη ή το Λασίθι, όπως είπε ο αγαπητός συνάδελφος, ως Νομός, θα μείνουν απέξω, τότε δεν κάνουμε διοικητική μεταρρύθμιση. Δεν είναι σοβαρά πράγματα αυτά να λέγονται και να υποστηρίζονται.

Διευκρινίζω το εξής: γράφονται, λέγονται, άδονται και θρηνούνται πολλά και διάφορα που προκαλούν σύγχυση. Όμως με τις ομιλίες του Προέδρου της ΚΕΔΚΕ σήμερα, αλλά και του Υπουργού Εσωτερικών δεν υπάρχουν περιθώρια για σκόπιμες και μη σκόπιμες παραθεωρήσεις. Ξεκαθάρισαν όλα τα ζητήματα αν θα εφαρμοστεί η μεταρρύθμιση η διοικητική και στην Αθήνα και στη Θεσσαλονίκη.

Όμως ακόμη και σήμερα θέλω να σας διαβεβαιώσω, για αυτό πήρα τον λόγο, μετά τις ομιλίες που ακούστηκαν, έξω διερωτώντο, είτε εξ αγαθής προαιρέσεως, είτε εκ του πονηρού και έλεγαν η Θεσσαλονίκη και η Αθήνα θα μείνουν απέξω, τι θα γίνει;

Κυρίες και κύριοι συνάδελφοι, πιο συγκεκριμένα στο Συνέδριο της Κυλλήνης, για αυτό διευκρινίζω, αποφασίσαμε τα εξής πράγματα σε ότι αφορά την Αθήνα και τη Θεσσαλονίκη ειδικότερα: είπαμε ότι προτείνουμε τη θεσμοθέτηση αυτή με απόφαση του Συνεδρίου της Κυλλήνης σε ομόφωνη. Την ομιλία της ΚΕΔΚΕ την ακούσατε, κάνω και την εξής διευκρίνιση: προτείνουμε την θεσμοθέτηση της Μητροπολιτική Διακυβέρνησης για τα πολεοδομικά συγκροτήματα Αθήνας και Θεσσαλονίκης και μερικών ακόμα πόλεων της χώρας, που εξεδήλωσαν την επιθυμία, είπαμε ποιες.

ΣΥΝΕΔΡΟΣ: (εκτός μικροφώνου)

Λ. ΚΥΡΙΖΟΓΛΟΥ: Είπαμε λέω στην απόφαση που πήραμε. Εγώ πήρα τον λόγο για να μιλήσω ειδικά για τις απορίες, οι οποίες δημιουργούνται για την Αθήνα και τη Θεσσαλονίκη.

ΣΥΝΕΔΡΟΣ: Ο Υπουργός είπε άλλα όμως.

Λ. ΚΥΡΙΖΟΓΛΟΥ: Δεν είπε άλλα. Με αιρετά Διοικητικά Όργανα, τα οποία θα είναι αρμόδια να αντιμετωπίζουν ενιαία τα προβλήματα της μητροπολιτικής τους περιοχής.

Ενόψει του διαλόγου που ξεκινάμε με το Υπουργείο Εσωτερικών, όπως το πρότειναν και οι άμεσα ενδιαφερόμενες ΤΕΔΚ, η ΚΕΔΚΕ θα διοργανώσει ειδικό θεματικό συνέδριο.

Από τώρα πάντως αποσαφηνίζουμε ότι ο πολεοδομικός και ο χωροταξικός σχεδιασμός, η περιφερειακή ανάπτυξη, η κοινωνική πολιτική, το περιβάλλον και η ποιότητα ζωής, τη διαχείριση των απορριμμάτων και οι μεταφορές και οι τεχνικές υποδομές, το κυκλοφοριακό, καθώς και η πολιτική προστασία δεν μπορούν, παρά να είναι τομείς δράσης αυτών των μητροπολιτικών αυτοδιοικητικών θεσμών. Αυτό για την Αθήνα και τη Θεσσαλονίκη, ως πολεοδομικά συγκροτήματα, χωρίς την κατάργηση των υφισταμένων ΟΤΑ, των πολεοδομικών συγκροτημάτων και την εφαρμογή του Καποδίστρια 2, για τις ανάγκες της συζήτησης το λέω, στην πέραν των πολεοδομικών συγκροτημάτων Θεσσαλονίκης και Αθήνας περιοχή Θεσσαλονίκης και του Νομού Αττικής.

Τέλος, κυρίες και κύριοι συνάδελφοι, η δεύτερη διευκρίνιση που θέλω να κάνω είναι η εξής: μερικοί συνάδελφοι διερωτώνται – και ορθά διερωτώνται – αν μπορεί να γίνει τώρα με τον νέο Δημοτικό και Κοινοτικό Κώδικα που προβλέπει στα άρθρα 3 και 5 εθελοντική συνένωση Δήμων και Κοινοτήτων τώρα σε αυτή τη φάση. Η απάντηση είναι ότι ναι, προβλέπεται, σύμφωνα με το άρθρο 3 και 5, η δυνατότητα συνένωσης Δήμων. Όμως δεν έχει εκδοθεί η Υπουργική Απόφαση, που προβλέπει η παράγραφος 4, με την οποία καταρτίζεται το Ειδικό Πρόγραμμα Ενώσεων, το περιβόητο ΕΠΕ, τους πόρους, από τους οποίους αυτό προέρχεται, το ύψος και τον τρόπο κατανομής. Η ένωση που τυχόν θα γίνει σήμερα, αν γίνει οποιαδήποτε ένωση, δεν μπορεί να διασφαλίσει τον νέο ΟΤΑ ότι αυτός θα παραμείνει ως έχει κατά την εφαρμογή της μεταρρύθμισης και κατά τον προσδιορισμό των νέων χωρικών ενοτήτων. Γιατί διευκρινίζω ξεκάθαρα και λέω το εξής: με ρώτησαν και όφειλα να απαντήσω, ότι αν δεν εκδοθεί η οικεία, προβλεπόμενη από την παράγραφο 4, Υπουργική Απόφαση, δεν μπορεί να εφαρμοστεί η διάταξη του Κώδικα τώρα, αυτή τη στιγμή.

Εγώ κάνω μία διευκρίνιση και λέω τέλος ότι θα πρέπει – και αυτή είναι η θέση του Διοικητικού Συμβουλίου της ΚΕΔΚΕ, που κατά κόρον αναπτύχθηκε, αναλύθηκε, σε αυτό συμπίπτουμε όλοι, πριν από οποιοδήποτε στάδιο, αν υπάρξει και εφόσον υπάρξει, είτε εθελοντικής, είτε με τον νόμο – αναγκαστικής συνένωσης, θα πρέπει οπωσδήποτε να έχει θεσμοθετηθεί χωροταξικά η περιοχή του κάθε Δήμου, για να μην γίνει ένα μπάχαλο, κατά το κοινώς λεγόμενο, να μπει μία τάξη και με βάση αυτό τον σχεδιασμό να έχουμε ένα στάδιο εθελοντικών συνενώσεων, αν υπάρξουν, για να ξέρει ο καθένας πως συνενώνεται. Όχι όπως θέλει, αλλά όπως πρέπει, με βάση όχι ένα κριτήριο που αποσπά ο κάθε ομιλητής και το προτάσσει, με βάση το σύνολο των κριτηρίων ή τον μεγαλύτερο δυνατό αριθμό κριτηρίων, που θέτει και η μελέτη του ΙΤΑ.


Ευχαριστώ πολύ.

ΠΡΟΕΔΡΕΙΟ: Παρακαλώ τον λόγο έχει ο κύριος Παπαλάιος Αριστείδης, ο Πρόεδρος της ΤΕΔΚ Φωκίδας και ακολουθεί η κυρία Ουσουτζόγλου, Δήμαρχος της Βέροιας.

Α. ΠΑΠΑΛΑΪΟΣ: Κύριε Πρόεδρε, αγαπητό Προεδρείο, συνάδελφοι, η Τοπική Ένωση Δήμων και Κοινοτήτων της Φωκίδας, σύμφωνα με τις κατευθύνσεις και τις υποδείξεις της ΚΕΔΚΕ σε όλα τα επίπεδα, συζήτησε για την διοικητική μεταρρύθμιση στον Νομό της Φωκίδας και στην τελευταία προ ημερών Γενική Συνέλευση με συντριπτική πλειοψηφία συμφώνησε με όλα τα κριτήρια και με την μεταρρύθμιση που είναι η αναγκαία. Όπως επίσης, συζήτησε για το πώς θα μπορούσε καλύτερα να είναι οι Δήμοι στη Φωκίδα και κατέθεσε και πρόταση, η οποία θα είναι πάρα πολύ χρήσιμη.


Θέλουμε να πιστεύουμε ότι η μεταρρύθμιση αυτή θα γίνει το συντομότερο. Πιστεύουμε ότι ο δείκτης της αποδοχής αυτής της μεταρρύθμισης πάρα πολύ υψηλός αυτή τη στιγμή και ότι η οποιαδήποτε καθυστέρηση προφανώς θα αρχίσει να δημιουργεί μια φθίνουσα πορεία προς τα κάτω και ότι θα πρέπει να δείξουμε και εμείς και η κυβέρνηση αποφασιστικότητα να προχωρήσουμε το συντομότερο, διότι οπωσδήποτε θα πρέπει να αποφύγουμε διάφορες διαφωνίες σε τοπικό επίπεδο, που σιγά-σιγά θα αρχίσουν να υπάρχουν. Μπορεί να αρχίσουμε να φαινόμαστε και αναξιόπιστοι, διότι θα πρέπει να απαντήσουμε σε αυτό που κυκλοφορεί, ότι και αν εμείς πούμε, αυτοί θα κάνουν ότι έχουν αποφασίσει. Αυτό δεν πιστεύουμε ότι ισχύει και πιστεύουμε ότι εμείς που εκφράζουμε τις τοπικές κοινωνίες θα έχουμε άποψη, η οποία δεν θα αγνοηθεί.


Ακόμα θα πρέπει να ξεκαθαριστεί και ο ρόλος των Νομαρχών και να σταματήσει η όποια επικάλυψη υπάρχει αυτή τη στιγμή.


Ευχαριστώ.

ΠΡΟΕΔΡΕΙΟ: Ευχαριστούμε πάρα πολύ.


Η κυρία Ουσουτζόγλου, η Δήμαρχος της Βέροιας και να ετοιμάζεται ο κύριος Νικολέτος Βασίλειος, Δήμαρχος Βαρδουσίων. Μετά Σίμος Δανιηλίδης, Αβραμίδης Κώστας, Ανδρέας Φούρας.

Χ. ΟΥΣΟΥΤΖΟΓΛΟΥ: Κύριοι του Προεδρείου, κυρίες και κύριοι συνάδελφοι, για άλλα ξεκίνησα και άλλα πίστευα ότι θέλω να πω εδώ το πρωί. Όμως επειδή δεν λάβαμε απαντήσεις, οφείλω να ξεστρατίσω από αυτά που ήθελα να πω.


Αυτή τη συνάντηση εδώ ομολογώ ότι εναγωνίως την περίμενα, γιατί από την προ του Πάσχα εποχή μέχρι τώρα ουδεμία αλλαγή, προς το καλό εννοώ βέβαια, στα ζητήματά μας αντιλήφθηκα, αλλά παρ’ όλα ταύτα, αναστείλαμε τις κινητοποιήσεις μας και είμαι εδώ για να ρωτήσω γιατί και νομίζω ότι αναρωτιέστε οι περισσότεροι για αυτό. Τι προχώρησε απ’ όσα είπαμε στην Κυλλήνη; Τι απέγιναν εκείνα τα ωραία πράγματα, στα οποία συμφωνήσαμε, τα οποία καταχειροκροτήσαμε και στα οποία, εν πάση περιπτώσει, πιστέψαμε; Καλούμαστε σήμερα εδώ να συζητήσουμε τι; Για να βάλουμε το δάκτυλο έτσι στις πληγές. Πως θα πολλαπλασιαστεί η δημοτική μιζέρια;

Ερχόμαστε εδώ για να συζητήσουμε για μια «μεταρρύθμιση», που ουδεμία σχέση έχει με τέτοια, αφού περιορίζει τον ορίζοντά της μόνο στη χωροταξική συζήτηση και λυπάμαι ότι άκουσα κατά κόρον εδώ αυτό αναπτύσσεται.

Είχα όλη την καλή διάθεση να συζητήσω εν τέλει για έναν δεύτερο Καποδίστρια και πιστεύω ότι η μελέτη του Ινστιτούτου έχει ενδιαφέρον και βοηθά στο ξεκίνημα του διαλόγου. Γιατί οι μέχρι τώρα συζητήσεις είναι αποσπασματικές και χωρίς κατευθύνσεις ή υποκειμενικές απόψεις με γεωγραφική και μόνο αναφορά. Όμως τη σημερινή πραγματικότητα τη ζούμε όλοι μας. Ξέρουμε καλά ο καθένας ξεχωριστά τι πρέπει να αλλάξει και θεωρητικά μπορούμε να συμφωνούμε στα βασικά σημεία. Θέλουμε να γίνει η δεύτερη μεταρρύθμιση νομίζω με τον βασικό όρο ότι θα κατακτήσουμε παράλληλα και την οικονομική μας αυτοτέλεια, το λέμε όλοι μας. Η αλλαγή πρέπει να αφορά στο κεντρικό κράτος και όχι στις δομές του πολύ επιγραμματικά.

Το κράτος πρέπει να μετατραπεί σε ένα επιτελικό κράτος, που θα διαχειρίζεται τις απολύτως απαραίτητες εθνικές πολιτικές. Πολύ επιγραμματικά δύο ισχυρούς και ανεξάρτητους βαθμούς Αυτοδιοίκησης, τους Δήμους και τις Περιφέρειες με αιρετά Όργανα. Τίποτα άλλο να μην συζητήσουμε.

Ο ισχυρός Δήμος του Α΄ Βαθμού, εκτός της οικονομικής αυτοτέλειάς του, χρειάζεται την ενίσχυση των διοικητικών μηχανισμών του και εν τέλει την ανασυγκρότηση, την ανασύνθεση των γεωγραφικών ενοτήτων με βάση συγκεκριμένα, με βάση σαφή κριτήρια και αφού προηγηθεί διάλογος, αφού προηγηθεί συναίνεση. Είμαστε στην αρχή λοιπόν.

Τοπικά Συμβούλια, μην τα ξεχνάμε ποτέ, ισχυρά, με πόρους και αρμοδιότητες και όχι αυτό το ερμαφρόδιτο σημερινό καθεστώς. Μια βασική προϋπόθεση βεβαίως, η αιρετή Περιφερειακή Αυτοδιοίκηση να έχει επικεφαλής αιρετό Περιφερειάρχη, αιρετό Περιφερειακό Συμβούλιο και να της ανατεθεί η διαχείριση των ΠΕΠ.

Η πρόταση για την διοικητική μεταρρύθμιση, για τη διοικητική οριοθέτηση των νέων ισχυρών Δήμων και των Περιφερειών πρέπει να γίνει με τέτοιους όρους, ώστε να αποφευχθούν κομματικές πιέσεις και άλλα παρεμφερή, που όλοι μας τα γνωρίζουμε. 

Βέβαια, ο βασικότατος όρος – και δεν θα πρωτοτυπήσω – η άσκηση των αρμοδιοτήτων της Αυτοδιοίκησης να συνοδεύεται από την εξασφάλιση των αναγκαίων οικονομικών πόρων.

Αγαπητοί συνάδελφοι και περατώνω με αυτά, οφείλω να προσθέσω και την προσωπική μου άποψη, την οποία υπερασπίζομαι πάντα, για την απλή αναλογική. 

Συνάδελφοι, καλούμαστε να συζητήσουμε για ζήτημα που αφορά τις επόμενες γενιές. Πρέπει λοιπόν να κοιτάξουμε μπροστά και να μην κοιτάμε τα πρόσωπά μας στους καθρέπτες. Αν δεν ισχύσουν όλα αυτά, που πολύ περιληπτικά είπα πριν, καλύτερα να διακόψουμε εδώ αυτή τη συζήτηση, γιατί δεν έχει νόημα. Πώς να έχει; Τι συμβαίνει σήμερα; Είπε ο Υπουργός πρωί, καμία αρμοδιότητα χωρίς πόρους. Το είπε επί λέξει. Πληρωθήκαμε για τις μεταφερθείσες αρμοδιότητες; Εμείς στη Βέροια έχουμε να πάρουμε κοντά στα 700.000 για τους σχολικούς φύλακες μόνο. Δεν μιλώ για τις υπόλοιπες μεταφερθείσες.

Για με την μερική απασχόληση έχουμε να πάρουμε λεφτά από τον Φλεβάρη και μετά. Μηνυθήκαμε από την Επιθεώρηση Εργασίας, γιατί το Υπουργείο Πολιτισμού δεν υπέγραφε τις προγραμματικές συμβάσεις για τα ΔΗΠΕΘΕ. Άρα, δεν είχαμε δικαίωμα να πληρώσουμε τους εργαζόμενους. Εμείς όμως τη φάγαμε τη μήνυση, όχι το Υπουργείο Πολιτισμού.

Τα μέλη των κοινωνικών προγραμμάτων και οι εργαζόμενοι σε αυτά ήδη, αγαπητοί μου συνάδελφοι, καλούνται από ιδιωτικές κλινικές που υπάρχουν στις Περιφέρειές μας για γνωριμία. Εδώ, να οι διαμαρτυρίες των ΚΗΦΗ, το «Βοήθεια στο Σπίτι» και τα λοιπά. Ήρθε η ώρα. Να ο Σεπτέμβρης, εδώ είναι.

Έχει αντιληφθεί κανείς λοιπόν τι κοινωνική αναταραχή θα υπάρξει, αν σταματήσει η λειτουργία των κοινωνικών προγραμμάτων, όπως γίνεται σήμερα ή αν ιδιωτικοποιηθούν ή δεν ξέρω τι μορφή θα πάρουν;

Αυτά είναι πολύ λίγα ερωτήματα και αν θέλετε, είναι μια κραυγή. Ένα βασικό ζήτημα. Εμείς τι κάνουμε συνάδελφοι; Βουλιάζει ο καθένας μας στα βάσανά του, καθόμαστε τα συζητάμε μεταξύ μας τηλεφωνικά «τι θα κάνεις με αυτό το θέμα. Τι θα κάνω με το άλλο. Καίγομαι» Θα βουλιάξουμε σε αυτή τη μιζέρια ή θα ενώσουμε τις φωνές μας και τις δράσεις μας, απαντώντας τώρα και απαιτώντας τώρα όσα δικαιούμαστε; 

Σας καλώ λοιπόν να κάνουμε το δεύτερο και αν όλα πάνε καλά, ας μιλήσουμε και για τη διοικητική και για τη χωροταξική και για την οικονομική και όποια μεταρρύθμιση θέλετε.

ΠΡΟΕΔΡΕΙΟ: Τον λόγο έχει ο κύριος Δανιηλίδης.

Σ. ΔΑΝΙΗΛΙΔΗΣ: Αγαπητό Προεδρείο, αγαπητοί συνάδελφοι, είμαστε σε μια διαδικασία, η οποία θα καθορίσει πιστεύουμε το μέλλον της Τοπικής Αυτοδιοίκησης για τις επόμενες δεκαετίες.


Είναι ευτυχής η συγκυρία και ελπίζουμε, πιστεύουμε, αλλά ταυτόχρονα και απαιτούμε από την Πολιτεία να ανταποκριθεί και να σταθεί στο ύψος των περιστάσεων. Είναι τυχερή η σημερινή Πολιτεία, η σημερινή κυβέρνηση, γιατί έχει ωριμάσει στον αυτοδιοικητικό, στον πολιτικό κόσμο, αλλά και στην ίδια την κοινωνία, η αναγκαιότητα μιας πραγματικής διοικητικής μεταρρύθμισης.


Είναι τυχερή η σημερινή κυβέρνηση, αρκεί να το αντιληφθεί και να σταθεί στο ύψος των περιστάσεων, γιατί σχεδόν το σύνολο της Αυτοδιοίκησης με ομόφωνες αποφάσεις είτε στο Συνέδριο της Κυλλήνης, είστε στα Διοικητικά Συμβούλια της ΚΕΔΚΕ, έχουμε καταλήξει ότι απαιτείται άμεσα πραγματική, ουσιαστική μεταρρύθμιση.


Είναι λάθος να κάνουμε έκπτωση εμείς οι ίδιοι και πολύ περισσότερο να κάνει έκπτωση η κυβέρνηση και να μιλά μόνο για δεύτερο Καποδίστρια.


Αυτά τα οποία συζητήσαμε και ομόφωνα καταλήξαμε στην Κυλλήνη είναι το σύνολο …

ΣΥΝΕΔΡΟΣ: (εκτός μικροφώνου)

Σ. ΔΑΝΙΗΛΙΔΗΣ: Σχεδόν ομόφωνα, εντάξει, πλην Λακεδαιμονίων. Όλοι ήμασταν εκεί, θυμόμαστε.


Είναι λάθος λοιπόν να λέμε και να επιτρέπουμε και την Πολιτεία να μιλά μόνο για τον Καποδίστρια 2, αφήνοντας στην άκρη το σύνολο του πακέτου της διοικητικής μεταρρύθμισης. Αυτό το οποίο καταλήξαμε και αποφασίσαμε όλοι μαζί είναι ότι απαιτείται ανασύσταση του ελληνικού κράτους, λιγότερα στρατηγικά και επιτελικά Υπουργεία, μεταφορά αρμοδιοτήτων. Σε δεύτερο επίπεδο οργανωμένη Περιφερειακή Αυτοδιοίκηση με αιρετό Περιφερειάρχη και αιρετό Περιφερειακό Συμβούλιο. Αδύνατο κράτος σε επίπεδο Περιφέρειας. Είναι λάθος αυτό που ακούστηκε το πρωί εδώ. Πιο ισχυρό κράτος σε επίπεδο Περιφέρειας, γιατί το πιο ισχυρό κράτος στο επίπεδο της Περιφέρειας θα λειτουργήσει ως καπέλο και θα υποβαθμίσει την αξία, την ουσία και τη σημασία της Περιφερειακής Αυτοδιοίκησης.


Αποφασίσαμε λοιπόν και καταλήξαμε και απαιτούμε το σύνολο των αναπτυξιακών διαδικασιών και λειτουργιών, το σύνολο του δημοκρατικού προγραμματισμού στην Περιφερειακή Αυτοδιοίκηση. Αυτό δεν μπορεί να γίνει, έχοντας προειλημμένη απόφαση η Πολιτεία ότι τα ΠΕΠ, αλλά και όλα τα άλλα προγράμματα, εθνικά και κοινοτικά, θα τα διαχειριστούν οι κρατικές Υπερνομαρχίες με τις άλλες δομές τις επίσης κρατικές.


Αυτή η επιλογή ναρκοθετεί εκ των προτέρων και θέτει σε θνησιγενή πορεία την Περιφερειακή Αυτοδιοίκηση. Βέβαια, για να είναι ουσιαστική και πραγματική η Περιφερειακή Αυτοδιοίκηση και να επιτελέσει το σκοπό της, γιατί όταν ζητούσαμε πριν από 15 και 20 χρόνια στα συνέδριά μας τον Β΄ Βαθμό Αυτοδιοίκησης και τότε και ζητάμε και τώρα από την Περιφερειακή, για λόγους διοικητίστικους, πρακτικίστικους, οικονομίστικους; Όχι βέβαια. Για λόγους πραγματικά δημοκρατίας, ανάπτυξης, αναδιανομής πόρων και εφαρμογής πολιτικών προς την εξυπηρέτηση του πολίτη.


Επειδή όλα αυτά δεν εξυπηρετούνται σήμερα με το υπάρχον σύστημα στη χώρα μας, κρατικό, περιφερειακό, διοικητικό και αυτοδιοικητικό, για αυτό τα συζητήσαμε και καταλήξαμε στην πρόταση ενός άλλου μοντέλου. Αυτό το οποίο ακούγεται και προωθείται, συγγνώμη, θα το πω λίγο πιο ευγενικά απ’ όσο θα χρειαζόταν, είναι ερμαφρόδιτο. Δεν είναι Περιφερειακή Αυτοδιοίκηση η διευρυμένη Νομαρχία. Πρέπει να το ξεκαθαρίσουμε.


Για να ικανοποιήσει η Πολιτεία τις επιθυμίες, τις απαιτήσεις ή και τους εκβιασμούς κάποιων Νομαρχών, οι οποίοι θέλουν να διατηρήσουν και να διευρύνουν και λίγο τα χωρικά τους ύδατα, δυστυχώς βλέπουμε να προσχωρεί σε μία θέση διευρυμένης Νομαρχίας και να βαφτίζει το κρέας ψάρι και να λέει ότι αυτό είναι Περιφερειακή Αυτοδιοίκηση. Όχι, δεν είναι Περιφερειακή Αυτοδιοίκηση αυτό. Περιφερειακή Αυτοδιοίκηση για τη χώρα μας, αν θέλουμε να είναι πραγματική και ουσιαστική, πρέπει να είναι σε επίπεδο μεγέθους πέντε, έξι, επτά το πολύ μεγάλες Περιφερειακές Αυτοδιοικήσεις, πολύ λιγότερες από τις σημερινές κρατικές, οι οποίες να έχουν όλο το πακέτο των αρμοδιοτήτων που προανέφερα και μέσα από αυτά αντιμετωπίζονται και οι γνωστές Κασσάνδρες, που πάντα, όταν συζητάμε για μεταρρύθμιση, είτε Νομαρχιακή Αυτοδιοίκηση, είτε Καποδίστρια, επικαλούνται υποτιθέμενους υπαρκτούς ή ανύπαρκτους εθνικούς λόγους.


Μεγάλη Περιφέρεια λοιπόν η Περιφερειακή Αυτοδιοίκηση η Βόρεια Ελλάδα, αντίστοιχα η Ήπειρος με τη Θεσσαλία. Να μην κάνω εγώ τον διαχωρισμό, μπορεί ο καθένας αντιληφθεί, όταν λέμε για έξι-επτά Περιφερειακές Αυτοδιοικήσεις, τι μπορεί να φέρει σε επίπεδο χωροταξίας αυτό το πράγμα.


Πάμε λοιπόν στο τέταρτο επίπεδο, που είναι οι σημερινοί Δήμοι. Δυστυχώς, η Πολιτεία τότε, το ’96 και το ’97  –  γιατί αυτές τις συζητήσεις τις κάναμε και τότε στα συνέδρια και πριν από το Συνέδριο του Ηρακλείου το 1996 και το ’97, με τον τότε Πρόεδρο της ΚΕΔΚΕ, τον Αβραμόπουλο και τον τότε Υπουργό Εσωτερικών, τον Παπαδόπουλο – εξαιτίας της σφοδρότατης αντίδρασης που υπήρχε, για αυτό λέω ότι σήμερα είναι τυχερή η Πολιτεία, τότε καίγονταν λάστιχα στους δρόμους, τότε ανέβαιναν μαύρες σημαίες και τότε πήγαιναν και έχτιζαν τις εισόδους των Κοινοτικών Καταστημάτων και των Νομαρχιακών Καταστημάτων. Δυστυχώς λοιπόν, τότε η Πολιτεία φοβούμενη δεν άκουσε τις σώφρονες και λογικές προτάσεις, που είχαν ακουστεί από κάποιους, που έλεγαν να βασιστούμε στα Συμβούλια περιοχής, 400 τον αριθμό, τα οποία είχαν επιλεγεί και είχαν γίνει οι προσδιορισμοί οι γεωγραφικοί και οι άλλοι με επιστημονικά κριτήρια. Όλοι το λένε και το παραδέχονται τώρα. Όμως τότε δεν το έλεγαν, τότε πολεμούσαν οι περισσότεροι. Το μεγαλύτερο ποσοστό του πολιτικού συστήματος έδινε νυν υπέρ πάντων αγώνα εναντίον του τότε Καποδίστρια. 


Σήμερα λοιπόν έχει γίνει αποδεκτό ότι ο μεγαλύτερος αριθμός των Καποδιστριακών Δήμων, αλλά και των αστικών που δεν έχει Καποδιστριακοί, έχουν προβλήματα λειτουργικότητας, προβλήματα οικονομικά, προβλήματα ανταπόκρισης στις Υπηρεσίες; Ναι. Η λύση ποια είναι; Η λύση δεν είναι μόνο η διοικητική συνένωση και ασφαλώς πρέπει να ξεκαθαριστεί, για να μην ακούγονται πολλά και διάφορα. Έχουμε πάρε σχεδόν ομόφωνη απόφαση ότι ασφαλώς στη διοικητική μεταρρύθμιση πρέπει να υπάρχει μέσα και το συγκρότημα της Θεσσαλονίκης και το συγκρότημα της Αττικής.


Η λύση λοιπόν είναι οργανωμένο σχέδιο, με βάση τα δεδομένα του Συνεδρίου της Κυλλήνης.


Δεν μπορεί να κάνουμε έκπτωση από εκείνα, τα οποία συμφωνήσαμε στο Συνέδριο της Κυλλήνης. Πρέπει να έχουμε ψηλά τον πήχη, για να ανταποκριθούμε στις απαιτήσεις της κοινωνίας και των πολιτών και εγώ να πω πρέπει να ξεκαθαρίσει η Πολιτεία επιτέλους, για να είναι αξιόπιστη απέναντί μας. Δεν μπορεί να νοιώθουμε στο Διοικητικό Συμβούλιο της ΚΕΔΚΕ, στα συνέδρια της ΚΕΔΚΕ ως εξαπατημένοι κάθε φορά που συζητάμε και κάθε φορά να λέμε τον επόμενο μήνα θα μας δώσουν αυτά που μας υποσχέθηκαν πρόπερσι. Το επόμενο εξάμηνο θα καλύψουν τις υποχρεώσεις, τις οποίες υποσχέθηκαν πέρσι. Στον επόμενο προϋπολογισμό αυτά που δεν πρόλαβαν σε αυτό τον προϋπολογισμό και πάει λέγοντας.


Πρέπει λοιπόν η Πολιτεία να ανταποκριθεί σε αυτά τα οποία έχουμε συμφωνήσει, παρ’ όλο ότι κάποιοι διαφωνήσαμε ότι τέλος πάντων είναι λίγα. Όμως, έστω σε αυτά τα λίγα, τα οποία έχουμε συμφωνήσει, πρέπει να ανταποκριθεί, για να μπορέσει να πάρει μια ανάσα η Τοπική Αυτοδιοίκηση και να πάει με μεγαλύτερη ελπίδα και με μεγαλύτερη αισιοδοξία στο νέο βήμα, που είναι ένα μεγάλο άλμα. Όμως, για να μην είναι μετέωρο το άλμα και το βήμα αυτό, που ανακοίνωσε προηγουμένως ο Υπουργός από εδώ ότι τον Οκτώβριο μάλιστα επιθυμεί να καταθέσει το νομοσχέδιο, θα πρέπει μέχρι τον Σεπτέμβριο, στις αρχές Σεπτεμβρίου το πολύ – και είναι η χαρακτηριστική η περίοδος, όπου ο Πρωθυπουργός ανεβαίνει στη Θεσσαλονίκη και εξαγγέλλει τα οικονομικά δεδομένα και τα άλλα για την επόμενη χρονιά – πρέπει να έχουν λυθεί, όχι με εξαγγελίες, αλλά θα πρέπει να έχουν πάει στα ταμεία των Δήμων, θα πρέπει να έχουν ληφθεί οι υποχρεώσεις προς τους σχολικούς φύλακες, προς τις προγραμματικές συμβάσεις, προς τα ΑΜΕΑ.


Δυο κουβέντες, ως Πρόεδρος της Επιτροπής Κοινωνικής Πολιτικής της ΚΕΔΚΕ. Υπάρχει μεγάλη καταιγίδα, η οποία έρχεται. Θα έλεγα χιονοστιβάδα. Κάνουμε πολύ μεγάλο αγώνα και πολύ μεγάλη προσπάθεια στην ΚΕΔΚΕ, για να διασφαλίσουμε τα μίνιμουμ της λειτουργίας των κοινωνικοπρονοιακών δομών, που οι περισσότερες από αυτές λήγουν στο τέλος του Αυγούστου. Φανταστείτε πόσο καλή θα είναι η εικόνα των Οκτώβριο να συζητάμε για τη διοικητική μεταρρύθμιση και να έχουν καταρρεύσει οι 2.500 δομές των κοινωνικοπρονοιακών προγραμμάτων.


Ευχαριστώ.

ΠΡΟΕΔΡΕΙΟ: Ευχαριστούμε. Ο κύριος Πατούλης Γιώργος, Δήμαρχος Αμαρουσίου και εν συνεχεία ο κύριος Αδαμίδης Κώστας και μετά ο κύριος Ανδρέας Φούρας.

Γ. ΠΑΤΟΥΛΗΣ: Αγαπητό Προεδρείο, κυρίες και κύριοι συνάδελφοι, το ζήτημα της διοικητικής μεταρρύθμισης και της δημιουργίας μιας νέας διοικητικής δομής στην Πρωτοβάθμια Τοπική Αυτοδιοίκηση αποτελεί ζήτημα πρώτης προτεραιότητας, τόσο για το κράτος, όσο και για τους φορείς της Αυτοδιοίκησης.


Το θέμα έχει τεθεί εδώ και πολλά χρόνια και όλα δείχνουν ότι πλέον οι συνθήκες είναι ώριμες, για να προχωρήσουμε στην πρώτη σοβαρή προσπάθεια μετά το 1997 όσον αφορά τη διοικητική και λειτουργική αναδιοργάνωση της Τοπικής Αυτοδιοίκησης.


Είναι ξεκάθαρο ότι, αν δεν αξιοποιήσουμε έγκαιρα και ώριμα τα συμπεράσματα που έχουν προκύψει από την εφαρμογή του πρώτου Καποδίστρια, αλλά και από την διεθνή εμπειρία, είναι σίγουρο ότι θα προχωρήσουμε στη μείωση του αριθμού των Δήμων μέσα από εσφαλμένες τακτικές. Για αυτό ακριβώς είναι πάλι σίγουρο ότι και η ΚΕΔΚΕ και οι ΤΕΔΚ, αλλά και το Υπουργείο Εσωτερικών, σύμφωνα με τα λεγόμενα του αρμόδιου Υπουργού, του κυρίου Παυλόπουλου, γίνονται βήματα προς την κατεύθυνση της αξιοποίησης των συμπερασμάτων.


Φυσικά η νέα μορφή της διοικητικής διάρθρωσης των Δήμων οφείλει να αντιμετωπιστεί ως μία καθαρά πολιτική διαδικασία, που θα στοχεύει: πρώτον, στη διοικητική και οικονομική αυτοτέλεια της Τοπικής Αυτοδιοίκησης. Δεύτερον, στη βελτίωση της αποτελεσματικότητάς τους, προκειμένου να ανταποκρίνονται στις απαιτήσεις των τοπικών κοινωνιών.


Είναι αποδεκτό από κάθε αντικειμενικό παρατηρητή ότι ο πρώτος Καποδίστριας αποδείχθηκε στην πράξη ανεπαρκής, αφού έγιναν άστοχες επιλογές, πολλές φορές υπακούοντας σε μικροκομματικές σκοπιμότητες. Αυτό εξάλλου ειπώθηκε απ’ όλες τις παρατάξεις ότι είχε συμβεί το πρωί. Όμως το κυριότερο πρόβλημα ήταν πως το εγχείρημα της ισχυρής Πρωτοβάθμιας Τοπικής Αυτοδιοίκησης δεν στηρίχτηκε από την Πολιτεία, ούτε με τους απαραίτητους πόρους, αλλά ούτε με το απαραίτητο προσωπικό, που θα στελέχωνε τις Υπηρεσίες των Δήμων. Για αυτό πρέπει να επανέλθουμε στο να μην επαναληφθούν τα ίδια λάθη σε ένα τέτοιο εγχείρημα.


Η νέα διοικητική δομή που θα προωθηθεί θα πρέπει να λάβει υπόψη της την ανάγκη εγκαθίδρυσης συστημάτων διαχείρισης μητροπολιτικών λειτουργικών, μητροπολιτική οργάνωση για την Αθήνα και τη Θεσσαλονίκη, μητροπολιτική οργάνωση για πολεοδομικά συγκροτήματα του Λεκανοπεδίου, μητροπολιτική οργάνωση για πολεοδομικά συγκροτήματα και της υπόλοιπης χώρας.


Αυτό φυσικά προϋποθέτει ότι το κριτήριο δεν θα περιοριστεί στη χωρική μόνο συγκρότηση, αλλά θα προσαρμόσει τις νέες ανάγκες και το σύστημα δημοτικής διακυβέρνησης, προκειμένου να ενισχυθεί και η αποτελεσματικότητα του κάθε Μητροπολιτικού Δήμου, που θα ικανοποιεί τις βασικές ανάγκες των κατοίκων του, με αποκεντρωμένους θεσμούς μέσα από τη λειτουργία, των οποίων θα ενδυναμώνεται ο ρόλος των Τοπικών και Περιφερειακών Αρχών και όχι με τη μορφή που λειτουργεί το κράτος σήμερα.


Η Ελλάδα, αγαπητοί φίλες και φίλοι, διατηρεί το θλιβερό προνόμιο να έχει καταστεί το πιο συγκεντρωτικό κράτος της Ευρώπης των 27.


Φίλες και φίλοι, η καθυστέρηση της διοικητικής ανασυγκρότησης των μεγάλων αστικών κέντρων Αθήνας και Θεσσαλονίκης έχει σαν αποτέλεσμα την αναπαραγωγή και τη διαιώνιση πολλών και σύνθετων προβλημάτων που δυσκολεύουν την καθημερινότητα του μισού περίπου πληθυσμού της χώρας.



Ο κατακερματισμός των αρμοδιοτήτων, η ύπαρξη πολλών φορέων και υπηρεσιών με αλληλοκοπτώμενες αρμοδιότητες, η απουσία ενιαίου σχεδιασμού για την αντιμετώπιση ζητημάτων με διαδημοτική διάσταση, η μεταφορά αρμοδιοτήτων και λειτουργιών από την κεντρική εξουσία, χωρίς τους απαραίτητους πόρους, είναι θέματα που αντιμετωπίζουμε και μας βάζουν εμπόδια στην καθημερινή μας λειτουργία.


Η διοικητική μεταρρύθμιση της χώρας αποτελεί λοιπόν μια χρυσή ευκαιρία για να υπάρξει μια συνολική ρήξη με τις καταστάσεις αυτές, με τις κατεστημένες νοοτροπίες και τα συμφέροντα που καθιστούν ακόμα και σήμερα την Αυτοδιοίκηση, δέσμια ενός συγκεντρωτικού και αναποτελεσματικού κράτους. Οι ρήξεις είναι αναγκαίες και σε αυτό είμαστε σύμφωνοι όλοι, αν θέλουμε να ανταποκριθούμε στις προσκλήσεις και τις προκλήσεις της νέας εποχής.


Πρέπει λοιπόν να προχωρήσουμε μπροστά και να διεκδικήσουμε δυναμικά και ενωμένα μια πραγματική διοικητική πολιτική και οικονομική μεταρρύθμιση, που θα αποδείξει τον νέο ονοματισμένο ρόλο της Αυτοδιοίκησης.


Η δημιουργία όμως ενός βιώσιμου μητροπολιτικού αυτοδιοικητικού μοντέλου προϋποθέτει ότι οι νέοι Δήμοι θα συγκροτηθούν με τέτοιο τρόπο, ώστε να εξασφαλίζεται η βιωσιμότητά τους, η δυνατότητά τους να παρέχουν πολλές και ποιοτικές υπηρεσίες στους Δήμους, η ικανότητά τους να συμμετέχουν σε αναπτυξιακές παρεμβάσεις, η δυνατότητά τους να αναπτύσσουν δράσεις και πρωτοβουλίες, που να προστατεύουν το περιβάλλον, την ποιότητα ζωής των πολιτών, διασφαλίζοντας συνθήκες ισόρροπης ανάπτυξης παντού.


Τα κριτήρια είναι σημαντικά, αν και εφόσον οι πόλεις δεν έχουν μόνο τις πληθυσμιακές, τις χωροταξικές ή μόνο τα κοινωνικοοικονομικά κριτήρια ή τα πολιτιστικά. Στο πλαίσιο θα πρέπει να αποσαφηνιστεί εξαρχής ότι ζητήματα, όπως ο πολεοδομικός και ο χωροταξικός σχεδιασμός, η τοπική ανάπτυξη, η κοινωνική πολιτική, το περιβάλλον, η ποιότητα ζωής, η διαχείριση των απορριμμάτων, οι μεταφορές και τα τεχνικά έργα, το κυκλοφοριακό και η πολιτική προστασία θα αποτελέσουν αντικείμενο ευθύνης και δράσης των νέων μητροπολιτικών πόλεων.


Βασική παράμετρος επιτυχίας του νέου διοικητικού μοντέλου είναι η επαρκής οικονομική στήριξη και η στήριξη στην πράξη, όχι στα λόγια, όπως έγινε το 1997. Η πρόταση της ΚΕΔΚΕ για τη σύνταξη ενός εθνικού επιχειρησιακού προγράμματος υποστήριξης για τους νέους ΟΤΑ, το οποίο θα χρηματοδοτείται με πόρους ανεξάρτητους από τους ΚΑΠ και θα αξιοποιεί τις χρηματοδοτικές δυνατότητες του ΕΣΠΑ, είναι μια πρόταση καλή, σωστή. Όμως πιστεύω ότι δεν αρκεί μόνο αυτό. 


Για να στηριχτεί το νέο εγχείρημα, χρειάζονται ουσιαστικές κινήσεις, που θα διασφαλίζουν σε βάθος χρόνου την οικονομική επιβίωση των ΟΤΑ. Μία από αυτές είναι ο τερματισμός μιας απαράδεκτης κατάστασης, που είναι η μεταφορά αρμοδιοτήτων και λειτουργιών στους ΟΤΑ, χωρίς τους πόρους.


Πρέπει η Πολιτεία να αντιληφθεί ότι η κάθε υπηρεσία που προσφέρει κοστίζει. Δεν είναι δυνατόν, αλλά αυτό διευθετήθηκε, τα τέλη από τα Ι.Χ. να μην τα αποδίδεις στο σύνολό τους στην Τοπική Αυτοδιοίκηση, όταν η Τοπική Αυτοδιοίκηση είναι υπεύθυνη για να διορθώνει με δικούς της πόρους το οδικό δίκτυο.


Η ελληνική κοινωνία λοιπόν χρειάζεται ΟΤΑ οικονομικά αυτοδύναμους και λειτουργικά ανεξάρτητους, ώστε με την αξιοποίηση των πλεονεκτημάτων της αποκέντρωσης να μπορούν να σχεδιάσουν, να προγραμματίσουν, να υλοποιήσουν και να αξιοποιήσουν τοπικές αναπτυξιακές πρωτοβουλίες.


Το νέο μοντέλο μητροπολιτική οργάνωσης είναι σίγουρα ένα σημαντικό βήμα προς τα μπροστά. Για να μην αποδειχθεί όμως στην πράξη μετέωρο βήμα και να έχει ουσιαστικό αποτέλεσμα, θα πρέπει εμείς, πρώτα απ’ όλους, οι εκπρόσωποι της Αυτοδιοίκησης να διασφαλίσουμε ότι θα διεκδικήσουμε αυτά που χρειαζόμαστε για να πετύχουμε και βασικό μας στοιχείο είναι η ενότητα.


Θα ήθελα, ως Πρόεδρος της Επιτροπής Κοινωνικών Υποθέσεων της ΤΕΔΚΝΑ και ως μέλος της ΤΕΔΚΝΑ, να πω ότι συμπαραστεκόμαστε στα δίκαια αιτήματα όλων των εργαζομένων των προγραμμάτων κοινωνικής στήριξης «Βοήθεια στο Σπίτι», Κοινωνικές Μονάδες Μέριμνας, για τα δίκαια αιτήματά τους που έχουν κριθεί ως εργαζόμενοι και βεβαίως, μέσα από αυτό το Συνέδριο θα πρέπει στους αρμοδίους να δώσουμε το μήνυμα ότι μέσα από τη στήριξη θα πρέπει να υπάρχουν και οι ανάλογες χρηματοδοτήσεις, ώστε να συνεχίσει το ίδιο έργο, όπως εξάλλου έχει δοθεί μέχρι σήμερα.


Σας ευχαριστώ πολύ.

ΠΡΟΕΔΡΕΙΟ: Ο κύριος Αδαμίδης Κώστας και ακολουθεί ο κύριος Ανδρέας Φούρας και ο κύριος Χατζηπαντελής.

Κ. ΑΔΑΜΙΔΗΣ: Σεβαστό Προεδρείο, κυρίες και κύριοι συνάδελφοι, θα ξεκινήσω με τέσσερις μικρές αυταπάτες, κατά την άποψή μου, τέσσερις μικρούς μύθους. 


Η πρώτη αυταπάτη είναι ότι αρκετοί από εμάς συνεχίζουν να πιστεύουν ότι δεν θα υπάρξει μεταρρύθμιση, όταν ακούγεται σήμερα ακόμα από την πλειοψηφία των εκπροσώπων του Ελληνικού Κοινοβουλίου, που εμείς τους έχουμε ψηφίσει, έχουν εγκρίνει, έχουν προτείνει στα προγράμματά τους – και εμείς έχουμε εγκρίνει – τη μεταρρύθμιση.


Μια δεύτερη αυταπάτη, κύριοι συνάδελφοι, είναι το ΕΣΠΑ και ότι είναι οι νέοι Δήμοι θα διαχειριστούν το ΕΣΠΑ. Καμαρώναμε σήμερα αρκετοί από εμάς γιατί ανακοινώθηκε η δημιουργία του ΔΗΜΟΣ Α.Ε., όταν ήδη από το 2007 τρέχει το Δ΄ Κοινοτικό Πλαίσιο και ακόμα δεν ξέρουμε σε ποια μορφή θα λειτουργήσει ο ΔΗΜΟΣ Α.Ε., αν θα είναι σε κεντρικό επίπεδο ή θα υπάρξει αποκέντρωση.


Εμείς λοιπόν ζούμε με τις ψευδαισθήσεις μας ότι θα υπάρξουν νέοι Δήμοι και αυτοί οι νέοι Δήμοι μέχρι το 2013 θα οργανώσει μελέτες, θα έχουν κάνει όλα αυτά τα πράγματα, για να μπορέσουν να υλοποιήσουν το ΕΣΠΑ.


Να σημειώσω εδώ ότι δυστυχώς, για μια ακόμη φορά διαπιστώνουμε ότι με τις προκηρύξεις που θα είναι σε εξέλιξη, όπως ξέρουμε οι περισσότεροι, αν όχι όλοι, αν δεν έχεις ολοκληρωμένες μελέτες, ώριμα έργα, όπως μας τα λένε, δεν θα μπορείς καν να υποβάλεις πλέον τεχνικό δελτίο. Άρα, πότε θα ετοιμαστούν αυτές οι μελέτες, πότε θα μπορέσουν να υποβληθούν τα τεχνικά δελτία για να μπορέσει κανείς να ελπίσει ότι θα πάρει λεφτά από το ΕΣΠΑ.


Για όσους είμαστε αρκετά χρόνια στην Τοπική Αυτοδιοίκηση, στην οποία υπηρετώ εδώ και τέσσερις τετραετίες, πόσοι από εμάς, κύριοι συνάδελφοι, πιστεύουμε πραγματικά ότι μια νέα Τεχνική Υπηρεσία σαφώς με περισσότερα πρόσωπα, αλλά με άτομα, τα οποία δυστυχώς είναι δημόσιοι υπάλληλοι – και δεν κατηγορώ τους δημόσιους υπαλλήλους, προέρχομαι από τον ίδιο χώρο, αλλά κυρίως μιλώ για την νοοτροπία – μια νέα Τεχνική Υπηρεσία των Δήμων μπορεί πραγματικά να ανταποκριθεί στις μεγάλες μελέτες, εκτός από μικρές τυποποιημένες μελέτες, που και σήμερα, αν θέλετε, οι δύο, οι τρεις μηχανικοί που μπορεί να έχει ένας Δήμος, μπορεί να κάνει.


Τέταρτη ψευδαίσθηση, κύριοι συνάδελφοι, κατά την άποψή μου, είναι η δέσμευση που υπήρξε από τον κύριο Υπουργό για πόρους, σε μια χειμαζόμενη παγκόσμια οικονομία, σε μια οικονομία που στην Ελλάδα έχει χαρακτηριστικά πολύ χειρότερα με ένα όλο και περισσότερο διευρυνόμενο δημόσιο χρέος, αναρωτιέμαι πόσο μπορεί κανένας να πιστέψει, έστω και αν θέλει, τον Υπουργό, ο οποίος πρέπει να δεσμευτεί σε αυτά. 


Ένα ερώτημα βέβαια προς την ΚΕΔΚΕ, προς το Διοικητικό Συμβούλιο. άντε και να υπάρξει μια δέσμευση, έχουμε δει ξανά το ελληνικό κράτος να δεσμεύεται και για αντικειμενικές δυσκολίες ή για «αντικειμενικές» δεν υλοποιεί αυτά για τα οποία δεσμεύεται. Αν λοιπόν προχωρήσει ένας Καποδίστριας με κάποιες δεσμεύσεις, οι οποίες τελικά δεν θα υλοποιηθούν, ποια θα είναι η αντίδραση της ΚΕΔΚΕ;


Κυρίες και κύριοι συνάδελφοι, κατάγομαι από τον Δήμο Μούδρου από τη Λήμνο. Η ανησυχία η δική μου σε σχέση με τις συνενώσεις, υπέρ των οποίων είμαι σαφώς, δεν είναι το αν εκλέγονται κάποιοι παραπάνω, κάποιοι παρακάτω και μακριά από εμένα και μακριά από αρκετούς από εμάς φαντάζομαι, αυτό το μητροπολιτικό που θέλουν αρκετοί να περάσουν. Ότι ο καθένας θέλει να διατηρήσει τα φέουδά του και για αυτό αγωνίζεται και τα λοιπά. 


Η δική μου ανησυχία, κύριοι συνάδελφοι, είναι η εξής: αφού σας βάλω άνω τελεία, να σας πω ότι η Λήμνος ακολουθεί το κλασικό μοντέλο ανάπτυξης το ελλαδικό, όπου έχουμε ένα αθηνοκεντρικό κράτος, έχουμε την έδρα του Νομού και έχουμε τη γιγάντωση της πρωτεύουσας του νησιού ή την πρωτεύουσα της επαρχίας. Αναρωτιέμαι λοιπόν πως είναι δυνατόν σε έναν νέο συνενωμένο Δήμο, είτε τον δικό μας, είτε οποιονδήποτε άλλο επαρχιακό Δήμο, να υπάρξει εκπροσώπηση των μικρών χωριών και όχι της πρωτεύουσας, η οποία έχει το πληθυσμιακό πλεονέκτημα και αυτών που κατάγονται από τα χωριά, αλλά που κατοικούν σε αυτή;


Καταλαβαίνετε λοιπόν, όταν έχουμε ένα Δημοτικό Συμβούλιο, το οποίο θα ελέγχεται από γηγενείς ανθρώπους της πρωτεύουσας ή από ανθρώπους που είναι της «περιφέρειας», αλλά κατοικούν εκεί, που θα κατευθύνεται κύριοι συνάδελφοι η ανάπτυξη; Εδώ σήμερα δεν μπορούμε να λύσουμε και είναι βασικά προβλήματα. Συζητάμε για ένα λιμάνι, πρέπει να γίνει σε έναν Α τόπο μας και πάμε αλλού, γιατί υπάρχει πολιτική πίεση και είναι μεγαλύτερη από εκεί. Αύριο λοιπόν, όταν κανένας έχει το μαχαίρι και το πεπόνι θα κατευθύνει πολιτικά έργα μεγάλα προς την περιφέρεια; Αυτά είναι ανησυχίες που θα πρέπει να αντιμετωπιστούν.


Με το θέμα των εθελούσιων συνενώσεων, κύριε Πρόεδρε, είχατε αποκομίσει την εντύπωση από τον Υπουργό το πρωί ότι όσοι πάνε σε εθελούσιες συνενώσεις, όχι απαραίτητα – επαναλαμβάνω – χωροταξικά να ισχύσει, αλλά τουλάχιστον να καρπωθούν τα όποια κίνητρα. Μας έβαλε στη θέση μας ο κύριος Δήμαρχος, ο συνάδελφος, των Αμπελοκήπων.

ΠΡΟΕΔΡΕΙΟ: Έχετε πάρει απόφαση; Αυτό είναι το πρόβλημα.

Κ. ΑΔΑΜΙΔΗΣ: Εμείς θέλουμε να πάρουμε απόφαση και για αυτό τον λόγο το αναφέρω.


Κλείνω, λέγοντας ότι ο κύριος Υπουργός βεβαίως είπε Μητροπολιτικοί Δήμοι δεν μπορεί να υπάρξουν κατά την άποψή του. Μίλησε όμως για διαδημοτικές υπηρεσίες, τις οποίες θα μπορούσε κάλλιστα να έχουν και οι μικρότεροι Δήμοι τόσα χρόνια. Διαδημοτικές υπηρεσίες θα μπορούσαν να είχαν δοθεί και στη Δημοτική Αστυνομία και να είχαν αντιμετωπιστεί προβλήματα.


Σας ευχαριστώ πολύ.

ΠΡΟΕΔΡΕΙΟ: Ευχαριστούμε πάρα πολύ. Ο κύριος Φούρας, ο Δήμαρχος Πατρέων και ακολουθεί ο κύριος Χατζηπαντελής, ο καθηγητής του Αριστοτελείου Πανεπιστημίου.

Α. ΦΟΥΡΑΣ: Ένας παλιός Πρόεδρος της Βουλής των Ελλήνων έλεγε πως η πιο επιτυχημένη συνταγή άσκησης πολιτικής είναι να αγοράζεις χρόνο και να πουλάς ελπίδα.


Ακούγοντας λοιπόν τη Δήμαρχο Βέροιας, σκέφτηκα τα δικά μου, τα δικά σας, όλων μας και διαπιστώνω ότι αυτό συμβαίνει συχνά πυκνά στις μέρες μας. Γιατί από εξαγγελίες είμαστε γεμάτοι, από υλοποίηση πολιτικής είμαστε στην αναμονή. 


Για να έρθω στη σημερινή τοποθέτηση του Υπουργού Εσωτερικών, του κυρίου Παυλόπουλου, θέλω να αρχίσω την τοποθέτησή μου από τη φράση με την οποία τελείωσε. Είπε: «Αναμένω την τελική, τελική πρότασή σας». Είπε δύο φορές τη λέξη τελική. Αναρωτήθηκα: δεν μας ακούει, δεν μας διαβάζει, δεν βλέπει τις αποφάσεις μας; Γιατί πιστεύω ότι κανένας από εμάς δεν ήρθε εδώ για να αναθεωρήσουμε την απόφαση του Συνεδρίου της Κυλλήνης και το Συνέδριο της Κυλλήνης είχε μια σαφή τελική, τελική πρόταση. Επιτελικό κράτος, Περιφερειακή Αυτοδιοίκηση αιρετή, με όλες τις ευθύνες ανάπτυξης και Τοπική Αυτοδιοίκηση Α΄ Βαθμού αποτελεσματική, που σημαίνει με υπηρεσίες προς τον δημότη, που σημαίνει με όλες τις εκτελεστικές αρμοδιότητες.


Παρακολουθώ το τι συμβαίνει, για να βγάλω ένα συμπέρασμα, το τι θα συμβεί στο εφεξής. Πράγματι, είμαι σε έναν μεγάλο προβληματισμό και νομίζω ότι όλοι μας είμαστε σε μεγάλο προβληματισμό. Ξέρουμε ότι εκείνο που γίνεται σαφές είναι διεύρυνση των γεωγραφικών ορίων ενός Δήμου. Ας αναρωτηθεί ο καθένας μας.


Η Πάτρα είναι ένα πολεοδομικό συγκρότημα, που έχει πέντε Δήμους δίπλα του. Τάχα γιατί θα είμαι καλύτερος εγώ Δήμαρχος ή όποιος εκλεγεί το 2010 για μια συνοικία του διπλανού Δήμου, απ’ ότι είμαι σήμερα για μία συνοικία του δικού μου Δήμου; Αν δεν αλλάξει η λογική, η δομή, οι λειτουργίες, αν δεν υπάρξει μια κεντρική απόφαση, δεν νομίζω ότι μπορούμε να μιλάμε για μεταρρύθμιση, αλλά ενδεχομένως μπορούμε να φανταστούμε ένα καινούργιο χάος που έρχεται και θέλω να εξηγήσω τι εννοώ.


Μέχρι τώρα ξέρουμε ότι θα έχουμε διευρυμένους Δήμους. Ξέρουμε όμως ότι θα έχουμε τη Νομαρχία αποκεντρωμένη διοικητική μονάδα. Ξέρουμε ακόμα ότι θα έχουμε αιρετή Περιφέρεια, Περιφερειακό Συμβούλιο με τις αμφιβολίες για τον τρόπο εκλογής του Περιφερειάρχη. Μας είπε ο κύριος Υπουργός σήμερα ότι θα έχουμε ισχυρό Γενικό Γραμματέα Περιφέρειας, ισχυρό κράτος στην Περιφέρεια, για αυτό επιτάσσει το Σύνταγμα και ταυτόχρονα αυτή τη στιγμή οργανώνονται οι αυτόνομοι Οργανισμοί και στις πέντε Υπερπεριφέρειες και στις δεκατρείς Περιφέρειες και έχουμε το κεντρικό κράτος με τις γνωστές λειτουργίες. Δεν ξέρω πόσο εύκολα, αγαπητοί συνάδελφοι, εσείς μπορείτε να συναντήσετε Υπουργό, Υφυπουργό ή Γενικό Γραμματέα. Για εμένα είναι πολύ δύσκολο να τους συναντήσω. Πρέπει να στέλνω μηνύματα, να στέλνω γράμματα. Υπήρξε και Υπουργός που του έστειλε δεκαεπτά γράμματα για να μου δώσει ένα ραντεβού.


Όταν λοιπόν έτσι έχουν τα πράγματα, πρέπει να γυρίσουμε τη συζήτησή μας και να σταματήσουμε τον διάλογό μας, γιατί φοβάμαι ότι παίζεται και ένα άλλο παιχνίδι. Σας έχει τύχει φαντάζομαι να έρθει ένας ρεπόρτερ τηλεοπτικού σταθμού μπροστά σας και να σας κάνει μια ερώτηση και εσείς να απαντήσετε με πενήντα λέξεις και να δείτε το βράδυ στην εκπομπή του τις τρεις λέξεις, αυτές που βολεύουν το ρεπορτάζ. Αυτό γίνεται τώρα εδώ; Δηλαδή, πάμε σε ένα πλαίσιο μεταρρυθμιστικό, το οποίο αλλιώς το εννοούμε εμείς και τι θα συμβεί στο τέλος αποσπασματικά επιλεκτικά; Από τις ομόφωνες αποφάσεις μας θα ληφθεί ένα τμήμα, το οποίο θα λέει κάποιος ότι είναι απόφαση, γιατί είναι προϊόν διαλόγου.


Αγαπητοί συνάδελφοι, είναι μεγάλη η υπόθεση μεταρρύθμιση και θέλει κότσια και εδώ δεν θα πειστώ και κανένας σας να μην πειστεί, αν η μεταρρύθμιση δεν αρχίζει από το κεντρικό κράτος. Εκεί είναι το ζητούμενο και εκεί πρέπει να σταθούμε και να μην δώσουμε ομόφωνες αποφάσεις, οι οποίες θα χρησιμοποιηθούν εις βάρος της Περιφέρειας και της ανάπτυξης.


Σας ευχαριστώ πολύ.

ΠΡΟΕΔΡΕΙΟ: Ο κύριος Χατζηπαντελής, ο Καθηγητής του Αριστοτελείου Πανεπιστημίου και ακολουθεί ο κύριος Ταμήλος.

ΧΑΤΖΗΠΑΝΤΕΛΗΣ: Αγαπητές κυρίες, αγαπητοί κύριοι, επιτρέψτε μου να μιλήσω απαλλαγμένος από την διοικητική καθημερινότητα που έχετε εσείς, για την οποία σας ευχαριστούμε εμείς οι υπόλοιποι πολίτες, που την έχετε και την φέρνετε σε πέρας.


Παρά τις περί του αντιθέτου φημολογίες και τις αντίθετες θέσεις, η Αυτοδιοίκηση δεν είναι ο πιο διεφθαρμένος τομέας του κράτους. Έχει ισχυρή παρουσία, καλό δυναμικό, ανθρώπους που μοχθούν καθημερινά για την κοινωνική ευημερία. 


Γιατί μας χρειάζεται η διοικητική μεταρρύθμιση, η συνολική μεταρρύθμιση; Ακούστε, αγαπητοί φίλοι και φίλες. Αυτή τη στιγμή βρισκόμαστε μπροστά σε ένα πολύ μεγάλο πρόβλημα. Έχουμε μία ομολογούμενη και καταμαρτυρούμενη κρίση του πολιτικού συστήματος, δηλαδή της δημοκρατίας, το οποίο εκφράζεται κυρίως από τη μείωση της πολιτικής αντιπροσώπευσης. Οι πολίτες, οι άνθρωποι, για τους οποίους εσείς μοχθείτε, είναι εκείνοι που φαίνεται να είναι περισσότερο, απ’ ότι ήταν στο παρελθόν, αδιάφοροι για το τι συμβαίνει στη χώρα. Αυτό μας κάνει σαν χώρα να αντιμετωπίζουμε ένα τεράστιο πρόβλημα.


Μας χρειάζεται λοιπόν μία μεταρρύθμιση σε όλες τις εκφάνσεις του κράτους, ξεκινώντας δηλαδή από την κεντρική διοίκηση και καταλήγοντας στην Πρωτοβάθμια Αυτοδιοίκηση, η οποία θα στηρίζεται σε τρία σημεία. Θα στηρίζεται στη δημοκρατική αναγέννηση, με σκοπό τη συμμετοχή των πολιτών και την οικοδόμηση πολιτικών θεσμών. Θα στηρίζεται στην ηγεμονία στο τοπικό επίπεδο, με τις αναγκαίες προσαρμογές στο σημερινό πολιτικό σύστημα και θα στηρίζεται στην αποτελεσματική οικονομική διαχείριση.


Αυτά τα τρία, παρ’ όλο που είναι πολύ γενικά, ισχύουν με πολλούς και διαφορετικούς τρόπους σε όλα τα επίπεδα διοίκησης. Από το επιτελικό κράτος που πρέπει να γίνει και να αφήσει περιθώριο ανάσας στους άλλους θεσμούς, μέχρι το μικρό Δημοτικό Διαμέρισμα του καθενός Δήμου ή τη σημερινή Κοινότητα.


Σε αυτά μπορεί με συνθήματα να πούμε ότι για τον καθένα από τους 1.031 σήμερα ΟΤΑ ή για όσους προκύψουν αργότερα και για όσες Περιφερειακές Αυτοδιοικήσεις προκύψουν, δεν ταιριάζει το ίδιο κουστούμι για κανένα από αυτά τα τρία πράγματα. Δεν ταιριάζει το ίδιο πολιτικό σύστημα για κανέναν από τους υπάρχοντες. Δηλαδή, πρέπει να γίνουν προσαρμογές και διαφορετικού τύπου συστήματα. Δεν ταιριάζει το ίδιο σύστημα δημοκρατικής αναγέννησης, δηλαδή το ίδιο σύστημα προτεραιοτήτων σε απλά καθημερινά ελληνικά, άλλες προτεραιότητες έχουν οι πολίτες του Α Δήμου και άλλες του Β. Δεν ταιριάζει το ίδιο σύστημα οικονομικής διαχείρισης. Δηλαδή, διαφορετικές είναι οι προτεραιότητες και οι αναγκαιότητες στον Α Δήμο, διαφορετικές στον Β.


Τι σημαίνει αυτό, αγαπητοί φίλοι και φίλες; Σημαίνει ότι, αντί ενός μοναδικού ενιαίου συγκεντρωτικού κράτους, που σχεδιάζει κεντρικά και προσφέρει σε όλους τις ίδιες ακριβώς υπηρεσίες, πρέπει να περάσουμε σαν χώρα σε ένα άλλο σύστημα διαχείρισης, το οποίο προσαρμόζει τις υπηρεσίες και τις προτεραιότητές του στις απαιτήσεις και στις ανάγκες της τοπικής κοινωνίας και φυσικά πρέπει να υπάρχουν ισχυροί πολιτικοί θεσμοί στις επιμέρους κοινωνίες, που να μπορούν να φέρουν σε πέρας αυτό το σύστημα προτεραιοτήτων, εγγυούμενοι την καθολικότητα των υπηρεσιών για κάθε Έλληνα πολίτη, αυτό που ζήσατε και ζούμε με το πρόβλημα …

(αλλαγή κασέτας)

ΧΑΤΖΗΠΑΝΤΕΛΗΣ: …ποια είναι τα κριτήρια, για να διαμορφώσουμε αυτού του τύπου τις ομαδοποιήσεις, να φτιάξουμε αυτούς τους νέους ισχυρούς πολιτικούς θεσμούς; Δεν θα τα αναφέρω αναλυτικά.


Στο σχέδιο της μελέτης θα πω ότι έχουμε να κάνουμε με θέματα που αφορούν τον χώρο, με θέματα που αφορούν τον πληθυσμό, με θέματα που αφορούν ταυτότητα της διακριτής τοπικής κοινωνίας και με θέματα που αφορούν την ενότητα των αναπτυξιακών στόχων.

Αυτά και τα τέσσερα κεφάλαια είναι ισότιμα και αδιάσπαστα. Δεν πρόκειται και δεν θα αποδώσει τίποτα, αν απομονώσει με ένα από αυτά και με αυτά βαδίσουμε. Άλλωστε, ας μου επιτραπεί να σημειώσω μία φράση που είπε ο κύριος Προκόπης Παυλόπουλος, ο Υπουργός Εσωτερικών το πρωί, Δήμος δεν είναι η έδρα του, είναι οι άνθρωποί του. Δηλαδή, είναι οι τοπικές κοινωνίες και η ταυτότητα που έχει η τοπική κοινωνία. Τι λοιπόν πρέπει να ζητάμε; Ζητάμε εμπιστοσύνη από την πλευρά της κυβέρνησης στην Αυτοδιοίκηση. Χαλάρωση των ελέγχων και των κανονισμών. Την αποδοχή της θέσης ότι η Αυτοδιοίκηση είναι οργανικό τμήμα του συνολικού συστήματος διακυβέρνησης. Ουσιαστική διαβούλευση με το κράτος και τα κόμματα. Ουσιαστικές εγγυήσεις για την τήρηση των προϋποθέσεων.

Αγαπητοί φίλοι και φίλες, ζούμε σε ένα νέο τοπίο. Η χώρα μας είναι διαφορετική απ’ ότι ήταν παλιά. Από τις 180.000 γεννήσεις παιδιών είμαι σήμερα στις 80.000 γεννήσεις Ελλήνων και 18.000 γεννήσεις αλλοδαπών. Στη Ζάκυνθο το 37% των γεννήσεων είναι παιδιά από μητέρες αλλοδαπές.

Ζούμε σε μία κοινωνία που έχει καινούργια και πολλά δίκτυα. Διασυνδέσεις και συνδέσεις. Είναι ενταγμένη σε ένα ευρωπαϊκό περιβάλλον. Είναι μία κοινωνία με νέες ανάγκες, με νέους ανθρώπους που έχουν καινούργιες ιδέες και αντιλήψεις. Ανθρώπους που ψηφιακά είναι σήμερα αλφαβητισμένοι, δηλαδή, τα παιδιά μας, οι 18άρηδες και οι 15άρηδες, που θα αποτελέσουν την αυριανή εικόνα των πολιτών. 

Τέλος, ας μου επιτρέψετε να κλείσω με ένα σύνθημα. Τι θα σημαίνει η νέα μεταρρύθμιση της Πρωτοβάθμιας Τοπικής Αυτοδιοίκησης; Θα σημαίνει μία ισχυρή και σύγχρονη Αυτοδιοίκηση στην υπηρεσία του πολίτη για την κοινωνική ευημερία και τέσσερα αυτά πράγματα, ισχυρό, σύγχρονο, υπηρεσία του πολίτη, κοινωνική ευημερία, είναι ζητούμενα και καθημερινά αναγκαία για όλους.

Σας ευχαριστώ πάρα πολύ.

ΠΡΟΕΔΡΕΙΟ: Ευχαριστούμε πάρα πολύ. Ο κύριος Ταμήλος, ο Δήμαρχος Τρικκαίων, Πρόεδρος της ΤΕΔΚ Νομού Τρικάλων.

Μ. ΤΑΜΗΛΟΣ: Κύριε Πρόεδρε, αγαπητό Προεδρείο, αγαπητοί συνάδελφοι, δεν θα πω τα ίδια που λέει η μελέτη, ούτε αυτά που είπαν οι προλαλήσαντες, γιατί θεωρώ ότι έχουν καλυφθεί και είναι πλεονασμός αυτή τη στιγμή να ασχολούμαστε με τα λεχθέντα. Θα πρέπει να προσθέσει ο καθένας κάτι το καινούργιο από αυτά που έχει αντιληφθεί, έτσι ώστε να συμβάλει στη διαβούλευση που γίνεται εδώ.


Καταρχήν, έχετε αντιληφθεί ότι σήμερα με όλα αυτά που συμβαίνουν, για τις βαλίτσες, τα εκατομμύρια, πως το πολιτικό σύστημα της χώρας αγοράζεται από μία εταιρεία, ότι δεν μπορούν οι Βουλευτές μας ή οι Υπουργοί μας να μας πείσουν τι πρέπει να κάνουμε; Δεν έχουν το ηθικό ανάστημα πλέον οι πολιτικοί που κυβερνούν την Ελλάδα να πουν την Αυτοδιοίκηση, τους Δημάρχους τι πρέπει να κάνουν. Για αυτό ήταν αυτή η έκκληση του Υπουργού στο τέλος, που είπε «Πείτε μας τελικά τι θέλετε». Έχουν καταθέσει τα όπλα και ότι τους πούμε εμείς να κάνουν, σας λέω ειλικρινά, έχω την άποψη ότι θα το ψηφίσουν και τα δύο μεγάλα κόμματα και τα δύο μεγάλα κόμματα, εν ονόματι της διοικητικής μεταρρύθμισης, έχουν καταθέσει τα όπλα, δεν έχουν ηθικό ανάστημα να μας πουν, ούτε να μας μαλώσουν. Ακούσατε να μας μαλώσουν σήμερα. Σε άλλα συνέδρια μας μάλωναν κιόλας ότι δεν είμαστε καλοί, ότι δεν κάνουμε έτσι, δεν κάνουμε αλλιώς.


Αγαπητοί μου, πρέπει να εκμεταλλευτούμε αυτή τη συγκυρία. Το λέω αυτό, γιατί είναι η ιδανική συγκυρία για την Αυτοδιοίκηση σήμερα να διεκδικήσει και να πάρει ότι περισσότερο μπορεί. Είναι η ιδανική συγκυρία σε ένα ημιθανές πολιτικό σύστημα, που πιάστηκε να τα παίρνει, όλα τα κόμματα τα παίρνουν και από το ΚΚΕ μέχρι τον τελευταίο κόμμα.


Θέλω να πω ότι σήμερα εμείς είμαστε οι κυρίαρχοι της υποθέσεως που λέγεται διοικητική μεταρρύθμιση και πρέπει να το αξιοποιήσουμε. 


Θα πω λοιπόν πως το βλέπω εγώ. Δεν με νοιάζει αν το κράτος θα κάνει διοικητική μεταρρύθμιση, με επτά Περιφέρειες ή με πέντε ή με δώδεκα ή με δεκατρείς. Ούτως ή άλλως, δεν κερδίζω τίποτα από αυτό. Δεν με νοιάζει αν ο Περιφερειάρχης του Β΄ Βαθμού θα είναι αιρετός ή θα εκλέγεται έμμεσα. Μονίμως είμαστε σε κόντρα με τους Νομάρχες.

Εγώ τι ζητώ; Ζητώ σε αυτή την μεταρρύθμιση μπορούμε να ξεκαθαρίσουμε τις αρμοδιότητες που έχουμε εμείς σε σχέση με τη Νομαρχιακή Αυτοδιοίκηση και με το κράτος; Νομίζω ότι αυτό που πρέπει να μας απασχολήσει είναι – και να φύγουμε από αυτό το Συνέδριο, όχι να γυρίσουμε πίσω και να αμφισβητήσουμε το  ψήφισμα της Κυλλήνης – τι αρμοδιότητες θα πάμε να διεκδικήσουμε. Δηλαδή, να πούμε το Προεδρείο ότι θα πάτε να διαπραγματευτείτε με τον Υπουργό, τον κύριο Παυλόπουλος, με τον κύριο Σουφλιά, με τον κύριο Αλογοσκούφη και θα διεκδικήσετε τα εξής: παράδειγμα, κοινωνική πολιτική. Θα την αναλάβουμε; Είμαστε έτοιμοι; Αυτές οι δομές θα έρθουν σε εμάς; Πρέπει να αποφασίσουμε. Εγώ πιστεύω ότι ο Δήμος που είναι ο πλησιέστερος στον πολίτη είναι ο κατ’ εξοχήν θεσμός και βαθμός Αυτοδιοίκησης που πρέπει να αναλάβει την κοινωνική πολιτική. Όμως θα την αναβάλει όλη όμως. Όχι οι Νομάρχες να δίνουν τα επιδόματα πρόνοιας στους τσιγγάνους και στους άλλους και εμείς να τρέχουμε να τους βρίσκουμε τα σπίτια και τα οικόπεδα. Όλα, θα αφαιρεθούν αυτά από τη Νομαρχία θα αναλάβουμε τα πάντα εμείς και ότι έπαιρναν οι Νομαρχίες για να δίνουν τα επιδόματα να τα παίρνουν οι Δήμοι, να τα δώσουμε εμείς τα επιδόματα.

Πάμε σε έναν άλλο τομέα. Η παιδεία θα αναλάβουμε εμείς υπεύθυνα πλήρως το θέμα των σχολείων, τη συντήρηση; Γιατί σήμερα τι έχουμε; Έχουμε εμείς τα λειτουργικά, έχουμε τα κτίρια και τα οικόπεδα, παίρνουμε δάνειο να αγοράσουμε οικόπεδα να χτίσουμε τα κτίρια και τι γίνεται; Έρχεται η Νομαρχιακή Αυτοδιοίκηση παίρνει και αυτή κονδύλια για συντήρηση σχολείων. Ο ΟΣΚ δεν εμπιστεύεται τους Δήμους, όσο μεγάλος και να είναι ο Δήμος για να φτιάξει ένα νηπιαγωγείο και το δίνει υποχρεωτικά στη Νομαρχία να το φτιάξει η Νομαρχία. Δηλαδή, δεν κατάλαβα. Δηλαδή, στο δικό μας το οικόπεδο θα φτιάξει η Νομαρχία ένα νηπιαγωγείο και θα μου το παραχωρήσει μετά;

Εγώ σε μία σύσκεψη με τον κύριο Στυλιανίδη το εξής: αν τα θέλουν οι Νομαρχίες όλα, να τα πάρουν όλα από τα σχολεία ή να τα πάρουμε εμείς όλα. Δεν είναι δυνατόν να μοιράζει ο κάθε Νομάρχης από 3.000 σε κάθε Σχολική Επιτροπή και να πρέπει να τα αποδεχτεί το Δημοτικό Συμβούλιο.


Πάμε παρακάτω σε ένα άλλο θέμα. Η λειτουργία της πόλης είναι πολύ σημαντικό, συνάδελφοι και αυτό αφορά ακόμη περισσότερο τους μεγάλους Δήμους, που πραγματικά, επειδή έχω γυρίσει όλο τον κόσμο, λυπάμαι για το επίπεδο των ελληνικών Δήμων πόσο χαμηλά και πόσο είναι και στην αρμοδιότητα σε σχέση με Αμερική, με Ευρώπη και λοιπά. Είναι σημαντικό να εξασφαλίσουμε τη λειτουργία της πόλης. Θέλω να πω ότι πρέπει να περάσει το εξής μήνυμα: μέσα στην πόλη κάνει κουμάντο το Δημοτικό Συμβούλιο. Κανένας άλλος βαθμός δεν μπορεί να έρθει, γιατί κανένας άλλος δεν είναι πλησιέστερος. 


Θα σας πω να καταλάβετε ορισμένα παραδείγματα από το τρελοκομείο που αντιμετωπίζουμε εμείς τουλάχιστον στις πρωτεύουσες. Αστικά λεωφορεία, τις στάσεις τις βάζουμε εμείς, τις αφετηρίες ο Νομάρχης και τα δρομολόγια ο Νομάρχης. Δηλαδή, στη δικιά μου την πόλη, έχει που έχω πεζοδρομήσει εγώ, θα μου πει ο Νομάρχης που θα σταματήσει το λεωφορείο; Όμως γίνεται. Οι στάσεις των ταξί, το που θα γίνει μια πιάτσα ταξί δεν μπορεί να το καθορίσει ο Δήμος. Πρέπει να το καθορίσει το τμήμα συγκοινωνιών. Για τις λαϊκές αγορές δεν λέμε. Εμείς δίνουμε τον χώρο και όλοι οι άλλοι παραγοντίζουν και κάνουν την πολιτική τους και νομίζω ότι αυτό πρέπει να το πάρουμε πίσω.


Υγειονομικός έλεγχος καταστημάτων. Εμείς δίνουμε τις άδειες των καταστημάτων και το Τμήμα Υγιεινής της Νομαρχίας θα πάει να ελέγξει και να δώσει την αρμοδιότητα, τι θα είναι, σούπερ μάρκετ, υπερμάρκετ. Εμείς είμαστε οι κακοί, οι Νομάρχες είναι οι καλοί και παίρνουν και τις προσλήψεις τώρα στις υπεραγορές.


Άρα λοιπόν, δεν μπορούμε ούτε εμείς να ελέγξουμε τα μαγαζιά. Λέω Τμήμα Υγιεινής να κάνουμε και εμείς οι Δήμοι. Να έχει ευθύνη ο Δήμος, την άδεια ενός καταστήματος που λειτουργεί, ένα υπερμάρκετ, σούπερ μάρκετ, μπακάλικο, εμείς θα το ανοίξουμε, εμείς θα το κλείσουμε. Να μην υπάρχουν ενδιάμεσοι φορείς.


Τα περίπτερα, βέβαια είναι τραγελαφικό. Εμείς να δίνουμε τη θέση, να έχουμε πάρει απόφαση ότι δεν επιτρέπεται να γίνει εκεί περίπτερο και ο Νομάρχης να βάζει το περίπτερο. Άρα λοιπόν, παραβάσεις. Δηλαδή, γιατί στις μικρές πόλεις κάνει κουμάντο ο Δήμαρχος σε μια παράβαση και στη μεγάλη πόλη κάνει κουμάντο ο Νομάρχης;


Άρα λοιπόν, θέλω να πω το εξής: οι αρμοδιότητες, κατ’ εμένα, είναι το παν και πρέπει να τις διαπραγματευτούμε σκληρά και νομίζω, αγαπητοί συνάδελφοι, θα βρούμε μοντέλο πόσοι Δήμοι θα γίνουν.


Εγώ κάνω μια πρόταση μόνο και τελειώνω. Οι 130 Κοινότητες απασχολούν και καλύπτουν το 3% του τζίρου της Τοπικής Αυτοδιοίκησης. Θεωρώ ότι δεν πρέπει να ασχοληθούμε με αυτό, ούτε να είναι κύριο θέμα. Όσες Κοινότητες θέλουν να μείνουν, ας μείνουν. Θα κρατούν τα νησιά, θα κρατούν τα ορεινά χωριά, τα οποία πρέπει κάποιοι να τα κρατήσουν. Δεν κερδίζει τίποτα αναπτυξιακά η Ελλάδα, αν καταργήσει κάποιες Κοινότητες.


Τουναντίον, για τους άλλους Δήμους προτείνω κανένας να μην καταργηθεί ως Δήμος. Απλώς, να υπαχθούν οι μικρότεροι Δήμοι σε ορισμένους μεγαλύτερους σε τέσσερις μόνο δραστηριότητες. Οικονομική Υπηρεσία, Τεχνική Υπηρεσία και μελέτες, Πολεοδομία, εφόσον υπάρχει, Καθαριότητα, Ύδρευση, περιβάλλον και Κοινωνικής Υπηρεσίες. Μόνο αυτά. Όλα τα άλλα να τα έχουν τα σημερινά Δημοτικά Συμβούλια, με εκλεγμένο Πρόεδρο Δημοτικού Συμβουλίου, ο οποίος θα έχει βαθμό Αντιδημάρχου.


Ευχαριστώ πολύ.

ΠΡΟΕΔΡΕΙΟ: Ο κύριος Παλαιολόγος Χρήστος έχει τον λόγο.

Χ. ΠΑΛΑΙΟΛΟΓΟΣ: Αγαπητές συναδέλφισσες και συνάδελφοι, πιστεύω ακράδαντα ότι σε αυτή την ιστορική φάση η Αυτοδιοίκηση βρίσκεται σε μια ιστορική πρόκληση, ιστορική πρόκληση που επιβεβαιώνεται από το μεγάλο ενδιαφέρον των ίδιων των αυτοδιοικητικών και στο Συνέδριο της Κυλλήνης και στο σημερινό Συνέδριο, που είναι θεματικό Συνέδριο, με τη μεγάλη συμμετοχή, γιατί ακριβώς ξέρουν οι αυτοδιοικητικοί τι διακυβεύεται αυτή την περίοδο. Σαφώς θα πρέπει να προσανατολιστούμε ακριβώς στο τι διακυβεύεται αυτή την περίοδο.


Αυτό που ονομάζεται διοικητική μεταρρύθμιση και όλοι περιμένουμε και αναμένουμε, γιατί επιτέλους αυτό που λέγεται ελληνικό κράτος, που είναι συγκεντρωτικό, γραφειοκρατικό, αναποτελεσματικό, πρέπει να μετατραπεί, να μεταμορφωθεί, να γίνει αποκεντρωμένο, να γίνει αποτελεσματικό στην υπηρεσία του πολίτη, στη λογική της τοπικής και περιφερειακής ανάπτυξης. Μπορεί να γίνει αυτό; Μπορεί να γίνει αυτό.


Η ΚΕΔΚΕ από τα αλλεπάλληλα συνέδρια από το 1997, να θυμίσω, το πρώτο συνέδριο, μετά τον Καποδίστρια, που έγινε στη Θεσσαλονίκη, επιβεβαιώνει με μεγάλη πλειοψηφία, μέχρι που έφτασε σχεδόν σε παμψηφία της θέσης το πώς εννοεί τη διοικητική μεταρρύθμιση. Δεν θα την επαναλάβω, διότι είναι γνωστή. Είναι γνωστή στα κείμενα, γνωστή στην ομόφωνη απόφαση του Συνεδρίου της Κυλλήνης.


Τι κάνει το κράτος αγαπητοί συνάδελφοι; Ακούσαμε και περιμέναμε όλοι σήμερα τον Υπουργό, όπως τον περιμέναμε και στη Κυλλήνη, ακριβώς να μας δείξει ποιες είναι οι προθέσεις και ποιες είναι οι διαθέσεις της κυβέρνησης. Τι ακούσαμε; Θα προσπαθήσω να κάνω μία κριτική και σύγκριση σε σχέση με το τι θέσεις έχει η Αυτοδιοίκηση.


Ακούσαμε ορισμένα αυτονόητα, ότι είναι αναγκαία η μεταρρύθμιση, ότι θα βοηθήσει στην ανάπτυξη, ότι θα πρέπει να προσανατολιστούμε στο ευρωπαϊκό κεκτημένο, ότι θα πρέπει να είναι αναγκαιότητα για τον τόπο και τα λοιπά.


Έκανε κριτική στις μεταρρυθμίσεις που έκανε το ΠΑ.ΣΟ.Κ. Από ποια κατεύθυνση όμως; Τον ακούσαμε να λέει για την Νομαρχιακή Αυτοδιοίκηση, ότι δεν πέτυχε ο θεσμός και ότι δεν ήταν μεταρρύθμιση, γιατί έμεινε χωρίς προσωπικό, χωρίς ηλεκτρονική διακυβέρνηση και ευτυχώς που η ΝΕΑ ΔΗΜΟΚΡΑΤΙΑ έδωσε το 2% από το Φ.Π.Α. και το 10% των τελών κυκλοφορίας. Για αυτό απέτυχε η Νομαρχία και η Αυτοδιοίκηση; Αυτό λένε οι Νομάρχες, αυτό οι πολίτες, αυτό λέει η ΚΕΔΚΕ, αυτό λέει η Αυτοδιοίκηση; Όχι αγαπητοί συνάδελφοι. Πρώτον, γιατί η κυβέρνηση τότε μετάνιωσε και πήρε όλες τις αρμοδιότητες, τις οποίες πήγε στον διορισμένο Γενικό Γραμματέα της Περιφέρειας. Αυτό δεν συνέβη. Την αποψίλωσε τη Νομαρχιακή Αυτοδιοίκηση και το δεύτερο, θα ήταν η χωρική ενότητα για την περιφερειακή ανάπτυξη. Βέβαια, δεν δόθηκε η πολιτική και η οικονομική εξουσία στη Νομαρχιακή Αυτοδιοίκηση για την περιφερειακή ανάπτυξη. Δεν είχε πόρους.


Τι είπε για τον Καποδίστρια; Είπε ότι έμεινε χωρίς προσωπικό, χωρίς υποδομή και χωρίς πόρους, ένα ΕΠΤΑ, που ήταν 1,5 δισεκατομμύριο ευρώ, από τα λεφτά της Αυτοδιοίκησης.


Αυτή είναι η κριτική που κάνουμε εμείς ως Αυτοδιοίκηση, ως Κεντρική Ένωση Δήμων και Κοινοτήτων στον Καποδίστρια 1; Για δείτε στο φυλλάδιο το πόσο τεκμηριωμένη και αντικειμενική κριτική πραγματοποιεί στον Καποδίστρια 1 και για τα θετικά και για τα αρνητικά. Γιατί σήμερα συζητάμε όλοι μας για μία νέα μεταρρύθμιση για ισχυρούς Δήμους; Γιατί δεν πέτυχε στον στόχο, δεν πέτυχε στον σκοπό, να έχουμε ισχυρούς και βιώσιμους Δήμους. Αυτός είναι ο σημαντικότερος σκοπός, η σημαντικότερη αποστολή του Καποδίστρια 1. 


Δεν κάνει λοιπόν ο Υπουργός κριτική στη μεταρρύθμιση του Καποδίστρια 1 από αυτές τις υπηρεσίες. Κάνει για το προσωπικό, δηλαδή πως αντιλαμβάνεται την καινούργια μεταρρύθμιση. Τι είπε ο κύριος Υπουργός για τη νέα μεταρρύθμιση; Διορισμένος Περιφερειάρχης λέει. Άρθρο 101 του Συντάγματος. Μα το άρθρο 101 του Συντάγματος δεν λέει διορισμένος Περιφερειάρχης. Λέει για αποκεντρωμένες μορφές του κράτους στην Περιφέρεια. Το κράτος μπορεί να έχει διοικητικούς παράγοντες. Δεν έχει έναν διορισμένο, ο οποίος μοιράζει όλα τα χρήματα του Α΄, του Β΄, του Γ΄, του Δ΄ Κοινοτικού Πλαισίου Στήριξης. Δηλαδή, έχει την πολιτική και οικονομική εξουσία για την περιφερειακή ανάπτυξη ο διορισμένος και δεν την έχει, διότι δεν είπε ότι αφαιρεί καμία αρμοδιότητα από τον διορισμένο Περιφερειάρχη.


Τι άλλο μας είπε; Μας είπε ότι θα υπάρχει αιρετός Περιφερειάρχης και αιρετό Περιφερειακό Συμβούλιο. Ο αιρετός Περιφερειάρχης, Πρόεδρος του Περιφερειακού Συμβουλίου. Αυτό είναι το πρόβλημα ή είναι ένα πρόβλημα βαθύ δημοκρατίας; Ποιες είναι οι αρμοδιότητες του Περιφερειακού Συμβουλίου; Είναι αυτός που είπε στην ΕΝΑΕ, ότι ο νέος Κώδικας Νομαρχιακής Αυτοδιοίκησης θα ισχύσει και για τις διευρυμένες Νομαρχιακές Αυτοδιοικήσεις, δηλαδή για την Περιφέρεια. 


Αντιλαμβάνεται λοιπόν ότι αυτό είναι συνένωση Νομαρχιών που γίνεται για συγκεκριμένους λειτουργικούς λόγους και όχι ότι θα πάρει ευθύνη, αρμοδιότητα, τον σχεδιασμό και την υλοποίηση περιφερειακής ανάπτυξης.


Τι άλλο μας είπε επιτέλους; Μας είπε Μητροπολιτική Αυτοδιοίκηση όχι, μητροπολιτικές συνεργασίες. Μα λες και δεν το ξέρουμε εμείς ότι μπορεί η Αυτοδιοίκηση να κάνει μητροπολιτικές συνεργασίες; Δόξα τω Θεώ, το άρθρο 101 του Συντάγματος επιτρέπει πια και σε υπηρεσίες και σε έργα να κάνουν συνδέσμους. Αν θέλει η Αυτοδιοίκηση, το σχεδιάζει και το κάνει η ίδια. Θα έρθει ο νόμος να κάνει για τις μητροπολιτικές συνεργασίες; Έτσι αντιλαμβάνεται ο Υπουργός τον ανταγωνισμό των μητροπολιτικών κέντρων και τον ρόλο που παίζουν σε επίπεδο ευρωπαϊκής αποκέντρωσης και απορρόφησης κονδυλίων και συνεργασίας; Έτσι λειτουργούν τα άλλα μητροπολιτικά κέντρα στη Ρώμη, στο Βερολίνο, στο Παρίσι, στο Λονδίνο; Όχι βέβαια.


Σε ότι μας αφορά. Είπε λοιπόν σε ότι μας αφορά για τον Α΄ Βαθμό ότι ο νέος Κώδικας δίνει κίνητρα, κάντε εθελοντικές συνενώσεις. Ξέχασε βέβαια να πει ότι δεν υπάρξει ακόμη η Κοινή Υπουργική Απόφαση. Όμως ξέχασε και το πιο σημαντικό. Ποια κίνητρα οικονομικά προβλέπονται στον προϋπολογισμό του 2008; Υπάρχει ένα ευρώ για το πρόγραμμα χρηματοδότησης των εθελοντικών συνενώσεων; Ούτε ένα ευρώ.


Τι άλλο μας είπε; Μας είπε ότι ο νόμος πρέπει να γίνει το 2008. Γιατί τέτοια βιασύνη; Έτσι αντιλαμβάνεται μια μεγάλη μεταρρύθμιση, που θέλει συνένωση, την είπε πεντακόσιες φορές τη λέξη συνένωση, θέλει διάλογο με τα πολιτικά κόμματα, με την Αυτοδιοίκηση; Ο νόμος λέει το 2008.


Τι άλλο μας είπε; Μας είπε ότι μετά τον νόμο αυτό θα έρθει ο νόμος για τα οικονομικά. Αλήθεια; Μετά την εμπειρία του Καποδίστρια 1 μπορεί η Αυτοδιοίκηση να διαπραγματευτεί, να συζητήσει αν θα μείνουν όλα στο τραπέζι για συζήτηση και τα θεσμικά και τα οικονομικά και τα χωροταξικά και τα πάντα;


Δηλαδή, να πάμε να συναινέσουμε σε συνενώσεις Δήμων, σε γεωγραφικές ενότητες με όποια κριτήρια και μετά θα συζητήσουμε τα οικονομικά; Κρατήστε το θέμα τα οικονομικά, γιατί είναι κρίσιμο θέμα κατά τη γνώμη μου.


Τι άλλο είπε; Είπε ότι θα υπάρξει ένας νέος νόμος, μετά τον Καποδίστρια, ο 1828 και είπε και το αυτονόητο ότι δεν θα υπάρξουν από εδώ και πέρα αρμοδιότητες, χωρίς τους αντίστοιχους πόρους. Μα αυτό το λέει το Σύνταγμα. Δεν χρειάζεται να μας το πει ο Υπουργός.


Τι είπε για τις οικονομικές εκκρεμότητες; Είπε ότι έγινε συμφωνία μεταξύ Υπουργείου Οικονομικών και ΚΕΔΚΕ για τα παρακρατηθέντα, τα οποία θα δοθούν σε οκτώ χρόνια, τα οποία ξέχασε να πει εδώ, αυτό που είπε στη συνέντευξη την απογευματινή, ότι είναι η προίκα του Καποδίστρια 2. Δηλαδή, αυτά είναι τα λεφτά του Καποδίστρια 2, το ένα επτακόσια.


Τέλος, είπε ότι θα υπάρξει δεύτερος ΘΗΣΕΑΣ, δηλαδή τα χρήματα της Αυτοδιοίκησης πάλι θα χρηματοδοτήσουν τα ζητήματα αυτά.


Αγαπητοί φίλοι και συνάδελφοι, εδώ τελειώνουμε με τις γνωστές θέσεις που έχει πει η ΚΕΔΚΕ μέχρι τώρα, που είναι αυτονόητες, αλλά θα πρέπει να τις επαναλάβουμε. Επιτελικό κράτος, Περιφερειακή Αυτοδιοίκηση, που θα έχει την πολιτική και οικονομική εξουσία για την περιφερειακή ανάπτυξη. Αυτή θα έχει και το πρόγραμμα δημοσίων επενδύσεων στην περιφέρεια και τα ευρωπαϊκά κονδύλια. Αλλιώς δεν είναι Περιφερειακή Αυτοδιοίκηση. Δεν υπάρχει στην Ευρώπη Περιφερειακή Αυτοδιοίκηση, που δεν διαχειρίζεται, δεν σχεδιάζει την ανάπτυξη της Περιφέρειας.


Μητροπολιτική Αυτοδιοίκηση, όπως την έχει επεξεργαστεί. Ισχυροί Δήμοι, χωρίζονται σε τρεις κατηγορίες. Αστικός Δήμος με αγροτική ενδοχώρα, νησιωτικός και ορεινός μειονεκτικός. Πρέπει να υπάρχει η κατηγοριοποίηση αυτή και σε αρμοδιότητες και σε χρηματοδότηση διαφορετική. Τουλάχιστον, να υπάρξει αλλαγή στο πολιτικό και διοικητικό σύστημα των Δήμων, για να γίνουν πιο πολιτικά και πιο δημοκρατικά να λειτουργούν της Αυτοδιοίκησης, με μεγαλύτερη συμμετοχή, όχι να περιορίζεται το πολιτικό προσωπικό, με απλή αναλογική και τέλος φορολογική αποκέντρωση με εθνικό πρόγραμμα χρηματοδότησης του Καποδίστρια, υπάρχει πρόταση και Ταμείο Συνοχής για τους ασθενέστερους.


Αγαπητοί συνάδελφοι, η αποκέντρωση μετριέται με χρήμα. Δεν μετριέται με θα και με νόμους και η πραγματικότητα είναι σκληρή για την Ελλάδα. Η Αυτοδιοίκηση η ελληνική διαχειρίζεται 500 € ανά κάτοικο ετησίως, όταν ο μέσος όρος στην Ευρώπη είναι 3.000 € ανά κάτοικο ετησίως και οι Σκανδιναβικές Χώρες βέβαια είναι 12.000 € ανά κάτοικο ετησίως. Αντιλαμβάνεστε λοιπόν ότι αυτό δεν είναι αποκέντρωση.



Ένα τελευταίο και κλείνω. Η εκτίμησή μου είναι ότι υπάρχει μία λογική δημοσιονομικού περιορισμού στην Αυτοδιοίκηση και σκληρότερου ελέγχου. Θα εξηγήσω γιατί το λέω αυτό.


Στις 14/10/07 η Διυπουργική Επιτροπή αποφάσισε ότι θα πρέπει να υπάρξει δημοσιονομικός έλεγχος περαιτέρω στην Τοπική Αυτοδιοίκηση και θεωρείται αναγκαίος, λόγω της κυβερνητικής υπόθεσης για την εφαρμογή του νέου Καποδίστρια. Αυτά έλεγε η Διυπουργική Επιτροπή και προχωρούσε.


Ο Υπουργός δήλωσε ότι ο περαιτέρω περιορισμός στις σπατάλες στις δημόσιες επιχειρήσεις, στους Οργανισμούς Τοπικής Αυτοδιοίκησης πρέπει να είναι στο στόχαστρο της δεύτερης φάσης της δημοσιονομικής εξυγίανσης, που επιδιώκει το κράτος. Έρχεται αυτό το Π.Δ.24/08, οι περισσότεροι δεν θα το έχετε υπόψη, όσοι είναι Δήμαρχοι και είναι στην πλειοψηφία, θα καταλάβετε όταν το διαβάσετε πολύ καλά τι λέει.


Θα πω τις τρεις παραγράφους μόνο. Το νέο Σώμα Δημοσιονομικών Ελεγκτών έχει αρμοδιότητες. Τον έλεγχο και τη διαχείριση του προϋπολογισμού των φορέων αρμοδιότητας όλων των Οργανισμών Τοπικής Αυτοδιοίκησης, να ελέγχουν όλα τα χρηματικά ποσά, τα οποία εγκρίνονται ή χορηγούνται ή δαπανώνται και χρησιμοποιούνται για τους σκοπούς, για τους οποίους εγκρίθηκαν ή χορηγήθηκαν. Για την πραγματοποίηση των δαπανών να τηρούνται οι ισχύουσες διατάξεις, καθώς και οι αρχές δημοσιονομικής και τα λοιπά.

ΠΡΟΕΔΡΕΙΟ: Κύριε Παλαιολόγε, δεν είναι η ώρα τώρα για να διαβάζουμε κείμενα.

Χ. ΠΑΛΑΙΟΛΟΓΟΣ: Δεν το διαβάζω όλο. Θα το βρείτε και θα το διαβάσετε, γιατί είναι αποκαλυπτικό. 


Ο Καποδίστριας 1, όταν άρχισε να λειτουργεί το 1998 μέχρι το 2002 απόφερε στο ταμείο των τότε Υπουργών Οικονομίας 2.700.000.000. Δεν ξέρουμε πόσο έχει κοστολογήσει να φέρει στα ταμεία ο κύριος Αλογοσκούφης ο νέος Καποδίστριας 2.

ΠΡΟΕΔΡΟΣ: Παρακαλώ τον κύριο Τριχίλη.

ΤΡΙΧΙΛΗΣ: Αγαπητές φίλες και φίλοι, είμαι από τους Λακεδαιμονίους, που είπε πριν ο κύριος Δανιηλίδης, πλην Λακεδαιμονίων. Δεν είμαι αρνητής, είμαι σκεπτικιστής όμως. Έχω το μειονέκτημα, αλλά και το βάρος να μιλώ από τους τελευταίους και πάρα πολλά που ήθελα να πω έχουν ήδη καλυφθεί. Παρ’ όλα αυτά, θα μπω στον πειρασμό να σας πω ορισμένα πράγματα.


Δεν κατάλαβα γιατί το Συνέδριο γίνεται σήμερα και δεν γίνεται, αφού ολοκληρωθεί η μελέτη, η οποία έχει ανατεθεί από την ΚΕΔΚΕ στο ΙΤΑ, για τα χωροταξικά κριτήρια και τα υπόλοιπα για τους Δήμους. Ίσως θα ήταν σαφώς πιο δόκιμο αυτό το Συνέδριο να γίνει τότε. Γιατί, απ’ ότι κατάλαβα σήμερα, οι περισσότεροι από εμάς και οι προλαλήσαντες – και ίσως αυτοί που θα έρθουν – έχουν πει πράγματα που ήδη τα ξέρουμε. Δηλαδή, δεν κομίσαμε κάτι νέο και οι προτάσεις οι περισσότερες ήταν ίδιες. Τους προβληματισμούς εκφράζουμε, αλλά δεν κομίσαμε τίποτα νέο στη μελέτη του ΙΤΑ.


Διαβάζοντάς τη προσεκτικά, αγαπητοί φίλοι, βλέπω ότι για εμένα είναι, όπως παρουσιάζεται, ένα ευχολόγιο. Αν εφαρμοστεί, θα είναι κάτι το ιδανικό. Όμως ποιος από εμάς πιστεύει ότι θα εφαρμοστεί ως έχει; 


Στα συγκεκριμένα σημεία, τα οποία είναι ακανθώδη, δεν διαπραγματεύεται, ούτε τα αγγίζει καν και γίνομαι συγκεκριμένος. Τα στοιχεία, από τα οποία αντλεί η μελέτη, είναι από το ’99 μέχρι το 2002. Ήθελα να ήξερα με τι στοιχεία θα γίνει η χωροθέτηση των νέων Δήμων; Ήθελα να ήξερα αν έχουν μελετηθεί οι Δήμοι, οι οποίοι θα προκύψουν. Ήθελα να ήξερα, ποιος θα είναι ο πληθυσμός, ποια θα είναι η έκταση, ποιο θα είναι το κρίσιμο μέγεθος, για να είναι ένας Δήμος βιώσιμος; Ποιο θα είναι το μέγεθος για να είναι ένας Δήμος βέλτιστος;


Μέσα στην ελληνική επικράτεια υπάρχουν όλα τα είδη Δήμων. Θεωρώ ότι το πρώτο που έπρεπε να κάνουν οι μελετητές και να κάνει η μελέτη, θα είναι, αφού μελετήσουν τα είδη των Δήμων, τα μεγέθη τους και αφού δουν τη λειτουργία τους, τότε να μας προτείνουν αυτό που θα θεωρηθεί αυτονόητο σε κάποια στιγμή.


Πιστεύουμε οι περισσότεροι τουλάχιστον από εμάς ότι το ελάττωμα της Τοπικής Αυτοδιοίκησης είναι το μέγεθος των Δήμων; Αισθανόμαστε οι περισσότεροι από εμάς ότι δεν παρέχουμε τις υπηρεσίες που πρέπει στον πολίτη; Αισθανόμαστε εμείς ότι δεν μπορούμε να εκτελέσουμε τα έργα; Αισθανόμαστε εμείς ότι δεν μπορούμε να τα ωριμάσουμε; Αισθανόμαστε εμείς οι μικροί Δήμοι ότι είμαστε αυτοί που πρέπει να αλλάξουν; Είμαστε ξαφνικά οι αποδιοπομπαίοι τράγοι; Από πού βγήκε αυτό το συμπέρασμα και όλοι ξαφνικά μιλούν για την ανάγκη αναδιάρθρωσης των νέων Δήμων και μπαίνει και ο φόβος να εξαντληθεί ουσιαστικά η μεταρρύθμιση σε αυτό;


Όλα τα δολώματα, τα οποία μπαίνουν, μαζί με το δόλωμα με το θέμα της μεταρρύθμισης, δηλαδή φορολογική αποκέντρωση, τακτοποίηση των οικονομικών, Τεχνικές Υπηρεσίες, αμετάθετο των υπαλλήλων, προσέξτε το αυτό, δεκαετές. Αυτά γιατί δεν τα κάνουν τώρα; Γιατί η ΚΕΔΚΕ όλα αυτά τα χρόνια δεν τα πολεμούσε με όση δύναμη είχε και να εξυπηρετήσει και τα συμφέροντα των μικρών Δήμων; Γιατί αναγκαζόμασταν εμείς επί τόσα χρόνια να μιλάμε για Ταμείο Συνοχής; Γιατί αναγκαζόμαστε να μιλάμε για μια δεύτερη ΚΕΔΚΕ; Αντιπροσώπευσε άραγε τα συμφέροντά μας, όπως έπρεπε, μέχρι εδώ; Γιατί θα πρέπει λοιπόν εμείς να εμπιστευτούμε το μέλλον μας και το μέλλον των δημοτών μας στα ίδια άτομα; Θα εκπροσωπήσουν τα δικά μας συμφέροντα ή τα συμφέροντα μερικών μεγάλων Δήμων;


Τελικά σαν Λακωνία βάλαμε σαν προϋπόθεση, μία από τις προϋποθέσεις, να γίνει και η μεταρρύθμιση τους μητροπολιτικούς Δήμους. Εγώ σήμερα ειλικρινά δεν κατάλαβα εάν η μεταρρύθμιση αυτή θα είναι κάποια συνένωση ή θα είναι κάποια μορφή συνδέσμων. Αν είναι κάποια μορφή συνδέσμων και εμείς μπορούμε να κάνουμε σύνδεσμο με τον ίδιο τρόπο.


Αγαπητές φίλες και αγαπητοί φίλοι, μοντέλο διοίκησης Δήμων, υπαίθρου τους λέω εγώ, δεν υπάρχει και ούτε θα υπάρξει και ούτε θα μπορεί να διοικηθεί ένας Δήμος που θα απέχει 150 χιλιόμετρα το ένα χωριό μέχρι το άλλο. Δεν θα υπάρξουν ποτέ οικονομίες κλίμακας. Θα αναγκαστούμε να διπλασιάσουμε τους υπαλλήλους, γιατί το μοντέλο της μεταρρύθμισης μιλά μόνο για οικισμούς. Δηλαδή, θα πάμε στο επίπεδο των οικισμών. Θα πρέπει να ιδρυθούν άλλα ΚΕΠ και θα πρέπει να αλλάξει το μοντέλο. Αυτοί οι Δήμοι, τους το λέω από τώρα, δεν διοικούνται. Όσο και επιτελικός να είναι ο Δήμαρχος, δεν πρόκειται να διοικηθούν.


Τελειώνοντας, ένα πράγμα θέλω να σας πω. Όλοι έχουμε ζήσει ποιο είναι το πρόβλημα της Αυτοδιοίκησης. Το πρόβλημα της Αυτοδιοίκησης είναι ότι δεν μπορούμε, όπως το βλέπω εγώ, να ωριμάσουμε τα έργα. Δεν μπορούμε να χρηματοδοτηθούμε όπως θέλουμε και για αυτό φταίει η δημόσια διοίκηση. Η δημόσια διοίκηση είναι που θα πρέπει να ανασυγκροτηθεί, να αλλάξει και να έχουμε τα εχέγγυα ότι θα γίνει αυτό και τότε δεν θα μπορέσουμε να πούμε ότι είμαστε αντίθετοι στη μεταρρύθμιση.

Αν δεν έχουμε αυτά τα πράγματα, εγώ νομίζω ότι πρέπει να είμαστε πάρα πολύ σκεπτικιστές και ειλικρινά δεν καταλαβαίνω τι θα αποκομίσουμε από αυτό το Συνέδριο.


Ευχαριστώ.

ΠΡΟΕΔΡΕΙΟ: Ο κύριος Χατζοπλάκης Γεώργιος, Αντιδήμαρχος από την Καρδίτσα.

Γ. ΧΑΤΖΟΠΛΑΚΗΣ: Αντιδήμαρχος Καρδίτσας σήμερα, Αντιδήμαρχος Καρδίτσας στον πρώτο Καποδίστρια, τελευταίος Κοινοτάρχης της Κοινότητάς μου της Καρδιτσομαγούλας. 


Έζησα και τις δύο καταστάσεις. Αν μου πείτε ποια να διαλέξω, θα σας πω αυτή του Κοινοτάρχη. Έρχεται το ΙΤΑ, το Ινστιτούτο της Τοπικής Αυτοδιοίκησης, να επαληθεύσει και να μας δικαιώσει όλους εμάς που παλέψαμε τότε τον Καποδίστρια 1 και τον παλέψαμε, διότι αυτά που σήμερα το ΙΤΑ λέει ότι δεν τηρήθηκαν, για να είναι επιτυχημένος, εμείς ήμασταν σίγουροι ότι δεν θα τηρηθούν, διότι διαβάζοντας απλά πράγματα, προϋπολογισμούς και διαθέσεις, βλέπαμε ότι πουθενά δεν υπάρχει. Έταζαν λαγούς με πετραχήλια και τότε για τα οικονομικά, αλλά στον προϋπολογισμό δεν έμπαινε δραχμή.


Είναι αλήθεια λοιπόν σήμερα ότι η σημερινή κουβέντα για τη μεταρρύθμιση έχει μια ποιοτική διαφορά από την πρώτη, διότι ήδη σήμερα υπάρχει μία όντως αξιόλογη μελέτη από το ΙΤΑ. Τέτοια μελέτη, η τέτοια αξιολόγηση του συστήματος το ’97 δεν υπήρχε. Όμως το ’97 στο Ηράκλειο υπήρχε η εισήγηση του Υπουργείου Εσωτερικών ότι έτσι προτιθέμεθα να κάνουμε τον Καποδίστρια. Σήμερα δεν υπάρχει. Εδώ και δύο χρόνια λένε φέρτε θέσεις. Μα η ΚΕΔΚΕ είναι συνδικαλιστικό Όργανο, δεν είναι δυνατόν να νομοθετεί. Διεκδικεί, προτείνει και κριτικάρει πάνω σε αυτά. Δεν θα νομοθετήσει. Σήμερα ζητούν να νομοθετήσει η ΚΕΔΚΕ. Δεν γίνεται αυτό το πράγμα. Δηλαδή, δεν μπορεί να γίνει.


Η μελέτη, όπως είπα, είναι μία αξιόλογη και έχει κάποιες παρατηρήσεις. Οφείλουμε λοιπόν να τη λάβουμε υπόψη μας, για να στηρίξουμε τις απόψεις μας και εγώ αυτή τη μελέτη την έχω λάβει υπόψη και την έχω διαβάσει.


Ξεκινώ όμως με μια απλή παρατήρηση με τον τίτλο που έχει σήμερα το Συνέδριό μας και αφορά τη μεταρρύθμιση, όπως λέει, στην Πρωτοβάθμια Αυτοδιοίκηση. Δεν νομίζουμε αυτά που ακούγονται εδώ, είτε στην αίθουσα της ΕΝΑΕ την άλλη φορά, ότι είναι δυνατόν να γίνει ο Καποδίστριας 2, να γίνει μεταρρύθμιση στην Πρωτοβάθμια, χωρίς να γίνει στη Δευτεροβάθμια. Άρα, όταν μιλάμε, θα μιλάμε συνολικά για μεταρρύθμιση. Αν και εγώ δεν είμαι και πολύ οπαδός αυτών των μεταρρυθμίσεων.


Επειδή λοιπόν δεν είναι δυνατόν να σχολιάσω όλη τη μελέτη του ΙΤΑ, θα αναφερθώ σε ορισμένα σημεία της. Η μεταρρύθμιση με βάση τους στόχους της, λέει το ΙΤΑ, δεν επιτεύχθηκε και αναφέρει τέσσερις-πέντε λόγους. Τους οικονομικούς, βασικό, να μην τους αναφέρω εγώ, ειπώθηκαν από τους άλλους, τους θεσμικούς και καταλήγει: ως τελικό συμπέρασμα μπορούν να ισχυριστούν ότι το πρόγραμμα Ιωάννης Καποδίστριας και η νέα του διοικητική δομή, που αυτό εισήγαγε, ναι μεν βελτίωσαν, συγκρίνοντας με την προηγούμενη, έτσι εκτιμούν, αλλά δεν την κατέστησαν ισχυρή και αποτελεσματική. 
Άρα, η μεταρρύθμιση δεν απέδωσε και δεν απέδωσε, γιατί έχει πέντε λόγους που τους αναφέρει. 


Η απλή λοιπόν λογική, αγαπητοί συνάδελφοι, τι λέει; Λέει ότι πρέπει να εφαρμόσουν τους λόγους που δεν εφαρμόστηκαν και απέτυχε αυτή η μεταρρύθμιση και αφού αξιολογήσουμε τα αποτελέσματα μετά την εφαρμογή, μπορούμε να προχωρήσουμε σε διορθώσεις ή και μεταρρυθμίσεις ακόμα, αν κρίνουμε αναγκαίο. Διαφορετικά τι κάνουμε; Μεταρρύθμιση για τη μεταρρύθμιση. Δηλαδή, συζητάμε για να περνά ο χρόνος και να μην δίνει αυτά που οφείλει η κεντρική εξουσία να δώσει στην Τοπική Αυτοδιοίκηση.


Λέει λοιπόν παρακάτω η ίδια μελέτη του ΙΤΑ. Ο μη ορθολογικός σχεδιασμός των διοικητικών ορίων σε συνδυασμό με την επιλογή που δημιουργήθηκαν οι νέοι Δήμοι χωρίς να υπάρξουν κριτήρια βιωσιμότητας …

ΠΡΟΕΔΡΕΙΟ: Να συντομεύουμε παρακαλώ πολύ.

Γ. ΧΑΤΖΟΠΛΑΚΗΣ: Εντάξει, σταματώ σε αυτό. Να μην το διαβάζω, λέει αυτά που λέει και βάζει κάποια κριτήρια, με τα οποία πρέπει να γίνει η νέα μεταρρύθμιση. Όμως θα έχετε ακούσει ότι 400 περίπου Δήμοι πρέπει να γίνουν στην Ελλάδα. Αυτό είναι μια προκρούστεια μέθοδος. Δηλαδή, εμείς 400 θέλουμε και εσείς κόψτε τον σβέρκο σας και χορέψτε εκεί μέσα. Δεν γίνεται έτσι μεταρρύθμιση, ούτε πολιτική μπορούμε να έχουμε. Άρα, αλλού στοχεύει η μεταρρύθμιση και όχι σε ισχυρούς και δυναμικούς Δήμους.


Για την προηγούμενη μεταρρύθμιση βέβαια είχαμε και το εξής τραγελαφικό: αποφάσισε το Διοικητικό Συμβούλιο της ΚΕΔΚΕ που αποτελούταν από Δημάρχους Αθήνας- Θεσσαλονίκης για το τι θα γίνει στην επαρχία. Όμως δεν αποφάσισε να ενώσει τους Θρακομακεδόνες με το Μενίδι, το Καπανδρίτι με την Εκάλη και τα λοιπά, γιατί κάτι τέτοια γίνονται στην επαρχία και θέλουμε εμείς να πούμε ότι αυτό πετύχαινε.


Προτείνω λοιπόν, μετά από άλλα αυτά, μιας και ο ίδιος ο Κώδικας το προβλέπει, να απευθυνθούμε κάποτε στους δημότες μας. Να απευθυνθούμε στις τοπικές μας κοινωνίας και να κάνουμε δημοψηφίσματα. Δηλαδή, γιατί θα πρέπει να αγνοήσουμε αυτό τον κόσμο που μας στηρίζει και εμείς υποτίθεται ότι τους υπηρετούμε;


Έτσι λοιπόν, αγαπητοί φίλοι, πιστεύω ότι και δημοψηφίσματα πρέπει να γίνουν και έτσι πρέπει να προχωρήσουμε.


Προτείνουμε λοιπόν να μείνει ως έχει η Τοπική Αυτοδιοίκηση. Εγώ δεν είμαι υπέρ των αλλαγών. Να εφαρμοστούν όλα τα προηγούμενα και μετά να προχωρήσουμε.


Κοιτάξτε όμως τώρα ότι εδώ την προηγούμενη τετραετία την πήγαν πίσω την Τοπική Αυτοδιοίκηση. Όχι δεν εφάρμοσαν την απλή αναλογική που ήταν πάγιο αίτημα, αλλά πέρασαν και το 42%, για το οποίο σήμερα κάποιοι ίσως μέμφονται, γιατί νόμιζαν ότι με το 42% θα γίνουν και Δήμαρχοι, αλλά δεν έγινε όμως.


Ευχαριστώ.

ΠΡΟΕΔΡΟΣ: Ο κύριος Νούτσος, Δήμαρχος Γρεβενών και ακολουθεί ο κύριος Καραγιάννης του Λαγκαδά και μετά ο κύριος Παπαδόπουλος Αθανάσιος και μετά ο κύριος Ασκούνης.

Γ. ΝΟΥΤΣΟΣ: Προσπαθώ, κύριοι συνάδελφοι, όλη την ημέρα σήμερα να διαπιστώσω αυτό που στο Συνέδριό μας αποφασίσαμε, να στηρίξουμε ομόφωνα μία κατεύθυνση, μία στρατηγική επιλογή για την αναμόρφωση της διοικητικής δομής της χώρας. Μάλλον το προσπαθώ μάταια, διότι κάθε άλλο, παρά αυτή τη συναίνεση μπορώ να διαπιστώσω.


Ξέρετε είναι εύκολο ελεγκτικά να υπερθεματίζουμε και να βάζουμε στόχους, αλλά ύποπτα και ύπουλα να υπονομεύουμε αυτό που ήδη συμφωνήσαμε και είναι λάθος βέβαια, γιατί δεν προάγει έτσι τελικά τον στόχο της Αυτοδιοίκησης, ο οποίος ομόφωνα ανακηρύχθηκε ότι είναι αυτός μιας μεγάλης, γενναίας κα με αποτελέσματα για τον τόπο και τον πολίτη διοικητικής μεταρρύθμισης. 


Βγήκε πολύ συναίσθημα σήμερα και το δικαιολογώ απόλυτα. Όμως η πολιτική με το συναίσθημα πολλές φορές παίρνει διαζύγιο. Απαιτείται ρεαλισμός λοιπόν στις θέσεις μας και στις αποφάσεις που καλούμαστε να πάρουμε, γιατί ως οι πιο κοντά στον πολίτη θα απολογηθούμε για αυτές.


Οι καταδικαστικές κορώνες για την επερχόμενη διοικητική μεταρρύθμιση είχαν τις πασιφανείς αιτίες τους. Εγώ μπορώ να δικαιολογήσω θέσεις και στάσεις, οι οποίες είναι αρνητικές στο εγχείρημα. Όμως δεν μπορώ σε κανένα επίπεδο να δικαιολογήσω θέσεις, οι οποίες εκ προοιμίου και την πραγματικότητα παραλλάσσουν και δεν περιμένουν τελικά να δουν αν αυτά που συμφώνησε η ΚΕΔΚΕ με την κυβέρνηση γίνουν τελικά πράξη.


Δεν καταδικάζουμε λοιπόν ποτέ κάτι, πριν το δούμε να ολοκληρώνεται. Απλά, αναλαμβάνουμε την ευθύνη και την πρωτοβουλία στο διάστημα που μεσολαβεί να παλέψουμε αυτά που συμφωνήσαμε να τηρηθούν πιστά, πράγμα το οποίο έχουμε ιερή υποχρέωση και το Διοικητικό Συμβούλιο, αλλά και όλοι εμείς ως Γενική Συνέλευση, να το κάνουμε πράξη.


Επίσης, θα έλεγα ας μην περιμένουμε, μηρυκάζοντας την Αυτοδιοίκηση και τα πάθη της, να αναζητήσουμε άλλοθι στην επερχόμενη άρνησή μας απέναντι σε αυτό το οποίο πρόκειται να γίνει, γιατί και αυτό είναι λάθος. Θα διαφωνούσα κάθετα με την ρήση συναδέλφου Δημάρχου, που είπε ότι βουλιάζουμε στη μιζέριά μας. Λάθος. Προσπαθούμε να διαχειριστούμε αυτά τα οποία έχουμε, διεκδικώντας όμως συνεχώς το καλύτερο και το καλύτερο έρχεται μόνο μέσα από σχεδιασμό, μέσα από συμπόρευση, μέσα από κοινή πορεία, μέσα από πραγματικά ομόφωνες αποφάσεις.


Βέβαια σήμερα και εγώ θα περίμενα κάποια περισσότερα πράγματα να ακουστούν όσον αφορά τις λεπτομέρειες του εγχειρήματος, το πώς θα προχωρήσει στην πράξη και πως οι νέοι Δήμοι στην πράξη θα διοικηθούν. Ποια είναι αυτή η επιτελική δομή, ποια είναι αυτή η πυραμίδα, που θα απλώσει τη Διοίκηση, από τον Δήμαρχο μέχρι τον τελευταίο; Αυτό είναι όντως ένα έλλειμμα και νομίζω ότι θα έπρεπε επαρκώς να εξηγηθεί.


Όμως έχουμε τις ευθύνες μας, αγαπητοί συνάδελφοι, ως Δήμαρχοι, γιατί η ΚΕΔΚΕ από καιρό ξεκαθάρισε ότι θέλει τις θέσεις μας. Από καιρό μας κινητοποίησε να συγκαλέσουμε τα Διοικητικά μας Συμβούλια, να πάρουμε αποφάσεις, ρωτώντας τις τοπικές μας κοινωνίες τι θέλουν. Πόσοι άραγε το πράξαμε αυτό; Αναρωτηθείτε. Πόσοι πήραμε τις πρωτοβουλίες αυτό να το κάνουμε πράξη, για να έχουμε σήμερα θέση; Γιατί δυστυχώς, πολλοί από εμάς, πολλές ΤΕΔΚ δεν έχουν άποψη για αυτό το οποίο πρόκειται να γίνει.


Για να μην μονοπωλώ τον χρόνο, λέχθηκαν πολλά για τη στάση του Υπουργού. Εγώ θα έλεγα ότι πραγματικά την χάρηκα για έναν και μόνο λόγο. Γιατί απλά ξεκαθάρισε το τοπίο. Τώρα πλέον ξέρουμε πως πάμε, που πάμε, που συμφωνούμε και που διαφωνούμε και αν θέλετε, υπάρχει επαρκής χρόνος σε αυτά που διαφωνούμε, σαν συνδικαλιστικό Όργανο και Διοικητικό Συμβούλιο να διεκδικήσουμε τα παραπάνω, αυτά που ομόφωνα συμφωνήσαμε στην Κυλλήνη και προφανώς βλέπουμε ότι δεν γίνονται αποδεκτά.


Να κλείσω, αναφερόμενος στη δική μου ΤΕΔΚ, στην ΤΕΔΚ των Γρεβενών. Σαν Διοικητικό Συμβούλιο καταφέραμε κατά πλειοψηφία και πήραμε μία απόφαση, που λέει ότι οι οκτώ Δήμοι και οι επτά Κοινότητες συναινούμε να γίνουν δύο Δήμοι, ενστερνιζόμενοι όμως ως απόλυτα θετική την άποψη των Προέδρων των χειμαζουσών Κοινοτήτων, να διεκδικήσουμε από κοινού την αυτοτέλειά τους. Θεωρώ ότι πραγματικά για τους λόγους που εδώ αναφέρθηκαν αυτό πρέπει να γίνει. Δεν καταφέραμε όμως – και αυτό είναι παθογένεια και δική μας και της Αυτοδιοίκησης – να πάρουμε μία άποψη της Γενικής Συνέλευσης, που να εγκρίνει αυτή την απόφαση και αν δεν την εγκρίνει, να καταθέτει την άποψή της.


Θέλω να πιστεύω – και κλείνω – ότι χρειάζεται περισσότερη γενναιότητα και αν θέλετε, λιγότερο συναίσθημα, περισσότερος ρεαλισμός, μαχητική διάθεση, πως θα μπορούμε από εδώ και πέρα να τα διεκδικήσουμε, για να γίνουν αποδεκτά από τη σημερινή κυβέρνηση. Πιστεύω ότι τελικά το εγχείρημα και θα γίνει και θα πετύχει σε πείσμα όσων το αντιμάχονται.


Ευχαριστώ πολύ.

ΠΡΟΕΔΡΕΙΟ: Ο κύριος Καραγιάννης, Δήμαρχος Λαγκαδά και ακολουθεί ο κύριος Παπαδόπουλος Αθανάσιος, Δήμαρχος Καλαβρύτων.

Ι. ΚΑΡΑΓΙΑΝΝΗΣ: Κύριοι συνάδελφοι, αγαπητό Προεδρείο, θεωρώντας ότι ο χρόνος είναι χρήμα, αλλά και κυρίως επειδή άλλοι 20-25 συνάδελφοι θέλουν να λάβουν τον λόγο, αλλά και επειδή θεωρώ ότι σε πολλά σημεία έχω καλυφθεί από τους προηγούμενους συναδέλφους, αλλά επειδή βρισκόμαστε σε ένα ειδικό θεματικό Συνέδριο, κάτι που δυστυχώς πολλοί από εμάς δεν το καταλάβαμε, όπου είμαστε και στην ειδική θεματική ενότητα, βασικές αρχές της μεταρρύθμισης και όχι στην ενότητα, εκτόνωση των αυτοδιοικητικών παθών μας, αλλά στην εξειδίκευση ποιες είναι οι αρχές και στο τι πρέπει να γίνει και στα επόμενα βήματα για τη διοικητική μεταρρύθμιση, σε δύο-τρία λεπτά θα εκφράσω τις δικές μου απόψεις.


Θεωρώ ότι όλοι μας, λιγότερο ή περισσότερο, με τις όποιες επιφυλάξεις, συμφωνούμε ότι ήρθε ο καιρός για ισχυρότερα αυτοδιοικητικά κέντρα, με στόχο την αποτελεσματικότερη διαχείριση της καθημερινότητας.


Ο Υπουργός σήμερα απάντησε στα δύο βασικά ερωτήματα, τα οποία κατά καιρούς και σε εμάς ως μέλη του Διοικητικού Συμβουλίου της ΚΕΔΚΕ μας θέτουν. Αν θα γίνει η μεταρρύθμιση. Ναι, θα γίνει η μεταρρύθμιση. Το πότε θα γίνει η μεταρρύθμιση; Άμεσα θα γίνει η μεταρρύθμιση. Τα δύο σημαντικά ερωτήματα απαντήθηκαν και αυτό εδώ είναι το κρίσιμο όλων μας.


Φεύγουμε από εδώ και μεταφέρουμε το μήνυμα ότι η μεταρρύθμιση, με τις όποιες επιφυλάξεις, τις οποίες στην πορεία μέσα από τη διαβούλευση θα επιλύσουμε, προχωρά και αυτές οι επιφυλάξεις είναι λογικό να υπάρχουν.


Έχουμε το μοντέλο του Καποδίστρια 1. Η Πολιτεία δεν στήριξε τότε ουσιαστικά τους Καποδιστριακούς Δήμους. Δεν τους έδωσε την αναγκαία ώθηση για την προγραμματική, οργανωτική και λειτουργική αναβάθμισή τους. 


Συμφωνούμε, αν η νέα διοικητική δομή περιοριστεί στη χωρική μόνο συγκρότηση, χωρίς να προσαρμοστεί στις νέες ανάγκες και χωρίς την ύπαρξη ενός αποτελεσματικότερου διοικητικού συστήματος, τότε είναι αυτονόητο ότι οι νέοι Δήμοι που θα προκύψουν, δεν θα μπορούν να ανταποκριθούν στις βασικές ανάγκες των κατοίκων τους, που τώρα πλέον θα είναι και διάσπαρτοι σε πολύ μεγαλύτερο αριθμό οικισμών. 


Που βρισκόμαστε σήμερα. Το περίγραμμα έχει τεθεί, όπως προέκυψε τόσο από το Συνέδριο της Κυλλήνης, όσο από τις αποφάσεις του Διοικητικού Συμβουλίου της ΚΕΔΚΕ, όσο και από όσα είπε σήμερα ο Πρόεδρος και ο Υπουργός. 


Τι απαιτείται. Ο καθορισμός των σαφών κριτηρίων. Θα αναφερθούν πιστεύω αύριο. Εν τάχη, γεωγραφία, αναπτυξιακές ανάγκες, ιστορικές καταβολές, δομή της απασχόλησης, οικονομικό profile της κάθε περιοχής, οικονομική βιωσιμότητα των νέων ΟΤΑ.


Απαιτείται ένας μηχανισμός που με ευρύτερη συναίνεση θα εγγυηθεί τις αντικειμενικές χαράξεις των ορίων των νέων ΟΤΑ. Απαιτείται το ειδικό πρόγραμμα, να μην αναφερθώ, της μεταρρύθμισης, η φορολογική αποκέντρωση. Λίγο-πολύ όλα αυτά αναφέρθηκαν. Εγώ θα θέσω δύο επιπλέον, σημαντικά για εμένα, κομβικά σημεία για την επιτυχία του εγχειρήματος. 


Ένα. Εφαρμογή της διοικητικής μεταρρύθμισης σε όλους τους Δήμους της Ελλάδας. Εμένα δεν με ενδιαφέρει ποιος Νομός ή όχι θα εφαρμοστεί, δεν με ενδιαφέρει αν σε Κοινότητα ή Δήμο θα εφαρμοστεί. Θα πρέπει να εφαρμοστεί σε όλη την Ελλάδα. Να μην εξαιρεθεί κανένας. 


Επειδή έχω την τιμή να εκπροσωπώ στο Διοικητικό Συμβούλιο της ΚΕΔΚΕ, σαν μικρομεσαίος Δήμος, τους Καποδιστριακούς Δήμους, εδώ θα πρέπει να τονιστεί ότι θα πρέπει να διασφαλιστεί η ορθή λειτουργία των νέων Δήμων και ιδιαίτερα αυτών που θα προκύψουν από την συνένωση Καποδιστριακών Δήμων. 


Υπάρχουν ατέλειες. Θεωρώ ότι τα νέα διοικητικά Όργανα θα πρέπει να λειτουργήσουν καθαρά επιτελικά. Θα πρέπει να εξασφαλιστεί η σωστή λειτουργία αυτών των νέων σχημάτων και εδώ συμφωνώ με τον κύριο Γιώργο Γκοτσό εν μέρει, όσον αφορά τα Τοπικά Συμβούλια και τους Προέδρους Τοπικών Συμβουλίων. Δεν θα πρέπει να καταργηθούν. Προσωπική μου άποψη. Θα πρέπει να προστατευτεί το δικαίωμα και να διασφαλιστεί η δυνατότητα άμεσης επίλυσης των τοπικών προβλημάτων και έκφρασης των ιδιαιτεροτήτων τους, όπως ισχύει μέχρι σήμερα. Κατ’ εμέ και τα Τοπικά Συμβούλια και οι Πρόεδροι θα πρέπει να παραμείνουν. 


Αυτά ως ένας προβληματισμός. Όπως είπα, θα είμαι πολύ σύντομος. Θεωρώ ότι αυτό που είπε ο Υπουργός για άμεση εφαρμογή των αποφάσεων, πιστεύω ότι είναι ένα από τα βασικά σημεία της επιτυχίας. 


Ευχαριστώ πάρα πολύ για τον χρόνο. Να είστε καλά.

ΠΡΟΕΔΡΕΙΟ: Ευχαριστούμε και εμείς. Ο κύριος Παπαδόπουλος Αθανάσιος, Δήμαρχος Καλαβρύτων και ακολουθεί ο κύριος Ασκούνης, Δήμαρχος Καλλιθέας.

Α. ΠΑΠΑΔΟΠΟΥΛΟΣ: Κύριε Πρόεδρε και μέλη του Προεδρείου, αγαπητοί συνάδελφοι, πήρα τον λόγο για να απασχολήσω το Σώμα ειδικά σήμερα που είναι θεσμικά τα ζητήματα που συζητάμε και να αναφερθώ μόνο σε ένα ειδικό θέμα.


Το 2000 ιδρύθηκε το Δίκτυο Μαρτυρικών Πόλεων και Χωριών της Ελλάδας περιόδου 1940-1945, με το διακριτικό τίτλο Ελληνικά Ολοκαυτώματα. Σε αυτό το Δίκτυο σήμερα συμμετέχουν 50 Δήμοι και 2 Κοινότητες της Τοπικής Αυτοδιοίκησης της χώρας μας. 


Όπως όλοι γνωρίζετε και στο παρελθόν η Πολιτεία τιμής ένεκεν είχε ορίσει Δήμους περιοχές που δεν είχαν τις προϋποθέσεις του Δήμου. Δηλαδή, δεν είχαν το πληθυσμιακό κριτήριο, όπως είναι ο Δήμος Καλαβρύτων, ο Δήμος Διστόμου, ο Δήμος Χορτιάτη και αυτό η Πολιτεία το έκανε σύμφωνα με το Σύνταγμα για να αναγνωρίσει την προσφορά των περιοχών αυτών στους αγώνες απελευθέρωσης της πατρίδας μας και τη θυσία των ανθρώπων των τόπων αυτών και την καταστροφή τους. 


Με απόφαση του Διοικητικού Συμβουλίου του Δικτύου, η οποία πάρθηκε ομόφωνα προχθές στην Υπάτη, που γιορτάζαμε την 64η επέτειο της καταστροφής της Υπάτης, ζητάμε από την Πολιτεία και το θέτουμε εδώ στο Σώμα για να γίνει και ειδική εισήγηση από την ΚΕΔΚΕ, στη νέα διοικητική μεταρρύθμιση οι μαρτυρικές πόλεις που είναι έδρες των Δήμων, να παραμείνουν τα ονόματα των Δήμων και οι έδρες τους ως έχουν. 


Θέλω δε να σημειώσω εδώ ότι μεταξύ των Δήμων που είναι μαρτυρικές περιοχές, όπως σας είπα, υπάρχουν και δύο Κοινότητες. Η Κοινότητες Κομμένου της Άρτας και η Κοινότητα Λεχώβου. Πρέπει λοιπόν το κράτος, η Πολιτεία, αυτές τις δύο Κοινότητες να τις εξαιρέσει. 


Επίσης, θέλω να επισημάνω και κάτι πολύ σημαντικό. Πρέπει να διορθώσουμε και κάποια πράγματα που έγιναν λάθος στον Καποδίστρια 1 και εδώ ένα παράδειγμα. Δεν ξέρω όσοι γνωρίζουν στην περιοχή των Ιωαννίνων την μαρτυρική Μουσορκίτσα. Εκεί δημιουργήθηκε με τον Καποδίστρια 1, ένας Δήμος ο οποίος πήρε το όνομα Αγίου Δημητρίου. Παραβλέφθηκε δηλαδή το μαρτυρικό χωριό, η Μουσορκίτσα και βεβαίως έγινε και το άλλο λάθος. Έδρα του Δήμου δεν ορίστηκε η Μουσορκίτσα που έχει 1.700 κατοίκους, ορίστηκε το Κυριάκι, το οποίος είναι ένας οικισμός Δημοτικού Διαμερίσματος με 300 κατοίκους. 


Αυτή είναι η θέση μας και θα σας την δώσω κύριε Πρόεδρε, την απόφαση του Διοικητικού μας Συμβουλίου και την κατάσταση των Δήμων που είναι μαρτυρικές περιοχές. Θεωρώ ότι οφείλει η πατρίδα μας, η χώρα μας, να διατηρήσει τα ονόματα αυτά, να μην τα διαγράψει με τη νέα μεταρρύθμιση, γιατί υπάρχει πολύ μεγάλος  φόβος αν δεν το προσέξουμε και να μείνει η ιστορική μνήμη άσβεστη γιατί λαός χωρίς ιστορία δεν έχει μέλλον.


Ευχαριστώ πολύ.

ΠΡΟΕΔΡΕΙΟ: Ευχαριστούμε πολύ. Τον λόγο έχει ο κύριος Ασκούνης, ο Δήμαρχος Καλλιθέας και ακολουθεί η κυρία Χατζηγρηγορίου. 

Κ. ΑΣΚΟΥΝΗΣ: Κύριοι συνάδελφοι, στο Συνέδριο της Κυλλήνης εμείς μιλήσαμε για ένα άλλο μοντέλο οργάνωσης του κράτους και της Αυτοδιοίκησης, με σαφή προσδιορισμό το τι κάνει το κεντρικό κράτος, κράτος-επιτελείο, κράτος-στρατηγείο, τι κάνει η αιρετή Περιφέρεια που αναλαμβάνει το αναπτυξιακό πρόταγμα της κάθε περιοχής και τι κάνει ο ισχυρός Δήμος, για να προσφέρουμε συνολικά ποιοτικές υπηρεσίες στον πολίτη. 


Αυτό το σαφές, σαφέστατο μοντέλο οργάνωσης που πρότεινε η ΚΕΔΚΕ, σήμερα δια της ομιλίας του Υπουργού δεν υπάρχει. Δεν ήρθε λοιπόν να προσθέσει κάτι διαφορετικό, να μας φέρει μία πρόταση πιο συγκεκριμένη, πιο εξειδικευμένη, για το πώς εννοεί το κεντρικό κράτος την αιρετή Περιφέρεια, πως εννοεί τον ισχυρό Δήμο. 


Μιλάμε λοιπόν, για δύο διαφορετικά πράγματα. Εμείς λοιπόν, λέμε ότι το επιτελικό κράτος, η ισχυρή Περιφέρεια, ο ισχυρός Δήμος, σημαίνει σαφείς αρμοδιότητες και πόρους. Θα κρατήσει το κράτος τις πολιτικές αυτές που είναι εθνικής σημασίας όπως είναι η εξωτερική πολιτική, η φορολογική πολιτική, η άμυνα, όπως είναι η δικαιοσύνη και όλες τις άλλες αρμοδιότητες, που εν πάση περιπτώσει κρίνουμε ότι πρέπει να μείνουν, να τις προδιαγράψουμε και όλες οι άλλες να πάνε στον Α΄ και στον Β΄ Βαθμό Αυτοδιοίκησης. Υπάρχει κάποια τέτοια πρόταση από μεριάς του Υπουργού και της κυβέρνησης; Όχι. 


Τι υπάρχει αντίθετα; Υπάρχει μια διαδικασία που δημιουργεί επιπλέον επίπεδα εξουσίας. Οι πέντε κρατικές υπέρ-Περιφέρειες, είναι πραγματικότητα. Οι 13 Αναπτυξιακές Εταιρείες είναι πραγματικότητα. Άρα, δημιουργώ επιπλέον επίπεδα εξουσίας, συν τον κρατικό Περιφερειάρχη, οπότε τι κάνω; Πολλά επίπεδα εξουσίας για να υπάρχει γραφειοκρατία, αλληλοεπικάλυψη, να υπάρχει ταλαιπωρία του πολίτη, να υπάρχει αδιαφάνεια και διαπλοκή. 


Αντίθετα, αυτό που προτείνουμε εμείς είναι απλό σύστημα σε τρία επίπεδα εξουσίας, με σαφείς προσδιορισμένους όρους, αρμοδιότητες και πόρους. Έτσι μπορεί να λειτουργήσει ένα διοικητικό σύστημα αν θέλουμε να πάει μπροστά η χώρα, όχι δημιουργώντας τις πέντε κρατικές υπέρ-Περιφέρειες, βάζοντας και άλλα επίπεδα εξουσίας. 


Το δεύτερο. Είπε ο Υπουργός να προχωρήσουμε στην χωροταξική οριοθέτηση των νέων Δήμων, αλλά μετά θα μιλήσουμε για τους πόρους. Δεν έχει προηγούμενο αυτό. Πρώτα μιλάς για τις αρμοδιότητες και τους πόρους και μετά λες αν στην Αχαΐα ή στην Αιτωλοακαρνανία πρέπει να μειώσω τους Δήμους και πόσους. 


Εδώ λοιπόν, μου θυμίζει τη λαϊκή παροιμία που λέμε «Να βάλουμε το κάρο μπροστά από τα άλογα». Τα άλογα είναι η κινητήρια δύναμη, δηλαδή οι πόροι και οι αρμοδιότητες είναι εκείνοι που θα καθορίσουν αν πρέπει να κάνουμε και πόσους Δήμους. Εδώ γυρίζουμε τα πάντα, ανατρέπουμε αυτά τα οποία όλοι ξέρουμε. Γιατί γίνεται αυτό; Διότι η κυβέρνηση δεν έχει στόχο να προτείνει ένα άλλο μοντέλο εξουσίας. Το πρότεινε με τις πέντε υπέρ-Περιφέρειες και τις 13 Αναπτυξιακές Εταιρείες, μίλησε για επιπλέον ισχυρό Γενικό Γραμματέα της Περιφέρειας, άρα θα έρθει στους Δήμους, θα κάνει κάποιες διευθετήσεις. Αυτά δεν λέγονται όμως μεταρρύθμιση. Διευθετήσεις θα κάνει στον Α΄ Βαθμό και θα πάρει κάποιες Νομαρχίες να τις κάνει 15 ή 17, πάλι διευθετήσεις. Πράγματι μιλάμε για διευθετήσεις, δεν μιλάμε για διοικητική μεταρρύθμιση, δεν είναι αυτό που χρειάζεται ο τόπος, δεν είναι αυτό που θέλει η Τοπική Αυτοδιοίκηση, δεν έχει καμία σχέση με την αποκεντρωμένη οργάνωση της δημόσιας διοίκησης και του κράτους. 


Τέλος, πρέπει να συμφωνήσουμε εμείς σε αυτό που είπαμε στην Κυλλήνη. Εάν δεν αλλάξουμε το κεντρικό κράτος, οτιδήποτε κάνουμε θα είναι μετέωρο βήμα, γιατί το κάναμε στο Καποδίστρια 1, αλλά δεν προχωρήσαμε σε βάθος και δεν είναι μόνο ότι δεν προχωρήσαμε με υποστηρικτές πολιτικές. Δεν θα κάναμε και τίποτα καλύτερο, ίσως να βελτιώναμε κάποια πράγματα, ακόμα και αν δίναμε και άλλα προγράμματα, αν δεν αλλάζαμε το κεντρικό κράτος, αν δεν αποκεντρώναμε πόρους, ανθρώπινο δυναμικό και εξουσία στην περιφέρεια και στον ισχυρό Δήμο. 


Έτσι λοιπόν σήμερα, πρέπει να πούμε ότι αφού δεν θίγουμε τον πυρήνα του κεντρικού κράτους, όλα τα άλλα είναι διευθετήσεις. Ρωτώ: θα δεχτούμε εμείς ως Τοπική Αυτοδιοίκηση να ενώσουμε τρεις ή τέσσερις Δήμους σε έναν; Δηλαδή, θα ενώσουμε την μιζέρια μας; Θα αφήσουμε το κεντρικό κράτος ανέπαφο, που έχει και τους πόρους και το ανθρώπινο δυναμικό; Γιατί αν δεν πάρουμε πόρους και ανθρώπινο δυναμικό από το κράτος, να τον πάμε  στον ισχυρό Δήμο και στην αιρετή Περιφέρεια, δεν κάναμε τίποτα. 


Αυτή λοιπόν, η άλλη στρατηγική που έχουμε εμείς σαν Τοπική Αυτοδιοίκηση, δεν έχει καμία σχέση με αυτά που εξήγγειλε σήμερα ο Υπουργός. Έτσι λοιπόν, είναι ψευτοδίλημμα για εμένα αν οι Δήμοι θα είναι 400 ή 600. Δεν θα παίξουμε κολοκυθιά. Είναι ψευτοδίλημμα αν η αιρετή Περιφέρεια θα είναι αριθμός 13 ή 15 ή 18. Το ζητούμενο είναι: θα έχουμε ενιαία διοικητική μεταρρύθμιση, συμπεριλαμβανομένου κύρια και βασικά του κεντρικού κράτους ή θα πάμε για διευθετήσεις; Η αίσθηση μέχρι σήμερα είναι ότι πάμε για διευθετήσεις. 

Για αυτό λοιπόν εμείς πρέπει με στεντόρεια φωνή από το βήμα του Συνεδρίου και με τις αποφάσεις μας να πούμε ριζική μεταρρύθμιση του κεντρικού κράτους, ισχυρή αιρετή Περιφέρεια για να παίξει τον αναπτυξιακό της ρόλο, γιατί εάν η Περιφέρεια δεν ασχοληθεί με την ανάπτυξη, δεν θα ασχοληθεί για την Ήπειρο το κεντρικό κράτος των Αθηνών. Ισχυρό Δήμο που θα δώσει άλλη ποιότητα, άλλη πνοή στην επαρχία. 

Κυρίες και κύριοι συνάδελφοι, όντως είναι κρίσιμη η διαδικασία η σημερινή του Συνεδρίου μας, αλλά πρέπει να πάρουμε και εμείς τις σωστές αποφάσεις και να μην λέμε ότι το 2010 μετά θα μιλήσουμε για τους πόρους, γιατί τότε ειλικρινά κάνουμε ενότητα της μιζέριας, ενώ εμείς ζητάμε ριζικές, ριζοσπαστικές λύσεις, οι οποίες θα δώσουν προοπτική και στην επαρχία και στην περιφέρεια. 

Ευχαριστώ.

ΠΡΟΕΔΡΕΙΟ: Ευχαριστούμε. Να υπενθυμίσω ότι εγγεγραμμένοι ακόμα 22 ομιλητές. Παρακαλώ την κυρία Χατζηγρηγορίου Παναγιώτα και εν συνεχεία ο κύριος Κουκούλης Θεόδωρος, Δήμαρχος Κυθήρων. 

Π. ΧΑΤΖΗΓΡΗΓΟΡΙΟΥ: Κύριοι του Προεδρείου, αγαπητοί συνάδελφοι και συναδέλφισσες, θα ήταν ειλικρινά από μέρος μου άτοπο να πω και εγώ τα ίδια πράγματα, γιατί από την ώρα που άρχισαν οι τοποθετήσεις των συναδέλφων, πιστεύω πια ότι ακούμε πια τον παλμό της Αυτοδιοίκησης. 


Μέχρι το μεσημέρι που τρέξαμε όλοι πιστεύω γιατί τέτοια παρουσία δεν είχε ξανά γίνει σε Συνέδριο της ΚΕΔΚΕ, θα μετρηθήκαμε ίσως πάνω από 3.000 άτομα αν κάποιος μας μετρούσε. Πιστεύω ότι όλοι ήρθαμε να ακούσουμε αυτά που είχε να πει ο νομοθέτης, γιατί η μελέτη του ΙΤΑ σαφώς, πέρα από το ότι θα συμφωνήσω αν είναι ευχολόγιο, είναι όμως μία μελέτη που αναλύει την υφιστάμενη κατάσταση και λέει τελικά το τι θα πει στο τέλος ο νομοθέτης και ο νομοθέτης πιστεύω θα ήταν σήμερα από τις εξαγγελίες του Υπουργού μας, τι έχει τελικά στο μυαλό του το σύγχρονο κράτος, η σημερινή κυβέρνηση που δεν θα κάνει τα λάθη του χθες και θα διορθώσει τα κακώς κείμενα του χθες. 


Συγχωρέστε με, αλλά από την Κυλλήνη, που την παρακολούθησα και εγώ όπως όλοι μας, με πολλή προσοχή, ήρθα σήμερα στην Αθήνα από τον Πάρνωνα, από κάποια ορεινά χωριά, που πρέπει να τους δώσουμε σημασία αγαπητέ Πρόεδρε της ΤΕΔΚ Τρικάλων, είτε μείνουν έτσι όπως είναι, είτε γίνουν ένα, δεν έχουν τα ίδια προβλήματα με τις μεγαλουπόλεις, είναι όμως πραγματικά οδυνηρό να βλέπω πίσω μου πρόκληση. Ποια πρόκληση; Αφού όλοι έχουμε συμφωνήσει, όλοι έχουμε συζητήσει και αναλωθήκαμε στις συζητήσεις και πολύ φοβάμαι αγαπητοί συνάδελφοι, γιατί το άκουσα από στόμα της ηγεσίας του Υπουργείου, ότι τελικά αυτά τα χωριουδάκια τα διάσπαρτα, συμφέρει καλύτερα να τους πάρουμε, να κτίσουμε σπίτια στις πόλεις, να τους βάλουμε να μείνουν, γιατί δεν μπορούμε να συντηρήσουμε ούτε το αγροτικό δίκτυο, ούτε το οδικό δίκτυο και κανείς δεν μιλάει για αυτά. 


Άρα, γιατί δεν πρέπει πρώτα να δούμε τον 1828 να αλλάζει, να ξέρουμε τι θα πάρουμε εμείς και όταν συνενωθούμε με τους άλλους πέντε, δέκα Δήμους, να ξέρουμε τι λεφτά μαζεύουμε, να διαχειριστούμε αυτά τα χρήματα γιατί ξέρουμε να τα διαχειριζόμαστε επιτέλους, ξέρουμε που πρέπει να πάει το κάθε συγκεκριμένο κονδύλι που παίρνουμε. Δεν κλέβουμε επιτέλους, έλεος!


Όλα αυτά λοιπόν, δεν συζητιούνται. Αντιθέτως κύριοι, πολύ φοβάμαι ότι αύριο στα συμπεράσματά σας οι μεν των κομμάτων θα έχουν συζητήσει και θα φέρουν ψήφισμα τα του ΠΑΣΟΚ, τα της ΝΕΑΣ ΔΗΜΟΚΡΑΤΙΑΣ, τα του ΚΚΕ και του ΣΥΝΑΣΠΙΣΜΟΥ και θα κληθούμε εμείς, αυτοί που είμαστε πολιτικοποιημένοι, γιατί δεν είμαστε έτσι και εμείς σπαρτοί, αλλά δεν μας κάλεσε κανείς σε καμία συνάντηση, σε καμία συζήτηση, σε κανέναν προβληματισμό. Θα έρθουν λοιπόν αύριο, να μας πουν στα συμπεράσματα αυτά που είπαμε και στην Κυλλήνη. Ομόφωνα αποφασίσαμε, αλλά τον Οκτώβρη θα σας δώσουμε το σχέδιο νόμου και το Οκτώβριο μπορεί να πάει και τον Δεκέμβρη και έχει ο Θεός. 


Νομίζω λοιπόν ότι αυτά όλα, όσο ασήμαντος Δήμος και να είμαι, όσο ασήμαντο μπορεί να φανεί μία αγωνία όπως την έβγαλε η Δήμαρχος Βέροιας, όπως την βγάζουν συνέχεια στο βήμα οι ομιλητές που μιλούν, αυτήν την αγωνία παρακαλώ το αγαπητό Προεδρείο της ΚΕΔΚΕ, παρακαλώ τον Δήμαρχο Αθήνας, τον κύριο Κακλαμάνη, να τα λάβει υπόψη του, γιατί είναι πολύ κοντά ο καιρός που ο Πρόεδρος της ΚΕΔΚΕ, ο Νικήτας ο Κακλαμάνης, καταχειροκροτήθηκε από όλους μας γιατί έδωσε ελπίδα. Μην σβήσει λοιπόν αυτή η ελπίδα από την Αυτοδιοίκηση, γιατί η Αυτοδιοίκηση είναι εκείνος ο Βαθμός που θα δώσει λύσεις και στην καθημερινότητα του εργαζόμενου και του πολίτη και του αγρότη και της γυναίκας και ίσως των αυριανών παιδιών που πρόκειται να δούμε στα μάτια και πρέπει να κοιτάμε τα παιδιά μας στα μάτια. Να μην τα κατεβάζουμε. Δεν είναι διαφθορά η Αυτοδιοίκηση. Είναι ένας ωραιότατος θεσμός που ξέρει να πολεμάει, αλλά προς Θεού συνάδελφοι, σας εκλιπαρώ: μη δώσετε πάλι στα κόμματα τη χαρά να ελέγξουν για άλλη μία φορά την Αυτοδιοίκηση. 


Σας ευχαριστώ πολύ.

ΠΡΟΕΔΡΕΙΟ: Σας ευχαριστούμε. Ο κύριος Κουκούλης, Δήμαρχος Κυθήρων και ακολουθεί ο κύριος Τζεφεράκος Ιωάννης, Σύμβουλος της ΤΕΔΚ Λακωνίας.

Θ. ΚΟΥΚΟΥΛΗΣ: Αγαπητό Προεδρείο, αγαπητοί συνάδελφοι, σίγουρα δεν ανήκω στους μεγάλους Δήμους. Είμαστε ένας Δήμος  που τυπικά σύμφωνα με τα γεωγραφικά δεδομένα, είναι κοντά στην Πελοπόννησο, στην ουσία όμως είμαστε απομονωμένοι. Αντιμετωπίζουμε τεράστια συγκοινωνιακά προβλήματα, αποκλειόμαστε συχνά, αρκετές φορές μένουμε χωρίς πλοίο. 


Έτσι λοιπόν, έχουμε χρέος απέναντι στους δημότες μας να είμαστε πολύ περισσότερο προβληματισμένοι από ότι οι ηπειρωτικοί Δήμοι. Τα προβλήματα των νησιωτικών Δήμων είναι σίγουρα πολύ περισσότερα από τα προβλήματα των άλλων, των ηπειρωτικών Δήμων, είτε αυτοί είναι πεδινοί, είτε ημιορεινοί, είτε ορεινοί. 


Μιλώντας για τα Κύθηρα, δεν πρέπει να ξεχάσω και να αναφέρω τα νησιά της υπόλοιπης Αττικής, να αναφερθώ από τη Σαλαμίνα και την Αίγινα, το Αγκίστρι, τον Πόρο, τα Μέθανα  που μπορεί να μην είναι νησιωτική περιοχή, αλλά είναι και αυτοί απομονωμένοι, την Ύδρα, τις Σπέτσες και τα Αντικύθηρα. 


Υποτίθεται ότι ανήκουμε στην Αττική και υποτίθεται ότι είμαστε προνομιούχοι. Όμως δεν είμαστε. Τα προβλήματά μας, είναι το ίδιο μεγάλα με τα προβλήματα των άλλων νησιωτικών Δήμων. Έχουμε λοιπόν ιδιαιτερότητες τις οποίες δεν πρέπει ούτε το Προεδρείο, ούτε το Διοικητικό Συμβούλιο της ΚΕΔΚΕ να ξεχνά και πόσο μάλλον η πολιτική ηγεσία του Υπουργείου Εσωτερικών. 


Μην ξεχνάμε ότι τα νησιά αποτελούν την κοιτίδα του ελληνικού πολιτισμού. Μην ξεχνάμε ότι οι νησιωτικοί Δήμοι συγκροτούνται με βάση την Κοινότητα ταυτότητας, δηλαδή τη συλλογική έκφραση της τοπικής κοινωνίας στην οποία απευθύνονται. 


Μην ξεχνάμε ότι μέσα στο παγκοσμιοποιημένο περιβάλλον που ζούμε, μπορεί να απαιτούνται οικονομίες κλίμακας, αλλά αυτές δεν μπορούν να αποτελούν κριτήριο, το μοναδικό κριτήριο για να προχωρήσουμε σε συνενώσεις. 


Πρέπει να λάβουμε σοβαρά υπόψη μας το μεγάλο κριτήριο της εδαφικής συνοχής και με μεγάλο φόβο και αγωνία διαβάζω στη μελέτη του ΙΤΑ ότι τα νησιά παραδείγματος χάριν, όπως λέει ακριβώς εδώ η μελέτη, Αγκίστρι, Σαλαμίνα και Αίγινα, μπορεί να αποτελούν μία ενότητα. Με ποια λογική; Με ποια εσωτερική συγκοινωνία; Με ποια εσωτερική σύνδεση τα νησιά αυτά και πόσο μάλλον τα Κύθηρα που είναι απομονωμένα, μπορούν να αποτελέσουν μια ενότητα με άλλους νησιωτικούς Δήμους; 


Απευθύνω λοιπόν έκκληση σε όλους όσους μας ακούν και όσους δεν θέλουν να μας ακούσουν, ας προσπαθήσουν να μας ακούσουν. Να υπάρξει ειδική μέριμνα για τα νησιά, να μην ξεχαστούν τα νησιά στην πορεία της διοικητικής μεταρρύθμισης. Στόχος και στοίχημα όλων μας πρέπει να είναι η ολιστική ανάπτυξη των νησιών και ιδιαίτερα των μικρών νησιών, αυτών δηλαδή που είτε έχουν μικρή εδαφική έκταση, 60-70 ή 20 χιλιάδες τετραγωνικά χιλιόμετρα ή έχουν πληθυσμό κάτω των 5.000 κατοίκων. Αυτά πρέπει να τα λάβουμε σοβαρά υπόψη μας για να μην πέσουμε σε ολέθρια σφάλματα τα οποία συνέβησαν με τον Καποδίστρια 1. 


Πρέπει ασφαλώς να υπάρχει στα περισσότερα νησιά, με εξαίρεση τα πολύ μεγάλα, ένας ΟΤΑ ανά νησί και εάν αυτό ξεχαστεί, θα έχουμε πραγματικά τρομερό πρόβλημα. Τα νησιά μας, αυτή η κοιτίδα πολιτισμού, θα αποτελέσουν ένα παράδειγμα μαραζώματος, ένα παράδειγμα υποβάθμισης του ελληνικού χώρου. 


Κάτι τελευταίο. Απαραίτητη πρέπει να είναι η διατήρηση, όπως είπα και πριν, ενός Πρωτοβάθμιου ΟΤΑ ανά νησί μεσαίου και μικρού μεγέθους και βέβαια απολύτως απαραίτητη είναι να αρχίσει η διαδικασία υλοποίησης της αδιαπραγμάτευτης θέσης ενός Δήμου ή ενός νησιού κυβερνείου, με την παροχή των ανάλογων πόρων και εξουσιών από το κράτος, στην Τοπική Αυτοδιοίκηση των νησιών μας. 


Αυτά αγαπητοί φίλοι, αγαπητές φίλες. Ευχαριστώ για την προσοχή σας και ζητώ από τους ηπειρωτικούς Δήμους να στηρίξουν με σθένος τις θέσεις των νησιωτικών. 


Ευχαριστώ πολύ.

ΠΡΟΕΔΡΕΙΟ: Ο κύριος Τζεφεράκος από τη Λακωνία και ακολουθεί ο Δήμαρχος κύριος Στεργίου Μανόλης.

Ι. ΤΖΕΦΕΡΑΚΟΣ: Αγαπητοί κύριοι του Προεδρείου, αγαπητοί Σύνεδροι, θα ξεκινήσω την εισήγησή μου με κάποιες παρατηρήσεις και επισημάνσεις για να ελαφρύνω λίγο την ατμόσφαιρα και όχι να την κάνω φαιδρή όπως κάποιοι προσπάθησαν. 


Εδώ βλέπουμε ο καθένας με τον πόνο του και η γριά με τον δικό της, λέει ο λαός. Αυτό ακούσαμε εδώ από πάρα πολλούς, το ιδιαίτερο πρόβλημά τους και όχι στο γενικότερο στρατηγικό θέμα και τις αρχές της μεταρρύθμισης που ήδη έχουμε αποφασίσει από το Συνέδριο της Κυλλήνης. 


Είπε ο κύριος καθηγητής για τις γεννήσεις. Είπε ότι σε λίγο θα γεννιούνται όλο αλλοδαποί. Μου θυμίζει και θα πω ένα παλιό ανέκδοτο που είπε ένας παλιός Πόντιος Βουλευτής. Είχε πάει σε ένα χωριό ορεινό των Γιαννιτσών και είπε μεταξύ των άλλων «Θα σας κάνουμε και παιδεία» και του απάντησαν «Παιδεία εν δουλειά του κόμματος, εν δουλειά του παπλώματος» και το πάπλωμα συνάδελφοι αγαπητοί, για τους νέους των 700 €, δεν έχει παιδεία και σε λίγο δεν θα υπάρχουν Έλληνες, δεν θα λυθεί το δημογραφικό, δεν θα λυθεί το ασφαλιστικό και σε λίγο θα μιλάμε για ελληνικό κράτος με αλλοδαπούς κατοίκους και πιθανόν χωρίς ΟΤΑ. 


Δυστυχώς, τη μεταρρύθμιση αναπτύσσουν κατά κόρον Δήμαρχοι μεγάλων πόλεων, που απορροφούν πακτωλό χρημάτων και λιγότερο οι εκπρόσωποι των Καποδιστριακών Δήμων που τρώνε τα ψίχουλα γενικώς και με τα ολυμπιακά έργα και να μην επεκταθώ παραπέρα. Δηλαδή, αποφασίζουν για εμάς χωρίς εμάς. Δηλαδή, αυτοί που είναι Δήμοι ήδη και οι οποίοι θα μας προσαρτήσουν κατά κάποιον τρόπο και ίσως μας έχουν και σαν εξώγαμα παιδιά, για να μην πω τίποτα χειρότερο. 


Η πρώτη ομιλήτρια μίλησε για παραμεθόριους Δήμους που πρέπει να στηριχθούν και να υποστηριχθούν και εγώ προέρχομαι από έναν εσωτερικό παραμεθόριο Δήμο, το Δήμο Ανατολικής  Μάνης, που συνορεύει με την Λιβύη και ίσως λόγω αυτής της γειτνίασης δεν έχει ούτε νερό ύδρευσης κύριοι συνάδελφοι. Αυτή είναι η χώρα. Δεν είναι μόνο οι παραμεθόριοι στα βόρεια σύνορα. 


Κάποιος άλλος είπε ότι στη Σκανδιναβία αντιστοιχούν 12.000 € ανά κάτοικο. Δεν μας είπε όμως πόσα οπλικά συστήματα αγοράζει η Σκανδιναβία αγαπητοί συνάδελφοι. 


Λοιπόν, να μην λέμε μοντέλα σκανδιναβικά και λοιπά και να μην είμαστε αιθεροβάμονες. Να μιλάμε με την ελληνική πραγματικότητα αγαπητοί συνάδελφοι. Κάποιοι άλλοι, όπως και ο κύριος Φούρας, που ήταν στην κεντρική πολιτική σκηνή και πούλαγαν υποσχέσεις και αγόραζαν χρόνο. Τώρα μας είπε ότι τι θα πάρω και τα γειτονικά της Πάτρας να τα διοικήσω εγώ; Άρα τότε, αφού δεν μπορεί να διοικήσει, να σπάσει και την Πάτρα σε δέκα Δήμους, αν είναι τόσο δύσκολο. 


Αγαπητοί συνάδελφοι, έχουμε φτάσει αυτήν την στιγμή να λέμε πολλά και διάφορα. Πριν αρχίσω την ουσία, που θα πω…

ΠΡΟΕΔΡΕΙΟ: Σας παρακαλώ πολύ να ολοκληρώσετε. Έχουμε 20 ομιλητές. 

Ι. ΤΖΕΦΕΡΑΚΟΣ: Δύο λεπτά έχω μιλήσει.

ΠΡΟΕΔΡΕΙΟ: Είστε στα έξι λεπτά. 

Ι. ΤΖΕΦΕΡΑΚΟΣ: Θα τελειώσω γρήγορα. Λοιπόν, κάποιοι σήμερα, ενώ έχουμε αποφασίσει από την Κυλλήνη, άρχισαν τις αψιμαχίες και ενώ εκεί είδαμε το ωραίο ότι κατά πλειοψηφία τα κόμματα είχαν αποφασίσει και είδαμε να ερωτοτροπούν με την μεταρρύθμιση και να λένε Νικήτα μου, Πάρι μου, που δεν είναι και εδώ, σήμερα είδαμε κάποιες αψιμαχίες και κοκορομαχίες να δικαιολογήσουμε τη θέση μας στα κομματικά ακροατήρια. 


Συνάδελφοι, ο δρόμος είναι στρωμένος, είναι αποφασισμένος και μην είμαστε αιθεροβάμονες. Εγώ θα πω επιγραμματικά και λακωνικά τα κριτήρια που είχα να πω, που δεν τα προσδιορίζει με σαφήνεια η μελέτη. 


Πρέπει να είναι γεωγραφικά καταρχήν. Κάποιοι είπαν επαρχίες. Οι επαρχίες έχουν γίνει σε παρωχημένες εποχές, το αποκλείουμε αυτό. 


Δεύτερον, συγκοινωνιακά. Δεν μπορείς να ενώσεις δύο Δήμους που δεν έχουν άξονα συγκοινωνίας. 


Τρίτον. Οικονομικά. Να είναι βιώσιμοι αυτοί οι Δήμοι. Λέει να μεταφερθούν φορολογικά βάρη. Όχι κύριοι, θέλουμε ποσοστό επί του ακαθάριστου εθνικού προϊόντος. Αυτό θα είναι. 


Τέταρτον. Αξιοποίηση του ανθρώπινου δυναμικού των Δήμων όλων. Να ενώσεις Δήμους που να έχουν έναν μηχανικό ο καθένας, έναν οικονομολόγο, έναν γεωπόνο. Τι κάνουν; Τίποτα. Γράφουν τους αλλοδαπούς. Αν τους ενώσεις είναι μία ομάδα συνάδελφοι. 


Πέμπτον. Τα πληθυσμιακά. Να μην είναι όμως το κατεξοχήν κριτήριο. Άμα δεν υπάρχει πληθυσμός, δεν είναι βιώσιμοι οι Δήμοι και τα πολιτιστικά, ιστορικά. Φτάσαμε στο σημείο να λένε κάποιοι καμένα χωριά, ιστορικά. Δυστυχώς, στην Ελλάδα κάθε πέτρα και λιθάρι κρύβει ένα παλικάρι και η πατρίδα μου, η Μάνη, κρύβει πολλά. Να σπάσουμε τότε σε πολλούς Δήμους. Όχι συνάδελφοι, αυτό που είπε και ο Υπουργός, δεν θα χαθούν οι Δήμοι που έχουν ιστορική παράδοση και ιστορικά κριτήρια, αν γίνουν κάποιοι μεγαλύτεροι. 


Τελειώνοντας, να μην φτιάξουμε πάλι ανάπηρους και θνησιγενείς Δήμους, σαν τα άτομα με ειδικές ανάγκες και να μην οδηγηθούμε σε ερήμωση της υπαίθρου κάνοντας μόνο μητροπολιτικούς Δήμους και ανοικτές πόλεις. 


Επιτέλους, πρέπει να ξεκινήσει ταχέως αυτό και αν συνδυαστεί με την υλοποίηση της επανίδρυσης του κράτους που έχει εξαγγείλει ο Πρωθυπουργός, επιτέλους, θα πάψει αυτή η πολύπαθη χώρα να υπολειτουργεί και θα πάει μπροστά. 


Ευχαριστώ. 

ΠΡΟΕΔΡΕΙΟ: Ευχαριστούμε πολύ. Ο Δήμαρχος, κύριος Στεργίου και εν συνεχεία ο κύριος Λάτσης Σωτήριος. 

Μ. ΣΤΕΡΓΙΟΥ: Καλησπέρα από τον Δήμο Βελβεντού. Θέλω να ξεκινήσω με μία παρατήρηση. Αυτή η ιστορία με το να αναφέρονται τα κόμματα στον πρώτο Καποδίστρια και ο ένας να επικροτεί και ο άλλος να επιδοκιμάζει και ούτω καθεξής, εμάς τους κάπως νεότερους στην Αυτοδιοίκηση μπορώ να σας πω ότι μας πληγώνει γιατί τελικά η πραγματικότητα είναι πολύ απλή. Ο Καποδίστριας εφαρμόστηκε την 1/1/99 και κυβέρνηση τότε ήταν το ΠΑΣΟΚ, με τα όποια λάθη, αλλά εδώ έχουμε και τέσσερα χρόνια κυβέρνηση της ΝΕΑΣ ΔΗΜΟΚΡΑΤΙΑΣ. 


Θα πρότεινα λοιπόν, τα δύο μεγάλα κόμματα που ερίζουν όλη μέρα σήμερα εδώ και οι εκπρόσωποί τους, αλλά αν θέλετε και πολλοί που συμπαρατάσσονται με αυτούς, να βάλουν την ουρά κάτω από τα σκέλια και να μας αφήσουν να κοιτάξουμε το μέλλον. 


Η αξιολόγηση του πρώτου Καποδίστρια, από ότι καταλάβαμε από τις εισηγήσεις, έγινε από την Αθήνα και μάλλον θα ολοκληρωθεί από την Αθήνα. Από γραφεία των Αθηνών. Εμείς θα ερωτηθούμε ποτέ; Οι τοπικές μας κοινωνίες; Χάθηκε δηλαδή ο καιρός να μας στείλετε ένα έγγραφο για να απαντήσουμε και ας το κάνει η ΚΕΔΚΕ αφού δεν θέλει να το κάνει το Υπουργείο, να σας πούμε και τις δικές μας απόψεις για το πώς πέτυχε ή δεν πέτυχε ο πρώτος Καποδίστριας. 


Το δεύτερο. Ακούσαμε πολλά για την αξιολόγηση του πρώτου Καποδίστρια, αλλά τώρα που πάμε για μία καινούργια διοικητική μεταρρύθμιση, αυτό που νομίζω ότι είναι απαραίτητο εκτός από όλα τα άλλα, είναι να αναρτήσει η ΚΕΔΚΕ και μία λίστα με την οικονομική κατάσταση των Δήμων οι οποίοι φέρονται τουλάχιστον στο σχέδιο προς συνένωση. 


Εμείς είμαστε εκλεγμένοι. Δεν πρέπει να ξέρουμε τι θα πούμε στους πολίτες μας για το με ποιον Δήμο θέλουν να μας συνενώσουν, εάν είναι υγιής, αν έχει τις προϋποθέσεις και πως μπορούμε να αντεπεξέλθουμε από εκεί μετά; Να μην έχουμε δηλαδή άποψη; Όμως τα οικονομικά θίγονται γενικά και αόριστα και όχι επί της ουσίας. 


Το τρίτο. Η εταιρία που θα βοηθήσει τους Δήμους και θεωρείται και τη θεωρώ και εγώ προσωπικά ότι είναι θεσμική παράμετρος για τη διοικητική μεταρρύθμιση, η εταιρεία λοιπόν ΔΗΜΟΣ Α.Ε., δεν έχει καν συσταθεί και έχουν περάσει κύριοι συνάδελφοι, 18 μήνες από τους 84 συνολικά του Δ΄ Κοινοτικού Πλαισίου Στήριξης. Δηλαδή αναλώσαμε το 22% του χρόνου και ακόμα δεν έχουμε κάνει το παραμικρό, δεν έχουμε καν συστήσει την εταιρεία που υποτίθεται και θεωρητικά θα μας βοηθήσει. Πώς λοιπόν να μπούμε στο ΕΣΠΑ; 


Σας πληροφορώ ότι ο Δήμος μου έχει μία σειρά από μελέτες, όπως φαντάζομαι και άλλων συναδέλφων και δεν ξέρουμε ακόμα πώς να τις διαχειριστούμε και επιπλέον σας πληροφορώ ότι τουλάχιστον στον Νομό Κοζάνης, σήμερα, την παρούσα στιγμή, δεν είναι ούτε ένας πιστοποιημένος φορέας που θα μπορεί να εκτελέσει έργο. Για να ξέρουμε αν μπορούμε να συνεργαστούμε μαζί του, αν θα μπορούμε να κάνουμε μία προγραμματική σύμβαση, αν θα πρέπει κάπως αλλιώς να το δούμε. Περιμένουμε υποτίθεται τη διοικητική μεταρρύθμιση του μεγάλου Δήμου, ο οποίος τάχα μου και καλά θα μπορέσει να κάνει έργα του ΕΣΠΑ. 


Θα είμαστε έτοιμοι λένε, ακούστηκε εδώ πέρα, το 2010, οι καινούργιοι υποτίθεται Δήμοι και ξέρετε πολύ καλά ότι για να πάρουμε έναν υπάλληλο, της πιο απλής μορφής απασχόλησης, όχι κάτι εξειδικευμένο, χρειάζονται δύο χρόνια από τον ΑΣΕΠ για να πάρουμε την έγκριση. Δύο ολόκληρα χρόνια. 


Πιστεύει κανείς ότι αν ενωθούν δύο και τρεις Δήμοι από τους υπάρχοντες σήμερα στην ελληνική επαρχία και την ελληνική ύπαιθρο και πάρουμε και τρεις μηχανικούς και δεν έχω τίποτα με την συμπαθή τάξη των μηχανικών, από το ΑΣΕΠ, νέα παιδιά που θέλουν να δουλέψουν, πιστεύετε ότι θα καταφέρουμε να κάνουμε μία μελέτη; Γιατί δεν αναρωτιέστε αυτά τα Υπουργεία και όλα τα μεγάλα έργα που συνέχεια λένε ότι θα κάνουν, ακόμα και οι μεγάλοι Δήμοι, γιατί δεν κάνουν μία μελέτη οι ίδιοι και ακούμε η τάδε εταιρεία η γερμανική σχεδίασε την τάδε γέφυρα και το μετρό και δεν ξέρω και εγώ τι άλλο; Αυτή είναι η διαχειριστική επάρκεια, αλλά αυτή είναι και η κατάσταση στη χώρα. 


Η φορολογική μεταρρύθμιση βέβαια, που έθεσε ο Πρόεδρος της ΚΕΔΚΕ, αλλά και πολλοί συνάδελφοι και τα κόμματα μάλλον, στην αρχική εισήγηση, πριν μιλήσει ο Υπουργός, έμεινε εντελώς ασχολίαστη από τον κύριο Υπουργό και βέβαια, νομίζω ότι είναι ένα σκοτεινό σημείο. 


Οι Μητροπολιτικοί Δήμοι βέβαια στη διαδρομή από την Κυλλήνη μέχρι την Αθήνα, έγιναν μητροπολιτικές συνεργασίες και πολύ σωστά είπε ένας συνάδελφος πρωτύτερα, τέτοιες μητροπολιτικές συνεργασίες μπορούμε να κάνουμε και εμείς είτε κατά την έννοια των Συμβουλίων Περιοχής, είτε κατά μία άλλη έννοια των Συμπολιτειών, που δεν λειτούργησαν ποτέ. 


Η τοπική δημοκρατία σε αχανείς επαρχιακούς Δήμους, όπως σχεδιάζεται και όπως ακούμε ότι θα γίνουν με τον καινούργιο χωροταξικό σχεδιασμό. Αλήθεια, πώς θα λειτουργήσει; Είναι κανένας έτοιμος να μας το πει; Μήπως υπάρχει καμιά οδηγία από το Υπουργείο; Άκουσα σήμερα παράγοντες ιθύνοντες και ο ίδιος ο Υπουργός, να ρωτά εμάς. Υπάρχει κάποιο σχέδιο από την πλευρά του; Κάποια πρόταση από την πλευρά του Υπουργείου, πώς θα λειτουργήσει αυτή η έρμη τοπική δημοκρατία σε μικρές κοινωνίες που θα συνενωθούν κάτω από την ομπρέλα ενός καινούργιου Δήμου; 


Τις αρχές της εγγύτητας και της επικουρικότητας, τις έχω διαβάσει τουλάχιστον εκατό φορές τις τελευταίες μέρες. Τις ξέρουν όλοι. Την εφαρμογή τους όμως αγνοούν και ειδικά στην ελληνική ύπαιθρο. 


Ακόμα, η γνώμη των τοπικών κοινωνιών περιορίζεται από ότι κατάλαβα σήμερα, στο τι θα πει η ΤΕΔΚ του κάθε Νομού, σε μία ΤΕΔΚ που όπως ξέρετε στις εκλογές με τους εκλέκτορες, οι μεγάλοι Δήμοι ελέγχουν το 80% των εκλεκτόρων και βγάζουν και Συμβούλια. Εκεί στις ΤΕΔΚ, δεν μπορεί να είναι αντιπροσωπευτική η γνώμη τους. Δεν αμφισβητώ τη δημοκρατική διαδικασία με την οποία έγιναν, αλλά δεν μπορεί να εκπροσωπούν τις τοπικές κοινωνίες. Εκεί λοιπόν πρέπει να ερωτηθούν οι τοπικές κοινωνίες και δεν είναι δύσκολο πραγματικά τα Τοπικά και τα Δημοτικά Συμβούλια να αποφασίσουν ή εν πάση περιπτώσει αν θέλετε να πουν τη γνώμη τους. 


Να κλείσω με το ότι ισχυρός Δήμος, δεν είναι ο Δήμος με μεγάλη έκταση, αλλά ο Δήμος που έχει ισχυρό βαθμό εξυπηρέτησης του πολίτη και δεν χρωστά σε κανέναν. Αν ακόμα μπορεί να γίνει αποδεκτό αυτό το θεώρημα που κάποια στιγμή παλιότερα, πριν ασχοληθώ με την Αυτοδιοίκηση, νόμιζα ότι είναι αξίωμα. Προσωπικά δε και εκ μέρους του Δήμου μου, για να απαντήσω και στον κύριο Νούτσο των Γρεβενών, σε ένα παραλήρημα επαίνων προς την κυβέρνηση, θέλω να πω ότι εμείς ως τοπική κοινωνία κάναμε και λαϊκή συνέλευση, κάναμε συγκεντρώσεις, φωνάξαμε τους Βουλευτές, παραστήκαμε στο Νομαρχιακό Συμβούλιο, θα πάμε στον Περιφερειάρχη, κάναμε τα πάντα, ότι  ενδεχομένως κινείται από την άμεση δημοκρατία. Αναρωτιέμαι αν όλα αυτά που κάναμε και η γνώμη που ήδη έχουμε και είναι αποκρυσταλλωμένη ως τοπική κοινωνία, αν θα τη λάβει υπόψη κανένας.


Ευχαριστώ πολύ.

ΠΡΟΕΔΡΕΙΟ: Ο κύριος Λάτσης Σωτήριος, Δημοτικός Σύμβουλος Δήμου Βορείου Κυνουρίας και μία παράκληση για τον χρόνο γιατί στο τέλος οι τελευταίοι θα μιλήσουν σε κενή αίθουσα και δεν είναι σωστό αυτό. 

Σ. ΛΑΤΣΗΣ: Αγαπητοί συνάδελφοι του Προεδρείου, αγαπητοί συνάδελφοι από όλους τους Δήμους που είστε εδώ και όσοι έφυγαν. Δεν θα είχα λόγο να συνεχίσω, άκουσα τον προηγούμενο συνάδελφο και νομίζω με καλύπτει ακριβώς σε ένα πνεύμα αγωνίας που έβγαλε, αλλά είναι δημιουργική, με θέσεις και θα ήταν περιττό. Κάθισα όμως γιατί υπάρχει μία ιδιαιτερότητα σε αυτά που θέλω να πω. 


Άκουσα με πολλή προσοχή και έβγαλα δύο διαπιστώσεις από το πρωί, χωρίς να φύγω καθόλου. Πρώτον, η Πολιτεία, ο Υπουργός, είναι αποφασισμένοι να προχωρήσουν μέχρι το τέλος του χρόνου, χωρίς άλλα λόγια, σε ενοποιήσεις των Δήμων. Πείτε τη όπως θέλετε .Εξαγγέλθηκε και τελείωσε. 


Δεύτερον. Με ξάφνιασε στην αρχή αυτή η ωραιοποιημένη κατάσταση της ομοφωνίας του Δ.Σ. της ΚΕΔΚΕ. Το βρήκαμε, λύσαμε τα προβλήματα απολογιστικά του Καποδίστρια του πρώτου και πάμε για το δεύτερο με ακόμα καλύτερο περιτύλιγμα. 


Εμείς όμως εδώ και ευτυχώς βγήκε και πολλή αγωνία και πολλές προτάσεις από την περιφέρεια, που εκ των πραγμάτων αντιστρέφουν και τα δεδομένα για το Δ.Σ. της ΚΕΔΚΕ. Αυτή η αγωνία πρέπει να ληφθεί υπόψη αν υπάρχει περιθώριο, στις τελικές προτάσεις που ζήτησε ο κύριος Υπουργός. 


Πρέπει να μας ακούσουν και η ιδιαιτερότητα για την οποία σας μίλησα και ο προβληματισμός, ποιος είναι; Να φτιάξουμε μεγαλύτερους Δήμους. 400, 500, 600, δεν έχει σχέση. Δηλαδή, πολύ λιγότερους από αυτούς που είναι σήμερα. Ο Δήμος Βόρειας Κυνουρίας, για τον οποίο έχω μία εμπειρία δέκα χρόνων, ακριβώς είναι αυτό το μοντέλο το οποίο βάλαμε μπροστά. 26 Δήμους, 600.000 στρέμματα, πιλοτικός, είχε όλα τα εχέγγυα τότε στις εξαγγελίες να πάει μπροστά. Αυτό μας προτείνει τώρα. Δέκα χρόνια όμως, γιατί ανοίχτηκε το πακέτο, έφυγε και το περιτύλιγμα, είδαμε ότι μείναμε ξυπόλητοι εντελώς στα αγκάθια και δεν έγινε τίποτα. Εμείς τελικά ανακυκλώνουμε και την κακομοιριά και τα ελλείμματα και την αδυναμία μας να δώσουμε κάτι διαφορετικό. 


Παρακολουθώντας και τα δέκα χρόνια τα συνέδρια εδώ πέρα και με υπομονή πάντα μέχρι το τέλος, έχω μία διαπίστωση να κάνω και με ειλικρίνεια, χωρίς να διαχωριστώ από τους συναδέλφους των άλλων μεγάλων Δήμων. Προέκυψαν δύο κατηγορίες Δήμων. Αυτοί των αστικών, είχαν τα πάντα και τις υποδομές τις διοικητικές και τη δυνατότητα και απορρόφησαν αρκετά και πήγαν βήματα πολλά και οι υπόλοιποι της περιφέρειας που σχεδόν δεν είχαμε τίποτα. Λοιπόν, μείναμε ακριβώς να λέμε ότι παίρνουμε 8 εκατομμύρια από το ΘΗΣΕΑΣ, τρία, πέντε, ώσπου να ωριμάσουμε μελέτες, ώσπου να πάρουμε προσωπικό από το ΑΣΕΠ, ώσπου να έχουμε αντιδικίες μεταξύ δύο διαφορετικών Επιτρόπων, ώσπου να έχουμε εγκρίσεις ή αδειοδοτήσεις, πέρασαν αυτά τα πακέτα, ήταν μεγάλα και ελάχιστα μπορέσαμε να αξιοποιήσουμε και ξανά το πρόβλημα από τους δημότες μεγάλωσε. 


Δεν αρκεστήκαμε να τα λέμε. Ήρθαμε εδώ στο Δ.Σ. της ΚΕΔΚΕ. Άκουσα πολύ καλά και ανθρώπους τους οποίους έχω ενοχλήσει κατ’ επανάληψη και τον κύριο Παπαγεωργόπουλο – πάντα στο Δ.Σ. – και τον κύριο Δανιηλίδη και τον κύριο Κουκουλόπουλου που είναι εδώ, δείτε μας εμάς τους 15, 20, 30 Δήμους, γιατί πάτε να κάνετε τέτοια μοντέλα, που ξεκινούν από τον Κρουσό πάνω και φτάνουν μέχρι την Ιεράπετρα, που μίλησε ο Δήμαρχος και είπε όχι ενοποίηση. Ακούστε μας. Ακούστε μας γιατί έχουμε προβλήματα. Δεν θα φτιάξουν οι άλλοι διοικητική μεταρρύθμιση η οποία θα είναι πάλι στον αέρα και θα γεμίσει και άλλες απογοητεύσεις την περιφέρεια, την ύπαιθρο. 


Αυτό λοιπόν έρχομαι σήμερα να πω. Δεν είδαμε επί αποδείξει εμείς αυτήν την ανάπτυξη στην περιφέρεια. Μείναμε πολύ πίσω. Για αυτό και για να μην πολυλογώ σε αυτά που έχουν πει οι συνάδελφοι και με πολύ έντονο τρόπο, επί αποδείξει. Ας γίνουν πρώτα επί αποδείξει αυτά που ειπώθηκαν εδώ πέρα, ας  γυρίσει η κρατική μηχανή και για την περιφέρεια το ίδιο και για τα χωριά, ας μην μετράμε άλλα κλεισμένα χωριά, γιατί όταν θα σα πω εγώ τον απολογισμό του 1998 με το 2008, θα σας πω ότι τέσσερα-πέντε χωριά κλείδωσαν. Δεν ξέρω πόσα ακόμα την επόμενη δεκαετία. 

Για αυτό ακριβώς, επί αποδείξει. Σχεδιασμός διοικητικής γενικής κρατικής αποκέντρωσης, θα ξεκαθαριστούν ακριβώς πάλι επί αποδείξει οι αρμοδιότητες, οι πόροι και πως θα διασφαλιστούν, να τους δούμε και όχι να περιμένουμε στο Υπουργείο από τις παράλληλες δράσεις. Οριστικός πλέον και συγκεκριμένος ο τρόπος, γιατί μιλάτε για συνενώσεις, για ποιες, με τι κριτήρια και να μπούμε στις κοινωνίες μας να τις συζητήσουμε και κυρίως εσείς που είστε οι μικρότεροι Δήμοι της υπαίθρου και θα σας φτιάξουν μεγάλα μοντέλα. 

Τέλος, θέλουμε συναίνεση. Όχι μόνο η ΚΕΔΚΕ με την κυβέρνηση. Συναίνεση και των Δήμων. Θα ξανά γυρίσει πίσω. Ας καθυστερήσουν και πέντε και έξι μήνες. Εμείς σαν Δήμος Βόρειας Κυνουρίας, ομόφωνα, είναι ένας Δήμος με 50 οικισμούς, με 13.000, πήραμε μία απόφαση. Δεν δεχόμαστε καμία μα καμία συνένωση με κανέναν άλλο Δήμο, με κανένα άλλο Δημοτικό Διαμέρισμα, γιατί πρέπει πρώτα επί αποδείξει να δούμε που πάει αυτή η καινούργια πρόκληση όπως μας λέτε και μετά να έρθουμε εδώ να ξανά συζητήσουμε. 

Ευχαριστώ πολύ.

ΠΡΟΕΔΡΕΙΟ: Τον λόγο έχει ο κύριος Λάμπρος Μίχος, Δήμαρχος Αγίας Βαρβάρας και να ετοιμάζεται ο κύριος Χρήστος Πάλλης, ο κύριος Πολιουδάκης Γεώργιος και ο κύριος Απόστολος Τσολάκης.

Λ. ΜΙΧΟΣ: Αγαπητοί συνάδελφοι του Προεδρείου, αγαπητοί συνάδελφοι της μαχόμενης ή καλύτερα της αγκομαχόμενης Αυτοδιοίκησης. Συζητάμε για μία πολύ σοβαρή υπόθεση που είναι ο ριζικός μετασχηματισμός του κράτους και πρέπει να σας πω ότι έχω ισχυρή την πεποίθηση εδώ και πάρα πολλά χρόνια ότι μας χρειάζεται αυτός ο ριζικός μετασχηματισμός του κράτους και κράτος σημαίνει ένα σύνολο θεσμών και μηχανισμών, διότι αυτός ο ριζικός μετασχηματισμός αποτελεί την ισχυρή προϋπόθεση για την ανασυγκρότηση του ισχυρού κράτους και στο κοινωνικό κράτος είναι προφανές ότι είναι καίριος ο λειτουργικός και οργανωτικός ρόλος της Τοπικής Αυτοδιοίκησης, η οποία μπορεί να εξασφαλίζει ένα υποτυπώδες έστω σύστημα αναδιανεμητικής ανταποδοτικής δικαιοσύνης, για να μοιράζεται στοιχειωδώς στα όρια του Δήμου η πρόνοια και η ευημερία σε όλους, για να απολαμβάνουν όλοι τα δημόσια και τα κοινωνικά αγαθά, για να μπορούν οι υπηρεσίες να πάνε παντού σε όλη την Ελλάδα και να μην ξανά ακούσουμε αυτό που λέει ότι στο Ψαρά δεν μπορούν να πάνε όλες οι υπηρεσίες όπως μπορούν να πάνε στη Ρόδο, για να μπορεί να υπάρχει ισορροπία ανάμεσα στις ανάγκες των πολιτών και στις συνθήκες του περιβάλλοντος, από τις οποίες συνθήκες εξαρτάται η ικανοποίηση ή όχι των αναγκών των ανθρώπων.


Ισχυρός Δήμος λοιπόν, συνδυασμένος με την αρχή της επικουρικότητας, δεν σημαίνει απλώς το κοντινότερο επίπεδο, αλλά από τις δέκα υπηρεσίες θα έχω τη μία. Ισχυρός Δήμος συνδυασμένος με την αρχή της επικουρικότητας, σημαίνει το κατώτατο δυνατό επίπεδο στο οποίο εξασφαλίζεται η δυνατότητα να απολαμβάνω όλες τις υπηρεσίες. 


Εμείς λοιπόν, δεν θέλουμε απλώς έναν ισχυρό Δήμο, μικρό ή μεγάλο, μακρινό ή κοντινό. Θέλουμε έναν Δήμο ο οποίος θα έχει συγκεκριμένα χαρακτηριστικά και θα μπορεί να προσφέρει όλες τις υπηρεσίες σε όλους τους πολίτες. 


Έχουμε προσδιορίσει κατά τη συζήτηση του Κώδικα  Δήμων και Κοινοτήτων, ότι πρέπει να υπάρχουν ας πούμε εκατό υπηρεσίες που πρέπει να προσφέρονται σε όλους τους πολίτες, που να συνδυάζονται με την αγωγή υγείας, με την πρόληψη, με τις πολιτικές ένταξης της παιδείας, του πολιτισμού, του αθλητισμού, με όλες αυτές τις υπηρεσίες και λέγαμε, εκατό υπηρεσίες πρέπει να εξασφαλίσουμε. Αν ένας Δήμος μπορεί να προσφέρει μόνο τις δέκα, να τους δώσουμε τις προϋποθέσεις όλες να προσφέρει και τις υπόλοιπες ενενήντα. Ένας Δήμος μπορεί τις τριάντα; Να του δώσουμε όλες τις προϋποθέσεις να προσφέρει και τις υπόλοιπες εβδομήντα. Τι προϋποθέσεις; Θεσμικό εξοπλισμό, πόρους, έμψυχο δυναμικό, τεχνογνωσία, τα πάντα.


Φοβούμαι ότι δεν είναι στο μυαλό αυτών που σχεδιάζουν λύσεις και πολιτικές, ότι δεν μπορεί να μεταφερθεί τίποτα στην Αυτοδιοίκηση αν δεν ανορθωθεί το κύρος των αιρετών και το κύρος της Αυτοδιοίκησης, γιατί η υπόθεση του μετασχηματισμού του κράτους και της μεταρρύθμισης έστω και μόνο στην Αυτοδιοίκηση, δεν αφορά μόνο την Αυτοδιοίκηση, αφορά την κοινωνία. Φανταστείτε λοιπόν την κοινωνία να πάμε και να τις λέμε να δώσουμε περισσότερες αρμοδιότητες στην Αυτοδιοίκηση και να λέει με βάση τα όσα ξέρει για την Αυτοδιοίκηση «Όχι, να μην πάρει άλλα η Αυτοδιοίκηση». Να συζητάμε εμείς, να καταλήγουμε σε αρμοδιότητες, αλλά η κοινωνία δεν θα είναι ώριμη να δεχτεί καμία από τις αρμοδιότητες να τις πάρει η Αυτοδιοίκηση όπως είναι διαβεβλημένη και υπονομευόμενη και συκοφαντημένη η Τοπική Αυτοδιοίκηση. 


Επειδή όμως εδώ ήρθα να κάνω σκόρπιες παρατηρήσεις στο πλαίσιο αυτού του λίγου χρόνου, θέλω να πω αγαπητοί συνάδελφοι ότι πρέπει για να γίνει αυτός ο μετασχηματισμός, να υπάρχουν και οι προθέσεις και οι προϋποθέσεις. Δυστυχώς όμως, αν άρχιζα από τις προϋποθέσεις, θα έλεγα ότι δεν υπάρχουν όλες εκείνες οι προϋποθέσεις που συγκροτούν την έννοια της μεταρρύθμισης. 


Προϋποθέσεις λοιπόν που συγκροτούν την έννοια της μεταρρύθμισης, είναι οπωσδήποτε ο συνολικός μετασχηματισμός του κράτους. Δεύτερον, να συγκροτηθούν χωρολειτουργικές ενότητες που να λαμβάνουν υπόψη και τα ιστορικά και τα πολιτιστικά και τα κοινωνικά και τα ανθρωπογεωγραφικά στοιχεία. Πρέπει η μεταρρύθμιση να αφορά πρόσωπα, αρμοδιότητες, όργανα, πόρους. Όλα αυτά που συγκροτούν την έννοια ενός Δήμου ισχυρού ο οποίος να μπορεί να προσφέρει τις υπηρεσίες σε όλους. 


Θα σας πω δύο λέξεις ακόμα για τις προθέσεις. Άκουσα πολύ προσεκτικά τον κύριο Υπουργό σήμερα που είπε, αν λέει θέλετε να κάνετε σήμερα συνενώσεις, αξιοποιείστε τις διατάξεις του Κώδικα και κάντε συνενώσεις. Το ξέρετε όμως ότι ο Κώδικας ο οποίος έχει μία σοβαρή πρόβλεψη για τις συνενώσεις, για να εφαρμοστεί η διάταξή του, πρέπει να εκδοθεί ένα Προεδρικό Διάταγμα που επί 2,5 χρόνια που ισχύει ο Κώδικας δεν έχει εκδοθεί το Προεδρικό Διάταγμα, όπως και άλλα 35 περίπου Διατάγματα και Κοινές Υπουργικές Αποφάσεις; 


Πώς κύριε Υπουργέ, να σας πιστέψουμε ότι μπορείτε μέσα σε δύο χρόνια να κάνετε μία τόσο μεγάλη μεταρρύθμιση, όταν σε 2,5  χρόνια που ισχύει ο Κώδικας δεν καταφέρατε να εκδώσετε 30 μικρές Υπουργικές Αποφάσεις για να ισχύσει ο Κώδικας; 


Μας λέτε επίσης κύριε Υπουργέ, ότι δυστυχώς το ΠΑΣΟΚ παρέδωσε Δήμους που δεν είχαν ούτε προσωπικό, ούτε υποδομές. Μα επί έξι  χρόνια δεν μπορέσατε να τους δώσετε αυτό που τους έλειπε για να γίνουν ισχυροί Δήμοι; Τι σας εμπόδιζε; Η έκταση του Δήμου; Ήταν μικροί και δεν μπορούσε εκεί να πάει το φιλόστοργο ενδιαφέρον της Πολιτείας; 


Σας θυμίζω κύριε Υπουργέ, ότι ψηφίσαμε διάταξη στον Κώδικα 75 παράγραφος 4, που λέει ότι το κράτος είναι υποχρεωμένο να εκπονήσει επιχειρησιακό σχέδιο ουσιαστικής υποστήριξης των νησιωτικών Δήμων και των ορεινών, των Δήμων που φθίνουν και μειονεκτούν. Πότε σκέφτηκε κάποιος να ενεργοποιήσει αυτή τη διάταξη του Κώδικα που ισχύει; Γιατί μέχρι τώρα δεν κάνατε ισχυρούς τους Δήμους αφού μπορούσατε και είχατε το θεσμικό οπλοστάσιο να το κάνετε; 


Ο κύριος Υπουργός είπε ακόμα ότι θα γίνει πρώτα η εκλογή με τους νέους Δήμους και μετά θα αρχίσει να εφαρμόζεται ο νόμος. Προσέξτε το αυτό αν μπορεί κάποιος να το ερμηνεύσει και να το εξηγήσει, να μας το πει. Δηλαδή, πρώτα θα κάνουμε εκλογές σε μεγάλες χωρολειτουργικές ενότητες και μετά θα αρχίσουν να τρέχουν τα κίνητρα, οι χρηματοδοτήσεις και λοιπά. 


Τελειώνοντας λέω κύριοι συνάδελφοι, ότι στην Αττική πρέπει οπωσδήποτε να εφαρμοστεί ο Καποδίστριας, αλλά Μητροπολιτική εμείς Αυτοδιοίκηση εννοούμε Δευτεροβάθμια Αυτοδιοίκηση στην Αττική. Είμαστε 127 Δήμοι και Κοινότητες, μία Υπερνομαρχία, τρεις Νομαρχίες, μία Περιφέρεια και πενήντα Υπουργεία. Δεν μπορεί να γίνει λοιπόν, με Συνδέσμους να λυθεί το θέμα της Αττικής. Ότι θέλει ο καθένας κάνει και κανείς δεν τον ελέγχει. Θέλουμε μία δομή ισχυρή η οποία να ασκεί και τον κοινωνικό έλεγχο της ανάπτυξης. Έρχεται ο Λάτσης τώρα να επεκτείνει στην PETROLA τα διυλιστήρια. Αντιδρά και η Νομαρχία και οι Δήμοι της περιοχής και δεν υπάρχει Όργανο να πει «Όχι, δεν θα το κάνεις». 


Θέλουμε λοιπόν Μητροπολιτική Αυτοδιοίκηση με κύρος, να μπορεί να σχεδιάζει το μέλλον της Αττικής και να παρακολουθεί την υλοποίηση της εφαρμογής των μέτρων που αποφασίζει ο λαός. 


Σας ευχαριστώ. 

ΠΡΟΕΔΡΕΙΟ: Σας ευχαριστούμε και εμείς. Ο κύριος Πάλλης, Δήμαρχος Πάλλης.

Γ. ΜΑΣΤΟΡΑΚΟΣ: Μέχρι να έρθει ο κύριος Πάλλης, να θυμίσω ότι αύριο καλό θα είναι να πάρουμε και τις κάρτες μας όσοι είμαστε Σύνεδροι, προφανώς μπορεί να χρειαστούν στο τέλος της συνεδρίασης. Παρακαλώ τη Γραμματεία να φροντίσει για τη διαπίστευση των Συνέδρων αύριο το πρωί. 

ΣΥΝΕΔΡΟΣ: (εκτός μικροφώνου)

Γ. ΜΑΣΤΟΡΑΚΟΣ: Θέλουμε να ζητήσουμε συγνώμη για τον χώρο, δεν υπήρχε κανένας άλλος διαθέσιμος χώρος. Ακούστε, στα συνέδρια υπάρχουν και πολλοί παρατηρητές. Όταν φτάνουμε ή αν φτάσουμε στην ανάγκη ψηφοφορίας, τότε από την αίθουσα αποχωρούν οι παρατηρητές και μένουν οι Σύνεδροι. Για αυτόν ακριβώς τον λόγο, αύριο το πρωί, καλό είναι να πάρουμε τις κάρτες μας μήπως χρειαστεί η διαδικασία της ψηφοφορίας. Αυτό για τη διευκρίνιση. 

ΣΥΝΕΔΡΟΣ: (εκτός μικροφώνου)

Γ. ΜΑΣΤΟΡΑΚΟΣ: Κοιτάξτε και οι παρατηρητές στα συνέδρια που πιάνουν τις θέσεις των συνέδρων, θέλουν και αυτοί να ακούσουν. Είναι σαφές το αίτημα, για αυτό το ξεκαθαρίζω τι γίνεται στην πρακτική των συνεδρίων. Τι να κάνουμε;

Χ. ΠΑΛΛΗΣ: Αγαπητοί συνάδελφοι, εγώ με την σειρά μου θα τοποθετηθώ πάνω σε αυτό το καίριο θέμα που αφορά όλη τη χώρα, αφορά όλους τους Δήμους, τη διοικητική μεταρρύθμιση και θα ρωτήσω, η διοικητική μεταρρύθμιση θα λύσει προβλήματα των Δήμων και των Κοινοτήτων σήμερα; Δηλαδή, πρώτον, θα είναι κοντά στον πολίτη όπως είναι σήμερα; Γιατί όλοι ξέρουμε και υπάρχει και έρευνα για αυτό, ότι ο Δήμαρχος είναι ο μοναδικός θεσμός που είναι κοντά στον πολίτη, μετά ακολουθεί ο Νομάρχης, ο Βουλευτής, ο Υπουργός. Είναι πολύ πιο μακριά από τον πολίτη. Αυτό θα διατηρηθεί με τη νέα μεταρρύθμιση; Δηλαδή, θα είναι ο νέος Δήμος, οι νέοι Δήμαρχοι, τα νέα Δημοτικά Συμβούλια, θα είναι κοντά στον πολίτη; Δεν το νομίζω, αμφιβάλλω, διότι γνωρίζουμε όλοι ότι δυστυχώς θα απομακρυνθούμε από τον πολίτη, θα απομακρυνθούμε από αυτήν την άμεση δημοκρατία, αυτή που όλοι συμμεριζόμαστε, αυτή που όλοι φωνάζουμε, αλλά δυστυχώς όλοι δεν πράττουμε. Όταν μιλάμε για συμμετοχική δημοκρατία, μιλάμε κοντά στον πολίτη να είμαστε και όχι μακριά από τον πολίτη. Άρα, η διοικητική μεταρρύθμιση θα δώσει απάντηση σε αυτό ή όχι;


Δεύτερον. Θα δώσει απάντηση στα μεγάλα οικονομικά προβλήματα που αντιμετωπίζουν σήμερα οι Δήμοι; Δηλαδή, στους ΚΑΠ, στη ΣΑΤΑ η οποία είναι υποβαθμισμένη και έχει δύο χρόνια να αυξηθεί; Στο πρόβλημα ΘΗΣΕΑΣ, στις μεταφερόμενες αρμοδιότητες; Θα δώσει κανένα Υπουργείο και κανένας Υπουργός από τους ειδικούς λογαριασμούς των Υπουργείων τους για το πρόγραμμα ΘΗΣΕΑΣ και την Αυτοδιοίκηση ή όχι ή θα τα έχουν για να κάνουν μικροπολιτικά παιχνίδια όπως όλοι ξέρουμε; 


Αυτά είναι τα ερωτήματα που πρέπει να μπούνε. Τι θα γίνει με το πρόγραμμα ΕΣΠΑ; Με το 2007-2013; Σήμερα είμαστε στο 2008. Υποτίθεται ότι το ΕΣΠΑ πρέπει να έχει ξεκινήσει και το μόνο που έχει γίνει μέχρι τώρα, έχει βγει μόνο μια πρόταση, μια πρόσκληση στην Περιφέρεια της Ηπείρου και πουθενά αλλού. Τι θα γίνει με τις διαχειριστικές επάρκειες; Θα δώσει λύση η διοικητική μεταρρύθμιση στη διαχειριστική επάρκεια των Δήμων, που όπως ξέρουμε όλοι, για να γίνει σήμερα τελικός αποδέκτης και δικαιούχος, δηλαδή για να δημοπρατήσει ένα έργο, πρέπει να έχει διαχειριστική επάρκεια; Θα δώσει λύσεις; Γιατί όπως ξέρουμε, υπάρχουν πάρα πολλά προβλήματα και υπάρχουν Νομοί και Περιφέρειες και Δήμοι, που δεν έχουν διαχειριστική επάρκεια και ούτε μπορούν να έχουν. Δυστυχώς, δεν έχουν ούτε Τεχνικές Υπηρεσίες, ούτε Οικονομικές Υπηρεσίες. Πώς θα δοθούν λύσεις σε αυτά τα ζητήματα; 


Τρίτον. Θα ενώσουμε την φτώχεια μας όλοι εμείς οι Δήμοι; Οι πιο μικροί, οι Καποδιστριακοί Δήμοι, θα ενώσουμε την φτώχεια μας όσον αφορά τα χρέη, γιατί όπως όλοι ξέρετε, οι πιο πολλοί Δήμοι είναι χρεωμένοι. Τι θα γίνει δηλαδή; Θα ενωθούν τα χρέη όλων των Δήμων; Των μικρών ιδίως; Πώς θα λειτουργήσουν αυτοί οι Δήμοι; Πώς θα πληρώσουν το προσωπικό τους, που δεν μπορούν σήμερα να ανταποκριθούν και να πληρώσουν; Και σε συνθήκες οικονομικής αβεβαιότητας και παγκόσμιας ύφεσης; Εδώ σήμερα υπάρχει παγκόσμια ύφεση, η οποία είναι στην Αμερική και θα έρθει στην Ευρώπη και στην χώρα μας. Πού θα βρεθούν οι πόροι στο μέλλον, αύριο; Από πού θα εξασφαλιστούν; Δεν μας το έχει πει κανένας αυτό. 


Είναι κάποια πράγματα τα οποία είναι αδιευκρίνιστα και θέλουν διευκρινίσεις νομίζω για όλους μας, αν θέλουμε να μιλάμε και ο ένας να κοιτάει στα μάτια τον άλλον συνάδελφο. 


Θα υπάρχει φορολογική αποκέντρωση ή όχι; Γιατί το ζητούμενο αυτό είναι. Θα υπάρχουν αρμοδιότητες ουσιαστικές στους Δήμους; Θα υπάρχει ουσιαστική Αυτοδιοίκηση ή όχι; Χωρίς αρμοδιότητες και χωρίς πόρους, δεν μπορεί να μιλάμε για Αυτοδιοίκηση. Θα μιλάμε για προέκταση του κεντρικού κράτους και αν θέλετε να μιλάμε για προέκταση του κεντρικού κράτους, να μην μιλάμε εδώ πέρα στα συνέδριά μας στη ΚΕΔΚΕ. 


Η πρότασή μας. Εμείς οι νησιωτικοί Δήμοι της περιφέρειας Αττικής, ο Δήμος Μεθάνων και ο Δήμος Τροιζήνας, προτείνουμε μετά από μία σύσκεψη η οποία έγινε στον Πόρο και στην οποία συμμετείχαν οι Δήμοι Πόρου, Αιγίνης, Μεθάνων, Ύδρας, Σπετσών, Κυθήρων, Σαλαμίνας και Κοινότητες Αγκιστρίου και Αντικυθήρων, προτείνουμε να διατηρηθεί η αυτοτέλεια των υπαρχόντων ΟΤΑ ως είναι σήμερα. Να δοθούν αρμοδιότητες και πόροι για ουσιαστική αποκέντρωση. Τρίτον, να γίνουν διαδημοτικές συνεργασίες σε μορφή Συνδέσμων για κοινές δραστηριότητες, όπως είναι οι Τεχνικές Υπηρεσίες που δεν έχουμε, Οικονομικές Υπηρεσίες, δράσεις στον τουρισμό και τέταρτον, ο κάθε Δήμαρχος κάθε Δήμου να έχει και κρατικές αρμοδιότητες. Να είναι ουσιαστικά αφεντικό στον τόπο του. Δεν μπορούμε εμείς συνέχεια να είμαστε σε κόντρα με το Λιμεναρχείο, με την Αστυνομία, με το Δασαρχείο, με την Αρχαιολογία, με όλες αυτές τις Υπηρεσίες και να μην μπορούμε να δώσουμε λύσεις στα προβλήματα της περιοχής μας. 


Σε αντίθετη περίπτωση, εμείς, όλοι αυτοί οι Δήμοι, προτείνουμε, αν προχωρήσει η διοικητική μεταρρύθμιση χωρίς τη δική μας  συναίνεση, θα προχωρήσουμε σε δυναμικές αντιδράσεις των κατοίκων κάθε Δήμου, με οποιοδήποτε τρόπο κριθεί σκόπιμο. 


Θα πω και κάτι τελειώνοντας. Στον Καποδίστρια 1, το Νομαρχιακό Διαμέρισμα Πειραιά, δεν συνενώθηκαν Δήμοι όλων των περιοχών. Ούτε η Δυτική Αττική, ούτε η Ανατολική. Γιατί συνέβη τότε; Πιστεύω να μην συνεχιστεί αυτό. 


Ευχαριστώ πάρα πολύ και πιστεύω ότι θα ακουστεί και η άποψη των μικρών Καποδιστριακών Δήμων, των μικρών νησιών, που έχουν τα πιο πολλά προβλήματα στην χώρα μας. 

ΠΡΟΕΔΡΕΙΟ: Κύριοι συνάδελφοι, αν συνεχιστεί να παραβιάζεται ο χρόνος ομιλίας, αντί να τελειώσουμε στις 20.30 όπως προβλέπεται, θα τελειώσουμε με τις 21.30, γιατί έχουν μείνει άλλοι 15 να μιλήσουν. Αντιλαμβάνεστε ότι αν ένας καλείται να μιλήσει πέντε λεπτά και μιλάει 10-12 λεπτά, αυτό είναι σε βάρος των άλλων συναδέλφων. 


Παρακαλούμε τον κύριο Πολιουδάκη Γεώργιο.

Γ. ΜΑΣΤΟΡΑΚΟΣ: Αν μου επιτρέπετε, επειδή οι τοποθετήσεις εκτείνονται και στα θέματα των άλλων δύο θεματικών ενοτήτων και όλοι μιλάμε πέρα από τα θεσμικά και για τα οικονομικά και για το χωροταξικό σχεδιασμό και επειδή ο αριθμός των επιθυμούντων να ομιλήσουν είναι υποδιπλάσιος ακριβώς των παρόντων, καλό θα είναι αυτοί που θέλουν να μιλήσουν, να εγγραφούν αύριο ή έστω να περιοριστεί ο αριθμός αυτών που επιθυμούν να μιλήσουν ούτως ώστε αύριο να υπάρχει και ένα σχετικό ακροατήριο. Είναι 20 και είμαστε 40 στην αίθουσα. Καταλαβαίνετε ότι δεν έχει και νόημα. Μόνο σαν λογική εκτόνωσης των υποκειμενικών μας επιθυμιών να παρουσιάσουμε τα θέματά μας. Σε κενή αίθουσα. 


Για αυτό λοιπόν, κάνω την έκκληση να ορίσουμε έναν αριθμό πέντε ομιλητών ακόμα, να είμαστε και στο χρόνο μας συνεπείς και οι υπόλοιποι δέκα να εγγραφούν αύριο, διότι και οι ενότητες οι αυριανές ταυτίζονται ή σήμερα οι τοποθετήσεις εκτείνονται και στις αυριανές ενότητες. 

ΠΡΟΕΔΡΕΙΟ: Ένας είναι ο κύριος Πολιουδάκης που είναι στο βήμα, ένας ο κύριος Απόστολος Τσολάκης, ένας ο κύριος Τζίλας Γεώργιος, ένας ο κύριος Σαμπαζιώτης Γεώργιος και κύριος Κυπριωτάκης Ρούσσος. 

Γ. ΜΑΣΤΟΡΑΚΟΣ: Οι άλλοι αύριο και παράκληση να μην φύγουν για να ακούσουμε τους πέντε.

ΠΡΟΕΔΡΕΙΟ: Και ο κύριος Πολυχρονίδης Πολυχρόνης, Δήμαρχος Κολυμβαρίου Νομού Χανίων.

Γ. ΠΟΛΙΟΥΔΑΚΗΣ: Εγώ θα είμαι πάρα πολύ επιγραμματικός διότι έχω καλυφθεί σε αυτά που ήθελα να πω από προηγούμενους ομιλητές και θα κάνω μόνο επισημάνσεις. 


Λέγεται ότι η ιστορία επαναλαμβάνεται σαν φάρσα. Η φάρσα, αγαπητοί συνάδελφοι, επαναλαμβάνεται σαν φάρσα και τι θέλω να πω: ο πρώτος Καποδίστριας είχε ξεκινήσει καλά και όταν λέμε, στην αρχή-αρχή του. Όταν ψηφίστηκε ο νόμος για τα Συμβούλια Περιοχής, πρόπλασμα των Δήμων, ο οποίος πέρασε δια πυρός και σιδήρου, τελικά εμπεδώθηκε στις τοπικές κοινωνίες, λειτούργησε κάποιο χρόνο και υπήρχε το πρόπλασμα για να γίνουν οι Δήμοι όσοι είναι σήμερα. 


Μετά άρχισαν τα μπαλαμούτια και τα καλαμπούρια. Ο Παπαδόπουλος για να αφήσει ιστορία και η κεντρική πολιτική σκηνή, για αυτό επαναλαμβάνεται σήμερα το ίδιο, για να αποπροσανατολίσουμε την μεταρρύθμιση, να την κάνουν απορύθμιση, άρχισαν να φτιάχνουν Δήμους. Όχι πενήντα, όχι εκατό, όχι εκατόν πενήντα, χίλιοι βγήκαν τελικά, κλείσαμε, κάναμε τον Καποδίστρια. Στο μπαλαμούτι μέσα. Θα πάρετε και λεφτά, θα πάρετε και προγράμματα, θα πάρετε το ένα, θα πάρετε το άλλο. 


Πιστέψαμε εμείς, έγιναν όπως έγιναν οι Δήμοι, πάρα πολλοί και εν συνεχεία ερχόμαστε στο δια ταύτα «πού είναι τα λεφτά;» Φάρσα ήταν.


Ακριβώς το ίδιο συμβαίνει και σήμερα. Θα μου πείτε, με το καλαμπούρι και με το μπαλαμούτι, δεν είχαμε κάποιο αποτέλεσμα; Ναι, με τις προσπάθειες των αυτοδιοικητικών, με τις προσπάθειες που δώσανε ψυχή οι άνθρωποι της Αυτοδιοίκησης, αυτοί οι Δήμοι που δημιουργήθηκαν οι περισσότεροι είχαν και ανάπτυξη και θετικό ισοζύγιο με την πενιχρή κρατική βοήθεια. Το κράτος ληστής αλώβητο. Δεν τόλμησε κανείς να το ακουμπήσει, διότι αν το ακουμπήσει, πώς θα ληστεύουμε εμείς μετά το κράτος; Το κράτος ληστεύει τον πολίτη και εμείς πρέπει να ληστεύουμε το κράτος. Αυτό είναι μία πραγματικότητα κύριοι. 


Τώρα αρχίσαμε διαφορετικά. Θα κάνουμε την μεταρρύθμιση, θα κάνουμε την απορύθμιση, θα κάνουμε το ένα, θα κάνουμε το άλλο. Έχουμε κουβεντιάσει, έχουμε ξανά κουβεντιάσει, τα πράγματα είναι ξεκάθαρα. Θέλουμε πραγματικά να κάνουμε ή θέλουμε να αποπροσανατολίσουμε και τα προβλήματα της κεντρικής πολιτικής σκηνής να τα μεταφέρουμε αλλού; Αν θέλουμε, έχουμε τα Συμβούλια Περιοχής, υπάρχει αυτός ο παλιός νόμος, μπορούμε να τους κάνουμε την άλλη μέρα 400, να βάλουμε τους παράδες στην άκρη, να βάλουμε τις αρμοδιότητες στην άκρη και να πείτε «Κύριοι, αυτοί είναι οι Δήμοι σύμφωνα με τον νόμο των Συμβουλίων Περιοχής, αυτά είναι τα χρήματα που θα χρηματοδοτηθείτε και αυτές είναι οι αρμοδιότητες που θα πάρετε και την άλλη μέρα και το κράτος περιορίζεται στον σκοπό του, στον στρατηγικό σχεδιασμό και στην εξασφάλιση της ακεραιότητας της χώρας. 


Αυτό θα πει μεταρρύθμιση. Όλα τα άλλα είναι για να πουλάμε φούμαρα και να αγοράζουμε χρόνο. Από εκεί και πέρα η πρότασή μου, όσον αφορά για την περιφερειακή, να γίνουν 5-6 Περιφέρειες, δεν θέλω να περισσότερες. Πραγματικές Περιφέρειες, με αιρετό Περιφερειάρχη και με αιρετό Περιφερειακό Συμβούλιο και να αναλάβουν ότι πρέπει να αναλάβουν. 


Νομίζω ότι έτσι βάζουμε θεμέλια σε βάθος χρόνου. Όλα τα άλλα είναι φάρσα και για αυτό επαναλαμβάνω τη λέξη και μπορεί να γελάμε τώρα γιατί κατά κάποιον τρόπο οι Καποδιστριακοί Δήμοι, δεν χάλασε και ο κόσμος, καλά πήγαν σε γενικές γραμμές, αλλά τότε θα κλαίμε γιατί δεν θα υπάρχει γυρισμός. Θα διαλυθεί και η Αυτοδιοίκηση, το μόνο βάθρο και της δημοκρατίας και της κοινωνίας, το οποίο όσο και αν προσπάθησαν να το διαλύσουν, κρατά καλά. 


Κάνω έκκληση να δούμε σοβαρά την υπόθεση της μεταρρύθμισης και όχι να κάνουμε μία απορύθμιση και διάλυση των πάντων. Μην ξεχνάτε ότι παγκόσμια έχει απορυθμιστεί η αγορά, τα συμφέροντα επιτίθενται στους εργαζόμενους, επιτίθενται στους λαούς, επιτίθενται στις ενώσεις, είτε ευρωπαϊκές ενώσεις ανταγωνίζονται και δεν ξέρω αν το κοινωνικό κέντρο, το κόμμα του κοινωνικού κέντρου και η λαϊκή δεξιά είναι εις θέση να κοντράρουν και να ανταποκριθούν στο ρόλο που τους επιφυλάσσουν οι επόμενες δύσκολες μέρες στο παγκόσμιο σκηνικό.


Ευχαριστώ πολύ.

ΠΡΟΕΔΡΕΙΟ: Ευχαριστούμε. Ο κύριος Τσολάκης.

Α. ΤΣΟΛΑΚΗΣ: Κυρίες και κύριοι συνάδελφοι, είναι λογικό και η στιγμή και η ώρα αλλά και όσοι προηγήθηκαν, ώριμοι και θα έλεγα πολύ καλοί παρατηρητές αλλά και αναλυτές των εξελίξεων εδώ, να έχουν πει πράγματα που να έχουν καλύψει και τις δικές μας σκέψεις σε μεγάλο βαθμό. 


Θέλω και εγώ όμως με τρεις κουβέντες να πω ότι το πρωί, ξεκινώντας το Συνέδριο, περιμέναμε δύο πράγματα. Όλοι μας πιστεύω. Ένα, τι θα έλεγε ο κύριος Νικήτας Κακλαμάνης. Μας είχε δημιουργήσει μία εντύπωση θετικότατη εμάς που είχαμε ερωτηματικά στην Κυλλήνη, με όσα μας είπε προδιαγράφοντας και τον ρόλο και τη θέση που θα κρατούσε και το ρόλο που θα έπαιζε σε επίπεδο Προέδρου της ΚΕΔΚΕ. Τι θα έλεγε λοιπόν ο Νικήτας ο Κακλαμάνης, αν θα είχε αυτή τη συνέχεια του λόγου και της στάσης από την Κυλλήνή ή θα έκανε μία στροφή και τι θα έλεγε ο εκπρόσωπος της κυβέρνησης. 


Τα ακούσαμε και τα δύο και όλοι φεύγοντας από εδώ, φύγαμε προβληματισμένοι. Όλοι και το εννοώ και έτσι είναι. Στην πορεία αρχίσαμε να αναδεικνύουμε και να ξεδιπλώνουμε τις αντιθέσεις, τις διαφοροποιήσεις και τα νέα δεδομένα. Επιχειρηματολόγησαν οι προηγούμενοι ομιλητές και προσδιόρισαν με σαφήνεια και ακρίβεια ότι υπάρχουν διαφορές πια. Υπάρχουν βασικές διαφορές ανάμεσα στη θέση της κυβέρνησης και σε όσα η Αυτοδιοίκηση όπως εκφράζεται από την ΚΕΔΚΕ, πιστεύει για τη διοικητική αλλαγή στη χώρα. 


Τώρα, αφού αναδείξαμε με πολύ γραφικό τρόπο ακόμα και όσοι επιχείρησαν, φίλα προσκείμενοι στην κυβέρνηση, να προστατεύσουν στοιχειωδώς ή να καλύψουν αυτήν την απόσταση ανάμεσα στις δύο θέσεις, κράτησαν αποστάσεις και είπαν πράγματι περιμέναμε και εμείς κάτι παραπάνω. 


Τι διαφαίνεται κυρίες και κύριοι συνάδελφοι; Ότι η κυβέρνηση δεν έχει την πολιτική βούληση και το θάρρος να προχωρήσει σε αυτό που είναι η μεγάλη ανάγκη σήμερα στην ελληνική κοινωνία και όταν λέω είναι μεγάλη ανάγκη, κάνω σκέψη και αναφορά στην ηθική κατάπτωση που καθημερινά μέσα στο δημόσιο βίο αναδεικνύεται από τα σκάνδαλα τα οικονομικά και τα πολιτικά και αυτά βγαίνουν και πηγάζουν μέσα από μια κακή δημόσια διοίκηση η οποία διαπλέκεται οικονομικά και πολιτικά και συναλλάσσεται με τους νταβατζήδες του δημόσιου πλούτου που κάποιοι κάποτε τους βρήκαν και τους είπαν, αλλά δεν θέλουν φαίνεται να τους κοντράρουν, να τους ανατρέψουν διορθώνοντας αυτήν την διαπλεκόμενη και συναλλασσόμενη πολιτικά και οικονομικά δημόσια διοίκησης. 


Τώρα βρήκαν το μπαλάκι να το πετάξουν στην ΚΕΔΚΕ, σε εμάς, τον Νικήτα τον Κακλαμάνη, σε όλους που αγωνιούμε εδώ να φτιάξουμε μία Αυτοδιοίκηση που πράγματι θα αναπτύξει την περιφέρεια, θα αναπτύξει τη χώρα, θα πάρει πάνω της το φορτίο και το βάρος, πετώντας το μπαλάκι να βρουν το άλλοθι γιατί δεν προχωρούν οι αγορές στη χώρα. Μία Αυτοδιοίκηση που θα αφήσει, όπως είπατε πολύ καλά όλες και όλοι, την μιζέρια και τα προβλήματα, ανθίζοντας χωροταξικά, γεωγραφικά και πληθυσμιακά τα τμήματα που διαθέτει σήμερα, τι έχει να προσφέρει όταν δεν θα μπορεί να πάρει υπογραφή από την Πολεοδομία, γιατί πρέπει να πληρώσει ο Δήμαρχος, δεν θα μπορεί να πάει σε μία Δημόσια Υπηρεσία να εξυπηρετήσει τον σκοπό για τον οποίο εργάζεται, δεν θα μπορεί να πάει στα γραφεία των Υπουργείων. Πάτε στο Υπουργείο Εσωτερικών. Λύνουν σταυρόλεξα οι υπάλληλοι των γραφείων. Αυτήν την δημόσια διοίκηση δεν θα την αγγίξουμε; 


Άρα αγαπητέ κύριε Πρόεδρε της ΚΕΔΚΕ, που είδα ότι ήταν εδώ και θα ήθελα με χαρά όταν έλεγα αυτές τις σκέψεις να είναι εδώ και να τον κοιτάζω στα μάτια, έχει μεγάλο φορτίο ο Νικήτας ο Κακλαμάνης. Βρίσκεται σε δύσκολη θέση πιστεύω και ίσως αυτές τις κρίσιμες ώρες διαπραγματεύεται αν τις γωνίες των θέσεών του και του λόγου του θα τις στρογγυλέψει ή όχι και θέλω να πιστεύω ότι εμείς που χειροκροτούσαμε στην Κυλλήνη και ήμασταν συγκρατημένοι σήμερα, θα τον ξανά χειροκροτήσουμε αύριο το απόγευμα. 


Με αυτές τις σκέψεις χαιρετίζω τον λόγο τον αυτοδιοικητικό και τη φωνή αγωνίας σχεδόν όλων των συναδέλφων και θέλω να πιστεύω ότι την ευκαιρία τη μεγάλη για βαθιά τομή διοικητικών αλλαγών στη χώρα μας, δεν θα την αφήσουμε να χαθεί. Πιθανώς κάποιοι σκέφτονται να μην την εκμεταλλευτούν. Εμείς δεν πρέπει να την αφήσουμε. 

ΠΡΟΕΔΡΕΙΟ: Ο κύριος Τζίλας Γεώργιος, Γενικός Γραμματέας της ΤΕΔΚ Ημαθίας. Θυμίζω προς τα μέλη του Διοικητικού Συμβουλίου της ΚΕΔΚΕ ότι αύριο στις 14.30 έχουμε συνεδρίαση το Διοικητικό Συμβούλιο της ΚΕΔΚΕ.

Γ. ΤΖΙΛΑΣ: Φίλοι του Προεδρείου, κυρίες και κύριοι συνάδελφοι, ήρθε ο Υπουργός στην Κυλλήνη και δεν πρότεινε τίποτα συγκεκριμένο και εμείς συμφωνήσαμε ότι πρέπει να προχωρήσουμε για τη διοικητική μεταρρύθμιση. 


Έρχεται σήμερα και βάζει συγκεκριμένο χρονοδιάγραμμα, αλλά εμείς γκρινιάζουμε. Μας λέει ότι θέλουν προτάσεις μέχρι τον Οκτώβρη και αυτό μας ενοχλεί. 


Δηλαδή, αν ερχόταν και μας έλεγε ότι έχουν συγκεκριμένο πρόγραμμα το πώς ακριβώς θα γίνει η διοικητική μεταρρύθμιση, τότε τι θα λέγαμε; Θα λέγαμε ότι τελικά μας εκβιάζει, μας έφερε κάτι συγκεκριμένο, χωρίς να υπάρχει λαϊκή συναίνεση. 


Συνάδελφοι, η οργανωτική αναδιάρθρωση της Τοπικής Αυτοδιοίκησης αποτελεί αναμφισβήτητα ένα ώριμο θεσμικό αίτημα, με πολλές παραμέτρους και προεκτάσεις. Κατά πρώτον, η αναδιάρθρωση αυτή αποτελεί προϋπόθεση και ταυτόχρονα αφετηρία για να επιχειρηθούν δραστικές αλλαγές στη δομή και τη λειτουργία της Τοπικής Αυτοδιοίκησης, που έχουν καταστεί ήδη προ πολλού αναγκαίες προκειμένου να μπορέσει να ανταποκριθεί στις προκλήσεις της νέας εποχής. 


Κατά δεύτερον, η εν λόγω αναδιάρθρωση βρίσκεται στο κέντρο μιας ευρύτερης αναδιάταξης του εθνικού κράτους, το οποίο πρέπει να ανανεώσει τους θεσμούς και τη διοικητική του ικανότητα, για να μπορέσει να αντιμετωπίσει τις προκλήσεις με τα νέα δεδομένα. 


Με άλλα λόγια, η οργανωτική αναδιάρθρωση της Τοπικής Αυτοδιοίκησης δεν πρέπει να αντιμετωπιστεί αποσπασματικά και αποκομμένα από το πολιτικό και διοικητικό μας σύστημα, που αποτελεί αναπόσπαστο μέρος, αλλά πρέπει να το δούμε από ένα ευρύτερο πρίσμα. Τούτο διότι μία προσεκτική και αποτελεσματική αποκέντρωση πόρων, αρμοδιοτήτων και αναπτυξιακών σχεδιασμών σε αναβαθμισμένους ΟΤΑ, με έμφαση στις αρχές της προσέγγισης προς τον πολίτη και τη δημοκρατική νομιμοποίηση των αποφάσεων. Με τη διαμόρφωση λιγότερων και ισχυρότερων ΟΤΑ, ο σχεδιασμός των οποίων θα στηριχτεί σε συγκεκριμένα και ασφαλή κριτήρια. 


Επειδή η Τοπική Αυτοδιοίκηση στοχεύει κυρίως στην ευημερία των πολιτών σε τοπικό επίπεδο, θα πρέπει να εξασφαλιστεί ότι η νέα δομή θα συγκροτείται με βάση την ταυτότητα και τα ενδιαφέροντα των τοπικών κοινωνιών και θα φροντίζει να εξασφαλίζεται αποτελεσματική και εύκολη προσβάσιμη Τοπική Αυτοδιοίκηση. 


Οι νέοι Δήμοι να έχουν σαφές αλλά διευρυμένο πεδίο αρμοδιοτήτων, στο πλαίσιο πάντα της συνταγματικής επιταγής για τη μεταφορά στην Αυτοδιοίκηση αρμοδιοτήτων και αντίστοιχων πόρων. 


Το νέο θεσμικό πλαίσιο της συγκρότησης των Οργάνων της Πρωτοβάθμιας Τοπικής Αυτοδιοίκησης, είναι αναγκαίο να διέπεται από δύο επίπεδα οργάνωσης και λειτουργίας. Πρώτον, το κεντρικό επίπεδο και δεύτερον, το αποκεντρωμένο επίπεδο. Θα πρέπει να λάβουμε υπόψη εδώ ότι οι νέοι Δήμοι της υπαίθρου που αποτελούνται από ιδιαίτερα μεγάλο αριθμό οικισμών, τα θεσμικά πλαίσια πρέπει να οργανώνουν τους θεσμούς διαβούλευσης και συμμετοχής των κατοίκων των οικισμών στη διαμόρφωση των δημοτικών πολιτικών και στον έλεγχο της εφαρμογής τους. 


Το τοπικό επίπεδο λοιπόν, είναι το πεδίο της λαϊκής συμμετοχής. Ο νέος Δήμος συγκροτείται για να ανταποκριθεί αποτελεσματικότερα σε όσα οι υφιστάμενοι Δήμοι δεν μπόρεσαν να ανταποκριθούν. Συνεπώς, η οργάνωση πλήρως Τεχνικής Υπηρεσίας, η οργάνωση σύγχρονης και αποτελεσματικής Οικονομικής Υπηρεσίας, η ολοκληρωμένη οργάνωση των Κοινωνικών Υπηρεσιών, ο συντονισμός νέων υπηρεσιών όπως είναι η πολιτική προστασία, η αποτελεσματική οργάνωση και αξιοποίηση του μηχανολογικού εξοπλισμού, η αντιμετώπιση των καθημερινών προβλημάτων συντήρησης και βελτίωσης των δικτύων, η οργάνωση κλιμακίου άμεσης δράσης σε περιπτώσεις πολιτικής προστασίας, η συντήρηση σχολικών κτιρίων, ο έλεγχος των κανονιστικών αποφάσεων, οι βασικές υποδομές κοινωνικής φροντίδας, παραδείγματος χάριν Βοήθεια στο Σπίτι και λοιπά, η δημιουργία ισχυρότερων Πρωτοβάθμιων Οργανισμών Τοπικής Αυτοδιοίκησης, είναι αναγκαία, γιατί μόνο έτσι οι ΟΤΑ μπορούν να ασκήσουν όλες εκείνες τις αρμοδιότητες που τους ανήκουν ή που πρέπει να τους δοθούν. 


Κλείνοντας με τη σκέψη πως η μεγαλύτερη ευκαιρία για τη νέα μεταρρύθμιση είναι ότι το μέγεθος, η κρίσιμη μάζα μετράει. Οι μεγαλύτεροι Δήμοι θα είναι ισχυρότεροι προγραμματικά, αλλά και ικανότεροι να εκφράσουν μία σύνθετη πραγματικότητα, διευρύνοντας τα θεματικά όρια των αρμοδιοτήτων τους. Πλεονέκτημά τους είναι η εκτίμηση των πολιτών ότι είναι εκείνη η μάζα που βρίσκεται εγγύτερα σε αυτούς. Ο μεγαλύτερος κίνδυνος είναι ότι το μικρό μέγεθος εξασφαλίζει πιο συμπαγή ταυτότητα κοινότητας, ενώ μειονέκτημα είναι η ανεπάρκειες στο προσωπικό και τις άτυπες διαδικασίες αποφάσεων.


Τέλος, θεωρώ χρέος μου να επισημάνω, όπως ελέχθη και προηγούμενα, η μεγάλη προσοχή που πρέπει να δοθεί στους οικισμούς, Διαμερίσματα, διότι πιστεύω ακράδαντα πως είναι το κύτταρο της χώρας, είναι η ραχοκοκαλιά της πατρίδας μας. Για αυτό πρέπει και δεν επιτρέπεται  να τους αφήσουμε να μαραζώσουν και να συρρικνωθούν. Η ευθύνη είναι όλων μας. 


Ευχαριστώ πολύ.

ΠΡΟΕΔΡΕΙΟ: Ευχαριστούμε. Ο κύριος Σαμπαζιώτης Γεώργιος.
Ο Δήμαρχος Κυπαρισσίας έχει τον λόγο.

Γ. ΣΑΜΠΑΖΙΩΤΗΣ: Αγαπητό Προεδρείο, πιστεύω ότι αν και δεν υπάρχει μεγάλο κοινό, να καταγράφονται οι απόψεις. 


Να κάνω μία παρατήρηση γενικότερο. Φαίνεται ότι ζητούμενο στην προκειμένη περίπτωση είναι η τοπική διοίκηση να γίνει κάποια στιγμή Αυτοδιοίκηση και εδώ θέλω να κάνω πολύ σύντομα τρεις παρατηρήσεις, σε πολύ πρακτικά ζητήματα, απλά, ωστόσο έχουν μεγάλη σημασία. 


Πρώτον. Θα ήταν πάρα πολύ καλό στον εκλογικό νόμο να προβλέπεται για την Τοπική Αυτοδιοίκηση ένα 15-20% των θέσεων του Δημοτικού Συμβουλίου να προέρχεται από πρόσωπα τα οποία να εκλέγονται όπως ορίζονται οι Βουλευτές Επικρατείας, χωρίς να στερούν τις θέσεις των Δημοτικών Συμβούλων που προβλέπονται για τους Δήμους αυτούς. Έτσι μας δίνεται η δυνατότητα να χρησιμοποιούμε πρόσωπα τα οποία έχουν και γνώσεις και θέληση να δουλέψουν για τα κοινά, δεν έχουν τη δυνατότητα όμως να εκλεγούν, γιατί πολλά από αυτά τα πρόσωπα δεν καταφεύγουν στις γνωστές μεθόδους ψηφοθηρίας. 


Ένα δεύτερο. Δεν το άκουσα, το προτείνω και ας κριθεί κατά πόσο μπορεί να συμβεί. Είναι λίγο προχωρημένη άποψη, ας το δούμε όμως σε ένα βάθος χρόνου. Μήπως θα έπρεπε οι μικροί Δήμοι, εξαιρουμένων ας το πούμε έτσι, των πρωτευουσών των Νομών, να πάνε σε ένα σύστημα ενιαίου ψηφοδελτίου και με πολλαπλούς Δημάρχους υποψηφίους, περισσότερους από έναν; Θα έδινε τη δυνατότητα σε άτομα τα οποία θέλουν να δουλέψουν για την Τοπική Αυτοδιοίκηση, να εκλεγούν μέσα από ένα ενιαίο ψηφοδέλτιο. Ας το δούμε λίγο στο μέλλον. 


Ένα τρίτο που θα ήθελα να πω και αυτό πρακτικό θέμα, αφορά τις μετατάξεις αυτών των υπαλλήλων που έγιναν αορίστου χρόνου, που από ότι φαίνεται είναι ένας βραχνάς για τους μεγάλους Δήμους. Δεν υπάρχει αυτήν την στιγμή πρόβλεψη εκουσίων μετατάξεων αυτών σε άλλους Δήμους. Ας ρυθμιστεί αυτό το θέμα. Θα κέρδιζαν και οι μικρότεροι Δήμοι της επαρχίας από υπαλλήλους αορίστου χρόνου που βρίσκονται στο κέντρο ή σε μεγάλους Δήμους και θέλουν πραγματικά να γυρίσουν στην επαρχία. Θα μας έλυνε και εμάς το μεγάλο πρόβλημα πρόσληψης μόνιμου προσωπικού που όλοι ξέρετε πόσο χρονοβόρες είναι οι διαδικασίες. 


Μια και αναφέρομαι, να κλείσω την πρότασή μου για το μόνιμο προσωπικό και να πω ότι χρειάζεται σοβαρότατη παρέμβαση το καθεστώς πρόσληψης μόνιμου προσωπικού, σας λέω το προσωπικό μου παράδειγμα, έξι μόνιμους υπαλλήλους πήρα τελευταία, οι τέσσερις είναι από την άλλη άκρη της Ελλάδας. Με μαθηματική ακρίβεια, σε ενάμιση – δύο χρόνια θα φύγουν για τον τόπο τους. Δεν υπάρχει περίπτωση να δουλέψει έτσι σύστημα. Πρέπει οι άνθρωποι που προέρχονται από τον χώρο, τον τοπικό χώρο, να έχουν σοβαρότατο προβάδισμα. Δίνει ένα προβάδισμα ο νόμος, αλλά είναι ελάχιστο και έτσι, σας λέω παράδειγμα πρόσφατο, οδηγούμαστε στο να παίρνουμε παιδιά τα οποία πραγματικά σε ένα-δύο χρόνια ζητούν να φύγουν ξανά για τον τόπο τους. 


Αυτά ήθελα να πω. Δεν θέλω να πάρω άλλον από τον χρόνο σας και νομίζω ότι η θέληση όλων μας είναι να δούμε επιτέλους την τοπική διοίκηση να γίνεται Αυτοδιοίκηση.

ΠΡΟΕΔΡΕΙΟ: Σας ευχαριστούμε πάρα πολύ και θερμά συγχαρητήρια σε όσους παρέμειναν μέχρι αυτήν την στιγμή στην αίθουσα. 


Κλείνουμε με τον κύριο Πολυχρόνη Πολυχρονίδη.

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Θα τον βάλουμε τότε τιμής ένεκεν να μιλήσει αύριο.


Θερμές ευχαριστίες, καλό βράδυ. Ραντεβού αύριο το πρωί για να συνεχίσουμε την όμορφη αυτή συζήτηση. 

